
Predtým, ako sa začítate do tejto knihy, by som rád podotkol, že ide prevažne o fikciu, hoci – ako každá fikcia – obsahuje aj táto skutočné situácie a momenty. Dokonca si trúfam podotknúť, že niekoľko ľudí by sa v príbehu mohlo aj spoznať. Všetky mená, časy a miesta som preto zmenil.

	Prajem vám príjemné chvíle pri čítaní!

	autor


1.

	4. august, 21:20

	Snažil sa vykríknuť, ústa mal však plné čohosi hnusného, lepkavého, akoby sa mu zaliali až po mandle blatom a mokrým pieskom.

	Nedokázal ho prehltnúť, ani vytlačiť bezvládnym jazykom von.

	Nemohol sa nadýchnuť. Nemohol rozprávať. Mohol len počúvať.

	Ležal na pravom boku, premočený a pomočený. Ako si ustelieš, tak budeš spať, vraví sa. A on si ustlal na špinavej zemi ako zvalená bezcenná socha. Nedokázal sa pohnúť, otvoriť ústa, brániť sa…

	Bol bez akýchkoľvek možností a šancí.

	Oči sa mu zalievali akousi tekutinou. Akoby mu lepkavá červená dlaň zatláčala viečka.

	Takto asi vyzerá úplná beznádej. Bezmocnosť. Stratený a vydesený z neznámeho.

	Počul nejaký hlas. Známy hlas. Nevedel presne, čo mu hovorí. Nerozumel ani jedinému slovu, ani jedinej slabike. Nič konkrétne. Hlas znel tlmene, pripomínal nejaké bublanie. Možno prichádzal z akejsi studne, možno len zle počul. A možno to nepočul vôbec.

	Cez hustnúcu hmlu si uvedomoval stromy a ich rozhojdané obrysy. Naťahovali k nemu ťažké konáre, akoby mu chceli pomôcť vstať a zdvihnúť ho zo špinavej zeme kdesi do modrých výšav. Kto by tomu však veril! Vedel, ako to je. Príroda sa mu arogantne a podlo vysmievala. Dávala mu najavo svoju prevahu. Bol len obrovská nula. Nikto mu nechce pomôcť a tieto stromy už vôbec nie. Nikdy sa nemal narodiť. Čože sa on pýtal na tento svet?! Žobral a dožadoval sa, aby ho matka porodila?!

	Znova sa pokúsil rozlepiť oči a odsunúť dlaň, ktorá mu ich zatláčala.

	Týčila sa nad ním silueta. Chmúrny sivý tieň, temná vidina jeho posledných okamihov.

	Možno človek, možno anjel. Kde by sa tu vzal?

	Topil sa. Začudoval sa, že aj na súši sa môže človek topiť. Pľúca sa mu zalievali. Zaplavovalo mu útroby, plnili sa ako kajuty storpédovanej ponorky vodou.

	Vyľakal sa tmy, ktorá vystriedala šedú hmlu. Tak takto sa to teda skončí… Derniéra jeho života. Doskákal, dobačoval – ako mu vždy prorokovali. Korunoval svoj bludný život trýznivým a agonickým koncom.

	Zvnútra počul nejaké dunenie. Bol to tlkot jeho vlastného srdca. Búchalo pomaly. Nesmierne pomaličky.

	Lentissimo.

	Mama.

	Teraz na ňu myslel. Zatúžil sa k nej pritúliť – neznáma krajina už nebola tak ďaleko.

	V diaľke videl slabé fosforeskujúce záblesky. To sa mu však len zužovali zorničky a pomaly v nich vyhasínal život. Práchnivý, bezcenný život. Túžil počúvať anjelské chóry spievajúce mu na ceste do blaženosti a pokoja. Nádherne upokojujúce jemné melódie. Tisíce fláut vyludzujúce okázalé a dokonalé stupnice navodzujúce stavy šťastia.

	Pretože zomieral. A nebolo na tom nič pekné ani príjemné.

	Bolelo to.

	Toto je výlet bez návratu.

	Vraví sa, že kde nič nie je, ani smrť neberie. Tu ale brala. Brala v samote. A brala rýchlo.


2.

	17. júl, 11:15

	Sedemnásteho júla 2012 bolo pekelne horúco. Ľudia sa ako živé mŕtvoly vliekli po meste. Meteorológovia sa zlomyseľne zhodovali v tom, že vyhliadky na osviežujúcu letnú búrku či nebodaj zopár daždivých dní sú priam mizivé. Pásmo vysokého tlaku sa už dva týždne tiahlo nad celým Slovenskom a udržiavalo nad touto malou krajinou horúci a nedýchateľný vzduch. Poľnohospodári a starí ľudia hrešili, dovolenkári a deti sa tešili.

	Ale tak to už s ľuďmi býva – ani Pánboh im nevyhovie. Keď prší, každý nadáva a privoláva slnko a teplo, v horúčave všetci bažia po osviežujúcom daždi. V zime nik netúži po hnusnej čľapkanici – každý chce bielu snehovú pokrývku, a hneď, ako napadne sneh, sa všetci rozfrfľú, že ho musia odhadzovať, že sa šmýka a autá im zapadnú do závejov. My, primáti na tejto pomaly sa rozkladajúcej tretej planéte slnečnej sústavy, nie sme jednoducho nikdy spokojní.

	V uliciach istého okresného mesta západného Slovenska sa štipľavý smrad spotených tiel miešal s celou paletou vôní rôznych antiperspirantov, deodorantov a opaľovacích krémov. A bohužiaľ nebolo toho vánku, ktorý by tento pach odvial preč.

	Podaktorí, prevažne dôchodcovia, sa ochladzovali v klimatizovaných hypermarketoch, aby následne vyšli z bludiska a prítmia plechových palácov na denné svetlo, kde okamžite kolabovali a prebúdzali sa s kyslíkovou maskou na jednotkách intenzívnej starostlivosti. Tie boli samozrejme neklimatizované a okrem horúčavy navyše zapáchali močom, preležaninami a dezinfekčnými roztokmi.

	Tí šťastní, čo boli na dovolenke, sa vyvaľovali na kúpaliskách, priehradách, či aspoň v malých nafukovacích bazénoch na záhradách. Tí ešte šťastnejší, čo na to mali, robili to isté niekde pri mori alebo v drahých wellness hoteloch. Ostatní sa potili v neklimatizovaných halách, fabrikách, obchodoch či úradoch v plnom pracovnom procese, aby sa potom úplne vyšťavení odpotácali do prehriatych a doslova nevyvetrateľných bytov, domovov, áut a krčiem. Zničení, podráždení a bez nálady nadávali na všetko a všetkých.

	Sľúbili im istoty.

	A takto vyzerali.

	 

	„Bohatstvo,“ uľavil si Miloš Golský a ladnou frčkou odstrelil špak cigarety z pootvoreného okna sedemnásťročného Fiata Punto, ktorého tmavomodrá metalíza už dávno nebola tým, čím kedysi bývala. Hrdza žrala Fiat zvonka a Miloša zvnútra. Pod kapotou auta to tiež v poslednej dobe haprovalo a Miloš bol vďačný aj za to, že vôbec naštartoval a pohol sa z miesta. S brzdením to až také ružové nebolo. Brzdové platničky už zažili aj lepšie časy, rovnako ako Milošove platničky v oblasti krížov. Vysedávanie po krčmách v prievane si vyžiadalo svoju daň. Veľakrát vravel čašníčkam, aby neotvárali dvere, keď sú okná dokorán. Že mu fúka na chrbát. Odvrkli mu len, že kto má v takom smrade pracovať. A on keď chce, nech si nosí do krčmy „ladviňák“.

	Mal na sebe bavlnené tričko nedefinovateľnej farby. Bolo jeho najobľúbenejšie, s motívom skupiny The Exploited. Kedysi bolo čierne, teraz malo vyťahaný patent okolo krku a z krátkych rukávov kde-tu vykúkala nitka. Hoci mal tričiek plnú skriňu, verný bol tomuto, a tak sústavné pranie a sušenie na slnku pretavilo pôvodnú čiernu na akýsi nevšedný a zaujímavý sivo-zelený odtieň.

	Miloš bol anarchista každou bunkou. Už ako malému sa mu páčili „pankáči“, ktorých stretával cestou zo školy. Vysedávali na múriku pred miestnym hostincom, pili pivo a lacné víno, fajčili, pľuli, strúhali zvláštne grimasy a vyplazovali jazyky na okoloidúcich, čím dávali najavo svoju voľnosť, nezávislosť a odpor k všetkému zabehnutému. Chcel byť stará škola. Chcel byť ako oni, aj keď vedel, že tie časy sa už nikdy nevrátia. Dlhšie tmavohnedé vlasy mal nad ušami vyholené, aby si zavše mohol vztýčiť na hlave číro. V jednom uchu mal náušnicu – veľké áčko v krúžku, znak anarchie. Tú však mohol praktizovať iba vonku. Doma vládla totalita rodičov. Z pútka nohavíc sa mu hadila dlhá reťaz, ktorá ústila do ľavého vrecka. Mal na nej zavesené kľúče od domu a kovový prívesok s nápisom Fuck The System. Značkové tenisky pôvodne bielej farby, ktoré mu strýko pred siedmimi rokmi priviezol z tržnice na predmestí ukrajinského Užhorodu, mu zatiaľ slúžili, hoci sa mu cez prasknutú podrážku občas dostala dnu voda, z čoho nemali ani trochu radosť jeho ponožky. Ešte menšiu radosť mali obličky a mechúr. A úplne najmenšiu radosť všetci tí, u ktorých sa doma vyzul.

	Auto zaparkoval vpravo pri chodníku na platenom parkovacom mieste, asi tridsať metrov od hlavného vchodu do Tatra banky, kde čakal na svojho kamaráta Rudolfa Hermeiera, permanentne a dobrovoľne nezamestnaného podivína.

	„Sociálny prípad“, vraveli tí, ktorí ho poznali. Bol to však Milošov najlepší kamarát. Vlastne – jediný kamarát.

	To isté platilo aj pre Ruda. Miloš bol jediná živá bytosť široko-ďaleko, ktorá sa s ním bola ochotná rozprávať. Vrana k vrane sadá. A pokiaľ ide o čierne vrany, platí to dupľom.

	„Prečo som sa ja na toto dal?!“ povedal si a znechutene si odpľul.

	„Úplne som zošalel. Na čo ma to ten debil zase nahovoril?! Tiež musím na všetko pristať,“ mrmlal si popod nos. „A kde vlastne toľko trčí?“ obzeral sa okolo seba, pritom vyťahoval ďalšiu cigaretu. Zachrchľal a odkašlal si. Z pľúc sa vydral na svetlo božie ďalší chuchvalec hlienu, ktorý rázne poslal za tým predchádzajúcim. Mal on na háku, že okolo neho prechádzajú ľudia a niektorému by mohol pristáť kdesi na kolene. Bol ortodoxný punker, tak to musia všetci rešpektovať! Občas to niekto nerešpektoval a Miloš došiel domov s krvou podliatymi perami.

	Pripálil si ďalšiu cigaretu a kútikom oka zahliadol, ako okolo auta prechádza mladá štíhla brunetka v ružovom tielku, spod ktorého vytŕčali ramienka bielej čipkovanej podprsenky. Nohy v obtiahnutých čiernych rifliach mu pripomínali vypitvané čierne mamby nastoknuté na násady od lopaty. V momente ju pohľadom vyzliekol. Jeho predstavivosť a testosterónom vybičovaná fantázia boli v tomto smere bezmedzné.

	Dievča o Miloša ani pohľadom nezavadilo. Ako väčšina mladých žien bola i ona presvedčená, že má všetko potrebné na to, aby sa do nej zaľúbil minimálne dedič hotelového impéria.

	Erotické sny. Tie Miloša mátali často. Veľakrát sa ráno doma zobudil s erekciou. Občas aj v autobuse naňho prišla.

	Ako tak civel za vzďaľujúcim sa zadkom, znenazdajky do auta naskočil Rudo.

	„Štartuj!“ skríkol na Miloša a rýchlo za sebou zabuchol dvere.

	Miloš si skoro prehryzol jazyk.

	„Kurva, ako som sa zľakol! Si normálny?! Ešteže si nevytrhol kľučku. Foter by ma zabil,“ vyčítal mu a roztrasene strkal tenkými prstami kľúčik do zapaľovania.

	„Drž hubu a padajme už!“ odvrkol Rudo. „Inak, to kde parkuješ? Mal si stáť pred vchodom do banky, nie?“

	Motor naskočil na prvýkrát, čo Miloša prekvapilo a nesmierne potešilo. Nestávalo sa to často. Okamžite zaradil jednotku a ako zvyčajne, bez smerovky a bez pohľadu do spätného zrkadla sa odlepil od chodníka a vyrazil do premávky.

	„Si slepý? Načo máš spätné?!“ oboril sa na neho Rudo, keď videl, ako do nich zozadu takmer vrazilo veľké čierne auto. Šofér pohotovo strhol volant a vrhol na Miloša nenávistný pohľad. Jeho spolujazdec takisto.

	„Aspoň občas sa obzri! Skoro nás zvalcovali. Vieš, akí magori jazdia na takých autách…“

	„A peniaze? Máš?“ spýtal sa Miloš.

	„Neodpovedal si mi, prečo si, doriti, stál tak ďaleko? V tom pekle som sa úžasne prebehol. Úplne som mokrý,“ zahriakol ho Rudo a utrel si tvár do trička.

	„Nemám nič. To bol skutočne super nápad ísť do druhej najväčšej pobočky,“ dodal a obzrel sa cez zadné sklo auta, akoby vyzeral konvoj policajných áut. „To mohlo len v tvojej sprostej hlave skrsnúť. Navyše tam boli traja esbéeskari s kuklami na ksichtoch. Všetci mali ‚kvér‘ a jeden dokonca ‚sapík‘. Len prievan z facky jedného z nich by mi spôsobil otras mozgu.“

	„Jeden otras navyše by ti už neuškodil,“ zachechtal sa Miloš. Pritom si nasadzoval slnečné okuliare, ktoré pred mesiacom ukradol na jarmoku akémusi Vietnamcovi spred stánku. Vraj s UV filtrom… to určite!

	„Nemudruj,“ povedal Rudo. Apaticky pozoroval okolité budovy. „Mohol si tam ísť sám, nie si váľať riť v aute. Ja aby som vždy podstupoval to najväčšie riziko.“

	Uvažoval, prečo tí esbéeskári mierili zbraňami na úradníčky za okienkami. Žeby svoju prácu brali tak vážne? Možno si ženy neplnili svoje povinnosti a flákali robotu. Azda občas potiahli z pokladnice nejaké peniaze. Ktohovie. Na zvrchovanom Slovensku bolo všetko možné.

	„Strihli sme si predsa. Naháňaš ľuďom strach. Tie tvoje oči. Máš ich ako poník. Veď ja vyzerám ako decko,“ bránil sa Miloš.

	„To už len ten tvoj vytetovaný paragraf, to je teda terno! K tomu ešte na krku ako starý ‚basman‘…“

	Miloš čosi zlostne zamrmlal, potom sa načiahol a zapol staré autorádio. Opäť nezapol smerovku a zatočil na okresnú cestu. Kľukatila sa medzi poľami až do viesky Dolné Obory.

	„Musel som auto potiahnuť ďalej,“ prehovoril po chvíli Miloš, „lebo pred bankou som nemohol parkovať a oproti po chodníku išli mestskí policajti, takže, keď som nechcel riskovať papuču, musel som zaparkovať inde. Dokonca som si odbehol kúpiť parkovací lístok a obetoval päťdesiat centov.“

	„Ježiši, ty si ale kretén!“ vyhŕkol Rudo.

	„To ty máš na to papiere,“ odvrkol mu Miloš.

	Rudo mal naozaj papiere na hlavu. Liečil sa však len ambulantne, nikdy ho nikto nedonútil k hospitalizácii v psychiatrickej liečebni. Doktora Fejera, svojho psychiatra, navštevoval, hoci nie pravidelne a rád, ale predsa. Definícia Rudovej diagnózy F21 bola v jeho prípade zásahom do čierneho: Schizotypová porucha… excentrické správanie a anomálie myslenia. Afektívny chlad a neschopnosť prežívať radosť, tendencia na sociálnu izoláciu, paranoidné a bizarné myšlienky… poruchy myslenia a vnímania. To by ešte ako-tak šlo. Horšie však bolo, že doktor Fejer k nej neskôr pripísal aj druhú diagnózu.

	F22.0: Bludová porucha. Tú určujú jasné a pretrvávajúce auditívne halucinácie, hlasy, schizofrénne príznaky ako bludy ovládania a jasný dôkaz choroby mozgu.

	A Rudo veru trpel veľmi pestrými bludmi a predstavami. Naháňali ho, prenasledovali, nedali mu pokoja.

	„Je to váš vnútorný a silný nepriateľ – hlboko ukrytý démon, pán Hermeier. Snaží sa dostať na povrch,“ prízvukoval mu zakaždým psychiater.

	„Nevypúšťajte ho von. Za žiadnych okolností. Držte ho pevne na reťazi. Zamknite a zahoďte kľúč. Nikdy nesmiete zabudnúť užiť dávku predpísaných liekov. A vonkoncom ich nesmiete kombinovať s alkoholom alebo akýmikoľvek omamnými látkami. Pustili by ste toho driemajúceho démona na slobodu a nebolo by to ideálne riešenie, či už pre vás alebo pre vaše okolie.“

	Myslel to len obrazne, mal rád metafory. Ale ako to už zvykne v bežnom živote chodiť, lekár mieni (väčšinou dobre) a pacient mení. Teda, nezodpovedný pacient. Rudo si nerobil z démonov vo svojom vnútri ťažkú hlavu. A z nejakého doktora Fejera už vôbec nie. Riadne by mu však oťažela, keby vedel, že v čiernom Audi, s ktorým sa takmer zrazili pred bankou, sedeli traja muži v čiernom a tichú spoločnosť im robili pištole, slzný plyn a samopal AEK-971.

	Neboli to esbéeskári.


3.

	22. apríl, 20:45

	Zdravotná sestra Janka si už vlastne ani nespomínala, prečo sa rozhodla pre svoje povolanie. Ani nemala veľmi kedy a kde o tom uvažovať. Vždy, keď nečakane zavládol na centrálnom príjme okresnej nemocnice pokoj, znervóznela. Janka bola pesimistka. A vedela svoje. Pokoj považovala za neblahé znamenie. Za ticho pred búrkou. A tá sa dnes rozpútala zazvonením telefónu.

	„Prosím, centrálny príjem,“ znechutene sa ohlásila a s nevôľou si prezerala svoje obhryzené nechty.

	‚Chcelo by to manikúru,‘ pomyslela si.

	„Tu je rýchla zdravotnícka pomoc. Vezieme vám pacienta – bolesti brucha, cudzie teleso v brušnej dutine. Je to váš stály klient,“ oznámila jej záchranárka.

	„Budeme pripravení,“ povzdychla si Janka a prevrátila oči. Z výrazu jej tváre sa dal prečítať kompletný repertoár slovenských nadávok. Dokonca aj dve české. Nemecké zakliatie „Himmelherrgott!“ za nadávku nepovažovala. Bola presvedčená o tom, že ide o oprávnené dovolávanie sa pravdy, ktorej striedavo verila a neverila.

	„Kto volal?“ spýtal sa službukonajúci sekundárny lekár bez atestácie – doktor Vančo.

	„Záchranka nám vezie pacienta. Vraj má niečo v bruchu a je to stály klient,“ sucho skonštatovala.

	„No, poteš Pánboh, už len tí nám tu chýbali,“ pomrvil sa v čiernom kresle lekár a modrým perom si trikrát poklepal po čele.

	Janka si o ňom myslela svoje.

	„Treba zavolať aj chirurga?“ spýtal sa jej.

	„Nespomínali.“

	„Tak uvidíme, čo to bude za zázrak.“

	Zázrak to síce nebol a zázračné dieťa už vôbec nie, ale Vančo zložil Hippokratovu prísahu, tak musel ošetrovať a liečiť. Radšej by sedel v dozornej rade veľkej právnickej firmy alebo viedol hordu IT-čkárov, ale otec chcel mať doma doktora, nuž musel študovať medicínu. Akoby sa on, známy zubár, mohol pozrieť spoluobčanom do očí, keby sa jeho jediný syn celé dni hral s počítačmi a neoperoval by?!

	„Stály klient a niečo v bruchu?“ opýtal sa sanitár Roman, ktorý sa práve vrátil z toalety a umýval si ruky pod vytrvalo kvapkajúcou batériou. Slúžil už druhú nočnú dvanástku za sebou a bolo to na ňom vidno.

	„Všeličo pohlce aj ten pako Hermeier, dúfam, že to zase nebude on. Ja ho asi fakt nakopem do zadku, ak ho sem dotrepú. Furt je s ním len oštara,“ nasrdene dodal a sadol si na stoličku k zeleným kachličkám. Natiahol si latexové jednorazové rukavice a vyčkával.

	O pár minút sa už v otvorených širokých dverách ambulancie objavila posádka rýchlej zdravotníckej pomoci. Na vozíku sa v bolestiach zvíjal mladý chalan. Vrieskal a hral viacerými farbami ako dúha.

	Iba jeden pohľad stačil Romanovi na to, aby zhodnotil situáciu ešte skôr, ako stihli záchranári odovzdať pacienta lekárovi.

	„Boha jeho, ja som to vedel! Prečo ho sem musia doterigať práve v čase, keď slúžim ja?! To má niekde rozpis mojich služieb, alebo čo?! Také náhody predsa neexistujú. To je normálne v…“ poslednú časť vety radšej prehltol, keďže vedel, že mladý doktor Vančo nie je zvyknutý na vulgarizmy. Ten ako slušný mladý kresťan – katolík trávil nedeľné rána s matkou a otcom na svätej omši. Primár oddelenia mu dokonca nepísal ani nedeľné služby. Keď sa to už nejakým nedopatrením predsa len stalo, tak si nedeľu vymenil za sobotu s iným lekárom. Napokon, siedmy deň treba sláviť. A on slávil nedele celodenným študovaním lekárskych kníh a publikácií.

	„Pokoj chlape,“ utešoval ho záchranár Vlado, „iste je do teba tajne zamilovaný! Vie, že ty si najlepší ošetrovateľ a že sa oňho skvele postaráš. Neboj, raz z vás budú skvelí kamaráti. Poď, preložíme ho na vozík.“

	„To sa teda postarám!“ už takmer kričal Roman. Nevšímal si skučanie uboleného pacienta, keď ho s Vladom prekladali. Bavili sa o ňom a pred ním akoby tam nebol.

	„Šľak aby ho trafil! Za posledný rok tu tento chruňo zakotvil už štvrtýkrát a vždy niečo zožerie. Železožrút jeden.“

	Vlado sa potmehúdsky usmial.

	„On si skôr potrpí na nerez.“

	„Raz je to malá lyžička, inokedy príborový nožík či manikúrové nožničky. Naposledy zhltol detskú vidličku. Asi mu chýba železo v krvi, chujovi,“ vyletelo akosi spontánne z Romana a reflexívne si rukou zakryl ústa. Akože to ani nechcel pred lekárom povedať, iba mu to tak náhodou vybehlo. Čo už – stalo sa. Napokon, nech si mladý zvyká.

	Mladý kresťan – katolík sa však tváril, akoby nič nepočul, alebo počuť nechcel.

	„Navyše je vždy napitý, alebo sfetovaný,“ pokračoval Roman, ale už mu nikto nevenoval pozornosť. Oprel sa preto chrbtom o stenu a pozoroval červené nohavice, pod ktorými sa rysoval bucľatý zadok kučeravej záchranárky Moniky.

	Tá medzitým odovzdávala neboráka Hermeiera lekárovi Vančovi. V rýchlosti mu odrapotala jeho zdravotný stav, skrátenú anamnézu a dôvod, prečo ho urýchlene doviezli.

	‚Aj tak patrí ten blázon na psychiatriu, nie na chirurgiu,‘ prebleslo hlavou Romanovi.

	Doktor Vančo sa poďakoval a podpísal protokol o prevzatí pacienta. Záchranárky sa spýtal, čo pacientovi tečie a ukázal na infúznu súpravu, ktorú práve sestrička Janka vešala na stojan.

	„Len čistý fyziologický roztok,“ odpovedala Monika a vysvetlila mu, že do neho nechceli pchať žiadne analgetiká, aby to neskresľovalo výsledky.

	Vančo prikývol a pomyslel si, že tým ušetrili hlavne peniaze svojmu zamestnávateľovi, súkromnej záchrannej zdravotnej službe. Obrátil sa na sestričku Janku.

	„Tuším mu to o chvíľu dotečie. Dajte mu tam ďalší.“

	Janka len stroho prikývla.

	Doktor si rukou zamával pred nosom.

	„Fuj, foetor ex ore ethylicus!“

	„Čože?“ opýtal sa Roman.

	„To som si len tak sám pre seba. Znamená to, že z neho razí ako zo suda. Pri ‚ebrietas simplex‘ bežný jav.“

	Roman sa len uškrnul. Jemu takýto sopliak, čo na fakulte ledva preliezol cez anatómiu, nič vysvetľovať nemusí.

	„Zo suda?“ zahundral Roman. „Veď tu smrdí, akoby sa prekotila celá cisterna s pálenkou. Bŕŕ. Dám si radšej rúšku. Kto to tu bude čuchať?“ poznamenal a nasadzoval si na tvár zelenú jednorazovú rúšku.

	Doktor na neho prísne pozrel, ale nič nepovedal. Aj on iba ohrnul nosom.

	„Veď ako inak,“ zamrmlal cez masku Roman. „Všetko, čo nájdu na zemi s viac ako jeden promile musia rýchlo hodiť do sanitky a doviezť do špitála, samozrejme s húkačkou a majákmi, aby tu boli čím skôr. Aby im cestou dotyčný sanitku nedajbože nestihol ovracať a s prepáčením… osrať.“

	Monika pokrčila ramenami:

	„Také sú predpisy. Nie je to ako voľakedy. Normy určuje Európska únia.“

	Roman na ňu zazrel, no mlčal. Vedel, že má pravdu. O normách Európskej únie mal však vlastný názor.

	„Veru tak,“ súhlasne prikývla Janka. Ťukala do klávesnice počítača a zapisovala pacienta do systému nemocničnej databázy. „Záchytky zrušili, lebo boli nerentabilné, takže Zajacove taxíky sú vždy poruke, aby zvážali opilcov a feťákov do nemocníc. Tu sa s nimi môže dni a noci mordovať celý personál. Pritom toľko nadávok a urážok si rozhodne nikto z nás nezaslúži. Občasné fyzické útoky ani radšej nespomínam. A mám ja za to rizikový príplatok?“

	Máš figu ako aj ja, pomyslel si Roman. Vždy sa s takýmito nadrapujú sanitári. Verbálne prestrelky majú pod kontrolou zase sestry. Niekedy však kontrola zlyhá, sestry to s podpichovaním preženú a vzniknuté búrlivé situácie musia opäť žehliť len sanitári. Bez príplatkov a osobného ohodnotenia. Mihom si spomenul na to, ako im raz jeden sfetovaný Róm kopal do dverí a následne pustil do ambulancie rozzúreného vlčiaka s povelom „trhaj“!

	„Každý nad tým len priviera oči,“ pokračovala Janka rázne v svojom ľudomilom rozjímaní, „akože no a čo, veď aj ožran je pacient a zaslúži si adekvátnu starostlivosť ako každý iný. Pche, každého z nich by mali skopnúť do najbližšieho jarku, nech sa tam hovädo naslopané vydrichme a ráno ide domov. A tí, ktorí okolo toho najviac mudrujú a moralizujú, nech im donesú deku a vankúš, ba čo lepšie, nech si ho zoberú domov do obývačky vyspať sa z opice. Potom im môžu spraviť výdatné raňajky s kávou, dať pár eur na pivo a zaželať pekný a ničím nerušený deň,“ vrelo to v nej.

	Doktor ju počúval len na jedno ucho. Obrátil sa k pacientovi.

	„Pán Hermeier, viete kde ste? Viete, čo sa vám stalo? Pán Hermeier, počujete ma?“ pýtal sa Ruda, ktorý chvíľu nejavil známky života.

	„No, viem kde som,“ vyliezlo z Hermeiera. Snažil sa otvoriť oči. „Nie som slepý. Mám strašné bolesti… aúú… kurva, bolí ma brucho, robte so mnou niečo.“

	„Vraj ste zjedli nožík. Tuším vraveli, že rybičku.“

	„Hovno rybičku. Nožnice.“

	„Ale pani záchranárka nám tvrdila, že to bol nožík.“

	„Tá krava strapatá je načisto hluchá,“ vyhlásil Hermeier a trochu ho naplo. „Hovoril som jej predsa, že nož-ni-ce.“

	Záchranárke Monike sa naježili jemné chĺpky na zátylku, ale radšej to nekomentovala.

	„Len pokoj, pán Hermeier, snažíme sa vám pomôcť,“ povedala Rudovi sestrička Janka a položila mu vedľa hlavy bielu misku, keby náhodou vracal. Najradšej by mu ňou capla po čele. Veď kto to tu po ňom bude upratovať?! Upratovačky nočné služby nerobia, sanitár sa jej na to zvysoka vykašle a napokon to prischne zdravotnej sestre. A Janke s dvomi vysokými školami – najskôr si robila bakalárske a potom aj magisterské štúdium na fakulte zdravotníctva – sa umývať pol ambulancie a vozík po zvratkoch nechcelo.

	„Nič sa nesnažíte, len tu nado mnou stojíte a ja idem skapať od bolesti. Rozprávate sa namiesto toho, aby ste mi pomohli… au a nestláčaj mi to tam, bolí to ako sviňa,“ prehovoril ťažkopádne, ale rozhorčene Hermeier, keď pocítil, že mu lekár stláča brucho.

	„Musím vás vyšetriť, tak mi neodťahujte ruku, dobre?“

	„Veď mi to ale tak silno netlač!“

	„Pán Hermeier, netykáme si, jasné? Ja sa k vám správam slušne, tak to vyžadujem aj od vás. Trochu sa ovládajte.“

	„Dobre, dobre, vzhľadom na vaše vzdelanie, pán docent,“ zapáral ďalej Rudo.

	Lekárovi myklo sánkou. Romanovi rukou. Janka sa mykla celá.

	„…A tento chuj si zo mňa ešte uťahuje,“ dodal arogantne Hermeier a hlavou kývol na sanitára.

	„Ja ti dám chuja,“ vyletelo z Romana. Najradšej by ho schmatol pod krk. „My sme tu pre slušných pacientov, ktorí si to zaslúžia a majú zdravotný problém, nie pre dementov, čo sa sebapoškodzujú a…“

	„To by hádam stačilo, Roman,“ zahriakol sanitára doktor Vančo a uprel zrak na Ruda. „Pán Hermeier, teraz vám sestrička vypíše papier na röntgen, lebo takto sa vyšetrovať nedá. Pôjdete najprv tam. Tuto pán sanitár vás…“

	„Ja s tým agresorom nikde nejdem,“ bránil sa Hermeier.

	„Ja ti dám agre…“ nedal sa Roman a na čele mu navrela zlostná žila.

	„Tak už dosť!“ rozčúlil sa doktor Vančo. „Obidvaja!“ zvýšil hlas.

	„Pán Hermeier, pôjdete s ním, či už sa vám to páči alebo nie a uvidíme, čo bude na snímkach. Zistíme, na čom sme, respektíve na čom ste vy.“ Pomyslel si, že čo komu spravil, aby tu nejaký idiot po ňom štekal. Asi mal Roman predsa len pravdu – uznal, aj keď nerád.

	Po chvíli oslovil pokojnejším hlasom Janku, aby vytlačila žiadanku na röntgen.

	„Aj odbery, pán doktor?“ chcela vedieť Janka.

	Vančo prikývol a obrátil sa k sanitárovi.

	„No, Roman, choďte už, nech sa pohneme ďalej. Vonku čakajú aj iní pacienti,“ adresoval mu stručný príkaz. „A správajte sa k nemu slušne, dobre?“

	„V rámci možností, doktorko, v rámci možností,“ pritakal pri odchode z ambulancie medzi dverami Roman a s vozíkom a opitým Hermeierom odpochodoval na röntgen.


4.

	6. august, 14:25

	„Fuj, to je zase spara,“ vzdychol si detektív, poručík Roland Vurzel a pomrvil sa na prepotenej čalúnenej stoličke v kancelárii oddelenia kriminálnej polície na druhom poschodí budovy obvodného oddelenia policajného zboru okresného mesta.

	Vo februári oslávil tridsaťsedem rokov. Ešte stále mal vyšportovanú, atletickú postavu. Zatiaľ. Vedel, že je to len otázka času a s pribúdajúcimi rokmi sa mu chrbtica bude kriviť. Nakrátko ostrihané vlasy a mušketierska briadka mu dodávali výzor svetáka a bohéma. Keď bol mladší, pekne to využíval. Raz sa rozviedol. So svojou bývalou manželkou Lenkou sa rozhodli ukončiť manželský vzťah pred piatimi rokmi. Na obrovský údiv aj nárek staronovej svokry sa pred jeden a pol rokom opätovne vzali. Stará láska nehrdzavie. A Roland začal pristupovať k sviatosti manželského zväzku podstatne zodpovednejšie ako predtým. Cítil, že starne. Nemal už energiu na kadejaké nezáväzné aférky. Prinútený okolnosťami začal slovu „rodina“ prikladať väčší význam.

	„Mali sme sa po výplate zložiť na nový ventilátor,“ povedal mu detektív Dano Graf, nadporučík kriminálky a dlhoročný parťák Rolanda Vurzela. Ovieval sa bledozeleným fasciklom, ktorý vytiahol zo zásuvky svojho písacieho stola.

	Roland naňho zagánil a presunul ťažisko na stoličke z pravého sedacieho svalu na ľavý. Cítil sa ako fakír sediaci na rozžeravených uhlíkoch. Ruky si oprel o lakovaný stôl a dlane sa mu naň prilepili ako lízanky na noviny. Po chrbte mu tieklo až do miesta, kde sa končí chrbtica a začína sa úplne iná časť ľudského organizmu. Uterák, ktorý si pred dvomi minútami priložil na zátylok, mohol ísť vyžmýkať hoci aj hneď.

	To by sa mu ale muselo chcieť vstať.

	Daniel Graf pracoval na násilnej kriminálke dvanásť rokov. Zmaturoval na strednej ekonomickej škole a potom sa prihlásil na policajnú akadémiu. Vzhľadom na jeho kvázi ekonomické vzdelanie ho prijali na oddelenie ekonomických trestných činov. Po pár rokoch a viacerých úspešne vyriešených prípadoch daňových únikov a finančných podvodov, si ho vyžiadal bývalý šéf úseku násilnej kriminality, podplukovník Pavol Latka osobne. A tam Dano pracuje doteraz. Vyšetrovanie vrážd, lúpeží a iných násilností ho čímsi napĺňalo, hoci presne nevedel čím. Mohol dostať kadejakých vagabundov do väzenia a mal z toho dobrý pocit. Ťahalo mu na štyridsaťjeden rokov, ale nikto by mu toľko nehádal.

	Jediné okno v kancelárii smerovalo na juhovýchod a celé predpoludnie sa doň opieralo slnko. Už roky na ňom nebolo sito, keďže ho raz počas búrky so silnou víchricou vytrhol vietor a odniesol bohviekam. Možno len malý kúsok od budovy polície, ale niekomu strašne rýchlemu sa ich sito náramne hodilo na sušenie hríbov. Veď pod lampou býva najväčšia tma a sieťka z okna policajnej stanice je cenná trofej. A možno ich zradil ktosi z vlastných radov.

	Peňazí nebolo nazvyš a už vôbec nie na akési hlúpe sito do kancelárie vyšetrovateľov.

	‚Aspoň im tam bude lepšie prúdiť vzduch, veď tam majú ako v opičiarni‘, podotkol vtedy riaditeľ okresnej kriminálky. Žiadanku na nové im nepodpísal a viac sa o nich nestaral. To, že im tam okrem vzduchu od jari do jesene prúdili aj roje múch, komárov, sem-tam nejaká zablúdená osa a iná háveď už nikoho okrem tých, čo v nej pracovali, nezaujímalo.

	„Závidím tým, čo majú klimatizáciu,“ skonštatoval Dano a tresol fasciklom po nič netušiacej muche, ktorá sedela na rohu stola. Doplatila na to, že nečakala takýto rýchly smrtiaci útok. Vzal do ruky servítku a čierny fľak po zabitej muche zľahka pretrel.

	„Keď ju môže mať v pracovni riaditeľ, prečo ju nenamontovali všade?“

	Odpovedal mu Rolandov kyslý výraz. Vtom zazvonil v kancelárii telefón.

	„Mne sa to nechce v tom teple dvíhať,“ povedal Dano. „Vždy keď sa pohnem, vytečú mi z pórov dva deci.“

	„No mne teda už vôbec nie!“

	„Nech si zvoní, kašlem na to.“

	Telefón veselo vyzváňal ďalej.

	Napokon Dano rezignoval, opatrne sa pohol a načiahol sa po ňom. Pod pazuchou sa mu na prepotenej košeli črtal fľak, ktorý vyzeral ako mapa neznámeho svetadielu.

	„Počúvam, tu je…“ nedopovedal Dano.

	„Čo to neberiete, dofrasa?!“ ozvalo sa z telefónu. „Skoro päť minút vám tam zvoním a vy nič,“ dudral operačný dôstojník Havran. „Obaja máte…“

	„A čo vlastne chceš?“ skočil mu do reči Dano.

	„Hlásili nám, že pri Mŕtvom ramene našli mŕtveho muža.“

	„Čože?“ Danovi temer zabehlo. „Pri Mŕtvom ramene našli mŕtveho muža?! To akože dve mŕtvoly, opreté rameno pri ramene, či nejaký mŕtvy človek pri ktorom bola pohodená odtrhnutá celá ruka?“

	„Nerozprávaj hlúposti. Nehovoril som, že našli mŕtve rameno pri mŕtvom mužovi, ani mŕtveho muža s mŕtvym ramenom, ale pri Mŕtvom ramene mŕtveho muža. Jasné?!“

	Havran si už ale nebol istý, čo vlastne povedal ako prvé.

	„Neveľmi, neveľmi,“ podpichoval ho Dano.

	„Čo sa stalo? Aká mŕtvica?“ ozval sa pohotovo spoza druhého stola Roland, ktorý načúval, čo a kto práve teraz, pol hodinu pred fajrontom, chce.

	„Povedz mu, nech tam pošlú záchranku, čo my máme spoločné s akousi mŕtvicou?“

	„Čo tam trepe o akej mŕtvici ten mamľas? Počujem ho až sem,“ zaúpel už takmer zúfalo operačný dôstojník Havran.

	„Dobre, dobre, bez žartov. Zhrniem to. Pri Mŕtvom ramene, predpokladám, že pri ramene rieky, čo je pri výpadovke z mesta za kúpaliskom, našiel niekto mŕtveho chlapa. Je tak?“ povedal detektív Graf.

	„Áno, presne. Našiel ho tam nejaký rybár. A keďže ste v robote len vy dvaja, máte sa tam ísť pozrieť a preveriť to.“

	„Prečo si nezabehnúť v tejto páľave na konci pracovnej doby do prírody, že?“ vyhlásil znechutene Dano, chrbtom dlane si zotrel z čela kropaje potu a zložil.

	„Rolo, poď, ideme na prechádzku k vode,“ povedal Dano a zo skrine vytiahol svoju služobnú zbraň.

	„Aspoň odtiaľto vypadneme,“ povedal Roland cestou k svojej skrinke, odkiaľ sa tiež chystal vybrať zbraň. „Hádam tam bude o pár stupňov chladnejšie ako tu.“

	To však ešte netušili, že hoci bolo vonku skutočne o dva-tri stupne chladnejšie, bol tam zároveň o sto percent väčší smrad ako mali momentálne v kancelárii. Niekoľkodňová mŕtvola a tridsaťtristupňová horúčava sú veru mocné čarodejky.


5.

	17. júl, 11:16 hod.

	„Kurva, dávaj pozor! Nevidíš toho debila, čo pred teba vyletel od krajnice?“ naštvane zahučal z miesta spolujazdca na šoféra Tibor Garay, stodvadsaťkilový hromotĺk v značkových trojpásikových teplákoch a tričku bez rukávov, aby jeho obrovské svaly, ktorým venoval toľko rokov v posilňovni, hektolitre bielkovinových nápojov a ešte viac dávok anabolických steroidov, priťahovali závistlivé pohľady mužov a obdivné pohľady žien. Vždy, keď niekde prišiel, nastala takmer okamžitá tma, keďže svojím obrovským telom doslova a do písmena akoby zatienil slnko. Takisto všade zavládlo hrobové ticho. Nikto si radšej nedovolil ani pípnuť. Všetci poznali Tiborove nálady, ktoré mohli vygradovať každým zvukom, ktorý by mu bol proti vôli.

	Tibor bol zo starej školy. Keď sa v deväťdesiatych rokoch praktizovala vo veľkom štýle forma nedobrovoľných finančných darov a príspevkov podnikateľov iným podnikateľom a podnikavcom, akéhosi rozvíjania miest a poslušnosti obyvateľstva formou agresívneho nátlaku, bol Tibor pravou rukou lokálneho bossa. Strach, ktorý okolo seba rozsieval svojím brutálnym správaním a nechutnými podrývačskými rečami spôsobil, že sa ho ľudia stránili a vyhýbali sa mu ako sa dalo. Samozrejme až na partiu jeho najbližších, o nič menej agresívnych holohlavých kamarátov a vrstovníkov, pre ktorých bol viac-menej Bohom i keď on im neustále opakoval, že sú si všetci rovní. Sám vedel, že to nie je pravda a mal na to všetky preferencie. Tí, ktorí ho nepoznali, ak boli náhodou z iného mesta a v zlom sa im skrížili cesty, museli zväčša podstúpiť niekoľkodňovú hospitalizáciu na traumatológii a potom absolvovať niekoľkotýždňovú rekonvalescenciu s rehabilitáciou. To boli tí šťastnejší. Tých, ktorým pani Šťastena nedopriala, alebo nahlas a na nesprávnych miestach vykričali niečo proti nemu, už nikdy nenašli. Po prípadných svedkoch sa taktiež okamžite zľahla zem. Bez rozlúčky, bez piety i náhrobného kameňa.

	Teraz ale, keď temná epocha výpalníctva, vymáhačstva, záväznej, neodvolateľnej a finančne náročnej ochrany majetku a osôb bola v akomsi verejnom útlme či ústraní, najvyšší miestny boss dosť rýchlo zmizol za hranice štátu, presnejšie, kontinentu. Tibor tým pádom prosperoval z toho, že vlastnil dva bary, jednu herňu a diskotéku, ku ktorým sa dostal, samozrejme, „svedomitou“ prácou.

	Neučil sa zle. Bol viac ako len priemerným žiakom. Z elektrotechnickej priemyslovky v Piešťanoch ho v poslednom maturitnom ročníku, ešte za bývalého režimu, nevylúčili pre jeho študijný prospech alebo záškoláctvo, ale preto, že po návrate z jednej vychádzky, keď býval na internáte, prakticky zmasakroval vychovávateľa, ktorý ho chcel dať vyhodiť. Údajne za to, že sa vrátil až po večierke a značne podnapitý. Reval naňho, hulákal, triasol sa od jedu. Tibor si jeho verbálny prejav s pobavením a provokačným úsmevom na tvári vypočul a v pokoji užíval. Bol ticho a nechal ho dohovoriť. Potom sa párkrát vzduchom mihla jeho päsť a opäť bolo ticho. Tibora po tomto incidente okamžite zo školy vyrazili a vychovávateľ odvtedy nosí zubnú náhradu a dobre nevidí na jedno oko.

	Nemenej dôležité bolo, že dva týždne od spomenutého incidentu nastala Nežná revolúcia a Tibor sa do školy už nikdy nevrátil. V podstate nikdy nezačal ani normálne pracovať. Oficiálne bol evidovaný na úrade práce, no stály príjem si vtedy zabezpečoval ako vyhadzovač v prvej a najväčšej diskotéke v meste plnom topoľov, ktorá bola v tých časoch vychýrená po celom kraji.

	Stále býval u rodičov, čo mu absolútne vyhovovalo, pretože sa nemusel denne oddávať domácim prácam a vareniu a mal kopu času na svoje obľúbené činnosti – vysedávanie po baroch a spanie. K tomu ušetril hromadu peňazí za bývanie. Keď potreboval sex, vedel kam a na koho sa obrátiť. Pár metrov od jeho baru fungoval masážny salón pod názvom CD. O klasických fyzioterapeutických masážach ako takých tam nikto nevedel zhola nič. Zato holých masérok tam pracovalo dosť.

	Tí, čo mali, nemíňali. A tak Tibor, ako aj všetci jemu podobní vydržali presedieť celé hodiny pri jednom malom esprese a deci minerálky na letných terasách v centre mesta a komentovať všetkých okoloidúcich, hlavne mladé baby. Ľudia prechádzali okolo nich ako bez duše. So zadržaným dychom a pohľadom niekde inde.

	Veď načo dráždiť tigra. O problémy nikto nestál.

	Jeho najvernejší druhovia boli Norbert Holko a Róbert Bracho. Slobodní, bezdetní tridsiatnici podobných povahových čŕt a fyzických proporcií ako Tibor.

	„Odtrhnem mu hlavu, magorovi, len nech naňho niekde naďabím!“ pomaly vyliezlo z inak väčšinou flegmatického Róberta, ktorý šoféroval najnovší model esúvečka Audi, pýšiaci sa nádhernou čiernou metalízou, úplne čiernymi dymovými sklami a maximálnou výbavou.

	Iná maximálna výbava bola pod dnom batožinového priestoru auta.

	„Pajác zasraný, nech sa mi len dostane do rúk, rozdriapem ho ako handrovú bábiku,“ pridal sa Norbert Holko, agresívny a arogantný „búchač“, ktorému nič nebolo ľahostajné. Miešal sa vždy všade a do všetkého, len aby vyprovokoval nejakú bitku. Doslova to považoval za svoje poslanie. Veľkej obľube v meste a okolí sa netešil.

	„Mohli sme mať v suchu a celkom ľahko zarobených zopár miliónikov. Kde sa tam ten rapavý drevený hajzel vzal? Dobre som si všimol ten jeho skurvený ksicht. Videl si ho aj ty, Robo?“

	„Všimol som si ho len tak zbežne, potom vonku aj ten jeho hrdzavý črep. Tuším modré Punto, či čo,“ odpovedal Bracho.

	„No veď ho ešte niekde stretneme, psa.“

	„Nemal si sa tam toľko šuchtať a hulákať tam po všetkých, že – toto je prepad, všetci tvárou na zem, ruky za hlavu, mladé dievčatá spredu za gaťky a nikto sa ani nepohne, lebo mu do gebule vystrieľam vlajku Európskej únie!“ vyštekol po Norovi Róbert a pokrútil hlavou, akože – bože, čo je to za človeka?!

	Noro sa na neho nenávistné pozrel.

	„Drž hubu a neser ma. Čo som mal prísť k priehradke, milo sa usmiať, pokloniť sa a povedať – prepáčte pani zlatá, že som taký smelý, ale mohli by ste mi, prosím vás, do týchto dvoch cestovných tašiek nabaliť z pokladne a trezoru zopár miliónov eur? A buďte taká láskavá, nedávajte tam balíček s farbou, mám na sebe úplne nové tričko, mama by ma zabila, keby to nešlo oprať?“ zaškrípal zubami.

	„A vlastne, čo si tam robil? Mal si predsa čakať v naštartovanom aute.“

	„Bol som zvedavý, ako to prebehne, keďže ťa veľmi dobre poznám. Čakal som, že pri tvojej dobráckej povahe tam niekomu, kto by prinajmenšom čo i len kýchol, odfajčíš kotrbu.“

	Noro sa začal zo zadného sedadla po ňom zaháňať.

	„Prestaňte!“ napomenul ich Tibor. „Musím premýšľať. Vy dvaja s tým máte dosť očividné problémy, tak zatvorte klapačky, dobre? A ty sa láskavo venuj šoférovaniu,“ adresoval poznámku Robovi. „Skutočne si z toho auta nemal vychádzať. Diletant. To bola absolútna neprofesionalita. To je ale tak, keď niečo poviem a nikto ma nepočúva. Rád by som vedel, ktorá z tých kráv spustila alarm. K tomu ten vychrtnutý zmrd.“

	Robo sa snažil ohradiť, ale Tibor ho zahriakol.

	„Radšej čuš!“

	‚Ako to len dokázali v deväťdesiatom šiestom v Nitre, keď z VÚB-čky zvládli ukradnúť stosedemdesiattri miliónov korún?‘ prebleslo mu hlavou. Aj on chcel niečo podobné dokázať! Evidentne na to ale nemal, pretože nebol obklopený správnymi ľuďmi.

	Noro chcel ešte čosi podotknúť, ale zmrazujúci pohľad Tiborových hnedých očí ho okamžite odhovoril od ďalších otázok.

	„Teraz musíme zdrhnúť a na pár dní sa niekde zašiť, kým to prehrmí,“ povedal po chvíli Tibor a súkmeňovcom zadal patričné príkazy.


6.

	22. apríl, 21:30

	„Počúvam. O čo ide?“ spýtal sa ospalo doktor Ctibor Havlík, službukonajúci chirurg v okresnej nemocnici, keď sa mu v telefóne predstavil lekár z centrálneho príjmu.

	Doktor Vančo mu popísal prípad pacienta, ktorý zjedol malé nožnice.

	Starý chirurg počúval mladého lekára, ktorý zo seba sypal výsledky krvných testov. Znechutene si ho predstavil ako snaživého a spoteného s okuliarmi šmýkajúcimi sa mu po nose. „A vy chcete, aby som ho prijal?“

	Vančo zahabkal, že by mal byť určite prijatý za účelom akútnej operácie a na čelo mu vyrazili lesklé kropaje čerstvého potu.

	„O tom predsa rozhodujem ja,“ odvrkol Havlík. „Navyše, máme takmer plný stav na oddelení.“

	„Vraj je to permanentný zákazník vášho oddelenia,“ dodal neveľmi presvedčivo Vančo.

	„Zákazník?! Čo sme v krajčírstve?“

	Vančo si stihol ešte zlomyseľne pomyslieť, že veru niektoré zašité bruchá, čo videl, sa neuveriteľne podobali na čičmanské výšivky.

	„A akože sa volá?“

	„Rudolf Hermeier.“

	„Kristepane. Zase? Tak mi ho pošlite,“ povedal Havlík a prudko položil slúchadlo.

	 

	Uboleného Hermeiera doviezol na chirurgiu zachmúrený sanitár Roman. Vo vyšetrovni ho už čakal životom unavený a ešte zachmúrenejší doktor Havlík. Bolo po pol desiatej večer a jemu sa chcelo spať.

	Roman pozdravil a pre istotu nič nehovoril ani nenaznačoval. Nie pri Havlíkovi. Vzápätí sa radšej pobral do vedľajšej dennej miestnosti pre sestry, kde si na stole všimol otvorenú karamelovú bonboniéru. Najradšej mal síce bonbóny z mliečnej čokolády s veľkým lieskovým orieškom uprostred, ale keď nebolo nič iné k dispozícii, uspokojil sa aj s týmto. Usadil sa do kresla a rozhodol sa, že sa ponúkne. V dennej miestnosti bolo ticho, vo vzduchu bolo cítiť vôňu zalievanej kávy, vlhkého linolea a čerstvo opratej posteľnej bielizne. Aspoň trochu si osladí život, keď sa už má celé noci naťahovať s takými idiotmi ako Hermeier, pomyslel si.

	Zatiaľ čo sanitár hojil svoju dušu čokoládou, spisoval doktor Havlík s neborákom Rudom Hermeierom prijímaciu správu. Sem-tam si ho prísnym pohľadom premeral. Rudo však nespúšťal pohľad z mladej prsnatej zdravotnej sestry, čo ukladala nástroje do veľkého kovového sterilizátora. Starého lekára to rozčúlilo. Bol vdovec a podľa jeho oblekov by každý skúsenejší pozorovateľ vedel približne odhadnúť rok úmrtia jeho manželky. Dvojradové zapínanie a výrazné „klopy“ na sakách ho prezrádzali. Veru, po smrti ženy mu ani len nenapadlo, aby si doplnil šatník. Muži sú už raz takí. Pre koho? Na čo? Zakladal si už len na svojej práci, bolo z neho cítiť naftalín a sebaistotu.

	„Pán Hermeier,“ oslovil mladíka unavene.

	„Hm?“ precitol zo sna Rudo a otočil hlavu smerom k lekárovi.

	„Venujte mi, prosím, pozornosť, pán Hermeier, nemám na vás celú noc, hoci sa tomu pravdepodobne nevyhnem,“ dodal už takmer rozžialene Havlík a predstavil si gauč v lekárskej izbe. Najradšej by mu vylepil poriadnu výchovnú zaucho. Čo to tie decká vyvádzajú? Vari ich rodičia nevedia usmerniť? Netušil, že Rudo dostáva zauchá častejšie ako najesť.

	„Máte v žalúdku nožnice.“ Znechutene zazrel na snímku. „Sám najlepšie viete, ako a prečo sa vám tam dostali. Mňa to nezaujíma. Mojou povinnosťou je, ako ich vybrať von.“

	V starom doktorovi to začalo vrieť.

	„Sústavne a pravidelne vás do tejto nemocnice vozí záchranka. To vaše neustále sebapoškodzovanie, alkoholizmus a fetovanie sú doslova katastrofálne. Mali by ste sa liečiť v nejakom ústave. Myslíte si, že sme tu len a len pre vás? Mladý chalan, čo si neváži života…“

	Havlík sa mu so zaťatými zubami otočil chrbtom, pravou rukou schytil počítačovú myš a klikol na ikonu tlačiť, aby tomu nešťastníkovi vytlačil kompletnú prijímaciu správu a založil ju do chorobopisu, ktorý mu vopred na stôl nachystala zdravotná sestra.

	„Sestra!“ zvrieskol. Nikoho nepočúval stredný zdravotný personál tak ako doktora Havlíka. Nervózny starec sa vyžíval v tom, keď mohol sústavne po niekom ziapať. Najviac mu vyhovovalo, ak bol poruke niekto podriadený, ak nie, tak sa uspokojil aj s nadriadeným. Stačilo, keď bol od neho mladší, čo boli v podstate všetci v nemocnici. Funkcie primára sa musel ako pracujúci dôchodca vzdať, čo ho nesmierne frustrovalo. Prenechal ju mladšiemu kolegovi. Nerád. Ponosy a sťažnosti sestier a kolegov na jeho správanie nemali konca kraja. Bol však vysokokvalifikovaným odborníkom a útlocitnosť nebola nikdy jeho silnou stránkou, nuž sa nikto sťažnosťami nezapodieval.

	„Ste riadne ožratý, neviem či vás bude anestéziológ ochotný uspať,“ vzdychol. „Ak súhlasíte s operáciou, sem mi to podpíšte,“ podstrčil mu papier s perom.

	„Súhlasím, hlavne niečo robte! Ja už to nevydržím,“ skučal Rudo.

	Havlík si ho už nevšímal. Odchádzal z vyšetrovne a myslel na to, či už v televízii skončil jeho obľúbený kriminálny seriál.

	O tri hodiny už ležal pacient Rudolf Hermeier po úspešnej operácii na trojlôžkovej izbe. Po pravej strane mal staršieho pána po operácii žlčníka, ktorý chrápal tak, až kovový nočný stolík slabučko štrngotal. Po ľavici ležal dedko s mokvajúcou gangrénou pravej nohy, ktorá cez pretečené obväzy neuveriteľne zapáchala. Takto by sa mal človek zotavovať po náročnej operácii.

	Nožnice boli vonku, brucho bolo zašité a Červená Čiapočka stále nikde. Doktor Havlík sa konečne natiahol na gauč vo svojej lekárskej izbe. Seriál sa mu dávno skončil, tak zatvoril oči a spal. Doktor Vančo zašíval pacienta, ktorý sa ešte popoludní poškriabal o plech, sanitár Roman nadával, že sa s tým dovalil až po polnoci a sestrička Janka bola radšej ticho a zaliala si ďalšiu kávu. Čakala, kým vychladne a zamyslene si obhrýzala kýptiky nechtov.


7.

	6. august, 14:40

	„Otvor všetky štyri okná, veď sa tu nedá ani nadýchnuť,“ povedal detektív Roland Vurzel kolegovi Danovi Grafovi na margo neznesiteľného dusna v služobnom Golfe, ktorým sa viezli na údajné miesto činu.

	„Nefrfli, vravel som ti, aby si ho nechal trochu vyvetrať, ale tebe sa nechcelo čakať. Tak teraz trp!“

	„Pozri, koľko je hodín,“ odporoval mu Dano Graf. „Myslíš, že máme času na rozdávanie? Už sme tam mali byť.“

	Roland šoféroval, no nečakane šibol pohľadom dole pod palubnú dosku na kolegove nohy. Pomyslel si, že nie je nič škaredšie ako chlapské nohy a čím je starší, tým je to horšie. Na krátke nohavice by mali vydávať povolenie. Každého by individuálne posudzovali.

	„Zapni klimatizáciu,“ navrhol Graf.

	„Ani náhodou. Ktovie, kedy tam menili filter. Nebudem tu vdychovať kadejaký mikrosajrajt. Zabudni na to,“ ohradil sa Vurzel a zasnene sa zadíval z okna na slnkom vysušené kukuričné pole.

	„Ako sa dostaneme k tomu Ramenu?“ spýtal sa Dana a uprene sledoval cestu pred sebou.

	„Ako to ako? Veď tu bývaš celý život.“

	„V tých končinách som nebol pekných dvadsať rokov.“

	„Aké končiny? Čo sme na Sibíri či kdesi na severe Fínska?“ rozčúlil sa Dano. „Veď toto mesto pešo obídeš za dvadsaťpäť minút. Aj z jamy dovidím na jeho koniec.“

	„Viem, kde to je,“ podráždene mu odvrkol Vurzel, „ale neviem, ako sa tam dostanem autom. Veď to tu krížom-krážom poprerábali. Z mesta nezostal kameň na kameni. Pozri sa na Štefánikovo námestie. Nič nestojí tam, kde kedysi. Možno len kostol. Zdá sa mi však, že ho tiež o kúsok posunuli. Pri Mŕtvom ramene som bol naposledy ako trinásťročný na bicykli. Šiel som tam s kamarátom z činžiaku chytať blšky pre jeho akváriové rybky.“

	 

	Dano mu vysvetlil, ako sa dostane na malú nenápadnú odbočku a o šesť minút už vozovku lemovali žlté lány repky olejnej. Prašná a hrboľatá cesta ich mala doviesť do určeného cieľa. Už z diaľky videli medzi stromami blikajúce majáky policajného auta a záchranky.

	„Veď toto nie je žiadna cesta, len akési vyjazdené koľaje po kolesách áut.“

	Dano sa chytil držadla nad dverami auta, aby si nebuchol hlavu, pretože Volkswagen Golf si poskakoval zo strany na stranu ako malé rozjarené kozľa.

	Keď po necelej minúte dorazili na miesto, Roland zatiahol ručnú brzdu a vypol motor. S úľavou si odfúkol, že neodtrhol výfuk.

	Prvý vystúpil Dano Graf. Trochu nezúčastnene sa zadíval do neznáma a prehovoril.

	„Počuješ to neskutočné ticho? Sme len tri kilometre od mesta a akoby sme boli v inom svete. Rozprávka.“ Prižmúril oči a zasníval sa.

	„Poďte séém! Tu ho máme!“ zahulákal niekto kúsok od nich. Bol to mladý nadstrážmajster z pohotovostnej motorizovanej jednotky.

	„Boha, ako som sa zľakol!“ vyhŕklo z Rolanda Vurzela a pravou dlaňou sa chytil za srdce.

	„A je po romantike,“ dodal Dano.

	„Si normálny, mladý? Čo tak ziapeš?! Skoro ma porazilo,“ sfúkol mladíka v uniforme Roland.

	„Nadstrážmajster Bartek,“ predstavil sa asi dvadsaťtriročný policajt, s čelom pokrytým… prosto s večnou pamiatkou na pubertu.

	„Prepáčte, myslel som, že nás nevidíte, tak som chcel… chcel som, aby ste…,“ zajakal sa mladík a nesympatickými prasacími očkami šibal z jedného na druhého.

	„Aby ma šľak trafil?“ nasrdene mu povedal Vurzel.

	„Nie, ja iba že…“

	Roland sa rozhliadol okolo seba a hneď spustil.

	„Prečo ste, doriti, neohraničili celý tento priestor policajnou páskou? To ste tu doteraz driemali či hrali karty na tamtom pníku?“ a ukázal naň prstom.

	„Nie, my sme… veď sme len pred chvíľou prišli.“

	„Tak sa do toho pustite, panstvo. Iste viete, čo je to miesto činu. Chcete, aby sa nám tu o chvíľu začala motať kopa zvedavcov, ktorí nám to tu pošliapu?!“

	„Vy,“ zamiešal sa do Rolandovej nežnej prednášky Dano a ukázal na druhého policajta. „Ohraničte celý priestor okolo miesta činu a vy,“ ukázal na Barteka, „nás k tej mŕtvole zaveďte.“

	„Rozkaz, pán nadporučík!“ zasalutoval Bartek, zvrtol sa na podpätku ako vojak a vyrazil medzi stromy. Dano s Rolandom netušili, či to myslel vážne alebo iba ako žart. Druhý policajt sa rozbehol k služobnému autu a z kufra sa pustil vyťahovať zeleno-bielu policajnú pásku s nápisom Polícia – vstup zakázaný. O pár minút ňou obtočil priestor s priemerom tridsať metrov.

	„Máme nejakého svedka – niekoho, kto niečo videl?“ chcel vedieť Dano.

	„Nikto, iba tamten pán, čo sa opiera o ten krivý strom. To on volal záchranku a tí potom privolali nás.“

	„V poriadku, potom sa s ním porozprávame.“

	 

	Pred nimi sa rozprestieralo asi ako sto metrov dlhé a päťdesiat metrov široké jazierko. Bolo to vlastne mŕtve rameno rieky, ktorá sa kedysi dávno odklonila od pôvodného koryta a vytvorila si nové. Od nepamäti to bol raj pre miestnych rybárov. Okolo ramena sa v polkruhu týčili vysoké buky, duby a jelše a vrhali na breh príjemný tieň a chládok. Rozrástli sa až na akýsi menší lesík. Ak doň človek zablúdil, mohlo sa mu zdať, že je hustý a nepriehľadný, keďže stromy rástli jeden pri druhom a medzi nimi bujnelo pichľavé malinčie, zlatý dážď a iné nízke krovie. Avšak z vtáčej perspektívy to bol stále len malý lesík. Jeho rozloha nebola o nič väčšia ako futbalové ihrisko s malou tribúnou.

	Po tridsiatich metroch policajt Bartek zastal a ukázal prstom k jazierku. „Tak, tu je…“

	Graf i Vurzel sa súčasne zahľadeli za jeho rukou.

	„Kde?“ spýtal sa Roland. Nikoho nevidel.

	„No, tamto za kríkom, za tým, čo rastie z vody.“

	„Aha.“

	Spoločne podišli ešte bližšie, z ľavej strany obišli krík a zastali. Meravo hľadeli na zmasakrované telo. Dano preglgol a odvrátil zrak.

	„No zbohom!“ skonštatoval, keď ako-tak strávil prvý vizuálny dojem z nebožtíka.

	„Dúfam, že ste sa ničoho nedotýkali?“ spýtal sa nadstrážmajstra, ktorý postával vedľa tela.

	„Ani náhodou. Poznáme predsa postup.“

	Bezpochyby, pomyslel si Roland.

	„Tak toto je iný masaker, kamarát. Fuj! To je strašné,“ povedal tentoraz nahlas Roland.

	V Danovi sa tiež všetko miešalo, predovšetkým v žalúdku.

	Chvíľu nikto neprehovoril. Všetci len civeli na zmrzačené telo.

	Mŕtvola ležala na pravom boku v bahne na brehu jazierka. Obklopovala ju rôsolovitá červeno-hnedá brečka. Detektívi vedeli, že krv sa takto zráža takmer okamžite po narušení ciev. Mŕtvy mal vystreté nohy a až po kolená sa ponáral do kalnej vody. Breh bol vystlatý napadaným lístím. Postarali sa o to stromy prevísajúce nad hladinu. Zhnité listy sa mu prilepili na stehná. Hoci bola voda na kraji plytká, bola aj mútna a nedovideli na dno. Mŕtvy človek bol iba v tričku a krátkych šortkách, ktorých farba sa vzhľadom na uschnuté bahno a naviaty prach nedala presnejšie zistiť. Pravú ruku mal pod telom, nevideli ju. Ľavá sa skrúcala za chrbtom v akejsi neprirodzenej polohe a aj laik by spoznal, že je zlomená. Vyzeralo to, akoby sa pokúšal podoprieť o zem a odraziť sa od nej, lenže pritom ohol lakeť nesprávnym smerom. Z tváre mu ostala len krvavá beztvará červená kaša. Roland Vurzel si pomyslel, že identifikácia bude komplikovaná. Uschnutá krv na ľavom líci, uchu a na mihalniciach vytvorila akúsi abstraktnú maľbu bez presnejších obrysov. A hlavne bez podpisu autora. Zhanobený obraz ľudského utrpenia a maximálneho triumfu násilnej smrti. Niekoľko vybitých zubov sa povaľovalo v prachu pred ústami zmeravenými v nemom výkriku. V rozďavenom otvore si všimli čosi tmavé a mazľavé. Celé depresívne zátišie korunoval roj múch a hmyzu.

	Detektívom nebolo zle len z pohľadu na zdevastované telo. Najviac im dával zabrať neúnosný zápach hnijúceho mäsa. Horúčavy napomohli rozkladu kyselín, cukrov a bielkovín obsiahnutých v ľudskom tkanive. Už v prvých okamihoch po smrti začala úradovať gravitácia. Ťažké červené krvinky sa presunuli čo najbližšie k zemi. Výsledkom boli fialové škvrny v spodnej časti tela. Podľa nich budú môcť stanoviť približný čas úmrtia.

	Avšak malo to jeden háčik: telo prišlo do kontaktu s pôdou a so studenou vodou a vytvoril sa na ňom mŕtvolný vosk. Ten bude sťažovať prácu súdnym lekárom. Nebudú vedieť byť natoľko presní, aby určili čas smrti.

	Nad týmto premýšľal Roland Vurzel, keď sa k nim z pravej strany priblížil lekár zo záchranky. Vlastne si ho doteraz ani poriadne nevšimli. Stál aj s kolegami v tieni stromov a všetci sa vyhýbali priamemu slnečnému žiareniu aj priamemu vizuálnemu kontaktu s mŕtvym.

	Znechuteným detektívom sa predstavil ako doktor Borko. Vurzel a Graf čosi neurčito zamrmlali a obaja sa pritom oháňali, aby si na nich nesadli muchy, ktoré sa predtým hostili na mŕtvole. Dano mu ešte oznámil, že sú z odboru násilnej kriminality tu v meste.

	Doktor Borko neisto prestúpil na mieste. Nevedel, čo ďalej. Napokon začal s tým, že niekto nahlásil na dispečing ťažký úraz – vraj akýsi chlapec leží v kaluži krvi. Prišli sem o 14:21, sedem minút po telefonáte, ale už bolo neskoro. Tu už nebolo koho ošetrovať, vonkoncom nie zachraňovať. Mohol skonštatovať len exitus.

	„Manipulovali ste nejako s telom?“ chcel vedieť Vurzel.

	„Nie. Načo? Viditeľne je mŕtvy už dlhšie.“

	„Už je na ceste súdny lekár z Nitry. Žiaľbohu, musíme počkať,“ vyjadril sa Dano a čupol si k zosnulému. Z vrecka vybral vreckovku a priložil si ju k nosu a ústam.

	„Podľa môjho skromného odhadu,“ zašepkal nesmelo nad čupiacim Danom Grafom doktor Borko, „je tu niekoľko dní. Dva až tri. Všimnite si viditeľné posmrtné škvrny, ktoré sú už na ústupe. Obrovský zápach, čo spôsobuje rozklad tkaniva a kože vám pravdepodobne opisovať nemusím.“

	„To teda nie,“ zamrmlal Dano a silnejšie si pritlačil vreckovku k nosu.

	Borko zaúpel, že za dvadsaťosem rokov svojej lekárskej praxe takú hrôzu nevidel a to zažil už všeličo.

	Verili mu. Oni tiež ešte nič také nevideli. Beštiálny čin hlboko otriasol všetkými zúčastnenými.

	Druhý uniformovaný policajt zahanbene dávil pri neďalekom strome.

	Dano Graf rázne vstal a odstúpil od tela. „Očividne ide o brutálnu vraždu a na to tu nie sme… akoby som to…“

	„Vybavení?“ šplechol Vurzel.

	„…zvyknutí. Toto rozhodne nevyzerá na samovraždu alebo na nešťastnú náhodu.“

	„Myslíš, že by sme to mali hlásiť na kraj, aby sem poslali svojich ľudí z oddelenia vrážd?“ spýtal sa ho s nádejou v hlase Roland.

	To bola vec, ktorá mu na amerických kriminálnych seriáloch liezla na nervy. Prečo sa pre všetko na svete tak bili, aby im prípady neodobrala federálna polícia? On by sa veru napríklad tohto pokojne vzdal. Odovzdal by ho kolegom z kraja so širokým prajným úsmevom.

	„Naposledy sme tu mali vraždu pred viac ako rokom. Pamätáš si toho starého recidivistu, čo dopichal svoju družku vo výťahu?“ dodal.

	„Neviem. Zavolám šéfovi a poradím sa s ním. Asi by sa mal prísť osobne na to pozrieť,“ povedal Dano a z vrecka nohavíc vyťahoval mobilný telefón. Stručne oznámil svojmu nadriadenému, o čo ide a ako nepríjemne miesto činu vyzerá.

	„O chvíľu je tu aj s technikom a vyšetrovateľom,“ informoval kolegu.

	„Kým dorazia, aspoň si to tu môžeme obzrieť,“ zmienil sa Roland.

	Dano Graf podišiel k policajtom a zavelil im:

	„Dobre, chlapi, trochu sa tu po okolí pomotajte, či nenájdete niečo podozrivé,“ zamával pravou rukou a naznačil im okruh, kde sa majú pohybovať.

	„Hľadáme nejaký vražedný nástroj, stopy, čokoľvek.“

	Obaja policajti svorne prikývli.

	Potom im prikázal, aby sa do príchodu technika a patológa nepribližovali k mŕtvole a pomyslel si, že zaistiť stopy nebude vôbec jednoduché. Vyzeralo to tam ako po sústredení ragbyového mužstva.

	Doktor Borko opatrne navrhol odchod z lesíka, že tu aj tak nemajú čo riešiť. Dano súhlasne prikývol, poďakoval a rozlúčil sa so záchranármi.

	Asi o tridsať minút si v diaľke všimli prichádzať postaršieho prešediveného pána s hustými fúzami. V ruke držal hnedú ošúchanú lekársku brašňu. Podopieral sa vychádzkovou palicou. Vyzeral ako veselý inštalatér na pochôdzke. Plátennú károvanú letnú košeľu si vopchal do sivých tesilových nohavíc, ktoré vyrobili iste ešte v socialistickom Československu niekedy koncom sedemdesiatych rokov. Obuté mal sandále okrovej farby z ktorých vytŕčali šedé ponožky s hadím vzorom, takzvané kobrovky.

	„Kto to je? Vyzerá, ako keby sem prišiel hľadať hríby,“ pošepol Dano Rolandovi a zaclonil si dlaňou oči, aby lepšie videl, pretože mu do nich svietilo slnko.

	„Viem ja? Žeby deduško z rozprávky?“ mykol plecami Roland.

	„Dobrý deň,“ bodro ich pozdravil starší pán, keď podliezol policajnú pásku.

	„Václav Vaško, súdny patológ z krajskej nemocnice,“ predstavil sa a podal im ruku. „Prepáčte, že ste museli toľko čakať, ale dokončoval som rozrobenú prácu. Nemohol som nechať pacienta na stole, aj keď, v podstate, ten by mi už pravdepodobne nikam neušiel,“ zachichotal sa starček.

	Obaja detektívi naňho nechápavo civeli. Zdalo sa im nemiestne, že vtipkuje kúsok od zamordovaného mladého muža.

	Doktor Vaško si bystrými očami premeral oboch detektívov a vyžiadal si spresnenie dôvodu, pre ktorý sem došiel.

	Graf mu v skratke trochu meravým hlasom objasnil okolnosti i svoje dojmy z mŕtveho a pokynul mu rukou.

	„Poďte tadiaľto. Je to len pár metrov. Tamto za húštinou pri vode.“

	Obaja detektívi vykročili napred.

	Patológ Vaško si rezignovane povzdychol a opatrne kráčal za nimi.

	Keď podišli bližšie k znetvorenej mŕtvole napoly ponorenej vo vode, doktor Vaško sa na ňu so záujmom pozrel a lakonicky utrúsil.

	„Ajajááj… tak to už áno, chlapci. Takýto lynč som už veľmi dávno nevidel. Podobne vyzeral jeden motocyklista, ktorý narazil hlavou rovno do betónového múra pri cintoríne. Hrozivá irónia osudu,“ štebotal starý pán a vrtko cupkal okolo tela.

	Detektívi naňho civeli a nechápali, že ním pohľad neotriasol. Asi pracovná deformácia alebo niečo podobné, pomysleli si.

	Roland postrehol, ako neďaleko nich zastavilo policajné auto. Takmer súčasne z neho vystúpili major Ján Malinčin, šéf úseku násilnej trestnej činnosti, vyšetrovateľ kapitán Jozef Boháč a poručík Fedor Snopek, kriminalistický technik, ktorý začal z kufra auta okamžite vykladať svoje náradie.

	Fedor vyzeral s fotoaparátom okolo krku, v khaki nohaviciach, maskáčovom tričku a šľapkách ako reportér či dokumentarista z novín niekde na Safari a nie ako seriózny technik z kriminálky. Na ježka vystrihané ryšavé vlasy a brada podobne žiarivej farby tento dojem ešte umocňovali. Z diaľky detektívov pozdravil a začal sa súkať do bieleho overalu. Na nohy si natiahol modré igelitové návleky, aby nenarobil zbytočne ďalšie stopy. Zahromžil, že sa zase okúpe vo vlastnom pote, no jeho ponosy boli všetkým zúčastneným ľahostajné.

	„Kristepanenanebi!“ vykríkol Malinčin, keď pristúpil k mŕtvole a pravou rukou si zakryl ústa. „To je strašné.“ Na okamih odvrátil zrak. „Kto to…?“

	Roland mykol plecami.

	„Páchateľ neznámy. Obeť takisto.“

	Ján Malinčin bol čerstvý päťdesiatnik, večne upravený a oholený, ako ich učili už v dôstojníckej škole Zboru národnej bezpečnosti. Toto pravidlo dodržiaval celý život. Rád by bol, keby sa ním riadili aj jeho podriadení, no vedel, že nemá na nich potrebné páky. Demokracia.

	Jeho manželka Elena, profesorka slovenčiny na miestnom gymnáziu prácu svojho manžela tolerovala, za čo ju Ján Malinčin neskonale miloval. Mali spolu dve deti. Chlapec Mikuláš, pomenovaný po starom otcovi z matkinej strany, študoval na právnickej fakulte a obaja rodičia boli naňho neskutočne pyšní. Dcéra Katarína práve ukončila tretí ročník obchodnej akadémie a po prázdninách ju čakal posledný, maturitný. Cez prázdniny brigádovala ako čašníčka v miestnom bare.

	Jozef Boháč mal štyridsaťsedem rokov, takmer dva metre a profesorskú briadku. Vďaka sivým sluchám vyzeral seriózne. V podstate taký aj bol. Zriedka si ľudí pripúšťal k telu. V mladosti sa musel pre zranenie vzdať kariéry profesionálneho basketbalistu. Spočiatku ho to mrzelo, ale potom sa s tým zžil. Mal svoju prácu. A mal ju rád.

	Kývol im na pozdrav. Potom sa zadíval na dokaličené telo. Premeriaval si ho prísnym pohľadom.

	„Ako sa tak na to pozerám, zatiaľ by som to nekvalifikoval ako vraždu,“ poznamenal Boháč.

	„Ale veď je to úplne evidentné,“ namietol Dano.

	„Evidentné. Hm. Evidentné nie je nikdy nič,“ poučil ho Boháč pokojne. „Podľa mňa ide o ublíženie na zdraví s následkom smrti.“

	Roland Vurzel otvoril ústa, že niečo povie, ale Boháč ho predbehol.

	„Vy hľadajte a pátrajte. Právnu stránku, dokazovanie a zhromažďovanie dôkazov nechajte na mňa a na prokurátora.“

	Vtom sa cez nich predral Fedor Snopek.

	„Už som tu. Ukážte,“ povedal a padol mu zrak na mŕtvolu.

	„A do frasa! Čo… čo to… je? Nechutné!“ Rukou si zakryl ústa a obelel. Nebol u polície prvý týždeň, ba ani rok, ale s niečím takým sa dovtedy nestretol ani on.

	Fedor sa okamžite pustil do práce. Postupoval pomaly, neponáhľal sa. Vedel, že tu sa už niet kam ponáhľať. Precíznosť – to bolo to najdôležitejšie. Prehľadať tento lesík kúsok po kúsku. Neexistovalo miesto činu, kde by páchateľ nezanechal aspoň malú stopu. Problém tu ale mohol nastať v tom, že už na prvý pohľad videl, ako došlo k prekrytiu mnohých stôp. Spraviť trasologické ako i daktyloskopické stopy bude teda veľmi komplikované, priam nemožné. Fotografoval, rozmiestňoval žlté čísla a poskakoval zo strany na stranu. Zabalil mŕtvemu prsty na rukách, aby mu mohli neskôr odobrať odtlačky a aby nezničili dôkazy, ktoré by mohol mať pod nechtami. Vatovými tyčinkami spravil biologické stery zo škvŕn na šatách i z krvavých kaluží v blízkosti mŕtveho, potom ich opatrne vložil do označených malých igelitových vrecúšok. Pozbieral zuby, ktoré ležali vedľa hlavy. Odobral vzorky pre prípadné vyšetrenie DNA. Nalial do okolitých stôp sadru, nechal ju zaschnúť a potom opatrne vybral. Vo väčších mestách mali na podobné veci tím, v menších to musel zvládnuť jeden človek.

	Mŕtvemu vopchal ruky najskôr do ľavého a potom do pravého zadného vrecka krátkych nohavíc, aby našiel nejaké doklady totožnosti. Boli prázdne.

	Odstúpil od tela a po ňom sa do práce pustil doktor Vaško. Z brašne vytiahol gumené rukavice a čupol si k mŕtvemu telu. Dôkladne prezrel zvonku viditeľné zranenia.

	Po chvíli starý lekár bodro vyhlásil.

	„No, musím konštatovať, že smrť bezpochyby zavinila cudzia osoba. Má zlomený ľavý lakeť v mieste, kde sa naň v kĺbe napájajú obidve kosti predlaktia. Pozrite,“ chytil ho za ľavú ruku a trochu ju nadvihol.

	„Má fraktúru nosa. Niekto ho udrel ťažkým a tvrdým predmetom. Rana päsťou by mu takúto zlomeninu nespôsobila.“

	Kriminalisti naňho sústredene pozerali.

	„Všimnite si jeho sánku,“ pokračoval patológ. „Je kompletne odlomená od hornej čeľuste. Ak to nespravil niekto ťažkým predmetom, tak mu potom musel z výšky skočiť na bradu. Najzaujímavejšie však je, že má plné ústa blata. Na slnku už stihlo vyschnúť. Netrúfam si povedať, ako sa mu tam dostalo.“

	„Ibaže by mu ho tam niekto napchal,“ poznamenal Dano Graf.

	Vaško uznanlivo prikývol a dodal, že rozsah a množstvo zistí až počas pitvy. Potom chytil mŕtveho za hlavu a trochu ňou pootočil.

	„Z uší mu vytekala krv. Ako vidíte, je po celej tvári, vo vlasoch a očiach, kam mu natiekla. Mohlo by ísť o pomliaždenie mozgu s vnútrolebečným krvácaním. Alebo mu možno niekto niečo vrazil do ucha. Drôt, či skrutkovač. Neviem. Uvidím neskôr.“

	Patológ prehmatal hrudník obete a ešte dodal.

	„Pravdepodobne bude mať zlomených aj niekoľko rebier. Má nespočetné pomliaždeniny a značné opuchy. Rozsah týchto všetkých poranení hodnotím ako nezlučiteľný so životom,“ dokončil doktor Vaško a počastoval šéfa úseku násilnej kriminality smutným pohľadom.

	„Odporúčam previezť ho k nám na patológiu do krajského mesta, kde urobím podrobnú pitvu a všetko vám dám na papieri. Zajtra ráno by ste to mohli mať na stole.“

	Starý doktor im kývol a s brašňou sa vybral k svojmu autu. Detektívi sledovali, ako sa vzďaľuje medzi stromami.

	„Zavoláme pohrebákov?“ prerušil ticho Roland Vurzel.

	Malinčin si povzdychol a privolil. Stále mu však vŕtalo v hlave, že nevedia kto to je, nuž sa opäť na to spýtal Grafa. Ten mu odpovedal, že netušia, nemá pri sebe doklady, mobil, ani nič, čo by ho pomohlo identifikovať.

	Malinčin sa znova zadíval na mŕtvolu. „Aspoň ho niečím zakryte. Zaslúži si trochu úcty.“ Dano vzal do ruky bielu posteľnú plachtu, ktorú im tam nechali záchranári a zakryl ňou zmrzačené telo.


8.

	21. júl, 22:15

	Bary, reštaurácie, krčmy, bistrá, pohostinstvá a diskotéky vyrástli po nežnej revolúcii v tomto meste ako huby po daždi. Kedysi tu bolo osem reštaurácií s výčapom, štyri hostince, labužník a mliečny bar. A stačilo to. Dnes? V dvadsaťosemtisícovom meste ich je šesťdesiat a pribúdajú ďalšie. Pizzerie sa nedajú ani spočítať. Osemdesiat percent všetkých obchodov s oblečením a obuvou spravujú v súčasnosti už len Číňania a Vietnamci.

	V osemdesiatom deviatom postávali ľudia na námestiach, valil sa na nich sneh a elektrizujúce emócie a oni štrngali a vyprevádzali starý režim do horúcich pekiel. Oslobodzovali svoje telá i duše od obmedzeného socialistického jarma. Verili, že komunisti odchádzajú do histórie. A pritom iba dočasne zostávali pracovať v ilegalite.

	Potom prišlo vytriezvenie. Nádej, eufória a sklamanie patria do arzenálu spoločenských zmien. Vysnené ideály davu sa nenaplnili. Dravý kapitalizmus, o ktorom sa na tribúnach pre istotu nehovorilo, zastihol väčšinu národa nepripravenú na drsnú realitu nastávajúcich rokov. Ponovembrový vývoj ich zasiahol vystrašených a pasívnych. Rýchlo a bez morálnych škrupúľ sa vtedy zorientovala iba menšina. Niektorí sa stali z večera do rána milionármi, mnohí ďalší skončili v sociálnej pasci a prišli o prácu i strechu nad hlavou. Nadarmo sa tešili, nadarmo štrngali. Moc sa prerozdelila, slabí padali ešte nižšie a silní stúpali obrovskou rýchlosťou. Nadšenie a radosť prerástli do frustrácie a hnevu. Celkovo sa ich obzor rozrástol o nové nepoznané veci. Slovo „mafia“, ktoré doteraz poznali iba zo zahraničných filmov, sa stalo každodenným mediálnym chlebom, drsnou realitou života.

	Každý si s vidinou obrovského zárobku a takzvanej finančnej nezávislosti rýchlo vybavoval živnostenské listy, licencie a povolenia, aby rýchlo postavil a vybudoval solídny podnik, do ktorého by chodili zástupy po zábave bažiacich ľudí. Privatizácia, reštitúcie, podvody, vraždy…

	Všetci ťažili z čoho mohli a čo im iní, mocnejší, umožnili. Biele kone sa nepásli, spásali ich silnejšie levy. Podnikateľov pribúdalo, ale mnohí sa nevysvetliteľne strácali bohviekam.

	Stavalo sa legálne, avšak stavalo sa aj nelegálne. Na zápisy na katastrálnych úradoch sa čakalo celé dlhé hodiny, niekedy i dni. Kto nechcel čakať – zaplatil. Vlastne, platilo sa vždy a všade. Rozmach korupcie predčil všetky očakávania a vzniknutému oddeleniu finančnej polície a colnej správe robil vrásky na čele.

	S hromadou novovzniknutých podnikov sa vynárala aj skupina tých, ktorým sa pracovať nechcelo. Jeden poznal druhého, druhý tretieho. Po totálnej amnestii v januári 1990 pribúdalo gaunerov na každom rohu. Tvorili sa partie, klany, skupiny. Tvorili sa „organizované skupiny“. Šéfovali im tí najhorší z najhorších. Skepsa národa rástla každým dňom.

	Ani v okresnom meste neváhali. Bývalý kravín takmer v centre mesta prestavali na nádhernú a modernú diskotéku. Olymp. Tak sa volala. Najnavštevovanejšia a najbombastickejšia diskotéka v kraji.

	Majiteľ Olympu však nezvládol tlak okolností. Nie nadľudskú zaneprázdnenosť a pracovnú vyťaženosť, či enormný úspech. Nie. Keď mu raz niekto zbil manželku a zhoreli mu dve úplne nové limuzíny, to ešte predýchal. Žena sa zo zranení vyliečila, autá si kúpil a odpísal ich z daní. Nič iné mu ani nezostávalo. Keď mu však jedného dňa hasiči oznámili, že mu zhorela viac ako polovica milovaného Olympu a neskôr mu uniesli jediného maloletého syna, už dýchať nevládal. Odvtedy mal Olymp nových majiteľov, ktorí ho ani nekúpili, ani nevyhrali v kartách. Dostali ho do daru. Darovacie zmluvy potvrdil svojim podpisom bývalý majiteľ – šedivý, strhaný, psychicky na dne. Avšak rád, že zostal živý – on i jeho rodina.

	Teraz, osemnásť rokov po prvej zmene majiteľa, mal Olymp už štvrtého šéfa v poradí. Dávno už nie je tým, čím býval. Vyrástli iné diskotéky, lepšie, atraktívnejšie, ale Olymp, hoci ťažko, prežil.

	 

	Tibor Garay to z obyčajného vyhadzovača a poskoka dotiahol až na majiteľa. Tak to už na zvrchovanom Slovensku chodilo. Notár zariadil všetko potrebné, Tibor sa usmieval.

	Nebol to žiadny Don Corleone, neriešil veci sofistikovanými spôsobmi či premyslenými taktickými ťahmi. Jemu stačilo zastrašovanie a hrubá sila, aby dostal to, po čom práve v tej chvíli jeho srdce túžilo.

	Konkurovať Olympu nebolo jednoduché. Nik z majiteľov iných diskoték sa nechcel ťahať s Tiborom za prsty. Stalo sa to len raz. A dovolil si to majiteľ novovzniknutej luxusnej diskotéky Kalifornia. Tibor vtedy chodieval naštvaný dvadsaťštyri hodín denne. Chodiť ale onedlho prestal majiteľ Kalifornie. Raz ráno ho našla manželka pred garážou rodinného domu vo vilovej štvrti, kde bývali. Ruky mal zviazané za chrbtom, ústa prelepené páskou, strhnuté dva nechty na ľavej ruke a obe nohy polámané. Ani to neohlásil na políciu. Netrúfol si podať trestné oznámenie. V nemocnici len uviedol, že spadol zo strechy, keď vešal vianočné osvetlenie na dom a podkĺzol mu rebrík. Rebrík sa ale pred domom nenašiel, zviazané ruky vysvetliť nevedel. Lekárom to bolo jedno. Ošetrili ho, hospitalizovali, vyliečili. Potom sa doliečoval sám pomocou liekov na nervy. Odvtedy Kalifornia zázračne upadala a Olymp znovu rozkvital a prosperoval.

	Strach je najväčším nepriateľom každého človeka. Nedovolí nikomu urobiť krok vpred a často nás vracia o jeden vzad. Pocit znepokojenia z blížiaceho sa zla, reakcia na nadchádzajúce nebezpečenstvo. Tibor strach okolo seba rozhadzoval plnými priehrštiami. Túžil po tom, aby ho ľudia rešpektovali, ale dosiahol len to, že sa ho báli.

	A báli sa aj jeho kumpánov – Norberta Holka a Róberta Bracha.

	Aj mladík pri bare sa vyľakal, keď ich zbadal a uvedomil si, odkiaľ ich pozná.

	„Bohamutam,“ zahrešil Tibor, keď ho zahliadol. „To je ten chalan z banky.“ Zvraštil čelo nad malými očami a okamžite bol na nohách.

	Mladý muž pri bare nebol nikto iný ako Rudo Hermeier. Dohodol sa so svojou priateľkou Denisou, že sa stretnú o desiatej večer v Olympe. Nečakal však na Denisu, ani na rozložitého majiteľa diskotéky a jeho kamarátov, kým sa rozhýbu a tak rýchlo, ako mu to jeho tenké telo dovoľovalo, sa rozbehol. Uháňal cez mesto, popri predajniach, preskakoval obrubníky a neustále sa obzeral, či za sebou nezbadá Tibora a jeho kumpánov.

	Už bol vysilený. Od vyčerpania sa sotva motal a začínala naňho doliehať malátnosť. Zatmievalo sa mu pred očami a od vypitého piva a behu s ponatriasaným mechúrom sa mu chcelo strašne močiť. Pud sebazáchovy a prežitia bol ale silnejší ako pud vyprázdňovania, a tak držal a utekal, koľko vládal ďalej. Na sídlisku sa mu podarilo vkĺznuť do jedného činžiaku.

	 

	Rudo strávil vo vchode celú noc. Strach ho úplne opantal. Vonku sa motali jeho traja prenasledovatelia, nuž sa presunul od vchodových dverí dolu k pivniciam. Vymočil sa do kúta. Konečne. Hlavné dvere do pivníc však boli zamknuté. Celkom vyčerpaný si teda ľahol na betónovú dlážku do úzkej chodbičky. Vôbec mu to neprekážalo. Aj táto noc bola, tak ako všetky predošlé, strašne teplá a dusná. Zápach moču v kúte mu tiež neprekážal. Cítil sa takmer ako doma. Keď sa jeho otec doplazil z krčmy a často nevedel nájsť vo vlastnom dome záchod, nuž sa vymočil vo vnútri a bolo mu jedno, či na dlážku alebo do kvetináča. Hlavne, že to mal za sebou. Hlavu mal ťažkú, plnú nesúvislých myšlienok. Strácal sa v nich, nevedel ich zosúladiť, usmerniť ich tok. Zaspal.

	Zobudil sa až na buchnutie výťahových dverí. Bola nedeľa ráno a akási babka šla pravdepodobne na prvú omšu. Opatrne sa pozviechal z dlážky. Prešiel niekoľko schodov a ocitol sa pri dverách činžiaka. Cez sklo si skontroloval situáciu naokolo, otvoril dvere a vyšiel na ulicu.

	Nevedel presne, kde sa nachádza, pretože v noci nemal čas všímať si, kam beží. Až potom zahliadol kostol. Teraz už poznal cestu. Nevedel však, ako sa dostane domov. Siahol rukou do vrecka a vylovil pár drobných mincí. Tri osemdesiat dva. Stačí, pomyslel si. Aspoň na autobus. Ešte aj na pivo mu zostane. Pobral sa k autobusovej stanici, kde podľa veľkých hodín umiestnených na priečelí budovy smutne zistil, že prvý ranný autobus už odišiel. V nedeľu nepremávali veľmi často – počká si prinajmenšom tri hodiny. Nevadí. Veď nemá nič iné na práci. Doma ho čaká len večne nahnevaný a opitý otec, tak kam sa ponáhľať? Sadol si na lavičku pred stanicou a civel do prázdna.


9.

	25. júl, 4:40

	Nevedel, či spí, alebo bdie. Nepokojne sa prehadzoval na starom vyležanom matraci vo svojej malej izbe. Lomcovala ním silná triaška, strácal vedomie. Mal pocit, že mu pri uchu trúbi sedem hlásnych trúb od brán Jericha. Potom náhle padal a všade navôkol bol len dym.

	Chcel by sa zachytiť, ale ako chytiť do dlaní paru? Nemožné. Nepredstaviteľné. Premýšľal, či umiera, prechádza na druhú stranu, na druhý breh. Vlastne to nebolo až také zlé.

	Lúče modrého svetla sa ako stuhy vznášali okolo neho, vytvárali fantastické obrazce, tvary, tváre.

	Všetko by bolo v poriadku, keby vidiny dokázal ovplyvniť, ovládať, udržať na uzde. Azda by ho to dokonca aj bavilo.

	Videl vlastnú tvár a telo. Zdalo sa mu, že je krásny. Okolo hlavy sa mu roztancovali častice žiarivého prachu. Horúčkovito sa roztočili, krúžili a zhlukovali sa do najzvláštnejších schém. V jednom okamihu sa zmenili na dvanásť čiernych gúľ, ktoré sa roztočili do protismeru. Strácali svoj pôvodný tvar i rozmery. Naťahovali sa do dĺžky a vzápätí sa zmenili na dokonalé kužele. A náhle už nevidel ani gule, ani kužele. Okolo tváre mu krúžili len čierne nože. Náhle zastali. Obtáčali mu hlavu v dokonalom oblúku, temná aureola s ostrými hrotmi sa takmer dotýkala jeho pokožky. A všade zavládlo ticho.

	A potom sa zaborili, vnikli dovnútra. Korunovali ho. Svojho kráľa. Nedokázal vykríknuť, len sa na seba zhora pozeral, mlčal a trpel.

	Ponáral sa do skľučujúcej tmy. Hviezdy černeli a z temnôt sa vynorila prazvláštna tvár akéhosi starca. Dlho k nemu prehovárala, záhadne a zlomyseľne. Napokon sa rozplynula v bolestnej prázdnote.

	Roztriasol sa a v objatí žiarivo zeleného svetla sa vrátil späť do svojho skutočného tela. Všade zavládlo ticho. A pokoj. Ticho, ktoré prináša samotu.


10.

	6. august, 16:00

	V lesíku panovala prudká nepohoda. Zo zohaveného mŕtveho tela bolo kriminalistom nanič. Zvieralo im hrdlá i žalúdky. Dano Graf banoval, že si so sebou zabudol vziať fľašu minerálky. Bol smädný, túžil spláchnuť ten odporný zápach, ktorý sa mu usádzal v krku. Rezignovane fľochol na Rolanda a zdalo sa mu, že myslí na to isté.

	„Šéfe,“ oslovil Dano Malinčina. „Mali by sme sem zavolať nejaké posily. Viac ľudí viac vidí.“

	A rýchlejšie sa dostane domov, pomyslel si, nepovedal to však nahlas.

	Malinčin s ním súhlasil, poobzeral sa okolo seba a vytiahol z náprsného vrecka košele mobilný telefón. Uvažoval, či spravil dobre, že nezavolal kriminálku z kraja. Ak tento prípad zvládnu sami, bude to skvelé pre celé oddelenie, dokonca aj pre celý okresný policajný zbor. Ak to však pokašlú, bude to obrovský malér a ešte väčšia hanba. Takú blamáž by neprežil. Navyše by potom padali hlavy a o to on nestál.

	„Keď už budete volať,“ vytrhol ho z úvah Dano Graf, „vyžiadajte aj psovoda. A nech zoženú potápačov. Minimálne jedného. Čo ak je pod vodou ešte ďalšie telo?“

	O pätnásť minút už pri lesíku zaparkovali tri autá policajnej hliadky a šesť ďalších policajtov sa po krátkom vysvetlení Rolanda, prečo a načo tam boli privolaní, pustilo do hľadania podozrivých dôkazov a zaisťovania miesta činu. Policajnému psovodovi s nemeckým ovčiakom Brutom a potápačom z hasičského zboru to tiež trvalo kratšie ako predpokladali.

	Pes sa pustil oňuchávať mŕtve telo. Potom aj so psovodom odbehli ku kríkom a vrátili sa späť. Spoločne prehľadali celý breh ramena a Brutus začal vzápätí ťahať svojho pána medzi stromy do lesíka. Keď sa po trištvrte hodine vrátili, psovod si pritiahol psa k nohe a oznámil detektívom, že nič zaujímavé nenašli. Pes sa chytil dajakej stopy ale vrátil sa späť na miesto, kde začali. Rukou ukázal na vysoký buk kúsok od nich. Na strome a pod ním si všimol akési tmavé škvrny. Mohla by to byť krv. Vraj nech to overí technik.

	Dano mu poďakoval a podišiel k stromu, ktorý mu ukázal. Čupol si a zahľadel sa na škvrny. Skutočne to vyzeralo ako krv. Čosi bolo zaryté v kôre. Sklonil sa. Boli to nechty. Vstal a pohľadom odhadoval vzdialenosť medzi mŕtvolou a stromom. Zhruba päť metrov. Ako to, že si to nevšimol predtým?! Ako sa obeť dostala od stromu až k vode? Plazila sa? Odniesli ju tam? Otočil sa k psovodovi:

	„Máš ešte niečo?“

	„Pes sa motal aj okolo tamtoho kameňa, čo je pohodený asi dva metre od tela.“

	„Vidím ho.“

	„Neviem, prečo Bruta tak zaujal. Skúste sa naň pozrieť. Nechcel som ho chytať a obracať.“

	Dano sa zohol ku kameňu. Ani on ho nechcel chytať holými rukami, nuž zodvihol zo zeme akúsi paličku a opatrne ho nadvihol. Na spodnej strane bola vlhká karmínová škvrna.

	„Ťahal ma aj do poľa, ktoré je za lesíkom,“ pokračoval Karol.

	„Vidí sa mi, že niekto odtiaľto odišiel a neskôr sa sem znova vrátil.“

	„Fajn. Nič viac?“

	„Čo viac by ste chceli? Je tu stôp ako po regimente vojakov. Došliapané krížom-krážom. Brutus sa v tom nevie orientovať.“

	Potľapkal veľkého psa s múdrymi očami po chrbte.

	„V poriadku. Sme vďační aj za to, ale pochop, že každá, čo i len najmenšia stopa bude mať pre nás obrovskú cenu.“

	Psovod nepovažoval viac za potrebné zdržiavať sa na mieste. Vykročil k autu a cestou sa prihováral Brutovi, ktorý poslušne klusal po jeho boku.

	Malinčin, ktorý doteraz mlčal, si palcom a ukazovákom pravej ruky pošúchal čelo a zakričal na Fedora. Chcel, aby overil tie nechty.

	„Tu som,“ ozvalo sa spoza blízkeho kra.

	„Čo tam, dopekla, robíš?“

	„Sú tu trasologické stopy, tak robím odliatky.“

	Malinčin si pomyslel, že nechty v kôre budú musieť počkať.

	Práve vtedy vchádzal do vody potápač z hasičského zboru. Na sebe mal kompletný výstroj a v ruke držal veľkú baterku. Jeho kolega stál na brehu a sledoval ho. Zakričal naňho, či nechce istiť lanom.

	„Je to tu plytké, iba čo sa zabáram do bahna,“ odvetil mu druhý namrzene.

	„Pevne dúfam, že tam žiadne iné telo nebude,“ povzdychol si Dano Graf.

	Potápač opatrne prešliapaval dno jazierka. Keď bol asi dvanásť metrov od brehu, ponoril sa a vzápätí sa hneď aj vynoril.

	„Je to úplne na hovno! Voda je strašne kalná. Baterka mi je nanič. Budem musieť ísť len hmatom,“ nadával.

	„Fuj. Tu by som sa teda nekúpal. Ani v takejto horúčave,“ utrúsil spokojne Roland.

	„Veď ťa tam nikto neposiela,“ poznamenal Dano.

	„Ako sem teda môžu chodiť rybári?“ zauvažoval nahlas Vurzel.

	„Tak sa spýtame rybára.“ Úplne na neho zabudli.

	Detektívi podišli k rybárovi, ktorý objavil a nahlásil mŕtve telo. Doteraz mlčky postával na brehu a nik mu nevenoval pozornosť. Už chcel aj odísť, ale zvedavosť zvíťazila. Navyše, nemohol len tak zmiznúť. Čo ak by ho upodozrievali? Bol to starší pán. V maskáčových nohaviciach, béžovom tričku a hnedej baretke policajtom pripomínal veterána z bojov pri Dukle. Plecom sa opieral o strom, od ktorého sa odrazil, keď zbadal, ako sa k nemu blížia.

	„Dobrý deň, pane,“ oslovil ho ako prvý Dano Graf a predstavil seba i kolegu.

	Po krátkom rozhovore zistili, že rybár sa volá Gustáv Šolodi. Strojný inžinier na invalidnom dôchodku si rád príležitostne vyšiel na ryby.

	„Kedy presne ste našli telo?“ opýtal sa ho Roland.

	„Dnes popoludní. Mohli byť tak dve hodiny.“

	„Videli ste v tom čase niekoho, kto by sa tu ponevieral? Niekto, kto by sa správal neprirodzene? Dajakú hádku, bitku, či nejakú roztržku?“

	„Nie. Nič zvláštne. Keď som sem prišiel, nebolo tu ani nohy. Úplné ticho. Je to zvláštne, pretože zvyčajne sem chodievajú mladé páriky. Väčšinou smerujú oproti na druhý breh – je tam krajšie. Lesík je tam hustejší…“ starý rybár vetu nedokončil a v rozpakoch sa poškriabal za uchom.

	„Kráčal som popri brehu, aby som si našiel vhodné miesto, keď mi náhle padol zrak za tamten zlatý dážď,“ ukázal rukou na krík rastúci akoby z vody, za ktorým ležalo mŕtve telo.

	„Zdalo sa mi, že tam niekto leží. Pomyslel som si, že pravdepodobne nejaký opitý bezdomovec, čo sa tam vybral hľadať zvyšky cigariet, nuž som pokračoval v chôdzi. Veľmi to tam smrdelo a ako som prechádzal popri tom človeku, všimol som si, že je celý krvavý. Nedalo mi to. Predsa len, sme ľudia, musíme si pomáhať. Podišiel som bližšie a oslovil som ho. Neodpovedal mi, tak som ním zatriasol. Ani sa nepohol.“

	„Vy ste hýbali s telom?“

	„Nie. Len som sa ho slabo dotkol a potriasol mu ramenom. Myslel som, že je v bezvedomí.“

	„Dobre. Hovorte ďalej.“

	„Usúdil som, že mu možno zapadol jazyk. Azda potrebuje rýchlu pomoc a ošetrenie, tak som privolal záchranku.“

	„A?“

	„A nič. O chvíľu sem prišla záchranka a hneď potom aj žandá… prepáčte, polícia.“

	„Poznali ste ho?“

	„Nie. Prečo?“

	„Nič. Len tak sa pýtam.“

	„Nikdy predtým som ho nevidel. S mladými len pokoj. V dnešnej dobe sú mladí ľudia strašne drzí a odporní. Aj minulý týždeň, bol som na…“

	„Pred pár dňami ste tu boli tiež?“ opýtal sa ho Roland.

	„Nie. Bol som u dcéry v Handlovej na návšteve.“

	„Môže vám to dosvedčiť?“

	„Isteže.“

	„Ďakujeme, pán Šolodi,“ vyriekol Dano Graf. „Ak si ešte na niečo podstatné spomeniete, zavolajte, prosím.“

	Vtisol mu do dlane vizitku a odporučil mu, že môže ísť pokojne domov.

	„Tak dovidenia, chlapci,“ rozlúčil sa Gustáv Šolodi, prehodil si cez plece batoh s dvomi udicami a pobral sa váhavo preč.

	Určite premýšľa, ako to čo najšťavnatejšie porozpráva chlapom v krčme, hútal Dano Graf.

	Keď odišiel, Roland sa opýtal Dana:

	„Myslíš, že by mohol byť podozrivý?“

	„Tento ujo? Určite nie. Veď ho objavil až po dvoch dňoch.“

	„Niekedy môže byť aj seriózny starší pán vrahom.“

	„Môže, ale tento nie je.“

	Roland sa zamyslel a sledoval, ako starý rybár mizne na zákrute. Musí zavolať tej jeho dcére.

	Z vody vystupoval potápač. Z hlavy si stiahol kapucňu kombinézy a stručne detektívom oznámil:

	„Ako som hovoril. Nie je tam ani hovno!“

	Roland sa poškriabal za uchom a vyhlásil:

	„Stále však nevieme, ako sa volá.“

	Dano si pošúchal zátylok a povedal:

	„Tak sa do toho pustíme. Niekto ho predsa musí poznať.“


11.

	27. júl, 11:10

	Dva dni po desivej nočnej more navštívil Rudolf Hermeier psychiatrickú ambulanciu doktora Fejera.

	„Tak Rudolf, ako sa vám darí?“ spýtal sa ho psychiater hneď, ako sa Rudo usadil do čalúneného kresla v ambulancii s nábytkom z lakovaného masívu. Steny zdobili diplomy a licencie vo vkusných rámikoch. Krištáľový luster sa v prievane pohojdával vysoko pod stropom. Hráškovozelená farba stien mala pacientov upokojiť, pri Rudovi sa však míňala účinkom. Cez bambusové rolety prenikalo dnu letné slnko a kreslilo na maľovku jemné svetlé prúžky. Doktor Fejer si rozhodne potrpel na poriadok a na prehľadne usporiadanom stole neležala ani jedna zložka či pero tam, kde nepatrili.

	„Čo ja viem,“ odvetil pacient ledabolo.

	Fejer si všimol, že Rudo je akýsi nesvoj. Poznal ho a tušil, že niečo nie je v poriadku. Podvedome to vycítil. Tvrdo a prísne si ho premeral, akoby sa snažil preniknúť hlbšie do jeho mozgovej kôry. Keď videl, aký je roztržitý, spýtal sa ho priamo, či sa v poslednej dobe nestalo niečo, čo by súviselo s jeho liečbou, možno niečo nezvyčajné, nekonvenčné.

	„Nie, nič nezvyčajné,“ zaklamal Rudo a dlaňami si pošúchal kolená. Čo znamená „nekonvenčné“, netušil.

	Doktor Fejer mlčal. Pri liečbe sa zameriaval predovšetkým na psychózu osobnostnej poruchy, ktorá sa u Hermeiera prejavovala aj tým, že opakovane prehĺtal predmety. Chcel tým vyprovokovať okolie a šlo o akýsi parasuicidálny úmysel, ktorému však chýbalo jasné prianie zomrieť. Rudov prípad považoval za náročný a zdĺhavý. Najprv si pálil kožu cigaretami. Neskôr k tomu pridával ťažké rezné rany, ktoré si spôsoboval žiletkami a nožom na predlaktiach oboch rúk a na stehnách.

	Podľa toho, čo mu Rudo povedal, celé to jedenie predmetov sa vlastne začalo už v detstve. Vtedy tým nechcel nikoho provokovať, šokovať, ani sa predvádzať. Raz pri večeri sedel s rodičmi pri kuchynskom stole. Uvidel na ňom malú zostrúhanú ceruzku, ktorou chvíľu pred večerou jeho otec lúštil krížovku. Bol to len taký kúsok, snáď šesťcentimetrový, každým strúhaním sa totiž rapídne skracovala. Rudo si ju len tak mimovoľne vzal do rúk a hral sa s ňou. Prehadzoval si ju z jednej ruky do druhej a obtáčal medzi prstami. Ani si neuvedomil ako, o chvíľu mal ceruzku strčenú v ústach a cmúľal ju. Nemal plán, nič tým nesledoval. Jednoducho ju prehltol. Možno to ani nespravil zámerne, náhle sa mu však šmykla do hrdla. Darmo ju otec po večeri hľadal, keď chcel dokončiť krížovku. Nenašiel ju a Rudo schytal zaucho len preto, že si otec myslel, že ju Rudo niekam zapatrošil, hoci sa celý čas nepohol od stola.

	Nepriznal sa. Bál sa. Nemohol riskovať bitku. Takto ho to stálo len jedno malé zaucho. Po výprasku remeňom netúžil. O dva dni ju objavil na záchode v exkrementoch. Vyšla z neho a nespôsobila mu žiadne komplikácie.

	Zapáčilo sa mu experimentovať sám so sebou. Neskôr skúsil zjesť špáradlo. Podarilo sa. Potom prešiel na kovové veci. Zatváracie špendlíky, krajčírske špendlíky, ihly na šitie, žiletky, maličký skrutkovač. To už však dospieval. A prišli mu na to aj rodičia. Odvtedy musel navštevovať ambulanciu doktora Fejera. Vždy hneď potom, ako sa mu zahojili modriny po tele a tvári.

	„Vlastne,“ pokračoval Rudo, ale nešlo to z neho akosi von.

	„Počúvam. Len do toho, Rudolf. Osmeľte sa. Cítim, že sa niečo stalo. Porozprávajte mi o tom,“ posmeľoval ho.

	„Bol u mňa,“ prehovoril smutným a tichým hlasom Rudo a sklonil hlavu, pričom si ľavou rukou odtŕhal necht na pravom palci.

	„Kto?“

	„No on.“

	Začal si hrýzť ľavý kútik spodnej pery.

	„Kto on?“

	Fejer bol čím ďalej viac zvedavý.

	„Ako ste mi minule vraveli. Démon.“

	Psychiater stuhol a vytreštil na neho oči.

	„Prosím?!“

	„Áno, pred dvomi dňami nad ránom.“

	„Pred chvíľou ste mi tvrdili, že sa nič zvláštne nestalo.“

	„Myslel som si, že už mám od neho pokoj. Neukázal sa viac ako dva roky.“

	Doktor nazrel do papierov, ktoré mal pred sebou, potom zdvihol zrak a povedal:

	„Nemožné. Predpísal som vám na to lieky. Užívali ste ich tak, ako som vám kázal?“

	„No, v poslednej dobe… ani veľmi nie.“

	„To nemyslíte vážne!“ vyprskol Fejer. „Tie lieky vás majú chrániť pred opätovnými príznakmi, vo vašom prípade aj pred poruchami správania, nehovoriac o schizofrénii,“ zvýšil hlas.

	„Hm, stáva sa,“ pokrčil Rudo plecami a apaticky hľadel na koberec pod kreslom.

	„Ako že sa stáva?! Dúfam, že ste namiesto užívania liekov nepili alkohol, nedajbože ho nekombinovali s predpísanými tabletkami?“

	„Je to možné,“ prikývol Rudo.

	„Čo možné? Aké možné? Tak pili alebo nepili ste alkohol? Alebo ste Božechráň aj fetovali?“

	„No, občas som niečo vypil. Párkrát som aj niečo potiahol. Tuším toluén a lepidlo.“

	„Vy ste sa asi načisto zbláznili!“ vyhŕklo z Fejera, avšak okamžite si uvedomil, čo povedal.

	Rudo pokyvkal hlavou.

	„Prepáčte, prosím, to bolo nevhodné,“ povedal doktor, „takéto slová nepatria do mojej ambulancie.“

	„To je v poriadku, pán doktor. Asi som sa naozaj zbláznil.“

	Obaja vedeli, že je blázon už dávno. Preto sem predsa chodil.

	„Najhoršie na tom je, že si to pamätám a to ma strašne desí.“

	Potom mu Rudo porozprával, ako sa snažil vyjsť zo svojho tela, ako k nemu prehovoril tajomný démon. Psychiater ho veľmi pozorne počúval. Rukou si podopieral bradu, pokyvkával hlavou a pohmkával.

	Keď Rudo zmĺkol, v ambulancii sa na chvíľu rozhostilo ticho. Fejer sa povystieral v kresle a poznamenal:

	„Zaujímavé. Veľmi zaujímavé. A vôbec to nie je dobré. Znamená to, že vaša myseľ vám dáva varovné signály. Kompletne sa rozpadá a je nesmierne náročné poskladať ju do celku, ktorý by fungoval tak, ako má. Usilujem sa o to, ale vždy keď zložím pár kúskov dokopy, znova ich rozbijete svojou ľahostajnosťou. Myseľ, Rudolf, je veľmi citlivá a dôležitá súčasť existencie človeka. Musí byť v absolútnom súlade, aby správne fungovala.“

	Zahľadel sa prísne na Ruda.

	„Ja vôbec neviem, načo vás vlastne liečim, keď absolútne ignorujete akúkoľvek terapiu. Zamyslite sa nad sebou, Rudolf, lebo sa to zle skončí,“ prízvukoval mu.

	„Ja viem, ale…“ nesmelo hlesol Hermeier.

	„Žijete predsa s otcom. Nemohol by dohliadnuť na to, aby ste lieky správne užívali?“

	„Ten?“ vyprskol Rudo. „Veď je v kuse naliaty. Keď sa neožiera, tak drichme, keď nedrichme, tak chľastá.“

	„Rád by som vám pomohol, ale ako, keď si sám nevážite svoje zdravie a všetko beriete na ľahkú váhu?“

	„Ste psychiater, mali by ste to vedieť,“ odsekol Rudo.

	Lekár si rezignovane povzdychol. Vstal, popravil si nohavice a vyhlásil: „To by bolo nateraz všetko, pán Hermeier. Hlavne nezabudnite poctivo brať lieky.“

	Podal mu recept.

	„Za čo si ich mám kúpiť?“

	„To vám už nepoviem. Som psychiater, nie finančný poradca. Nepite. Budete mať na lieky,“ povzbudil ho a ukázal rukou na dvere.

	Rudo mal dohováranie doktora Fejera hlboko v paži. Vybehol z jeho ambulancie a prvé, čo mu napadlo, bolo spláchnuť tú pachuť niečím osviežujúcim, napríklad pivom.


12.

	4. august, 9:10

	Rodina Rudolfa Hermeiera bývala v starom ošarpanom dome v strede dediny hneď za obecným pohostinstvom v Dolných Oborách. Dom postavili tesne po druhej svetovej vojne, a tak jeho vzhľad a konštrukcia zodpovedali miestnym poveternostným podmienkam, nulovej starostlivosti a hlavne svojmu veku.

	Na jeho výstavbe a kompletnej realizácii sa podieľal Rudov starý otec, Štefan Hermeier, jeden z najväčších „kulakov“ v okolí. Začiatkom päťdesiatych rokov minulého storočia komunistická strana využila svoje takzvané právo a rozhodla, že vo veľkom dome na konci dediny s obrovským dvorom, priľahlými stajňami a maštaľami zriadi jednotné roľnícke družstvo. Vraj ho potrebuje ľud. Ľudia však nikoho nezaujímali.

	3. júna 1952 vláda schválila návrh Komunistickej Strany Československa, ktorého prioritným cieľom bola premena menšinových družstiev na väčšinové. Dokonalosť tohto systému si radi vypožičali od súdruhov – bratov zo Sovietskeho zväzu, ktorých „sovchozy“ a „kolchozy“ vznikali hlavne konfiškáciou pôdy väčších statkárov. Násilná kolektivizácia mala za následok rozsiahle vyvlastňovanie pôdy súkromných roľníkov. Tí museli bezplatne odvádzať štátu kontingenty, čiže časť svojej úrody a mäsa z porážaných zvierat. Kontingenty boli také vysoké, že sa už nevyplácalo samostatne hospodáriť. Navyše, pokiaľ súkromný poľnohospodár odovzdal, čo mal a zo zvyšku úrody mu ostalo niečo málo nielen na obživu vlastnej rodiny, ale i na predaj, musel celú nadprodukciu predať štátu za haliere, ktoré boli výsmechom jeho tvrdej práce. Ak predal niečo na vlastnú päsť, hrozilo mu väzenie.

	Štefan Hermeier odolával.

	A prežíval.

	Štátna bezpečnosť sa vtedy stala jedným z nástrojov upevňovania moci a zastrašovania obyvateľstva. Postupne zosilnel i politický tlak – agitátori šikanovali roľníkov, často ich navštevovali aj v noci a autami zvážali do vzdialených škôl v iných obciach, kde ich nechali čakať dlhé hodiny na individuálne pohovory o výhodách vstupu do JRD.

	Potom ich domov poslali pešo. Tých spurných zaviezli rovno do Bratislavy na Krajské riaditeľstvo Zboru národnej a Štátnej bezpečnosti na ulici Februárového víťazstva číslo 45. V tej budove sídlilo povestné oddelenie pre boj s vnútorným nepriateľom. V suteréne prebiehali výsluchy mnohokrát na hranici neúnosnosti. Po brutálnych „rozhovoroch“ sa ľudia ocitali v celách predbežného zadržania. V cele stavanej pre dvanásť väzňov sa často tlačilo až štyridsaťpäť spurných „kulakov“, farárov a iných podkopávačov socialistickej ideológie. Väzni spávali na zemi, niekedy dokonca i posediačky. S mizernou stravou a ešte mizernejšou hygienou. Aj tí najzarytejší odporcovia kolektivizácie časom poľavili. Ak niekto nepoľavil a akýmsi zázrakom vydržal bezprávne týranie, odňali mu majetok násilne a žiadne sťažnosti ani súdy mu nepomohli.

	Štefan bol tvrdý chlap, nuž odolával a nepoľavil.

	A tak jedného jarného rána do jeho dvora bez ohlásenia zavítali na čiernej škode 1102 Tudor dvaja urastení páni v strednom veku v tmavých plášťoch a klobúkoch. Najskôr sa len vyhrážali, že ak gazda nevstúpi do roľníckeho družstva, stane sa nepriateľom novej spoločnosti a jeho deti nebudú môcť študovať na štátnych školách. Z toho si Štefan ťažkú hlavu nerobil. Zatiaľ žiadne deti nemal. A ak by aj niekedy v budúcnosti mal, neplánoval ich dať vyštudovať, potreboval, aby tvrdo dreli okolo gazdovstva. Po taktickom nelegitímnom presviedčaní, ktoré trvalo celé dopoludnie, skončil Štefan Hermeier so štyrmi zlomenými prstami na ľavej ruke, prerazeným nosom, krvavými ústami a natrhnutou slezinou. Mladú pani Hermeierovú skopali na zemi a dvaja páni v plášťoch zo Štátnej bezpečnosti pozorovali výsledky svojej práce so širokými úsmevmi a šúchali si krvavé hánky.

	Vtedy poľavil. Dobrovoľne im odovzdal celý majetok, vrátane priľahlých desiatich hektárov práve preoraných polí a ôsmych hektárov lesov v katastri obce. O dvadsiatich kravách, tridsiatich ošípaných a desiatich koňoch nehovoriac. Boli takí dobroprajní, že ako kompenzáciu za dom a majetky mu dali osemárový pozemok v blízkosti miestnej krčmy, ktorú potom chudák Štefan, zdrvený nevďačnosťou osudu, pravidelne navštevoval. Ani reptanie a nevôľa manželky nepomohli. Tam si zúfal a zaháňal obskúrne a buričské myšlienky.

	Na kompenzačnom pozemku postavil skromný domček z nepálenej tehly a neohobľovaných trámov. Na nič lepšie sa nezmohol. Bol vlastne rád, že ho pre údajnú vlastizradu nezašili kamsi do väzenia, alebo nedajbože do pracovného tábora. Podobné postupy voči „kulakom“ mali vtedy vo svojich stanovách, a hlavne vo zvyku.

	Pre Stranu bola eliminácia triedneho nepriateľa prvoradou povinnosťou. Otročiť niekde v tábore nútených prác, či v uránových baniach, rozhodne nepovažoval za ružovú budúcnosť. Našťastie, Slovensko je malé a ako sa vraví v každej rodine sa nájde partizán i ľudák. Štefanovi pomohol bratanec, ktorý bol námestníkom tajomníka Strany v blízkom okresnom meste. To on mu vybavil aspoň ten skromný pozemok a neskôr i zamestnanie na Správe štátnych lesov. V jeho vlastnej, teraz už znárodnenej hore, rúbal drevo. Pre ľud.

	Štefanovej manželke Jozefíne dali na výber. Buď prijme miesto dojičky na družstve, alebo sa rekvalifikuje na obrábačku kovov a pôjde pracovať do neďalekých Závodov ťažkého strojárstva. Jozefína dlho nepremýšľala. Na družstve sa cítila predsa ako doma. Veď to napokon aj bol ich domov, ich vlastný dvor, ich kone, kravy a svine.

	Lenže vtedy sa tam ponevierali už úplne iné svine. Napríklad taký predseda JRD Družba – Imrich Balušík. Chlipné prasa s nepríjemným kyslastým pachom, ružovou tvárou, bruchom prevísajúcim cez opasok a nesympatickou ryšavou prehadzovačkou na hlave. Vždy, keď sa mu naskytla príležitosť, obťažoval Jozefínu Hermeierovú. Neustále jej pchal chlpaté tučné ruky s krátkymi prstami pod sukňu, obchytkával jej prsia a jeho oplzlé poznámky nemali konca-kraja. V inej dobe by ho za podobné správanie obžalovali za sexuálne obťažovanie. V päťdesiatych rokoch však neborka Jozefína nemohla spraviť vonkoncom nič. Balušík bol komunista, ona bývalá sedliačka. Pokorne držala, ako hubu, tak i jeho ruku v lone. Avšak na dedine to bolo iné ako v meste. Všetci by ju boli označili za háravú suku, nesnažili by sa jej pomôcť. Nikdy o tom nepovedala ani manželovi, pretože vedela, že by mu okamžite rozbil hlavu sekerou, čo predsedu Balušíka povzbudzovalo k ďalším aktivitám.

	Jozefína to však ďalej nevydržala. Balušík sa jedného dňa vrátil z práce domov s otlačenými prstami na každom líci, natrhnutým uchom a krvavými pásmi na krku a čele po jej nechtoch. Len ťažko sa mu to podarilo vysvetliť svojej zákonitej. Ani nie o týždeň Jozefínu odporučil ako vynikajúcu pracovníčku socialistickej práce na JRD Mier v neďalekej Lomanovej. Potom sa o tom predsa len dozvedel aj Štefan Hermeier. Balušík sa mu niekoľko mesiacov úspešne vyhýbal. Nemohol sa mu však vyhýbať celý život. Predsedu JRD našli jedného krásneho dňa do krvi zbitého kúsok od Oborianskeho rybníka. Hermeierovi potvrdili alibi všetci chlapi, čo v ten večer sedeli v krčme. Príslušníci bezpečnosti netušili, že za liter slivovice Balušíka ochotne zbili traja mladíci z neďalekej osady.

	Bolo ako bolo. Predierali sa ako mohli. V päťdesiatom piatom sa im narodil syn Milan, a o rok neskôr dcéra Viera. Deti si však otca dlho neužili. Dva a pol roka po Vierinom narodení ho v hore zavalil obrovský smrek. Na mieste bol mŕtvy. Z Jozefíny sa stala vdova a z detí polosiroty. Keď sa im predtým žilo ťažko, teraz sa im žilo ešte ťažšie. Jozefína drela, aby sama uživila rodinu, ale druhýkrát sa vydávať nechcela. Nemienila si na krk uviazať ďalšieho alkoholika.

	Malý Milan vyrástol bez prísnej ruky otca na miestneho bitkára a opilca. Vystriedal viacero zamestnaní – od kombajnu presedlal do fabriky za sústruh, odtiaľ putoval do skladu nábytku, avšak už po roku ho presmerovali na prácu závozníka do miestneho pivovaru.

	Za manželku si vzal krčmárku Hanu. Bola síce od Milana o desať rokov mladšia, ale mala už dvadsaťpäť rokov a nechcela zostať na ocot, nuž Milanovi prikývla na jeho nežné ‚Vezmeš si ma?‘, po ktorom na mol opitý okamžite zaspal za stolom. O pár rokov neskôr sa im narodila dcéra Adriana a po nej syn Rudolf.

	Malý Rudko bol čulé dieťa. Otcovi pomáhal s prácami na dvore, šantieval s ostatnými deťmi v stohu za dedinou a kúpaval sa v neďalekom potoku. Rodičia nepoznali pojem ADHD, teda poruchu pozornosti sprevádzanú hyperaktivitou. Jednoducho mu vraveli „malý neposed“, či „pobehaj“. Susedia zase „malý smrad“ či ešte triezvejšie: „raz z neho bude poriadny lump“.

	Rudo nebol najbystrejšie dieťa, nebol to žiadny jednotkár, na ktorého by boli rodičia pyšní. Väčšinou nosil zo školy trojky a štvorky, aj to len z milosti. Nebol lenivý. Ale učenie mu nešlo do hlavy a čo si prečítal, to v okamihu zabudol. Nikto ho ako malého žiačika nevodil za ruku do školy. Nikto mu nepomáhal s domácimi úlohami. Mama na to nemala čas, pretože pracovala dvanásť hodín denne a potom sa musela postarať o domácnosť a hydinu. Bola rada, keď sa okolo polnoci dostala do postele. A otec… ten na neho prosto kašľal. A tak Rudko často nosil zo školy poznámky o nedisciplinovanosti a sústavnom vyrušovaní. Vtedy si ho otec všimol a riadne ho vyplácal. Raz varechou, remeňom a niekedy aj gumenou hadicou.

	Chlapec túžil niekam patriť, potreboval niekde zakotviť, ale… nemal kde. Bol bez podpory, bez lásky. Veľakrát chcel ujsť z domu, len tak niekam zmiznúť. Ale kam? Čo by si kde počal?

	Deti sa mu vtedy ustavične posmievali – „Hermeier Alzheimer – Hermeier Alzheimer“. Sami síce nevedeli, čo „Alzheimer“ znamená, ale niekde to počuli a zapáčilo sa im to. Raz im spomínal starý miestny partizán, ktorý ustavične vysedával na lavičke pred svojím domčekom a bafkal smradľavú fajku, že Alzheimer bol počas druhej svetovej vojny „sturmbannführer“ nemeckej jednotky SS, čo operovala na úpätí Tríbeča. On osobne ho vraj skolil puškou z diaľky viac ako tristo metrov. Zasiahol ho priamo pod šilt čiapky. Dedo mal reálneho Alzheimera a bujnú fantáziu. Deti však jeho slová hltali, ako aj všetky tie prapodivné „skazky“ z povstania. Raz im rozprával o tom, ako sa pred jednotkami Wehrmachtu štyri dni skrýval pod hladinou neďalekého rybníka a dýchal iba cez steblo slamy. Inokedy ich fascinoval tým, ako sa týždeň po krk brodil zasneženým lesom a na jeho konci zapadol rovno do čerstvej vysokej kukurice. Nezabudol pritom podotknúť, že sovietski piloti lietali na svojich lietadlách Il-2 Šturmovik tak nízko, že jedného z nich pohryzol pes.

	Ruda hneval celý svet. Neustále sa mu ktosi vysmieval, ponižoval ho a šikanoval. Nechcený a zavrhnutý sa cítil ako lajno rozšliapané stádom kráv, na ktoré ani muchy nechcú sadať. A tak si pomaly začal vytvárať svoj vlastný uzavretý svet. Kúsok po kúsku strácal schopnosť adaptovať sa a nadväzovať kontakty s okolím. Býval podráždený a ťažko sa mu komunikovalo s ľuďmi. Nevedel sa začleniť do kolektívu, spolupracovať, podieľať sa na spoločnom cieli či výsledku. Stránil sa kohokoľvek, kdekoľvek a kedykoľvek. Často sa mu vynárali v mysli vymyslené situácie, uvažoval o nich, dotváral si ich. Fabuloval vlastné príbehy o živote, modeloval šťastné chvíle a dúfal, že ich prežije. Úplne sa tomu oddával. Stvoril si svoju vlastnú alternatívnu realitu. Paralelný svet, v ktorom mohol prežívať niečo pekné a dokonalé. Niečo, čo ho napĺňalo nespútaným nadšením. Vkročil do sveta ilúzií a fantazmagórie, začal sa inak správať a objavili sa prvé príznaky schizofrénie.

	V roku 2005 nastúpil Rudo na drevárske učilište, patriace veľkému nábytkárskemu závodu v neďalekom meste. Mal sa tam vyučiť za stolára. Avšak pre katastrofálny prospech a stovky neospravedlnených hodín, ho v treťom ročníku zo školy vylúčili. Ako mladistvý teda nemal Rudo nárok na podporu ani na sociálne dávky. Živili ho rodičia a tí mu to aj dávali aj pocítiť. Hlavne otec.

	V októbri 2008 zomrela Rudovi mama. Na rakovinu. Vtedy sa v ňom čosi zlomilo. Otca nenávidel, túžil ho zabiť, no neodvážil sa. Avšak na mame lipol, pretože aj v najťažších chvíľach mu bola jedinou oporou. Hoci sa s ňou často hádaval, ľúbil ju.

	U Hermeierovcov šlo po jej smrti všetko dolu vodou. Starý Milan, kulakov syn, chľastal čoraz viac. Stálo ho to dokonca aj zamestnanie. Jedného dňa, len čo zasunul kartičku do dochádzkového systému na vrátnici pri nástupe na popoludňajšiu zmenu v pivovare, pristúpil k nemu bezpečnostný technik s dregerom alkoholu v ruke a odmerane mu krátko povedal: „Fúknite si.“ A Milan Hermeier si s 1,27 promile vyfúkal okamžitú výpoveď.

	Mama Hermeierová nebola v zemi ešte ani rok, keď sa z domu odsťahovala Rudova sestra Adriana. Našla si prácu v Nitre. Začala pracovať ako čašníčka v jednej reštaurácii. Zoznámila sa s miestnym mladíkom, s ktorým sa neskôr vzali, kúpili si byt a ona pretrhla akékoľvek kontakty s rodinou. Veď prečo nie. Otec bol agresívny opilec, brat debil. Už ich nezvládala a netúžila vďaka nim skončiť na psychiatrii. Ušla z boja a nechala ich v tom. Povedala si, že má na to právo. Čo si navarili, nech si zjedia. Vedela však, že s tým varením to až také jednoduché mať nebudú. Panovala u nich suchá strava v podobe sardiniek, paštét, omasteného chleba a keď Pánboh dal, tak aj zlepené špagety s kečupom boli na stole.

	Rudo fyzicky pracoval naposledy v treťom ročníku učňovky, keď sa na praxi snažil zhotoviť nočný stolík. Ten sa mu však vzápätí rozpadol, pretože do spojov zabudol umiestniť drevené kolíky a zlepiť ich. Majster odborného výcviku to okomentoval slovami:

	„Z teba, chlapče môj, nikdy nič poriadne nebude! Buď si ozaj taký nemožný a sprostý alebo to len hráš. Osobne sa ale prikláňam k prvej variante,“ vyhlásil a struhol mu jednu výchovnú po temene.

	A tak sa nezamestnaný Rudo len pofľakoval po dome, pozeral televízor, alebo sa ponevieral po dedine. Občas, keď zohnal pár drobných, vybral sa do krčmy na pivo alebo na zábavu do susednej obce, či do mesta na diskotéku.

	Práve na jednej zo zábav, v strediskovej dedine Lomanová, sa zoznámil so svojou priateľkou Denisou.

	 

	Dolné Obory majú len niečo cez šesťsto obyvateľov. V strede dediny sa nachádza pohostinstvo známe pod názvom U kováča, pretože práve na tom mieste kedysi dávno stála kováčska dielňa. Krčma s ôsmimi stolmi a kapacitou sedenia tridsaťdva osôb, je jediná v obci a nikdy nezíva prázdnotou. Nezáleží na tom, či je ráno, obed, alebo večer. Stáli štamgasti ju okupujú neustále.

	Za krčmou, v malej bočnej uličke, stál dom Hermeierovcov. Plot z oceľového pletiva sa kde-tu váľal na zemi. Brána bola kedysi vínovo červená, teraz sa z nej farba olupovala a ona hrdzavela. K dverám do domu viedol úzky chodníček. Žiadna zámocká dlažba. Iba vyšliapaná cestička krížom cez trávu. Len s prižmúrenými očami by sa dal burinový porast na dvore nazvať trávnikom. Ovocné stromy, ktoré vysadil ešte starý Štefan Hermeier, už dávno vyschli. Len orech to zázrakom prežil, ale obíjať ho okrem susedových detí aj tak nemal kto.

	Hlavnými dverami sa vchádzalo na verandu. Z nej viedli troje dverí – do kuchyne, kúpeľne a malej predsiene a cez ňu sa vchádzalo do obývačky. Tá v podstate slúžila ako prechodná miestnosť. Za ňou bola už iba spálňa. V nej oddychoval indisponovaný otec Rudolfa Hermeiera.

	„Oco… hej, oco,“ oslovil ho Rudo. „Počuješ? Vstávaj! Potreboval by som pár eur.“

	Potriasol ním.

	Lenže otec nalial do seba večer predtým trinásť poldecákov vínovice a zapil ich šiestimi pivami, nuž ani za mak nevnímal, čo sa okolo neho deje.

	„Oco, zobuď sa,“ zatriasol ním prudšie Rudo.

	Starý Hermeier dačo nezrozumiteľne zabľabotal a neobťažoval sa ani oči otvoriť.

	„Potreboval by som peniaze,“ zakričal mu syn do ucha a poštípal ho na krku.

	Na bolesť už Milan Hermeier zareagoval a precitol.

	„Čo je? Č… čo robíš?“

	„Peniaze, oco, potrebujem…“

	„Zmizni, papľuh, nechaj ma spať!“

	Milan Hermeier sa pootočil a zagánil naňho. Náhle ho zaplavila zlosť a nevoľnosť. A tu stál pred ním jeho syn. Prestupoval na mieste, škriabal sa po chudom lakti. Milan ťažko vstal a zahnal sa. Rudo útok nečakal, otcova päsť mu dopadla na nos, ktorý zvláštne zapraskal. Starý Hermeier sa zahnal ešte raz, Rudo však vytrielil z dverí. Z nosa sa mu liala krv. Peniaze potreboval, aby mohol ísť s priateľkou Denisou na diskotéku. Nielenže ich z otca nevytiahol, teraz mal navyše ešte aj prerazený nos. Pred bránkou zastal, vytiahol z vrecka starú Nokiu, vyťukal Denisine číslo a prstami si opatrne ohmatával krvavý nos.

	„Ten večer ešte platí?“

	„Hm, ja neviem,“ zamyslene povedalo dievča na druhom konci linky.

	Denisa sa chcela s Rudom rozísť, potrebovala však nejakú zámienku. Niečo, od čoho by sa odrazila.

	„Čo nevieš?!“ podráždene sa spýtal Rudo.

	„Akoby som ti to… Mám už nejaké plány.“

	„Aké iné plány? Čo vymýšľaš?“

	Rudo už kričal a hlas mu rozčúlene preskakoval.

	„Čo po mne furt hučíš?! Aby si vedel, skončili sme spolu!“

	„Opováž sa, zabijem ťa. Počuješ? Rozpáram ti brucho a črevá rozvešiam po plote vášho domu.“

	Denisa sa roztriasla od strachu. Presne preto si s ním nemala vôbec začínať. Vari rozum potratila? Teraz už však bolo na podobné myšlienky neskoro. Chcelo to rázny a rýchly rez.

	Tresla telefónom.

	Rudo si to všimol až po chvíli, keď bolo na druhom konci ticho. Zanadával a vrátil sa do domu. Cez verandu opatrne vkĺzol do kuchyne, hoci vedel, že otca v spálni aj tak nemôže zobudiť. Zo zásuvky vybral asi dvadsaťpäť centimetrový úzky nôž a vsunul si ho za chrbát do nohavíc.

	„Skurvená sobota, skurvený foter, skurvená kurva Denisa,“ nadával potichu a cítil, ako sa v ňom čosi láme. Vypotácal sa na dvor a z celej sily kopol do sliepky, ktorá sa mu nič netušiac priplietla pod nohy. Nato sa Rudo Hermeier, vnuk najbohatšieho, najšikovnejšieho a najusilovnejšieho sedliaka široko-ďaleko, nadýchol a z plných pľúc zakričal, aby ho počul aj jeho dedo v svojom kulackom nebi:

	„Všetci mi môžete vyliezť na vtáka!!!“


13.

	7. august, 8:30

	Po rannej porade u šéfa oddelenia násilných trestných činov Jána Malinčina sa kriminalisti rozišli do svojich kancelárií. O miestnosť na konci chodby vľavo sa Daniel Graf a Roland Vurzel delili s mladším detektívom Michalom Horským.

	Dano Graf požiadal Michala, aby zatvoril dvere.

	„Nezatváraj!“ zavrčal Roland. „Nech sa vetrá. Veď sa tu uvaríme!“

	Michal nesvoj prestúpil na mieste. Detektív Graf mu kývol a mladý poručík dvere opatrne zatvoril. Roland Vurzel sa urazil.

	V pracovni by sa dusno dalo krájať. Len Graf sa pokojne prehrabával vo svojich papieroch a nahnevaného Vurzela ignoroval. Vedel, že ho to prejde.

	O tridsať minút k nim vošiel do kancelárie Malinčin a zamával pred nimi pitevnou správou. Jeho veľká dlaň nechala na nej vlhké škvrny. Druhou rukou si otrel spotené čelo.

	Graf mu protokol vytrhol z ruky a pustil sa do čítania.

	Doktor Vaško očividne pracoval aj v takomto teple rovnako bodro, ako sa pohyboval. Graf si ho predstavil, ako v klimatizovanej pitevni žongluje s chirurgickým náradím a pritom sa usmieva popod fúz. Na kriminálke nemali klimatizáciu, ba ani len prievan.

	Vurzel zabudol na krivdu, ktorá sa mu stala a spolu s mladým poručíkom mu hľadeli ponad plece:

	 

	Telo neznámeho muža privezené na súdnolekárske a patologicko-anatomické pracovisko v krajskej nemocnici 6. 8. 2012 o 17:10 hodine.

	Začiatok pitvy: stanovený čas – 6. 8. 2012, 18:30.

	Vonkajšia prehliadka:

	Muž: neznámy

	Vek: neznámy. Odhadujem dvadsaťdva až dvadsaťsedem rokov.

	Výška: 182 cm, váha: cca 73 kg.

	Na mnohých častiach tela viditeľné krvné podliatiny, pomliaždeniny a zlomeniny. Nájdené vajíčka múch pod očnými viečkami a perami. Rigor mortis na ústupe, čas smrti odhadujem približne tridsaťšesť až štyridsaťštyri hodín pred obhliadkou tela. Pravdepodobne 4. 8. 2012 v popoludňajších až večerných hodinách.

	Výsledok nekroptického vyšetrenia:

	Hlava: zlomenina frontálnej časti lebky v rozsahu štyri centimetre. Fissura bazálnej časti lebky v rozsahu sedemnásť milimetrov. Kompresívna fraktúra kalvy. Krvácanie do mozgu. Následná mozgová smrť.

	Možná primárna príčina smrti:

	Spôsobené ťažkým tupým predmetom. Pomliaždeniny mäkkých tkanív v temenno-spánkovej oblasti, v čelovej oblasti a v oblasti ľavého obočia…

	 

	Traja muži ďalej prebehli očami po texte, ani jeden z nich nerozumel množstvu latinských slovíčok… Sekundárna príčina smrti udusením. Tomu rozumeli. Fraktúra ulny a rádia v proximálnej časti lakťovej kosti ľavej ruky. Pochopili len, že sa niečo stalo s ľavým lakťom. Zodraté brušká prstov rúk. Chýbajúce nechty – na pravej ruke tri, na ľavej dva.

	Detektívom Grafovi a Vurzelovi sa nevdojak obrátil žalúdok, spomenuli si na to, ako vyzerali prsty mŕtveho.

	Vnútorná prehliadka: Po otvorení hrudníka nachádzam zlomené tri rebrá vľavo a dve vpravo. Krátkym rezom otváram hrtan a v pažeráku nachádzam akýsi kúsok dreva. Pokračujem rezom až do žalúdka. Vyberám oceľový nôž s drevenou rúčkou o rozmere dvadsaťpäť centimetrov. Nôž zrejme poškodil ľavú stenu žalúdka, ktorá bola perforovaná v rozpätí dvoch centimetrov, čím sa obsah žalúdka vylial do dutiny brušnej. Prerezaný bol aj pažerák, čo spôsobilo krvácanie do dutiny brušnej. Terciálna príčina smrti.

	Smrti, akú si veru nikto nezaslúži, pomyslel si Vurzel.

	Nasledovali laboratórne vyšetrenia a záver:

	Pitva nedokázala presne určiť, ako došlo k úmrtiu osoby. Rovnako sa mi nepodarilo zistiť, čo zapríčinilo primárnu smrť, keďže je tu viac faktorov:

	1. krvácanie do mozgu – mozgová smrť následkom úderu tupým predmetom.

	2. udusenie – príčinou bol nedostatok kyslíka pri upchatí dýchacích ciest bahnom, traumatická asphyxia, obojstranný hemotorax – následné respiračné zlyhanie, tenzný pneumotorax – následný kolaps pľúc.

	3. vykrvácame do dutiny brušnej – príčinou bolo prepichnutie priameho brušného svalu, pažeráka a žalúdka.

	V kancelárii sa rozhostilo hrobové ticho. Len muchy, ktoré dnu bezočivo vnikali oknom bez sita, trepotali svojimi tenkými krídelkami a bzučali.

	Ako prvý sa ozval Dano Graf a zaklial.

	Roland sa poškrabal po hlave:

	„Podľa tejto správy to vyzerá, že tam dopadol rovno z lietadla. K tomu ho hneď prešli najmenej dva tanky a celá križiacka výprava na koňoch. Rozbili ho chudáka na kašu. Ani som nevedel, že človek má v tele toľko kostí. Vaško ani neurčil, na čo presne zomrel. Tri možnosti. Kurva, to je ako v nejakom kvíze,“ dodal namrzene a chcel buchnúť päsťou do stola, ale vzápätí si uvedomil, že pri okne postáva Malinčin.

	Traja detektívi sa ako na povel k nemu obrátili. Kýval hlavou a potichu vyhlásil:

	„Najviac ma znervózňuje, že stále nepoznáme jeho totožnosť.“

	„Skúsme to najprv s nezvestnými,“ navrhol Dano a pozrel na Vurzela:

	„Vybavíš to?“

	Roland mu namrzene odpapuľoval, keďže si spomenul, že je naňho nahnevaný.

	Náhle v kancelárii zazvonil telefón. Graf sa po ňom načiahol a po chvíli oznámil kolegom:

	„Volá patológ.“

	„Dostali ste už moju správu?“ chcel vedieť lekár, ktorý dnes neznel tak veselo ako keď sa s ním rozprával naposledy.

	Ani nečakal na odpoveď a pokračoval:

	„Viete. Pracujem na patológii už tridsaťsedem rokov – niečo ma len tak neprekvapí, ale tento prípad ma doslova šokoval. Nepísal som do správy všetky podrobnosti. Neboli podstatné v súvislosti na rozsah zranení. Vyznie to hlúpo, ale poviem vám pravdu. Nevedel som sa z toho… akoby som to… vysomáriť.“

	„Ani my, pán doktor, ani my.“

	„Viete, je nesmierne ťažké určiť, ktoré z tých troch poranení zapríčinilo bezprostrednú smrť. Nevylučujem ani jedno.“ Lekár si vzdychol.

	„Všetky zranenia sa mu v podstate prihodili súčasne, v rozpätí nanajvýš niekoľkých hodín. Posledné muselo byť udusenie blatom. Osobne sa prikláňam k tomu, že sa zadusil, ale treba brať do…“

	„Skvelé,“ skočil mu do reči Dano. „Vidíte! A že sa nedá určiť príčina smrti.“

	„No, ale, ja by som…“

	„Ďakujeme vám, pán doktor. Veľmi ste nám pomohli.“

	Doktor Vaško sa pokúšal namietať, ale detektív si to nevšímal. Rýchlo položil slúchadlo a zatváril sa víťazoslávne.

	„No a máme už aj hlavnú príčinu smrti. Vyliezlo to z neho ako z chlpatej deky, ale napokon sa to podarilo,“ oznámil kolegom. „Udusil sa blatom, čo mal v ústach. K tomu sa pridružili zlomené rebrá, ktoré mu prepichli pľúca…“

	„Hútam nad tým blatom v ústach,“ prehovoril nečakane Michal Horský.

	„Môže ísť o nejakú kultovú záležitosť, rituál spojený s čiernou mágiou a okultizmom. Kdesi som čítal, že čarodejníci vkladali mŕtvym do úst bahno, aby ich duša neopustila telo.“

	Dano pohŕdavo odfrkol. Kto by sa tu už len venoval nejakým temným obradom a bizarnostiam? Našinec sa usiloval zabudnúť – väčšinou v krčme pri pive. Ak potreboval výraznejšie obrúsiť hrany života, vypil si k tomu tvrdé, ale aby sa pokúšal manipulovať osud? To veru nie.

	„Preverte aj to,“ prikázal im Malinčin.

	Graf prevrátil oči.

	„Nech hľadá bosorky mladý,“ vyhlásil Vurzel, ktorému sa do toho tiež nechcelo.

	Potom mu náhle čosi napadlo a bez toho, že by niečo povedal, schmatol telefón a zavolal Vaškovi.

	„Ten nôž,“ povedal mu bez pozdravu.

	„Ako sa mu tam dostal?“

	Po pár minútach zúrivého pritakávania a pohmkávania položil a oznámil kolegom:

	„Musel ho prehltnúť. Vraj môže ísť o automutiláciu.“

	Grafovi sa vyjasnila tvár.

	„Tak zistíme, kto to je,“ natešene vyhlásil, akoby mu čítal myšlienky.

	Detektív Vurzel prikývol:

	„Údajne to robia psychicky narušení ľudia. Doktor mi potvrdil, že mal na bruchu a žalúdku aj iné jazvy. Po predchádzajúcich operáciách. Musíme obísť blízke nemocnice a zistiť, komu za posledný polrok vyberali niečo z brucha.“

	Pomyslel si, že to bude náročné, lebo takých operácii zrejme robia dosť.

	Malinčin uzavrel poradu.

	„S Rolandom si zoberte na starosť kliniky a nemocnice. Michalovi pridelím na pomoc jedného detektíva zo všeobecnej kriminálky.“

	Otočil sa k Michalovi.

	„Vy prebehnete ústavy a sociálne zariadenia…“

	Zatlieskal veľkými dlaňami, aby dal všetkým najavo, že sa majú do toho pustiť. Detektívi sa vyhrnuli z kancelárie a ponorili sa do nechutne rozpálených augustových ulíc okresného mesta.


14.

	4. august, 11:45

	Rudo sedel v pohostinstve U kováča už takmer dve hodiny a práve dopíjal tretie pivo. Samozrejme, na sekeru, ako zvyčajne. Dlh zaňho vyrovnával otec a doma sa s Rudom vyrovnal po svojom. Z nosa mu vytŕčal kus toaletného papiera, aby mu netiekla krv. Nezúčastnene civel na stálych zákazníkov, ktorí si ho nevšímali. Vždy, keď tam sedel, ignorovala ho celá krčma.

	Rudo sršal zlosťou. A sklamaním. Tá kurva hnusná! Ako mu to mohla urobiť? Jemu. Veď ju ľúbil. Chcel iba ju. Nebola síce najkrajšia, mala veľký zadok a tučné stehná, ale on ju tak veľmi ľúbil. Zavolá jej. Nedvíha. Už mu dokonca nezdvíha ani telefón.

	Prečo?! Nie, nie. To nemôže byť pravda. Tu niečo nesedí. Hovno s kamarátkou si ty dohovorená! Mala si rovno povedať, že máš iného nabijaka, keď si taká hrdinka. Ako ho mohla takto podraziť?!

	A možno sa to vôbec nestalo.

	Nezdalo sa mu to náhodou? Zamyslel sa.

	O čelo mu ťukla škatuľka od zápaliek.

	„Čo tu zase vysedávaš a čumíš do blba?“ zakričal naňho chlap od vedľajšieho stola.

	„Feťák akýsi,“ pridal sa k nemu ďalší. „Hanbu robí otcovi aj celej dedine.“

	„Už len tomu,“ rozčúlil sa Rudo náhle a nos ho znova rozbolel. „Tomu starému ožranovi. Raz ho za to zabijem a potom aj…“

	„Bodaj by ho!“ vykríkol chlap. „Takto hovoríš o svojom otcovi?“

	„Hlavne, že vy sa správate, ako sa patrí,“ odvrkol Rudo.

	Chlap sa rázne postavil a veľkým bruchom sa obtrel o stôl:

	„Keby si nebol Milanov syn, tak ti takú plesknem, že riťou dlážku vyutieraš. Vypadni odtiaľto!“

	„Vy ma nemáte čo vyhadzovať. Nie je to vaša krčma.“

	Rudo sa náhle roztriasol. Bohužiaľ si to všimli aj chlapi v krčme. Dobre ho poznali.

	„Nie že zase voľačo zožerieš, chlapče,“ zakričal na neho od výčapu majiteľ pohostinstva a všetci sa hurónsky rozosmiali.

	Rudo sa vyrútil von.

	Všetci to vedeli. Vždy to musí foter každému vytárať. Čo je koho do toho?! Môže si žrať, čo chce. Keď sa to tak zoberie z iného pohľadu, aj tak vlastne nemá čo. Tiež by si niekedy rád dal segedínsky guláš alebo palacinky. Kto mu to ale navarí? Ten opilec? Už len vtedy by bol sýty. Ani len v nemocnici mu nedali nažrať. Vraj po operácii žalúdka nemôže – má nulovú diétu, keďže sa mu najskôr musí zahojiť rana. No poserte sa za kus špitálskej neosolenej žbrndy! Triasol sa na celom tele. Klial a nadával. Bolo mu to fuk. Aj tak si už o ňom dávno pošuškávali, že ho samotné peklo vyvrhlo. Arcidiabla.

	Po chvíli sa ako-tak upokojil a vytiahol telefón, že zavolá svojmu jedinému kamarátovi. Chcel sa s ním stretnúť. Miloš však práve obedoval. Žemľovku. Veru, aj on by si dal. V bruchu mu zaškŕkalo.

	Dohodli sa, že sa stretnú o pol hodiny pred Milošovým domom.

	Miloš položil mobil na stôl v kuchyni. „Kto to bol?“ spýtala sa ho jeho mama. „Nikto.“

	„Určite to bol zase ten Hermeierov fagan,“ pridal sa ku konverzácii otec a zapichol vidličku do žemľovky.

	„Koľkokrát som ti vravel, aby si sa s ním nedával dokopy.“

	Milošova mama len pokrčila plecami a otec pokračoval:

	„Je to lotor ako jeho otec. Pozri sa, ako dopadli. Prechľastali celý majetok. Zadlžení sú až-až. Myslíš, že je dobre dopečená?“

	„Ocko má pravdu, Miloško. Mal by si sa s ním prestať stretávať. Ešte ťa na niečo zlé navedie,“ dodala Milošova mama. Všimla si, ako jej muž podozrievavo pichá do žemľovky a okríkla ho:

	„Veď som ju piekla štyridsať minút, ako vždy! Čo stále vymýšľaš?!“

	Miloš si spomenul, že len nedávno ho Rudo naviedol, aby sa spoločne pokúsili vykradnúť banku.

	„To je moja vec, s kým sa budem v tejto blbej dedine kamarátiť,“ podráždene odvrkol Miloš.

	„Silácke reči,“ zahrmel starý Golský.

	„Uvedom si, že keď sa do niečoho namočíš, ja ťa z toho ťahať nebudem. Nejaké je to divné, nezdá sa ti? Boli tie žemle čerstvé?“ opatrne sa spýtal manželky.

	„Žemľovka sa nerobí z čerstvých žemlí,“ zahriakla ho.

	Golský si uvedomil, že prestrelil. Milošova mama nahnevane šermovala príborom a v duchu iste hromžila na nevďačného manžela. Tušil, že ich prestrelka by sa skončila remízou, nuž sa otočil k Milošovi a pustil sa radšej doňho:

	„Mal si dobrých kamarátov, ale pre tvoje priateľstvo s Rudom sa ti všetci otočili chrbtom.“

	„Mami, už nebudem. Dajako mi prešla chuť,“ povedal Miloš, odsunul tanier a vstal od stola.

	„Viete čo, mám tých vašich vrtochov akurát tak dosť,“ povedala nahnevane a hodila utierku na kuchynskú linku.

	„Nič vám nie je dobré. Druhý raz si varte sami.“

	Otec mu nevenoval už ani pohľad. Zaujala ho piata strana sobotňajších vydaní novín.

	Medzitým Miloš vyšiel pred bránu, kde ho už čakal Rudo Hermeier. Stál tam s rukami vo vreckách, hojdal sa na špičkách a pohmkával si akúsi melódiu. V tvári bol celý červený.

	„Čo si chcel také naliehavé?“ nevrlo ho oslovil Miloš.

	„Máš peniaze?“

	„Zase chceš požičať?! Nikdy mi ich nevrátiš.“

	„Prosím ťa, Miloš. Aspoň štyri či päť eur. Vrátim, sľubujem.“

	„Nepočuješ? Hovorím ti, že nemám. Nedajú mi.“

	„A žemľovku si mi nedoniesol?“

	Miloš pokrútil hlavou.

	„Skús pár eur nenápadne potiahnuť mame,“ nahováral ho Rudo.

	Miloš sa zahľadel kamsi do neznáma. Tváril sa, že úporne premýšľa. „Dobre teda. Skúsim to.“ Pomaly sa obrátil a vošiel do domu.

	„To si ty, Miloško?“ zaštebotala mama z kuchyne.

	„…slúchadlá k telefónu som zabudol,“ vymyslel si rýchlo.

	„Aha,“ povedala chápavo matka.

	Miloš sa vkradol do obývačky, kde zvyčajne mávala mama kabelku. Potichučky jej z peňaženky vybral peniaze a vrátil ju na pôvodné miesto.

	Netrpezlivý Rudo ho čakal vonku ukrytý za murovaným plotom.

	„Tak čo? Máš?“

	„Mám.“

	„Koľko?“

	„Štrnásť.“

	„Paráda. Vidíš? Bola to hračka, že? Dokázal si to. Veď som ti to vravel. Klamal som? Nie. Ja ťa nikdy neklamem.“

	Miloš uznal, že to nebolo až také zložité.

	„Ja som to tak robieval celý život. Kým ešte mama žila. Kde ale v sobotu popoludní zoženieme chľast?“

	Rudo sa úporne zamyslel.

	„Zober auto. Pôjdeme do mesta.“

	„To mám ísť zase dovnútra? Však si mama bude myslieť, že mi asi načisto drbe.“

	„Nebude. Vezmeš len kľúče od auta a padáme.“

	„Tak dobre,“ súhlasil neochotne Miloš. Aj jemu sa zažiadalo napiť sa.

	Keď Miloš po chvíli doniesol kľúče od auta, nasadli a vyrazili smerom do mesta. V najbližšom hypermarkete si kúpili niekoľko fliaš lacného alkoholu.

	„A teraz kam?“ spýtal sa Miloš, ktorému sa zlepšila nálada.

	„Choď na kruhový objazd, odtiaľ na výpadovku z mesta. Natrafíš na nenápadnú odbočku do takého malého lesíka. Je tam aj malé jazierko, v ktorom si môžeme močiť nohy. Dobre nám to padne v tomto teple. Čo myslíš?“

	„Mne je to jedno. Hlavne nech sa už napijem. Naši mi riadne idú na nervy,“ vyhlásil Miloš a počas jazdy si pankáčsky odpľul z pootvoreného okna na Punte.

	Nevšimli si, že na kruhovom objazde prichádzalo z iného smeru strieborné „Béemvé“, ktoré sa v patričnej vzdialenosti držalo za nimi. Keď odbočili z výpadovky na úzku prašnú cestičku, zaradil Miloš jednotku, aby nezlomil nápravu. Dotrmácali sa až k lesíku. Tam auto odstavil do chládku pod stromy. Vystúpili, vybrali igelitovú tašku s proviantom a vykročili k vode. Po tridsiatich metroch zastali a Miloš položil tašku s alkoholom na zem.

	„Daj tie fľaše do vody, aby vychladli,“ navrhol Rudo.

	„Daj ich tam ty. Ja sa idem vyšťať,“ povedal Miloš a zašiel za kríky neďaleko.

	Rudo vybral z igelitovej tašky tri fľaše a ponoril ich do vody. Potom vstal, poobzeral sa okolo seba, pozbieral zopár väčších kameňov povaľujúcich sa nablízku a v jazierku postavil okolo nich malý múrik.

	„Čo sa tam máčaš v tej vode? Veď je špinavá,“ zahriakol ho Miloš.

	„Takú ohrádku som vyrobil, aby nám náhodou tie fľaše neodplávali,“ naklonil Rudo hlavu nabok a spokojne, s pôžitkom sledoval svoj výtvor.

	 

	Sedeli a mlčali. Akosi nemal ani jeden chuť rozprávať. Miloš si po chvíli vyzul tenisky, vystrel nohy a namočil si ich do vody. Bolo to príjemné. Od jazierka povieval chladnejší vzduch a stromy ich chránili pred pražiacim slnkom.

	Rudo zízal na vodu a z dlhej chvíle do nej hádzal malé kamienky.

	Ako prvý prerušil ticho Miloš.

	„Myslíš, že už budú?“

	„Čo?“ prebral sa Rudo a pozrel na Miloša.

	„Že či už budú vychladené?“

	„Čo ja viem? Vyskúšaj.“

	Miloš natiahol ruku a vybral z vody jednu fľašu vína. „Zdá sa, že je studená. Otvorím ju?“

	„Ak je studená, tak otvor. Neprišli sme sa sem pozerať na zatvorené fľašky.“

	Miloš odskrutkoval uzáver plastovej fľaše a dal si jeden hlt. Vystrúhal čudnú grimasu, skonštatoval „dá sa“ a priložil si fľašu opäť k ústam.

	„Hej, daj aj mne. Hádam to nechceš sám vydrúľať?“ povedal Rudo a načiahol sa za vínom. Aj on si priložil k ústam fľašu a nalial do seba takmer tri deci.

	Miloš oznámil Rudovi, že k vodke zabudli kúpiť niečo na zapitie.

	„Vidíš… veď nič to… Ja ju zapijem aj vínom.“

	„Veď budeš sťatý na totálku.“

	„Presne na to som sem prišiel. Ty nie?“

	„Jasné, ale nechcem to všetko zo seba vygrcať. Vyvalím za to prachy a o chvíľu to mám vyšľahnúť von? Taká škoda!“

	„Máš pravdu. Nevadí, ja sa napijem aj z tejto hnusnej kaluže.“

	„Iba čo sa poserieš.“

	Rudo iba mykol plecom a opäť sa napil.

	O dvadsať minút bola prvá fľaša vína prázdna. Alkohol stúpal obom rýchlo do hlavy. Rudovi o trochu rýchlejšie, pretože predtým vypil v krčme tri pivá a navyše neobedoval.

	„Musím ísť aj ja,“ oznámil Milošovi a celkom sa potešil, že sa mu podarilo vstať, pretože sa mu začínala točiť hlava. Odtackal sa za tie isté kríky.

	Rudo spoza kríka zahrešil a zahlásil, že skoro stúpil do hovna.

	Miloš sa zachechtal.

	„A… čo si to vlastne chcel?“ zakričal na neho Miloš. „Hovoril si, že sa so mnou potrebuješ rozprávať.“

	„Počkaj, hneď ti poviem,“ ozvalo sa spoza krovia.

	Po minúte sa Rudo s kalnými očami a rozopnutým zipsom na krátkych nohaviciach vypotácal z kríkov. Pôvodne si chcel vedľa Miloša sadnúť, ale alkohol, nepozornosť a gravitácia, rozhodli inak. Potkol sa o vytŕčajúci koreň a pretože malý mozog nezvládal lacné víno, skončil vo vode.

	Ležal bruchom dole, ruky a nohy doširoka roztiahnuté a tvár zabáral do blata na brehu.

	Miloš sa nahlas rozosmial.

	Rudo sa pozviechal, rukou si utrel tvár a posadil sa.

	„Neznášam, keď sa mi niekto vysmieva. Ani ty. Čo stále do mňa niekto zabŕda? Každému som len na smiech.“

	„Veď už sa nesmejem. Daj si vínko.“

	Rudo si naštvaný odpil poriadny dúšok a povedal:

	„Vieš, všetko ma štve. Chcel som od fotra pár eur, dostal som len bitku. Aha. Ešte mi aj nos zlomil. Mal som ísť na diskotéku s Denisou a tá sa na mňa vykašľala.“

	Miloša to neveľmi zaujímalo, nuž si prihol z fľaše. Má on veľký strach, čo je medzi ním a Denisou.

	„Veď tá ešte uvidí, kto je Rudolf Hermeier,“ vyhrážal sa opilecky jeho kamarát.

	„Máš podmienku, čo chceš robiť? Chceš naozaj skončiť v base?“

	„Keď som mohol ísť s podmienkou kradnúť do banky, môžem jej s ňou aj rozbiť papuľu,“ vyhlásil Rudo, dorazil druhú fľašu vína a odhodil ju za seba.

	Miloš sa nadvihol na kolená a vytiahol z vody zachladenú fľašu vodky. Otvoril ju a podal Rudovi. Potom z vrecka vytiahol cigarety, jednu si pripálil a vyfúkol dym. Sledoval, ako sa cigaretový obláčik od neho pomaly vzďaľuje. Bolo úplné bezvetrie a jemu sa zdalo, že vlastne stojí na mieste. Bolo mu dobre. Fajčil, chľastal, užíval si božský pokoj. Momentálne nič iné nepotreboval, na nič iné nemyslel. Letmo pozrel na svojho kamaráta. Ani nepostrehol, či sa z fľaše napil alebo nie. Zdalo sa mu, že hádam aj zaspal, keďže ležal na chrbte a mal zatvorené oči. V ruke stále stískal otvorenú fľašu. Pre istotu mu ju opatrne vybral z dlane, zaskrutkoval uzáver a položil ju vedľa seba. Nedalo mu to. Znova ju otvoril a logol do seba poriadny dúšok. Striaslo ho a trochu naplo. Mali kúpiť niečo na zapitie. Nebol zvyknutý piť tvrdý alkohol bez limonády alebo džúsu. Čo už. Jeho chyba. Mal na to myslieť skôr. Z tej kaluže rozhodne piť nebude. Čo tam po zapíjaní. Znova sa napil, znova ho naplo. Aj jemu sa začalo driemať. Ticho a chlad šíriaci sa od vody si podmanili jeho telo a zmysly. Prestal odolávať driemotám. Oči sa mu zatvárali, nuž spánku nebránil.


15.

	4. august, 12:50

	Norbert Holko nasadol do svojho vyblýskaného strieborného auta, pootváral všetky štyri okná, pustil nahlas hudbu, ktorá sa ozývala medzi panelákmi a vyrazil od baru Kamelot na sídlisko do herne Generál, aby tam skontroloval tržbu za piatok. Kamelotu sa celkom darilo, nuž sa usmieval.

	Ako čakal pred kruhovým objazdom, padol mu zrak na auto, ktoré doň vchádzalo z iného smeru.

	‚To je to modré Punto s tými dvomi chrapúňmi, čo im prekazili banku‘, pomyslel si a takmer zahvízdal. Nevenovali mu žiadnu pozornosť, boli pohrúžení do akejsi debaty. Pomaly sa za nimi vliekol. Mohol ich niekde predbehnúť, zablokovať im cestu, vytiahnuť ich z auta a zbiť, ale chcel sa trochu pobaviť. Herňa počká, pomyslel si.

	Po dvoch kilometroch odbočil Fiat na malú prašnú cestičku do akéhosi lesíka. Noro spomalil, stále sa však držal hlavnej cesty. Potom sa obrátil a vyrazil rýchlosťou, na akú bol zvyknutý späť do mesta.

	Cestou sa predsa len zastavil v herni Generál po peniaze. Nechcelo sa mu ísť za Tiborom Garayom bez tržby. Veď kto by zase počúval tie jeho výčitky…

	O chvíľu vkročil do baru Lagúna, ktorý patril Tiborovi.

	Noro pristúpil k Tiborovi a povedal mu, že bol vyberať. Garay sa ho spýtal, či bolo dosť.

	„Z Kamelotu áno. Ale Generál si včera na seba veľmi nezarobil.“

	Garay sa nahnevane pozrel na Nora. Premýšľal, či ho niekto neoberá o jeho zaslúžené peniaze. Kto by sa však opovážil…

	Povzdychol si. Gambleri čoraz častejšie končili v psychiatrických liečebniach. Ruletu a poker už nehral skoro nikto. Zauvažoval nad tým, aké peniaze sa musia točiť v Las Vegas či Atlantic City. Žiaľbohu, je na Slovensku, k tomu v čase krízy, nuž bol nútený držať sa pri zemi.

	Noro sa medzitým vybral do Tiborovej pracovne v zadných priestoroch podniku, kde podišiel k stolu a zasunul kľúčik do zámky na zásuvke. Ďalším kľúčikom otvoril malý trezor a vložil tam peniaze. Potom všetko poctivo pozamykal a pridal sa k partii pri stole.

	„Na kruháči som videl tých dvoch kreténov, čo nám skurvili tú banku,“ oznámil Garayovi a pripálil si cigaretu. Tibor len pokrčil ramenami. Akoby nemal iné starosti a povinnosti. Je predsa podnikateľ, jeho prioritou je vykývať s daňovým úradom.

	„A čo má byť?“ spýtal sa Tibor. „Mal si ich chytiť a zbiť.“

	„Sledoval som ich.“

	„A čo si ty Colombo?“ uškŕňal sa Robo.

	Noro naňho nahnevane zazrel.

	„A… načo mi to hovoríš?“ zahniezdil sa na stoličke Tibor a odpil si z malého espressa.

	„Išli autom do toho lesíka, čo je pri výpadovke. Je tam také jazierko. Mohli by sme tam zájsť a trochu sa porozprávať,“ navrhol.

	„Ja by som rád,“ povedal Robo a ponaprával si krčnú chrbticu. „Veď ma boleli nohy ešte tri dni potom, čo sme toho kokota naháňali.“

	„Mali ste ho chytiť už v Olympe,“ vyhlásil Tibor. „Nie aby celé mesto videlo, ako niekoho naháňate po uliciach?“

	„Tak im to zrátame!“ naštvane odsekol Noro.

	Tibor sa neochotne pozviechal zo stoličky. Disciplína musí byť. A kto to tým dvom neborákom vysvetlí, ak nie on?!

	Vyšli z baru Lagúna a nasadli do jeho čierneho Audi.


16.

	4. august, 14:00

	Nepokročil len čas, ale aj hladina alkoholu v krvi Ruda Hermeiera a Miloša Golského. Slnko sa posunulo o kúsok ďalej a trblietalo sa na hladine jazierka.

	Prvý sa zobudil Rudo. Ani nevedel, kde sa nachádza, nuž sa rozhliadol okolo seba. Vedľa neho driemal jeho kamarát. Zatriasol ním. Miloš otvoril krvou podliate lesklé oči. Neprítomne naňho pozeral. Rudovi padol pohľad na fľašu vodky vedľa Miloša. Videl, že z nej chýba už viac ako polovica.

	„To si musel toľko vypiť?!“

	Miloš v tej chvíli ani netušil, o čom rozpráva.

	„Tej vodky. Aha,“ zdvihol mu fľašu do zorného poľa. „Veď skoro nič nezostalo.“

	Miloš sa pozviechal a oprel sa o lakeť. Civel na fľašu, potom na Ruda.

	„Ja ani neviem. Veď si zaspal, tak som si odpil. No a čo? Ja som ju platil, tak drž hubu.“

	Rudo mlčal. Vedel, že Miloš má pravdu. To on zohnal peniaze a môže byť rád, že si dal aspoň niečo. Možno z vína vypil viac ako Miloš. Vzal do ruky fľašu, zatvoril oči a dopil zvyšok vodky. Zatočila sa mu hlava a chvíľu mal pocit, že odpadne. Našťastie ležal, nuž si z toho nič nerobil.

	Značne podnapití odpočívali na uváľanej suchej tráve kúsok od brehu malého jazierka. Užívali si ticho, voľnosť a stav po opojení alkoholom. Oči sa im krížili a pomaly sa im začalo opäť driemať.

	„Do psej matere! Skoro mi srdce vyskočilo,“ lapal po dychu Rudo, keď z vedľajšieho krovia vyletel bažant. Rýchlo preletel jazierko a pristál medzi stromami oproti. Prekvapilo ho, ako rýchlo sa posadil.

	Chvíľu mlčali. Potom sa ozval Rudo.

	„Vieš, Miloš, keď ja ju ľúbim,“ povedal rozcíteným hlasom.

	„Čože?“

	„Denisu.“

	„Aha.“

	Rudo sa ocitol v akomsi tranze. Roztriasol sa. Začal sa dvíhať na nohy. Bolo to náročné, ale podarilo sa mu to. Odtackal sa za neďaleký krík.

	Za nohavicami mal zastrčený kuchynský nôž, ktorý vzal doma zo zásuvky. Ešte dobre, že si ho vzal. Je jeho skutočným druhom v núdzi, priateľom, ventilom bolesti a žiaľu. Patril len jemu.

	Pomaly ho vytiahol spoza pása. Držal ho v ruke, hladil chladnú oceľ. Maznal sa s ním ako s mačiatkom. Šepkal mu, láskal ho. Áno. To on je jeho najlepší priateľ. Celý svet by sa ho najradšej zbavil. Nebudú si už oňho otierať pysk. Nebudú po ňom skákať, ubližovať mu, otravovať život. Nikto si nezaslúži jeho priateľstvo. Nikto. Mal svoj nôž. Nezradí ho, neoklame, nepodvedie, nič mu nebude nikdy vytýkať, ani ho mlátiť. Čo mal zo života? Urážky, hádky, ponižovanie. Prečo? Nechápal to. Veď len počkajte, zistíte, ako vám bude Rudko chýbať.

	Rudo otvoril doširoka ústa, odgrgol si a vydýchol vzduch. Ľavou rukou chytil nôž za čepeľ a pravou za drevenú rúčku. Nerobil to prvýkrát. Aspoň v niečom mal dlhoročnú prax. Zaklonil hlavu, zatvoril oči a veľmi pomaly si začal nôž vsúvať do úst.

	Nôž pozvoľna prenikal čoraz hlbšie. Už ho mal v hrdle. Rudo čakal. Zbieral v ústach sliny, aby sa mu ľahšie kĺzal dole krkom. Čepeľ ho príjemne chladila. Vodka mu stlmila bolesť. Posúval ho ďalej. Pomaly, pomaličky. Už mu z úst trčal iba koniec rukoväte. Maličký kúsoček. Ešte hlbšie. Potisol ho o centimeter ďalej, a potom o ďalší milimeter. Ešte malý kúsok rukoväte. Aj tá o chvíľu zmizla v tme Rudovho ústneho otvoru.

	Preglgol. Musel, aby sa nezadrhol vlastnými slinami. V krku ho škriabalo. Nôž sa zosúval čoraz nižšie, pretlačil sa hrtanom. Na okamih sa mu zdalo, že tam uviazne. Hladko sa však pretisol príklopkou. Vyhol sa priedušnici a potichu ako zlodej sa vkrádal do pažeráka. Rudo stále pregĺgal a nôž klesal. Už nemal slín, musel si v ústach našetriť ďalšie. Špic čepele už dosiahol klenby žalúdka.

	Vtom sa nôž zasekol, neposúval sa z miesta. Rudovi sa zdalo, že mu horí krk, rozkašľal sa a začal sa dusiť. Zatmelo sa mu pred očami a vyhŕkli mu slzy. Príklopka hrtana nepustila rukoväť ďalej, aj keď čepeľ ňou prešla bez problémov. Cítil, že tam niekde sa zastavil, nepostupuje. Ako keď človek prehltne veľký kus teplého čerstvého chleba.

	„Hej! Čo tam toľko robíš?“ zakričal naňho Miloš.

	Rudo sa prebral, snažil sa vzchopiť. Prstami si utrel slzy a vyzrel spoza kra. Pichľavo mu odvrkol. Hlas mu znel čudne, len aby sa nezadrhol.

	Milošovi sa tiež jeho hlas nepozdával, ale natoľko mu na tom nezáležalo. „Tak dlho?“

	„Vieš čo mi môžeš!“ odsekol mu Rudo. A práve v tej chvíli sa mu uľavilo. Nôž si pravdepodobne našiel cestičku do žalúdka.

	Miloš sa na neho uprene zahľadel, pritom si obúval biele tenisky.

	„Ty, Rudo. Čo si tam doteraz robil? Ale naozaj.“

	„Nič.“

	„Nie som hlúpy. Predtým som ti zazrel za nohavicami rukoväť noža. Ukáž mi ho.“

	„Čo by som ti ho ukazoval!?“

	Miloš uklonil hlavu na stranu a zazrel na neho. „Dúfam, že si to zase nespravil.“

	„Čo?“

	„Veď vieš.“

	„A keby aj. Čo je teba do toho?“ odvrkol mu.

	„Ty naozaj nie si normálny. Veď ti len prednedávnom vytiahli z brucha nožnice. Hovorí o tom celá dedina. To chceš naozaj mastiť bruchá tým debilom, aby mali pol roka čo preberať?“

	„Nech sa každý stará o seba. Aj ty. Každý mi môže…“

	Rudo nedopovedal. Vytreštil oči na prašnú cestičku k lesíku. Blížilo sa k nim nejaké auto. Veľké auto. Čierne auto s čiernymi fóliami na oknách. A nešlo pomaly. Veď načo. Jamy a výmole mu nerobili problémy.

	Rudo precitol.

	„Utekajme, lebo je po nás!“ letmo započul. Chcel sa pozrieť na Miloša, ale ten už upaľoval čo mu sily stačili a alkohol v krvi dovolil. Bežal do lesíka a v zlomku sekundy sa stratil z dohľadu. Rudo chcel vstať a utekať za ním, ale v bruchu mal nôž, nuž to nebolo jednoduché. Nakoniec sa mu podarilo vstať. Chcel sa zvrtnúť a bežať. Spravil prvý krok a pri druhom sa potkol o vlastnú nohu. Zvalil sa na zemi a zaskučal od bolesti. V bruchu mu čosi prasklo.


17.

	8. august, 8:00

	Na Grafovej a Vurzelovej kancelárii sa otvorili dvere a dnu vstúpil ráznym krokom šéf oddelenia násilnej kriminality Ján Malinčin.

	„Práve som si prezrel všetky výsledky z kriminalisticko-expertízneho ústavu. Dostali sme od nich kompletnú správu.“ Hodil na stôl pred detektívov veľkú obálku a skrížil si ruky na hrudi. On si vytvoril svoj názor, teraz si chcel vypočuť mienku svojich podriadených.

	Daniel Graf vzal zo stola obálku a vybral z nej kôpku papierov. Zahľadel sa do nich a všetko, čo prečítal, posúval ďalej Rolandovi Vurzelovi. Trvalo im hodnú chvíľu, kým preštudovali desať husto popísaných hárkov a prezreli sedemdesiat dva fotografií v albume. Technici dokázali nemožné. Zaistiť toľko stôp za taký krátky čas bol doslova zázrak. Dano vedel, že všetky prvotné úkony na mieste činu majú nesmierny význam. Ovplyvňujú totiž ďalšie etapy objasňovania trestného činu. Ak by prehliadli čo i len nepatrný, na prvý pohľad bezvýznamný detail, zásadným spôsobom by to negatívne ovplyvnilo ich postup. Teraz je už iba na nich, aby objasnili mechanizmus vzniku a priebehu trestného činu.

	Malinčin ich zvedavo pozoroval.

	„Čo vy na to?“ spýtal sa.

	Dano pozrel najskôr na papiere na stole a potom na neho. „Ako je možné, že sme pri ohliadke miesta činu prehliadli toľko stôp?“

	„Fedor je fakt trieda. Koho by napadlo pozerať pod každý kameň, či behať po poli za lesíkom?“ pridal sa Roland.

	„Nebehal tam sám. Poslal som tam aj niekoľkých technikov. Dokopy sa tam presúšalo dvanásť policajtov. No a toto je výsledok.“

	Detektívi uznanlivo pokývali hlavami.

	„Aby som nezabudol,“ pokračoval Malinčin, „mám tu ešte spis z prepadnutia banky zo sedemnásteho júla tohto roku. Vyšetroval to kapitán Vincent Broliš predtým, ako šiel na dovolenku,“ povedal Malinčin a podal Danovi hnedý fascikel.

	„Pozrite sa na to a dotiahnite to do konca.“

	Roland naňho zazrel.

	„Ako mohol ísť na dovolenku, keď nedokončil prípad?“ Malinčin chápavo povzdychol.

	„Mal ju naplánovanú už dlho a vopred zaplatenú. Nemohol som mu ju len tak zrušiť. Brolišová by ma zabila. Už pred štyrmi mesiacmi si vyplatili pobyt vo štvorhviezdičkovom hoteli v Tunisku.“

	„To je niekomu hej,“ podpichol Roland.

	Detektív Michal Horský im skočil do reči.

	„Nechceli by ste aj mne ukázať tú správu od technikov?“

	„Pozrieš si ju neskôr,“ zasipel Dano, „na to teraz nemáme čas. Už včera sme mali obehať nemocnice. Ani zápisnicu z obhliadky miesta činu sme ešte nenapísali.“

	Malinčin sa obrátil na Vurzela.

	„A prečo ste včera neboli v nemocnici?“

	„Nebol čas. Boli sme na mieste činu a pomáhali sme technikom pri hľadaní dôkazov,“ odvetil.

	Klamal.

	Celý deň sa len tak pofľakovali, lebo v tej horúčave sa im do ničoho púšťať nechcelo.

	Malinčin si ich premeral prísnym pohľadom.

	„Vybavte to láskavo teraz… a okamžite!“

	Graf s Vurzelom sa bez odporu pobrali na odchod.

	„A ty,“ pozrel Malinčin na Michala, „…ty mi napíš hlásenie o tých dôchodcoch. Popoludní ho chcem mať na stole.“

	„Dobre, no rád by som videl tú správu od technikov.“

	Malinčin sa okolo seba poobzeral. Na Grafovom stole si všimol obálku, ktorú mu sám pred chvíľou podal do ruky.

	„Tam je na stole. Lajdák jeden, ani si ju len nezamkol. Vezmi si ju, prečítaj a potom založ, dobre?“

	Michal prikývol a Malinčin odpochodoval z kancelárie.

	Michal Horský si najskôr prehliadol fotografie z miesta činu. Zavraždeného videl prvýkrát. Zodvihol sa mu žalúdok. Fotky boli brutálne. Znetvorené telo akéhosi chlapca, všade obrovské kaluže krvi. Detailné zábery brucha, hlavy, rúk i nôh. Spredu i zozadu. Takmer ho to vydesilo. Taká bezhraničná beštialita. Nasledovali fotografie stôp po pneumatikách rôznych dezénov, odtlačkov topánok, akéhosi žltého poľa, jazierka a stromu pofŕkaného krvou. Na jednom zábere bol maličký uzáver náušnice, na ďalšom biela topánka a prázdne fľaše. Tri zobrazovali brušká prstov obete, na iných bolo niekoľko nechtov zarytých do akéhosi kmeňa a zopár zubov ležiacich v prachu.

	Michalom to otriaslo. Nikdy sa s ničím podobným nestretol. Ani v akadémii im neukazovali podobné zábery. Bolo mu zle. Nechápal, ako môže niekto v normálnom civilizovanom svete takéto niečo urobiť mladému chlapcovi.

	Nepredstaviteľné.

	Desivé.

	Vzal do rúk spinkou zopnuté hárky papiera. Začítal sa do nich. Úvodné paragrafy len zbežne preletel. Zaujali ho fakty. Zavraždený mal krvnú skupinu A-Rh negatív. Stopy krvi rovnakej krvnej skupiny sa našli vo výške štyridsaťosem centimetrov na strome len päť metrov od tela. Rovnaké krvné stopy sa nachádzali na spodnej strane kameňa s rozmerom 36x24 centimetrov. Vážil 4,27 kilogramov. Andezit. Ležal 1,56 metra od tela. Ďalší krvavý kameň s priemerom asi pätnásť centimetrov ležal 3,62 metra od tela. Technici našli aj značkovú tenisku, ľavú. Veľkosť štyridsaťdva. A veľa iných odtlačkov rôznych veľkostí. Odtlačok topánky veľkosti štyridsaťštyri patril zavraždenému. Objavili aj malý kovový uzáver náušnice. Bol z chirurgickej ocele. Vzorky dezénov po pneumatikách, ktoré identifikovali ako: GoodYear 275/40 R20. Obúvajú sa do nich veľké SUV a ťažké terénne automobily. Sava 165/65 R14, bežné pneumatiky pre malé automobily. Technici našli aj niekoľko menej zreteľných dezénov, ktoré Michal len letmo preletel pohľadom. Potom sa pustil do výpočtu PET fliaš z vína – jedenásť kusov, šesť sklených fliaš od tvrdého alkoholu… Policajti na mieste činu navyše vyzbierali stotridsaťosem ohorkov cigariet. Vyšetrenie DNA doposiaľ nestihli vykonať.

	Keď Michal prečítal celú správu, vložil hárky do obálky a potom do svojej zásuvky. Nemal kľúče od Danovho stola. Veď mu správu vráti, keď ho uvidí.

	 

	O pätnásť minút už stáli obaja detektívi pred riaditeľstvom okresnej nemocnice. Vyšli na prvé poschodie a vyhľadali dvere s nápisom „Riaditeľ“. Nachádzali sa až na konci chodby.

	Dano Graf slušne zaklopal na dvere.

	Nič. Ticho. Fľochol na svojho kolegu.

	„Žeby tam nikto nebol?“ pošepol mu Roland.

	„Ukáž, zaklopem ja,“ povedal a silnejšie zabúchal na dvere kancelárie.

	Začuli tichý šramot. A potom klopkanie opätkov. Dvere sa otvorili a zjavila sa v nich mladá atraktívna žena. Čierne vlasy jej padali na plecia a z výstrihu na béžovom nohavicovom kostýme jej vytŕčala podprsenka krémovej farby.

	„Želáte si?“ prehovorila sladkým hlasom ako spanilá princezná z rozprávky. Vurzel si odkašlal, oboch predstavil a spýtal sa, či by sa nemohli porozprávať s pánom riaditeľom.

	Pôvabná asistentka sa na nich nedôverčivo zahľadela a požiadala ich o legitimácie.

	Vzápätí mala pred nosom otrčené dva služobné preukazy kriminálnej polície Slovenskej republiky.

	„Stačí vám toto?“ povedal Roland Vurzel.

	Vzdorovito sa začítala do malých písmen a porovnala fotografie na preukazoch so skutočnými tvárami kriminalistov. Zľahka sa pousmiala.

	Grafa to prestávalo baviť.

	„Verte, sú pravé…“

	Tú istú vetu mala na jazyku aj ona, keď si všimla, ako mu padol zrak do jej výstrihu.

	Zvestovala im, že riaditeľka je na služobnej ceste. Roland ju požiadal, aby im prezradila svoje meno a pracovné zaradenie.

	Chvíľku si ich premeriavala skúmavým pohľadom, potom si založila ruky tesne pod prsiami, čím ich trochu nadvihla a odmerane povedala:

	„Volám sa Hana Piterková. Som asistentka riaditeľky nemocnice s poliklinikou.“

	„Pátrame po pacientoch, ktorí boli v poslednej dobe vo vašej nemocnici operovaní na žalúdok,“ povedal Dano.

	„A ako by sme vám mohli v tomto smere pomôcť?“

	Dano sa zatváril mrzuto, cmukol a pozrel na ňu.

	„V prvom rade nás informujte o tom, kto zastupuje riaditeľku v jej neprítomnosti.“

	„Pokiaľ ide o zdravotnú starostlivosť, doktor Pavelka. Ošetrovateľská starostlivosť je v kompetencii pani námestníčky Slezákovej.“

	„A koho z nich by ste nám poradili vy? Akosi sa v tom prestávam orientovať,“ jedovato zasyčal Vurzel, ktorý začínal byť už riadne podráždený.

	„Ako to myslíte?“

	Graf sa tiež prestával ovládať.

	„Nuž, slečna, aby…“

	„Som pani, nie slečna,“ odvrkla mu.

	Detektívom to bolo od srdca jedno.

	„Nuž takto, pani,“ Vurzel zdôraznil slovo pani. „Aby sme sa z toho nejako vymotali. Nebudem vám hovoriť detaily našej návštevy, ale zaujíma nás, pod koho kompetenciu spadajú operácie žalúdkov?“

	Roland vedel, že operácie má pod sebou chirurgia, ale pani asistentka mu liezla na nervy. Bol zvedavý, či má vôbec prehľad o tom, kto čo v nemocnici robí.

	„Chirurgovia,“ odvetila trochu zmätene.

	„A kto má pod palcom chirurgov?“

	„Námestník pre zdravotnú starostlivosť – doktor Pavelka.“

	„Tak, že sme takí smelí, môžete nám zavolať doktora Pavelku alebo aspoň prezradiť, kde má kanceláriu? My už za ním zájdeme aj sami.“

	Rolandovi sa zdalo, že ku koncu vety už kričí, ale bol to len jeho dojem.

	Asistentka na neho pozerala s otvorenými ústami. Nebola zvyknutá na podobné zaobchádzanie. Vždy, keď niekto prichádzal za riaditeľkou, mal od strachu plné nohavice, z čoho ťažila aj ona a pri prijímaní podobných audiencií sa tvárila povýšene a arogantne. Teraz však mala pred sebou nebojácnych protivníkov a načisto ju to vyviedlo z miery. Vykoktala, že má kanceláriu hneď vedľa a ukázala rukou oproti cez chodbu.

	„Ďakujeme za ochotu,“ povedal Roland Vurzel a pomyslel si o nej svoje. Hlavne o jej výstrihu a dokonalých nohách.

	„Do… dovidenia,“ vypadlo z asistentky, keď odchádzali od dverí.

	„Takáto žaba by s nami chcela kývať?!“ vyhlásil Roland, keď sa za ňou zavreli dvere.

	 

	Mosadzný štítok hlásal, kto v kancelárii úraduje:

	MUDr. Roman Pavelka, námestník riaditeľa pre zdravotnú starostlivosť.

	„Ďalej!“ ozvalo sa zvnútra po zaklopaní. Obaja detektívi vošli dnu.

	Lekár odtrhol zrak od monitora počítača, fľochol na nich a spýtal sa: „Máme dohodnutú schôdzku?“

	„Nie,“ povedal Dano.

	„Tak pohovor?“

	„Nie.“

	„Tak čo chcete? Mám prácu,“ pozrel na nich a zatváril sa prísne, hoci mu to veľmi nešlo.

	„Vy ste doktor Pavelka?“ opýtal sa Roland.

	„Áno, som. A vy ste kto?“

	„My sme detektívi z kriminálky. Prišli sme…“

	Doktorovi Pavelkovi na okamih vyrazilo dych. Tvár mu zrumenela a keby nesedel na stoličke, celkom iste by omdlel.

	„Pán doktor,“ oslovil ho Dano, keď videl, ako mu prišlo nevoľno. „Sme tu, aby sme…“

	„Božemôj, ja som predsa nič nespravil,“ vyhlásil a odovzdane visel na nich pohľadom.

	„Nikdy nehovorte nikdy, pán doktor. Aj sérioví vrahovia zavše tvrdia, že nič nespravili. Viete, koľkokrát sa tým oháňali Charles Manson alebo Albert Fish?“ podpichol ho Roland Vurzel a tváril sa prísne.

	Pavelkovi sa zakrútila hlava.

	„Nuž… čo vás sem privádza?“

	„Nerozumeli sme si. Nie sme tu ani tak kvôli vám, aj keď podľa vašej bezprostrednej reakcie, sa sem možno niekedy vrátime. Nasmerovala nás za vami asistentka riaditeľky,“ povedal mu Dano Graf.

	Pavelkovi prebleslo mysľou, že tú kozu sprostú zabije. Ktovie, čo všetko im povedala. S ekonomickou námestníčkou pustili trochu účtom nemocnice. Zalial ho pot a odkrvila sa mu hlava.

	„Nuž, takto…,“ pokračoval Dano, „chceli by sme sa porozprávať s nejakým chirurgom, ale potrebujeme váš súhlas. Ide o závažnú vec.“

	Pavelkovi sa začala do líc vracať farba. A do tela postupne aj odvaha, keď zistil, že tu nie sú kvôli nemu a jeho finančným machináciám. Keď odídu, musí okamžite skartovať niekoľko listín.

	„Čo ste to nepovedali hneď? Spojím vás s primárom chirurgie,“ povedal Pavelka natešene a vytočil telefónne číslo na chirurgické oddelenie.

	Tenkým piskľavým hláskom sa mu na druhom konci linky ohlásila zdravotná sestra a informovala ho, že primár práve operuje. „Netuším dokedy,“ vyhlásila flegmaticky.

	„Aha. A kto ho teraz zastupuje?“

	„Zastupuje ho doktor Havlík.“

	„Tak mi ho dajte k telefónu.“

	„Je na ambulancii.“

	„Na akej ambulancii?“

	„Predsa chirurgickej, keď je chirurg,“ otrávene odvetil piskľavý hlások.

	„Nebuďte drzá, sestra,“ odmerane ju zahriakol Pavelka.

	Sestra mala sto chutí tresnúť slúchadlom. Musela natiahnuť a podať ešte šesť intravenóznych injekcií, štyri muskulárne injekcie, sedem infúzii a prebaliť troch starších pacientov, ktorí nezvládli kašovitú stravu. Najradšej by mu tým slúchadlom šľahla po hlave, lebo ju hlúpymi rečami zdržiaval od práce, ktorú za ňu nik nespraví.

	„Zavolajte na chirurgickú ambulanciu. Mal by tam byť. Klapka tristoštrnásť,“ dodala a položila najjemnejšie, ako jej momentálne duševné rozpoloženie dovoľovalo.

	Pavelka ani nestihol zareagovať.

	Vyťukal klapku tristoštrnásť.

	Na chirurgickej ambulancii mu opäť zdvihla sestra.

	‚To už sa tým lekárom lení telefóny dvíhať?‘ pomyslel si. Podľa hlasu spoznal, že tentoraz je to nejaká staršia, skúsenejšia sestra, nuž hádam nebude taká podráždená…

	„Pavelka,“ predstavil sa opatrne. „Dáte mi doktora Havlíka?“

	„Teraz nemôže.“

	„Ako to, že nemôže?“

	„Ošetruje gangrénu na nohe a má sterilné rukavice,“ odsekla sestra.

	Pavelka si povzdychol. „A kedy s tým skončí?“

	„Keď to bude hotové.“

	Pavelka pociťoval, že sa uňho začínajú prvé príznaky infarktu myokardu. Bol námestníkom riaditeľky, no nemal žiadny rešpekt. Nik ho v nemocnici nebral vážne. Nevedel prečo. Zato to vedela celá nemocnica. Tajne mu hovorili doktor Cvach. Nabúchaný informáciami. Sústavne pohrúžený do medicínskej literatúry. Čistý teoretik, no jeho praktická stránka sa pohybovala na bode nula. Ani nevedel ako a prečo sám zložil slúchadlo. Obaja detektívi naňho nechápavo civeli. Nestihli sa ani spýtať, čo sa deje, keď telefón zazvonil opäť.

	„Tu je doktor Havlík. Vraj ste ma hľadali.“

	Námestníkovi sa uľavilo. Doktorovi povedal, že za ním posiela dvoch pánov od polície.

	„Za mnou? Čo som niekde zle zaparkoval?!“

	„Tí páni sú z kriminálky.“

	Havlík mu položil ešte zopár otázok, na ktoré Pavelka nepoznal odpovede, avšak nijak rozumne sa nedohovorili.

	„Viete čo, pošlem ich priamo za vami, nech vám to vysvetlia,“ zasyčal námestník. „Ja už na to nemám nervy.“

	„Ale ja mám v čakárni viac ako päťdesiat ľudí. Nebudem mať na nich čas. Nech prídu poobede.“

	Pavelka sa otočil k detektívom.

	„Vraj máte prísť poobede. Nemá čas.“

	„Zamieta sa,“ povedal Roland. „Ide o veľmi vážnu a naliehavú záležitosť, nebudeme behať hore-dole, kedy sa komu zachce.“

	„Idú za vami. Hneď!“ povedal doktor Pavelka a rýchlo položil.

	 

	Roland Vurzel zaklopal na dvere chirurgickej ambulancie.

	Prudko ich otvorila staršia moletná zdravotná sestra v silných dioptrických okuliaroch a vyštekla:

	„Čo tu vyklopkávate? Neviete čítať?! Tu je to napísané. Aha!“ a ukázala prstom na nápis Nerušte nás pri práci klopaním. Pacientov si voláme.

	„Prepáčte, námestník Pavelka nás poslal za doktorom Havlíkom,“ slušne jej odvetil Dano.

	„Ďalší protekční. Každý pozná každého a všetci sa pchajú rýchlo dnu. Nik nevie počkať. Tamtá babka,“ ukázala na staručkú pani skromne sediacu v kúte čakárne, „tu sedí už od pol siedmej rána, ale všetci sa tlačia dovnútra,“ hulákala sestra na celú čakáreň.

	„Sme od polície. Doktor Havlík o nás vie.“

	„Veď vravím. Jeden je od polície, druhý od hasičov, ďalší z mestského zastupiteľstva a ostatným tu môžu od sedenia aj zadky zdrevenieť. Potom štekajú po mne, akoby som ja mohla za to, že musia čakať.“

	„Viete čo,“ nevydržal to Roland. „Nehulákajte tu a uhnite z cesty, lebo vás dáme zatvoriť pre marenie služobného výkonu,“ dodal a odstrčil ju od dverí, aby sa s Danom dostali dnu.

	„Taká drzosť!“ ziapala ešte viac. „Mňa a zavrieť? Čo som dajaký kriminálnik? To si vyprosujem…“

	Chcela toho povedať ešte veľa, no z ambulancie zahrmel hlas doktora Havlíka.

	„Emília! Stačilo už! Buďte ticho a zatvorte dvere. Nerobte ľuďom predstavenie.“

	Sestra sklonila hlavu a ticho poslúchla, lebo Havlíka dráždiť nechcela.

	Po vstupe do ambulancie sa detektívi lekárovi predstavili a radšej mu vopred ukázali preukazy. Pre istotu.

	„Čomu vďačím za vašu návštevu, páni?“ privítal ich doktor Havlík.

	„Vyšetrujeme smrť mladého pacienta,“ začal opatrne Dano. Zámerne nepovedal vraždu. Nechcel vyvolať rozruch, či zdesenie. Navyše, zdravotná sestra, osoba pohlavia ženského, natŕčala uši, aj keď sa tvárila, že niečo zapisuje do ambulantnej knihy.

	Doktor Havlík na nich skúmavo pozrel.

	„A o koho by malo ísť? Ako by som vám ja s tým mohol pomôcť?“

	„Hľadáme mladého pacienta, vek dvadsaťjeden až tridsať rokov, ktorý bol u vás za posledný polrok operovaný na žalúdok.“

	„Nemôžete mi to nejako bližšie špecifikovať?“

	„Viete,“ Dano sa poškriabal po brade, „no… je to také ošemetné.“

	Pozeral popritom na sestričku. Lekár to ihneď pochopil.

	„Emília, odskočte si na chvíľočku do bufetu,“ povedal Havlík.

	„Kam by som chodila? Mám veľa roboty a k tomu je tam všetko drahé,“ odvrkla, pretože mala pocit, že by prišla o dôležité informácie. Predsa len, kriminálka k nim nechodí každý deň.

	„Povedal som, že choďte,“ zvýšil hlas.

	„Ale ja zase…“

	„Choďte!“ zreval, až oboch detektívov myklo.

	Sestra sa okamžite radšej rýchlo vytratila, lebo rozhodne netúžila zažiť Havlíka v amoku. Poznala ho veľmi dobre. Pracovala na ambulancii už tridsaťpäť rokov a preskákala s ním všeličo. Leteli po nej už emitné misky, stolový kalendár, raz dokonca aj nožnice. Ostala jej po nich malá jazvička na predlaktí.

	Dano mu poďakoval za ústretovosť.

	„Baba jedna,“ zašomral Havlík. „Všetko chce vedieť, všade byť. O päť minút by to vedela celá nemocnica. Aj keď, bohviečo už teraz tára po chodbách.“

	„Takže, aby sme prešli k veci. Viete, pán doktor, ide o vraždu.“

	„Bože. To je hrozné,“ prekvapene naňho pozrel Havlík.

	„Ako som spomínal. Zavraždený je mladý chalan a radi by sme sa dopátrali k jeho identite. Pri pitve sa prišlo na to, že bol viackrát operovaný na žalúdok. V jeho prípade mohlo ísť o automutiláciu.“

	Doktor sa poškriabal na krku. Zamyslene pozeral do zeme, akoby tam hľadal nejaké vysvetlenie. Potom povedal:

	„Spomínam si, že za posledný polrok sme otvárali žalúdok iba dvom ľuďom mladším ako tridsať rokov. Jedného sme operovali na perforovaný ulcus, laicky povedané, na prasknutý žalúdočný vred. Bolo to asi tak pred piatimi mesiacmi. Ale to nebude ten, ktorého hľadáte, pretože momentálne leží v našej nemocnici na oddelení ARO. Obnovilo sa mu to, dokonca sa tam vytvoril malígny tumor, tak sme to museli riešiť radikálnejšie. Operovali sme ho minulý piatok ráno.“

	„Tak to asi naozaj nebude ten náš,“ podotkol Roland.

	„Ten druhý chlapec… teraz si presne nespomínam na jeho meno. Mal také nemecké…“ začal prstami klopkať o stôl.

	Rolandovi prišli na um všakovaké nemecké mená; od Michaela Schumachera a Arnolda Schwarzeneggera cez Jürgena Klinsmanna a Ericha Honeckera, až po Franza Beckenbauera. Zišla mu na um dokonca Steffi Grafová. Vtedy mu došlo, že aj Dano sa volá Graf. Začalo mu to vŕtať v hlave. Potom sa ho spýta, či nie sú dajakí vzdialení príbuzní, hoci Grafovcov je iste neúrekom.

	„Je to viac-menej psychiatrický pacient,“ pokračoval lekár. „Už trikrát sme mu zo žalúdka vyberali rôzne kovové predmety. Má poruchu osobnosti, či také čosi. Nie je to môj odbor. Jeho ošetrujúcim psychiatrom je doktor Fejer. Ordinuje v novej poliklinike.“

	Dana to zaujalo, preto sa ho spýtal:

	„To by mohol byť on. Aké predmety ste z neho vybrali?“

	„Hm, rôzne. Nie všetko sme v jeho prípade museli riešiť operačne. Bol tu viackrát a občas to z neho vyšlo prirodzene, teda stolicou. Spomínam si, že to boli žiletky, nožík a naposledy, asi tak pred troma – štyrmi mesiacmi, sme mu vyoperovali nožnice.“

	Dano aj Roland sa na neho pozerali s otvorenými ústami.

	Prvý sa prebral Dano:

	„Hovorili ste, že nožík?“

	„Áno, príborový antikorový. To bolo tak pred rokom. Pamätám si to, pretože som ho vtedy ja operoval. Mal som na neho v úvodzovkách šťastie aj pred pár mesiacmi. Vtedy som z neho vyberal malé kovové nožnice. Boli vzpriečené a musel som robiť väčší rez. Doteraz nik z kolegov nechápe, ako mu to mohlo prejsť cez pažerák.“

	„Skúste si, prosím vás, spomenúť na jeho meno. Je to naozaj dôležité.“

	„Zdá sa mi, že niečo na H… Har, Hur,… neviem.“

	„Hermann, Harman, Himmel, Hechter…“ skočil mu do reči Roland.

	„Počkajte,“ prerušil ho Havlík. „Čo bolo to prvé?“

	„Ja už neviem,“ pokrčil ramenami a pokrútil hlavou. „Hermann,“ odvetil pohotovo Dano.

	„Hermann, Hermann…“ uvažoval Roland. „To ako ten… Hermann Meier, ten rakúsky lyžiar.“ Doktor doslova nadskočil a vykríkol.

	„Mám to! Áno, presne. Volal sa Hermeier. Rudolf Hermeier. Naozaj to znie ako Hermann Meier.“

	Obaja detektívi sa potešili. Vlastne aj doktor Havlík sa usmieval, akoby objavil zlatý poklad. Pre kriminalistov to poklad bol. Aj keď si zatiaľ neboli istí, či je to skutočne mladík, ktorého hľadajú. Mali však aspoň niečo, čoho sa mohli chytiť.

	„Takže ste si istý, že sa volal Rudolf Hermeier?“

	„Úplne istý. Na také indivíduum sa nedá zabudnúť, aj keď som si nemohol spomenúť na jeho meno.“

	„Máte niekde jeho záznamy?“

	„Samozrejme. Dokonca vám ho môžem hneď teraz vyhľadať v počítači.“

	„To by bolo úžasné,“ nadšene povedal Dano.

	Lekár vyťukal na klávesnici nejaké údaje a na monitore mu zablikali všetky epizódy týkajúce sa pacienta.

	„Áno, tu je to. Rudolf Hermeier, narodený 11. apríla 1988.“

	Záznamov a epizód zo všemožných vyšetrení tam mal Hermeier neúrekom. Očividne patril k pravidelným klientom tohto zariadenia.

	Dano prestupoval lekárovi za chrbtom a čítal lekárske správy.

	„Mohli by ste tam nájsť jeho výšku a váhu, prosím?“

	„Samozrejme,“ povedal Havlík a opäť niečo naťukal na klávesnici.

	Dano vytiahol z vrecka malý zápisník a pero. Pozrel na monitor a poznačil si potrebné údaje. Výška: 182 cm, váha: 72 kg. Nespomínal si, čo bolo napísané v pitevnej správe, ale dúfal, že sa tie hodnoty budú zhodovať.

	„Máte tam aj jeho adresu?“

	Havlík ťukol do počítača a povedal im:

	„Pravdaže, tu je,“ pichol ukazovákom do monitora. „Aj telefónne číslo. Ale to si môžete iste zistiť aj sami.“

	„Môžeme, ale ušetrili ste nám veľa času.“

	Zato vy ste veľa toho môjho premrhali, pomyslel si Havlík.

	„Ešte posledná vec – kedy ste ho naposledy operovali?“

	Havlík sa presunul myšou na iné políčko.

	„Bolo to 22. apríla tohto roku.“

	Dano ešte chvíľu hľadel do zápisníka, akoby nad niečím premýšľal. Potom si odkašlal a poďakoval mu.

	„Rád som vám pomohol,“ povedal chirurg, hoci neúprimne, pretože nebol vôbec rád, že ho čaká ešte viac roboty, keďže čakáreň medzitým praskala vo švíkoch.

	Keď odišli, doktor Havlík si zotrel z čela kvapky potu a zistil, že zdravotná sestra Emília nie je v ambulancii. Aj pozabudol, že ju poslal preč.

	„Emília!“ vykríkol.

	Poznal ju desaťročia, vedel, že určite čaká a načúva za dverami. Nemýlil sa. V momente sa otvorili dvere a v nich sa objavila sestra s vyvalenými očami a dlaňou na ústach.


18.

	4. august, 14:35

	Rudo ležal na bruchu v tráve, pár metrov od jazierka. Obrátil hlavu a pripito civel nahor. Nad ním sa týčili traja obri. Čas sa zastavil. Všetko navôkol sa spomalilo, potom znehybnelo. V sluchách cítil búšenie srdca. Frekvencia jeho tepu nabrala obrovskú intenzitu a krv v žilách mu tiekla rýchlosťou svetla. Telo mu oťaželo a nebol schopný akéhokoľvek pohybu. Zhypnotizovane na nich hľadel a plytko, avšak rýchlo, dýchal.

	Prvý obor sa nad ním rozkročil a prehovoril, ako keď zaburáca hrom.

	„Tak sme ťa predsa len chytili,“ povedal a zlomyseľne sa uškrnul.

	Druhý obor povedal tretiemu:

	„Chyť toho, čo ušiel,“ a ukázal prstom niekde medzi stromy. Tretí obor mu na to odvetil: „Zase ja? Minule som sa nabehal ako pes.“

	„Nediskutuj. Ja ťa platím, tak behaj!“

	„Dobre, dobre. Ten je už aj tak preč. Trielil rýchlejšie ako chrt.“

	„Padaj, kurva! Keby si tu nefilozofoval, už si ho mohol mať.“

	„Už bežím,“ povedal a ťažkým poklusom sa pustil za Milošom.

	Potom povedal druhý obor prvému: „Postav toho chruňa na nohy.“

	Prvý obor chytil Ruda za krk a zdvihol ho zo zeme ako pierko. Rudo mal chvíľu pocit, že mu narástli krídla a vzlietol navzdory gravitácii a všetkým fyzikálnym zákonom a pristál na nohách. Keby ho ten obor nedržal, bol by sa zase zvalil do trávy. Obor ho však nepúšťal.

	Rudovi sa zdalo, že visí nad zemou. Špičkami prstov na ňu nedosiahol. Ten stisk na krku ho hrozne tlačil. Krčná tepna pod obrovým palcom na okamih prestala dodávať krv do jeho mozgu. Prvotný strach sa však náhle zmenil na sled hrôzostrašnejších udalostí.

	Druhý obor na neho veľmi škaredo pozrel a povedal mu: „Ako mi vysvetlíš ten júl?!“

	Stisk na krku na chvíľu poľavil, aby mohol odpovedať. Ani sám nevedel, na čo sa vlastne obor opýtal, ale mal chuť mu protirečiť. Bol navyše taký opitý, že ani presne netušil, aký je práve mesiac, vonkoncom nie, čo sa stalo v júli.

	„Aký… aký júl máte na mysli?“ Chcel dodať že ujo, ale jeho mozog mu toto oslovenie z vety rýchlo vymazal. Pre istotu.

	„To si skutočne taký kretén alebo to len na mňa hráš? Ak si skutočný idiot, budeš to mať o trochu ľahšie. Ak si zo mňa ale chceš strieľať, si mŕtvy. Počul si ma?!“

	Počul. Aj by prikývol, ale nemohol pohnúť krkom, za ktorý ho držal ten plešatý gigant.

	„Neh… nehrám sa na hlupáka. Neviem, čo bolo včera, nie ešte čo som robil v júli.“

	„Takže chceš povedať, že si zo mňa strieľaš?“

	Rudo na to nestihol pohotovo odpovedať. Obor mu dupol na priehlavok pravej nohy, aby Rudo neodletel v dôsledku toho, čo malo nasledovať. Do nosa ho zasiahla obrova päsť. V nohe mu niečo zaškrípalo a bolesť mu vystrelila až do stehna. Nos mu zaprašťal. Rudo sa nemohol ani pohnúť. Jeden mu stál na nohe, druhý ho držal za krk. Skríkol od bolesti a myslel si, že odpadne. Ráno mu ho zlomil otec, a teraz počul znova ten neúprosný zvuk lámajúcej sa nosovej priehradky. Cítil, ako sa mu nos ihneď upchal krvou, ktorá mu vytryskla aj z úst. Chcel vypľuť krv so slinami, ale nemal kam, pretože by tým vlastne opľul obra pred sebou, čo by jeho veci veru nepomohlo. Zatiaľ netušil, že najhoršie zo všetkého má ešte len prísť.

	Prvý obor mu silnejšie stlačil krk. Rudo zacítil, ako sa mu jeho prsty zabárajú do svalov, akoby sa mu dotýkal samotnej chrbtice.

	V druhej ruke držal pištoľ a pritláčal mu ju k čelu. „Odpálim ho ako škodnú.“

	Druhý obor mu prikázal, aby pištoľ schoval. Vraj na takéhoto blbca nepotrebujú zbrane.

	Rudo v tej chvíli zostarol o štyridsať rokov. Tvár sa mu zošúverila, mimické svaly sa stiahli a na čelo mu vystúpili kropaje potu. Smrteľného potu. Netúžil, aby sa mu hlavou prehnala malá olovená guľka.

	„Máš pravdu,“ súhlasil obor a udrel Ruda doprostred čela pažbou pištole. Tomu v zlomku sekundy vyletel z nosa sopeľ zmiešaný s krvou. Z malej rany, tesne pod vlasovou líniou, sa mu okamžite vyvalila krv. Stekala mu pozdĺž nosa, kde sa miešala s mazľavými hlienmi a kvapkala mu priamo do úst. Tú chuť poznal. Cítil ju veľakrát po otcovej bitke. Železo, ktoré sa uvoľní v krvi, zanecháva v ústach silnú kovovú chuť. Oči ho pálili, akoby mu v nich iskrili prskavky.

	Rudo sa snažil prehovoriť, ale pre krv v ústach a nose len vybľabotal: „Nehrám sa na b… blbca. Som blbec. Drbnutý psy… psychoš. Mám na to aj pa… papiere.“

	Nasledujúcu ranu kvôli kladnej odpovedi nečakal. Ale dostal ju. Len tak, ako bonus. Netúžil po nej, nepýtal si ju. Prišla. Obrova päsť ho zasiahla do žalúdka. Rudo si pomyslel, že je s ním amen.

	V Boha neveril, ale teraz sa mu zazdalo, že by sa veru mal okamžite začať modliť. Stačilo si spomenúť na to, ako. Otče náš… nevedel však ako ďalej, navyše pocítil ukrutnú bolesť. Akoby mu z brucha vychádzal votrelec. Po údere do brucha sa každý normálny človek schúli do klbka. Ruda ale držal obor vo zvislej polohe, takže si to odtrpel vzpriamene v stoji. Cítil, že v ňom čosi prasklo, puklo. Ako keby ho rezali zaživa a párali mu brucho.

	Nedalo sa to vydržať. Ujde im, pomyslel si. Vyšmykne sa tomu golemovi a rozbehne sa. Aj cez bolesť, krv a slzy. Aj cez moč, ktorý mu akosi spontánne tiekol po nohách.

	Rudo sa silno mykol a chcel sa obrovi vytrhnúť. Podarilo sa mu vymaniť svoj tenký krk zo strašného zovretia oceľového chápadla. Ale gigantické kliešte ho schmatli za ľavú ruku. Obor ho chytil jednou labou za zápästie, druhou pod pazuchu, zatočil ním a na kolene mu ju v lakti zlomil do opačnej strany. Rudo sa nestihol ani poskladať na zem, keď zacítil ako mu na hlavu spadla ťažká nákova. Kde sa tu vzala? Zo stromu spadnúť nemohla. Bola to päsť druhého obra, udrel ho priamo do zátylku. Toľko hviezd ešte veru Rudo nevidel. Kam sa hrabe letná nočná obloha. Mihotali sa jedna cez druhú, trblietali sa, blikali, zmätene poskakovali v neforemnej mutácii súhvezdí. Astrológovia by z nich nevyčítali zhola nič. Rudo áno. On si v nich prečítal svoje posledné chvíle.

	Potom sa navôkol rozhostila tma. Prebral sa až po chvíli a snažil sa otvoriť oči. Pravé oko sa mu podarilo rozlepiť, ľavé pripomínalo krvavočervenú tenisovú loptičku. Oprel sa o ruku, kľakol si a pokúšal sa vstať. Na zem kvapkala krv. Ani nevedel prečo sa tak pechorí. Nevnímal. Prečo nezostal ležať? Zrazu ho nadhodilo a zapraskalo mu v rebrách. Druhý obor ho prudko kopol do boku. Odletel viac ako meter a zostal ležať vo vysokej uschnutej tráve.

	Rudo nevládal vstať. Čoraz ťažšie sa mu dýchalo. Pichalo ho v boku. Od bolesti v ľavej ruke šalel. Tričko mu tmavlo od krvi.

	Opäť mu zapraskali kosti. Obor mu dupol pätou na hrudník. Začul zvuk rozbitého skla. To sa mu len roztrieštila hrudná kosť. Rudo sa cítil, akoby po ňom prešiel valec.

	Doľahol k nemu hlas. Akoby prichádzal z diaľky. To opäť prehovoril druhý obor:

	„Aby si mal, akú-takú predstavu, z koho si strieľaš. A hlavne nikdy, počuješ, už nikdy nezavadzaj tam, kde nemáš.“

	Dupol mu na pravú ruku, ktorú mal položenú na zemi. Ako na potvoru, Rudo pristál dlaňou náhodne na neveľkom kameni. Prasklo mu v nej, ako keď sa lámu malé vetvičky pri zakladaní ohňa. Kosti v zápästí to mali zrátané.

	„A aby sa ti v tej sprostej makovici rozjasnilo, tu máš malý darček,“ povedal prvý obor a brutálne kopol zvíjajúceho sa Ruda do hlavy.

	Ten už nevládal ani kričať. Len ležal. Ležal a chrčal. Chrčal a… bol rád, že ešte dýcha. Lapal po vzduchu. Po troške, maličkými dúškami. Jeden za druhým. Akoby ho cuckal slamkou. Teraz by dal všetko za jeden hlboký nádych. On už ale všetko odovzdával, už nič neprijímal.

	Počul vzdialené tlmené hlasy obrov a dúfal, že odchádzajú.

	Prvý obor vzal do ruky kameň a šmaril ho do zadného okna modrého Fiata. Potom sa všetci traja svorne pobrali k veľkému čiernemu autu, nasadli a odfrčali ktoviekam.

	 

	„Utekajme, lebo je po nás!“ zakričal Miloš Golský a upaľoval čo mu sily stačili a alkohol v krvi dovolil. Bežal do lesíka, prekľučkoval bučinou a po brehu jazierka sa snažil dostať na náprotivnú stranu. Nepozeral vpravo ani vľavo. Bolo mu jedno, že si zablatil a zamokril tenisky. Myslel len na to, aby sa dostal tak ďaleko, ako sa len dá.

	Za sebou počul hlasné dychčanie. Pribúdajúcimi metrami však slablo súbežne s tým, ako Miloš zrýchľoval. Vlastne ani nevedel, pred kým beží a prečo. Inštinktívne sa vydesil veľkého čierneho auta. Nevidel svojich prenasledovateľov. Netušil, či ho naháňa jeden, alebo viac ľudí. Spoznal ale čierne Audi, ktoré sa k nim rútilo po prašnej ceste a viac mu nebolo treba. Rudov zhrozený pohľad tiež hovoril za všetko. Vtedy sa Milošovi vyjasnilo v hlave a rozbehol sa. Nevedel kam, pud sebazáchovy ho hnal z miesta, kde zavetril nebezpečenstvo.

	Za Mŕtvym ramenom sa ponoril opäť do lesíka, prebehol ním, ani raz sa neobzrel. Keď lesík zredol, zbadal pred sebou pole s repkou olejnou. Sýtožlté lány vysokých bylí mu poslúžia ako dokonalá skrýš. Predral sa kríkmi vtáčieho zobu a na zlomok sekundy zastal. Potom sa prikrčil a vbehol do repky. Stratil však jednu tenisku. Nepovažoval za rozumné vydať sa ju hľadať, keď bol sám hľadaný.

	V poli si ľahol na brucho a dúfal, že si aspoň na chvíľku vydýchne a naberie sily. Položil si ruky na hlavu, akoby ju chcel skryť pred nebezpečenstvom. Mimovoľne sa pritom dotkol ucha. Niečo sa mu nezdalo. Zistil, že okrem tenisky stratil aj náušnicu. Uzáver už dobre nedržal a vedel, že raz o ňu niekde príde. Musela mu vypadnúť niekde v lesíku alebo v poli. Nikdy ju už nenájde. Možno sa neskôr po nej predsa pozrie, aj keď asi zbytočne.

	Až teraz si z tváre zotrel pavučiny, ktoré sa naňho cestou nalepili. Naplo ho. Alkoholu v jeho tele sa nepáčilo fyzické vyčerpanie, pýtal sa von. Miloš nevoľnosť predýchal pomalými hlbokými nádychmi.

	Ležal a načúval. Nič, len štebot vtáčikov. Opatrne vystrčil z repky hlavu. Bol opitý, nuž nevidel práve najostrejšie, ale intuitívne vytušil, že navôkol nikoho niet.

	Zrazu začul dajaké hlasy. Zatajil dych. Zdalo sa mu, že doliehajú z opačnej strany. Znova sa do nich započúval. Boli príliš tenké. Detské. Niesli sa k nemu od letného kúpaliska, ktoré bolo za poľom na konci mesta. Zachcelo sa mu vstať a rozbehnúť sa ku kúpalisku, ktoré bolo len necelý kilometer od miesta, kde ležal. Na sídlisku by sa už niekde zašil.

	‚Čo je ale s Rudom?‘ napadlo mu. Bál sa však vyliezť zo svojho úkrytu. Čo ak by ho zbadali? Stihol by zmiznúť? Ležal ďalej. Mlčal a bál sa.

	Dočerta, nemôže tam Ruda nechať samého. Ktovie, čo mu medzitým spravili. Kristenanebi, uvedomil si náhle, veď som tam nechal auto. Vytriasol si vrecká. A potom ešte raz. Okrem zapaľovača, mobilného telefónu a niekoľkých cigariet v nich nenašiel nič. V duchu zanariekal. Museli mu niekde vypadnúť.

	Riskol to a vystrčil hlavu. Potom si opatrne čupol a v podrepe sa prikrádal k lesíku. Prikrčený prebehol asi šesť metrov a rýchlo si čupol. Po chvíli zase vystrčil hlavu. Cítil sa ako praveký lovec, čo číha na korisť, i keď on bol ten, ktorého lovili.

	Po pár minútach zase potichu precupkal asi desať metrov a znova sa prikrčil medzi žlté steblá repky. K lesíku mu zostávalo už len takých tridsať metrov. Nevedel to odhadnúť, vypité víno a vodka si robili s jeho malým mozgom čo chceli. Točila sa mu hlava a v ústach mal odpornú pachuť. A sucho. Horúčkovito uvažoval. Má si nájsť lepšiu skrýšu, alebo ísť ratovať kamaráta a auto? Vôbec mu to nepálilo. Sotva dýchal. ‚Zasraný chľast,‘ pomyslel si, ‚dobre mi zblbol hlavu‘.

	Čakal. Prešlo ďalších desať minút v tichu a samote, v hlbinách žltého mora. Spomenul si na zoznámenie s bývalou priateľkou Romanou. Slovo dalo slovo, pivo dalo pivo, bozk dal bozk a k inému sa Miloš nedostal. Nikdy. Chodili spolu len mesiac, potom si Romana našla iného chalana. A Miloš zostal naďalej panic.

	Náhle ho zo spomienok vytrhol nejaký zvuk. Bol to vlastne len taký slabý šelest. Akoby sa vetrík pohrával so steblami suchej trávy. Miloš opäť načúval. Dúfal, že to nie je had. Božechráň, aby to bola vretenica. Len tá by mu tu chýbala.

	Čakal a čušal.

	Pomaličky sa ako krokodíl vynoril z repky, vystrčil hlavu, aby zase skontroloval situáciu okolo seba. Miloš náhle vyštartoval zo svojho úkrytu. Na rozmedzí poľa a lesíka prefujazdil cez čistinku po traktoroch a kombajnoch, ktoré sa tam otáčali pri žatve a skryl sa za prvý strom. Po ruke mu prebehla zelená jašterička. Zľakol sa, ale ovládol sa a nevydal ani hlásku.

	Opatrne vystrčil hlavu spoza stromu. Zistil, že ho za bukom pomerne dobre vidno, nebol to dobrý úkryt. Prebehol kúsok a sadol si za nízke, zato husté krovie. Pocítil hrozný hlad a začínali naňho útočiť komáre. Tie však zistili, že z neho ťahá alkohol, nuž si šli hľadať nejakú inú obeť.

	Sedel a čakal. Bál sa vyzrieť spoza krovia. Nevedel, že jeho prenasledovatelia už dávno odišli. Netušil, čo sa deje s Rudom. Rozhodol sa, že sa vráti. Nenápadne. Potichu.


19.

	8. august, 13:05

	Popoludní sa detektívi Graf s Vurzelom spokojne vracali do kancelárie. Cestou sa zastavili v bistre, kde si obaja dopriali obed. Zistili totožnosť zavraždeného, teraz ich čakala ďalšia neľahká úloha. Museli s tým oboznámiť príbuzných, vypočuť ľudí, ktorí by mohli s prípadom súvisieť, znova sa vrátiť na miesto činu a ešte raz si to tam dôkladne poobzerať. Teraz totiž videli veci v trochu inom svetle.

	O chvíľu už sedeli v prehriatej kancelárii. Dano zdvihol telefón a zavolal ich nadriadenému. Informoval ho, že v nemocnici zistili totožnosť mŕtveho. Udal mu jeho meno a bydlisko, a že sa tam s kolegom chystajú zájsť, aby oboznámili rodičov s jeho smrťou.

	Malinčin mu riekol, že to im nezávidí. Nech to vraj spravia citlivo. Potom sa opýtal, ako pokročili vo vyšetrovaní prepadnutia banky zo 17. júla.

	„Veď sme trčali celý deň v nemocnici,“ zašomral Graf. „Nemôže si to vziať niekto iný?“

	„Sú dovolenky, chlapci,“ vzdychol si Malinčin.

	„Ale my máme na stole vraždu. Ako máme stíhať ešte aj lúpež?“

	„Však je to skoro vyriešené, navyše nič neukradli. Stretli sa tam dve nezávislé skupiny páchateľov, ktoré chceli tú banku vylúpiť naraz. Len zistíte, kto to bol. To je všetko,“ chlácholil ho a premýšľal o tom, aká hrozná náhoda to musela byť.

	„To potrvá týždeň, možno dva,“ ohradil sa Dano.

	„Vy to zvládnete. Obidva prípady,“ povedal ich šéf povzbudivo. Dano Graf chcel čosi namietnuť, nemal však už komu.

	Roland na neho pozeral s prižmúrenými očami. Čakal, kedy začne nadávať. Poznal ho.

	Po chvíli Dano spustil:

	„Kurva aj s takou robotou. Vražda a k tomu nejaká zasraná lúpež, ktorá sa v skutočnosti ani nestala. Vraj nič neukradli, tak čo nás je do toho?!“

	Roland mlčal. Vedel, že ešte nepovedal všetko, čo má na srdci.

	„Lúpež, lúpež. Čo ma je po nej. Keď chytíme vraha toho chalana, potom sa môžeme pustiť do lúpeže. Čo také majú na práci chlapi zo všeobecnej kriminálky? Stavím sa, že si v kancelárii spojili stoly a hrajú ping-pong. Ja sa na to vykašlem. Nie, aby nám dal nejakých ľudí, aby sme toho vraha chytili, ešte nám prihodí robotu. Chápeš to? Pretože ja nie.“

	Roland prikyvoval, neodpovedal však. Dano sa ho nahnevane spýtal, či na to nepovie nič. Nemal čo. Úplne s ním súhlasil.

	Dano odomkol vrchnú zásuvku písacieho stola a vybral z nej hnedý fascikel. Bola v ňom kôpka papierov. Začítal sa do nich. Trvalo mu asi desať minút, kým ich všetky prebehol očami. Zatvoril zakladač, natiahol si nohy a ruky si dal za hlavu. Zahľadel sa von oknom kamsi do neznáma, akoby odtiaľ očakával nejaké spásonosné vnuknutie.

	Po chvíli sa upokojil a spis ponúkol Rolandovi s tým, či si to chce prečítať.

	Vurzel otrčil spodnú peru.

	„A veď daj. Uvidím, k čomu sa dopátral náš dovolenkár.“

	Začal čítať a podupkával si pritom nohou.

	„Prestaň!“ zahriakol ho Dano.

	Roland odtrhol oči od hárku.

	„Čože?“

	„Prestaň.“

	„S čím?“

	„S tým dubasením. Ide mi to na nervy.“

	Roland chápavo prikývol. „Myslel som, že mám prestať čítať.“

	„Aj s tým prestaň. Poď. Ideme do Dolných Obôr. Dočítaš si to cestou.“

	Roland zatvoril fascikel a vstal.

	Dano bol už na odchode z miestnosti, keď sa náhle vrátil k svojmu stolu, sadol si a začal prehľadávať zásuvky. Roland ho zvedavo sledoval.

	„Čo tam hľadáš? Chceli sme predsa odísť. Naháňaš ma a potom zdržuješ.“

	Dano Graf len mykol hlavou. „Adresu vieme?“

	Dano si vytiahol z vrecka zápisník, prelistoval ho a pokyvkal hlavou.

	„Dolné Obory 94. Môžeme ísť.“

	Cestou k autu sa Roland opýtal Grafa.

	„A čo ak je vrahom niekto z jeho rodiny?“

	„Všetko je možné, ale nemyslím si to,“ poznamenal Dano.

	„Možno brat, sused, sok v láske?“

	„Keby aj, načo by ho ťahal jedenásť kilometrov až sem do mesta? Hneď za Dolnými Oborami sa začína Tríbeč. Pokojne sa mohol tela zbaviť aj tam, v tichosti a bez svedkov.“

	„Hm, niečo na tom bude.“

	„Radšej poďme, nech to máme z krku a šéf vidí nejaké výsledky.“

	 

	O dvadsať minút zastalo služobné auto s detektívmi pred domom číslo 94 v obci Dolné Obory. Vystúpili z neho naraz a premerali si okolie.

	„Kriste, to je chajda,“ ozval sa Roland prvý. „Určite sme na správnom mieste? Veď tu nemôžu bývať ľudia.“

	Dano sa pozrel pod strechu, na popisné číslo domu. Porovnal ho s údajmi zo svojho zápisníka.

	„Číslo súhlasí.“

	Roland sa poobzeral okolo seba. Zbadal malú zhrbenú babičku, ktorá ťahala za sebou veľkú nákupnú tašku na kolieskach. Celkom ako z románu Boženy Nemcovej, napadlo mu. Farebná blúzka, široká sukňa, na hlave kvetovaná šatka.

	Vybral sa babke oproti a keď sa k nej priblížil, milo ju oslovil:

	„Dobrý deň, pani zlatá. Viete, máme taký problém…“

	„Nič od vás nechcem kúpiť. Všetko mám poctivo vyplatené, nuž mi dajte pokoj,“ odvrkla mu babka a obišla ho. Roland sa však len tak nedal odbiť:

	„Ja nič nepredávam. Nie som podomový predajca, ani vás nejdem na nič nahovárať. Som slušný človek…“

	„To hovoria všetci.“

	„Chcem sa len uistiť, či v tomto dome,“ a ukázal rukou na dom, pred ktorým sa Dano Graf opieral o auto, „býva rodina Hermeierových. Radi by sme sa spýtali na mladého Rudolfa.“

	„Na toho zloducha?“ vyštekla babka. „Oplan jeden. Áno, býva tam aj s otcom.“

	„Iba s otcom? Nemá iných príbuzných?“

	Babka sa na chvíľku zamyslela a spýtavým pohľadom sa zahľadela na Rolanda:

	„A čo s ním vlastne chcete? Kto ste? Sú to takí chudáci. Nechajte ich na pokoji.“

	„Rudolf Hermeier vyhral auto. Tamto stojí, vidíte?“

	Babka pozrela na červený Volkswagen Golf, chytila sa za otvorené ústa a potichu prehovorila:

	„Ježišmária, to naozaj?“

	„Ten pán, ktorý je oň opretý je výkonný manažér pivovaru a chce mu výhru odovzdať osobne. Také máme u nás zásady. Musí to byť niekto z vedenia. Predsa by mu ho neodovzdával nejaký šofér, čo rozváža pivo. Žrebovanie bolo aj notárom riadne overené. Rudolf zbieral etikety z pivových fliaš. Poslal nám ich do podniku a teraz vidíte, vyhral novučičké auto.“

	Rolandovi bleslo, že našťastie ho včera umyli.

	Babka naňho nechápavo civela. Ten muž, ktorý sa opieral o auto vyzeral seriózne. Tak prečo nie?

	„Je to možné? A načo by mu bolo? Však nemá ani vodičský preukaz.“

	„Tak na ňom bude jazdiť jeho otec. Auto im zostane v rodine tak či onak.“

	„Ten? Rozbil by ho, ani desať minút by to netrvalo. Starý Milan je v jednom kuse ožratý. Za chvíľu sa prechľastá do truhly a neborák Rudo zostane sám. Viete, mama mu pred štyrmi rokmi zomrela. Chuderka, mala rakovinu. Rudova sestra, Adrika, s nimi nevydržala a radšej zdupkala z domu až do Nitry. Nemajú to ľahké. Aj ten chudák Rudo. Je blázon. Lieči sa na to. Ale do blázinca vraj ísť nechce. Pozrite sa,“ ukázala rukou na dom, „onedlho im to celé spadne na hlavu a kam sa potom podejú? Nemajú nikoho. Pamätám si ešte na starého Pištu Hermeiera. To bol chlap! Fešáčisko, krajšieho nebolo. Sedliačisko s veľkým majetkom. Aj Jozefa, jeho žena. Boli sme priateľky. Potom im všetko zobrali komunisti. Bože, akoby to bolo včera,“ povzdychla si babka a pokývala hlavou.

	Roland si vďačne vypočul ponosy starkej, pretože sa dozvedel čo potreboval, dokonca aj čo nechcel. Pozrel na babku a povedal jej: „Neviete, kde by sme ho našli?“

	„Koho? Rudka, alebo Milana?“

	„Nuž, skôr Milana,“ povedal jej Roland. Že Rudka už našli si nechal pre seba.

	„Ale veď ste hovorili, že auto vyhral Rudko.“

	„Máte pravdu, ale pri odovzdávaní kľúčov musí byť aj jeho otec. Viete, ako ste mi vraveli, že je to blázon. Aby náhodou tie kľúče niekam neodpásol.“

	„Pravda pravdúca. Ak nebude starý Milan doma, celkom určite ho nájdete v krčme. Je to tamten dom hneď vedľa ich. S tou hnedou strechou,“ ukázala mu starenka budovu, na ktorej bol červenou farbou namaľovaný nápis Pohostinstvo U kováča.

	„Rudka by ste ale márne hľadali. Furt niekam uteká, galgan jeden. Málokedy sa ukáže doma. Viete, bojí sa. Otec ho mláti ako žito. Za kadejakú maličkosť. Skúste sa popýtať v krčme.“

	„Veľmi pekne vám ďakujem za ochotu,“ poďakoval babičke a rezko vykročil k Danovi.

	Babka chvíľu po ňom pozerala, potom sa pobrala aj ona svojou cestou.

	„Tak čo?“ opýtal sa Dano, keď k nemu prišiel Roland.

	„Kadečo. Babka sa rozrečnila. Býva tu len s otcom, mama mu zomrela, sestra sa odsťahovala. Vraj ho foter pravidelne otĺka. Je to starý ožran a agresor. Stále vysedáva v krčme, takže ak nebude doma, máme zájsť tamto do pohostinstva.“

	„Tak to skúsme najprv doma.“

	Dano chcel zazvoniť na zvonček na bráne, ale žiadny nenašiel. Všimol si, že kovová bránička, ktorá visela len na jednom pánte, je pootvorená. Opatrne do nej ťukol prstom a dúfal, že sa otvorí. Hrdza však jeho úmysel nezdieľala. Musel sa do nej oprieť silnejšie. Niečo zavŕzgalo a bránička sa so strašným škrípaním otvorila.

	„Zaklopeme na dvere,“ navrhol Dano a práve keď to chcel spraviť, prudko sa otvorili. Zjavil sa v nich približne sedemdesiatročný chlap. Aspoň na prvý pohľad mu odhadli taký vek. V skutočnosti bol o trinásť rokov mladší. Alkohol a zlá životospráva však z neho vytvarovali ľudskú trosku. Kolísal sa zo strany na stranu, tvár mal červenú, pretkávali ju modré žilky. Chlapov nos priam žiaril odtieňmi fialovej a bordovej. Z čela mu na pivné brucho kvapkal pot. Mal na sebe len vyťahané trenky, z ktorých mu vytŕčali tenké nohy natiahnuté do vyčaptaných papúč. Neprítomne na nich civel kalnými očami. Bol načisto opitý. Musel sa prichytiť dverí, inak by skončil na zemi.

	„Čo tu chcete, chamraď? Pakujte sa z môjho dvora!“ prehovoril ťažkým jazykom nezrozumiteľne.

	„Vy ste pán Milan Hermeier?“ položil mu Dano tú najjednoduchšiu otázku, aká mu napadla.

	„A čo ťa je do toho?! Ty si kto? Už sa aj prac!“ vyhlásil Hermeier a zahnal sa rukou. Chcel mu dať facku, ale neudržal rovnováhu a roztiahol sa pred detektívmi na zemi. Pokúšal sa oblepený slepačincami vstať, ale jeho snaha bola márna. Podarilo sa mu zodvihnúť aspoň na štyri, ale potom sa opäť zapichol nosom do hliny.

	Dano s Rolandom sa už na to nemohli pozerať. Z každej strany ho chytili pod pazuchy a postavili na nohy. Opreli ho o múr domu a dúfali, že sa nezošuchne.

	„Tamto je studňa a hentam vedro,“ povedal Dano Rolandovi. „Naber vodu a chrstni ju tejto troske do tváre. Hádam ho to trochu preberie.“

	Roland zdvihol zo zeme prevrátené cínové vedro, podišiel k studni a napumpoval ho až po okraj vodou. Potom sa vrátil a celý obsah vylial Hermeierovi na hlavu. Ten sa otriasol ako pes a nechápavo civel na detektívov.

	„Kto ste? Čo tu chcete?“ podarilo sa mu vyjachtať. „Toto je môj majetok a nemáte tu čo hľadať.“

	Majetok – to slovo v nich vyvolávalo trochu iné predstavy.

	„Pán Hermeier, ja som poručík Vurzel a toto je nadporučík Graf. Sme z okresnej kriminálky.“

	„Dajte mi pokoj. Nič som neurobil,“ povedal Milan Hermeier a pokúšal sa prejsť pomedzi detektívov, pričom rukou odtískal Rolanda na bok.

	Ten ho ale chytil za ramená a zatriasol ním:

	„Preberte sa, pane. Nie sme tu z dlhej chvíle. Ide o vášho syna. Volá sa Rudolf?“

	„Volá. A čo má byť? Niečo vyviedol? Ak áno, prizabijem ho!“

	„To nebude nutné, pán Hermeier,“ povedal Dano.

	„Či je to nutné, alebo nie, nechajte na mňa. Je to moje decko, nie vaše. Ja si s…“ nedokončil vetu, pretože ho dvakrát naplo na vracanie.

	Rolanda prestával rozhovor baviť. Nemal náladu dohadovať sa v takejto horúčave s akýmsi opilcom.

	„Váš syn, pán Hermeier, je mŕtvy,“ povedal mu bez okolkov. Milan si až o pár sekúnd uvedomil, čo mu policajt oznámil. „Čože je?!“

	„Ospravedlňte kolegu,“ poponáhľal sa Dano Graf s odpoveďou a zazrel na Rolanda. Ten len mykol plecami. Dano položil Milanovi ruku na plece a pokračoval:

	„Pán Hermeier, pred dvomi dňami sme našli vášho syna. Nebol už medzi živými. Mal zranenia, ktoré boli nezlučiteľné so životom.“

	Starý Milan na neho zízal s vytreštenými očami.

	„Ako… nezlučiteľné? Zase niečo zožral a rozpáralo mu to bachor? Furt som mu prízvukoval, aby nepchal do seba tie haraburdy. Že raz na to doplatí. Sopliak. Bude ale počúvať vlastného otca?“

	„Nebolo to celkom tak,“ povedal Dano a na okamih sa odmlčal. „Pán Hermeier, máte doma nejakú fotku vášho syna?“

	„Čo ja viem. Voľakde by sa hádam aj nejaká našla.“

	„Skúste ju ísť, prosím vás, pohľadať.“

	„V tomto stave nenájde ani hovno. To by musela byť veľká ako dvere,“ pošepol Danovi Roland.

	Hermeier sa zakolísal, pozrel na detektívov a povedal:

	„Môžem sa… hádam niekde voľačo vyhrabem.“

	Pomaly sa odtackal do domu. Kriminalisti ho nasledovali.

	„Tu sa asi vyzúvať netreba,“ Roland ukázal na dlážku z ťažkých neohobľovaných dosiek. Miestami z nich dokonca vytŕčali klince. Grafovi sa zdalo, že sa ocitli v akomsi skanzene. Kráčali za Milanom do kuchyne. Na stole sa váľal špinavý riad, hŕba prázdnych konzerv, niekoľko pohárov od kompótov a celú tú nádheru korunoval veľký popolník pretekajúci ohorkami cigariet.

	Milan sa začal prehrabávať v starom kredenci. Niečo si mrmlal pod nos, ale ani jeden z detektívov mu nerozumel. Po chvíli sa odšuchtal do obývačky. Cestou zakopol o prah dverí a keby sa nebol zachytil starého bielizníka, bol by sa natiahol na dlážku. Prešiel k sekretáru, otvoril ho a pustil sa do bádania.

	Vylovil odtiaľ celú kopu fotiek, obrátil sa a položil ich na stolík. Obomi rukami ich porozťahoval po celom stole a zopár z nich povyberal. Začal si ich prezerať.

	Po chvíľke mlčania sa takmer víťazoslávne ozval:

	„Aha, tu je. Na tejto fotke je Rudo,“ povedal a podstrčil pred detektívov jednu z fotografií. Dano si ju vzal do ruky a spolu s Rolandom na ňu pár sekúnd hľadeli.

	„Ste si istý, že je to on?“ spýtal sa Dano. Chlapec na fotke mu pripadal pomerne mladý, ešte dieťa.

	„A kto by to mal byť? Jasné, že je to Rudo.“

	„Takže tá fotka má aj niekoľko rokov, že?“

	„Môže byť. Tu mal Rudo asi šestnásť alebo sedemnásť. Ale veď stále vyzerá rovnako. Nezmenil sa, len je zo dňa na deň sprostejší.“

	Dano sa ho spýtal, či si ju môže nechať. Hermeier letmo prikývol.

	Dano sa spýtavo pozrel na Rolanda – povieme mu to? Už-už otváral ústa, ale Milan ho predbehol.

	„Vraveli ste, že je mŕtvy,“ opatrne hlesol.

	„Áno. Je mi to ľúto, pán Hermeier,“ povedal Dano Graf. „Ako som vravel, jeho telo našli pred dvoma dňami.“

	Milan akoby nechápal. Hlava mu padla na prsia a musel si sadnúť do ošúchaného kresla, cez ktoré bola prehodená stará rozstrapkaná deka. Neprítomne hľadel na malý koberček a roztrasene sa opýtal:

	„Ako? Ako sa mu to stalo?“

	„To ešte vyšetrujeme,“ odvetil mu Dano a aj s Rolandom si sadli na starý gauč, ktorý bolestne zavŕzgal. Zodvihol sa z neho kúdol prachu. Istotne je plný roztočov, napadlo Rolandovi. Najradšej by si pod zadok podložil nejaké noviny.

	„S detailmi by sme vás len neradi zaťažovali,“ pokračoval Dano. „Pravdou je, že na neho nebol pekný pohľad.“

	„Spravil si to sám, či ho niekto…?“

	Dano chvíľu váhal, ako mu to povedať.

	„Pravdepodobne ho ktosi ubil na smrť.“

	Hermeier sa chytil rukami za hlavu a zaboril sa hlbšie do kresla. Vyšetrovatelia začuli kvílenie, ako keď v komíne narieka vietor, ale to len starému Hermeierovi zapískali pľúca. Váhavo zdvihol zrak a pozrel Grafovi priamo do očí.

	„Môžem ho vidieť?“ opýtal sa nesmelo, akoby z neho vyprchala všetka odvaha a rozhodnosť.

	Dano Graf zaváhal.

	„To nie je dobrý nápad. Ako otec máte na to plné právo, ale neodporúčam vám to.“ Na okamih sa odmlčal.

	„Viete, museli sme vykonať súdno-lekársku pitvu, aby sme zistili presnú príčinu smrti.“

	Smrť vzala Milanovi už veľa. Otca, na ktorého si poriadne nepamätal. Zavalilo ho v lese, keď bol ešte dieťa. Potom stratil matku. Sama sa musela s deťmi predierať životom. Zomrela, keď mal Milan dvadsaťpäť rokov. Zrobená, zronená. Sestru Vieru nevidel vyše dvadsať rokov. Jeho žena Hana podľahla rakovine. Dcéra Adriana odišla a jediný, kto mu ostal, bol Rudolf. Teraz mu smrť vzala aj jeho.

	Milan Hermeier by nebol zlý človek. Alkohol a samota z neho však vykresali agresívne monštrum bez cieľa a zásad. Vždy si pripíjal na zdravie, ale cítil, že alkohol ho oň oberá. Decimoval ho. Upadal fyzicky i sociálne. Keď ho prepustili z práce, prestalo mu na všetkom záležať. Len pil a pil. Vedel, že si nedokáže pomôcť a nedokázal pomôcť ani synovi. Jedinému synovi. Veľakrát ho nahovárali na protialkoholické liečenie. Iba ich vysmial. Vraj nech sa starajú o seba, že on sa vie ustrážiť. Nevedel. Keby chcel, piť prestane. Nechcel. Utápal v alkohole svoje pocity, svoju osobnosť. Veľmi dobre vedel, že má obrovský problém, ale nechcel si ho priznať ani sám pred sebou. Radšej obviňoval z toho, že ho donútilo piť, okolie. Kumpáni z krčmy si z neho začali uťahovať, stával sa terčom vtipov, presne ako mladý Rudo. Ľudská troska zavrhnutá spoločnosťou.

	Prebral sa až na otázku, či mal Rudolf nejakých priateľov, priateľku, či známych.

	„Nikdy nemal veľa kamarátov. Viete, on bol taký… taký čudák. Všetci sa ho stránili. Vlastne, má iba jedného kamaráta. Volá sa Miloš. Ale ani za svet si nespomeniem na jeho priezvisko. Nikdy ma to nezaujímalo. Myslím, že je od nás z dediny.“

	„Ešte niekto?“ spýtal sa ho Roland. Dano si všetko značil do svojho zápisníka.

	Milan zvesil hlavu na prsia. Detektívi nevedeli, či urputne premýšľa, alebo zadriemal. Hneď ale precitol.

	„Zdá sa mi, že chodil s nejakým dievčaťom. Denisa sa volala. Ale odkiaľ je, neviem. Ani jej druhé meno. Rudo o nej nikdy veľa nehovoril.“

	„Ešte niekto vám napadá?“

	„Už si naozaj nespomínam. Je mi ľúto.“

	„Mal nejakých nepriateľov? Snažil sa mu ktosi ublížiť, bil ho, či nejako inak mu škodil?“

	„Viete, nikto ho nemal rád,“ skonštatoval smutne. „Nikdy som nechápal prečo. Bol iný, zvláštny, ale nikomu nerobil zle. Odmalička mu ubližovali, stále ho bili, každému bol tŕňom v päte.“

	„A čo vy?“

	„Ja? Ako to myslíte?“

	„Ubližovali ste mu?“

	„Neviem presne, kam tým mierite.“

	„Vraj ste ho pomerne často bili, už od detstva.“

	„Je to môj syn, môžem ho trestať, ako uznám za vhodné. Nikto nemá právo mi do toho zasahovať.“

	„To sa mýlite. V tejto spoločnosti sa netole…“

	„Akej spoločnosti?“ skočil mu do reči. „Táto spoločnosť mi vzala všetko: prácu, peniaze, rodinu, nádej. Slopem. Áno, priznávam a hanbím sa za to, ale pýtal sa ma niekedy niekto, prečo? Prečo som padol do takej hlbokej sračky, že sa z nej nedokážem vyhrabať?! Kedysi som pomohol mnohým ľuďom, dnes sa mi všetci otáčajú chrbtom. Aj môjmu synovi. Nedokážem uživiť seba, nieto ešte jeho. A on? Neuľahčuje mi to, ani sa len nesnaží nájsť si nejakú prácu. Navyše, jeho liečba si vyžaduje peniaze. Kde na to mám brať?“

	„Kde ste boli v sobotu štvrtého augusta popoludní?“ chcel vedieť Graf.

	Nechápavo naňho civel.

	„Kde som bol?“

	Zatiaľ si neuvedomoval, kam detektív otázkou mieri.

	„Kde ste sa práve v sobotu nachádzali a či vám to môže niekto dosvedčiť?“ rozvil Grafovu otázku Vurzel.

	„Čo je dnes?“

	„Dnes je streda, ôsmeho.“

	„Ja neviem. Asi tu, doma.“

	„Celý deň?“

	„Tuším.“

	„Skúste si spomenúť. Potrebujeme to vedieť presne.“

	„No, zdá sa mi,“ poškriabal sa za uchom, „že v piatok som bol v krčme. Jano Vavrda oslavoval narodenie vnúčaťa, nuž sme popili. Poznáte to. Ani neviem, ako som sa dostal domov.“

	Poznali to.

	„A kedy ste naposledy videli syna?“

	„Kedy, kedy. Viem ja? Bol som taký opitý, že… počkajte… na druhý deň. Áno. Ráno pýtal odo mňa peniaze, chcel ísť na rande s frajerkou.“

	„S Denisou?“

	„Áno, s tou.“

	„A ďalej?“

	„Pohádali sme sa a viac som ho nevidel.“

	„Zbili ste ho?“

	Nevrlo na nich zazrel.

	„Nepopieram, tresol som mu jednu, ale ako som povedal, kamsi ušiel a viac ho nebolo. Ja som potom dospával ten piatok.“

	„Neviete, kam mohol ísť?“

	„To netuším. Možno za frajerkou, možno za Milošom, neviem.“

	Dano Graf z neho nespúšťal oči.

	Milan vyzeral náhle takmer odovzdane. Začal sa potiť viac ako dovtedy a zachvátil ho nepokoj.

	„Nuž dobre, aby ste mali dušu na mieste. Zlomil som mu nos. Bola to nešťastná náhoda.“

	„Zlomili ste mu nos? Vlastnému synovi? Počuješ to?!“

	Graf sa pozrel na svojho kolegu a potom späť na Milana.

	„Zlomený nos. To veru nie je výchovná facka. Je to ťažké ublíženie na zdraví. Pán Hermeier, na takéto veci má tento štát isté paragrafy.“

	„Napadol ma,“ zaklamal.

	„On vás napadol? Prečo?“

	„Nechcel som mu dať peniaze. Len som sa bránil, sotil som ho a on si ho zlomil o otvorené dvere. Veď ja nie úmyselne. Verte mi.“

	Detektívi si vymenili pohľad. Veriť mu? Opilcovi a agresívnemu chlapovi, ktorý pravidelne bil svojho syna? Mali však veľa inej práce, nuž sa s ním nechceli ďalej naťahovať. Zomrel mu syn a aj keď to bolo hovädo v ľudskej koži, zaslúži si trúchliť.

	Detektívi vstali z pohovky takmer súčasne.

	„Určite sa s vami v najbližšej dobe spojíme. Som si istý, že nám chcete toho veľa povedať,“ riekol mu Dano. „Ešte raz úprimnú sústrasť. A ak si spomeniete na niečo dôležité, napríklad, s kým sa naposledy okrem vás váš syn rozprával alebo s kým minulú sobotu bol, dajte nám vedieť.“

	Dano vytrhol zo zápisníka stránku, napísal na ňu číslo do ich kancelárie a podal ho Milanovi.

	„Tu je naše číslo. Ako som povedal, môžete volať kedykoľvek. Keby sme tam neboli, prepoja vás.“

	Milan sa poškriabal na hlave.

	„A kedy by som ho mohol pochovať?“

	Hneď mu ale napadlo, že vlastne ani nemá začo. Premýšľal, kto by mu na pohreb požičal.

	„Opýtam sa. Teraz skutočne neviem. No určite vám dáme vedieť.“

	Detektívi sa svorne obrátili a pomaly vyšli von na dvor. Tam sa Roland okamžite zhlboka nadýchol. „To bol teda smrad. Ešte pár minút a povracal by som sa.“

	Dano naklonil hlavu nabok a lakonicky poznamenal: „Zažili sme už aj horší.“

	Prešli dvorom, vyhli sa bránke, ktorá visela na jednom pánte a zastali pri služobnom aute.

	„Starého by som z toho pravdepodobne vynechal,“ zauvažoval nahlas Roland Vurzel. „Bol spitý na mol, nedokázal by ho zamordovať tak surovo. Navyše by ho iste neodviezol do mesta. Na alibi to však nestačí. Overíme si to v krčme.“

	 

	Krčma bola len niekoľko metrov od domu, takže sa ďaleko neprešli. Vnútri ich ovanula typická aróma pohostinstva štvrtej cenovej skupiny. Pach alkoholu, pivových kvasiniek a cigaretového dymu zmiešaný so zápachom oleja a vazelíny, ktorou mali zašpinené montérky „štamgasti“ vysedávajúci tesne pod výčapom.

	Od krčmára sa dozvedeli len to, že Milan Hermeier bol v piatok skutočne v pohostinstve. Bol vraj opitý na mol. Odišiel tesne pred polnocou. Potvrdil aj fakt, že Rudo sa tam ukázal v sobotu okolo obeda, ale keď si ho začali chlapi doberať, ihneď sa kamsi vytratil.

	Detektívi vyšli z pohostinstva. Pre istotu zabúchali ešte na niekoľko domov v susedstve, ale nič podstatné sa nedozvedeli. Snáď len to, že Rudo v sobotu stál pred domom, s niekým telefonoval a naštvane hulákal. Akoby sa s niekým hádal. Potom ho vraj videli ísť do krčmy. Na nič iné si nikto zo susedov nespomínal.


20.

	4. august, 20:40

	Blížil sa večer. Slnko sa sfarbilo do oranžovo červena. Lúče len zľahka prepichovali vetvičky a lístie na kríkoch a stromoch.

	Miloš sa skrýval za krovím už celé hodiny. Nerátal ich. Čo na tom záleží koľko je hodín. Hlavné bolo, aby vydržal v úkryte. Schúlil sa do klbka, aby mu nevytŕčali nohy ani ruky. Údy mu zmeraveli, stŕpli. Do ľavého lýtka dostával kŕč, skúsil pohnúť nohou, rozcvičiť ju. Po chvíli poľavil. Miloš sa trochu upokojil. Najhorší na tom všetkom bol však smäd. Už niekoľko hodín nevypil ani kvapku a alkohol z neho vycedil posledné zvyšky vody. Najradšej by sa rozbehol a skočil do jazierka, no bál sa riskovať. Až taký hrdina veru nebol. Bol aj hladný, ale to mu natoľko neprekážalo.

	Opatrne sa nadvihol a ponaťahoval si kĺby. Krv sa mu opäť trochu rozprúdila. Kolenačky sa presunul ku kraju húštiny, aby vyzrel, či sa tam niečo deje. Nikde nikoho. Bol to len kúsok, ale musel sa pohybovať opatrne, hoci sa začínalo zmrákať. Vyšiel spoza krovia a v tieni stromov sa presúval bližšie k jazierku. Najradšej by sa z neho napil, ale nechcel riskovať hnačku či minimálne boľavé brucho.

	Bože, Rudo! Takmer na neho zabudol. Musí sa vrátiť na miesto, odkiaľ zdrhol. Obzrel sa, či ho ktosi nesleduje. V predklone obehol pravý breh jazierka a dostal sa k miestu, kde s Rudom chľastali. To, čo sa práve odohrávalo, sa mu vôbec nepáčilo, zachvacoval ho čoraz väčší strach a hrôza. Tušil, že to nedopadne dobre. Dúfal, že cestou natrafí na tenisku, ktorú predtým stratil. Žiaľ, nepodarilo sa mu ju nájsť. Vlastne ani nevedel, kadiaľ utekal. Bol rád, že si vôbec spomenul na smer.

	Po chvíli sa dostal na miesto, z ktorého vybehol a podal športový výkon svojho života. Trávu navôkol ktosi značne pováľal a udupal. Vedel, že tam s Rudom vylihovali, ale žeby až takto? Všimol si, že kde-tu sú kvapky krvi. Malé červené kalúžky ešte nestihli vsiaknuť do zeme. Tam, kde tráva nerástla, sa zmiešali s prachom a hlinou. Ruda nikde nevidel. Bál sa zakričať. Ešte si stále nebol istý, či ho prenasledovatelia nečakajú niekde v úkryte a nečíhajú.

	Náhle sa mykol a rýchlo sa otočil chrbtom k jazierku.


21.

	8. august, 16:45

	Keď Graf s Vurzelom konečne dorazili do svojej kancelárie, popoludňajšie slnko ešte stále neúnavne pálilo. Ihneď sa zvalili na stoličky a obaja si vystierali nohy.

	Dano Graf chvíľu premýšľal s rukami založenými za hlavou. Náhle sa zahľadel na stôl a niečo mu napadlo.

	„Kde som len mohol dať tú správu?“

	Roland naňho ľahostajne pozeral, nevravel nič.

	„Nemohla len tak zmiznúť.“

	Dano vytočil číslo na svojho šéfa. Dozvedel sa, že on správu nemá, ale zveril ju Michalovi Horskému. Kde ju však položil ten?

	Dano už začínal byť nahnevaný, keď v tej chvíli vpochodoval do kancelárie Michal so širokým úsmevom na tvári.

	„Kde je ten spis od technikov?“ vyštekol naňho Dano.

	Michal mu pokojne odvetil: „V mojom stole.“

	„Ty tu vedieš vyšetrovanie? Zatiaľ sa len zaúčaš, nezabúdaj.“

	„Prepáč, ale povaľoval sa ti na stole… nuž som nechcel… čo ak by zmizol?“

	„Veď kanceláriu zamykáme, nie?“

	„Veď už sa nejeduj,“ povzdychol a vybral zo zásuvky hnedý fascikel.

	Dano mu ho vytrhol z ruky.

	„Na niečo som si spomenul,“ zahlásil Michal. „Ráno som kontroloval databázu, či v nej náhodou nefiguruje Rudolf Hermeier. A čuduj sa svete, zistil som, že už bol súdený. Mal podmienku za nejakú krádež, myslím, že išlo o notebook.“

	„Výborne. Vidíš, to mi ani nenapadlo. Máme tam iste aj jeho fotografiu, porovnáme ju s tou, čo sme dostali od starého Hermeiera. Aspoň sa presvedčíme, či je to on.“

	Takže chlapec bol zlodej, vŕtalo Grafovi v hlave. Do zápisníka si načarbal niekoľko poznámok.

	Už dávno im padla, ale oni naďalej vysedávali v kancelárii. Vypili kávu a dopriali si malý olovrant v podobe kúska vianočky, čo im zostala od včera.

	„Tak,“ povedal Roland a vstal zo stoličky, „ja idem. Včera som tu trčal do večera. Lenka by mi dala, keby som aj dnes prišiel neskoro.“

	Dano si pošúchal zátylok a vložil všetky správy a spisy do vrchnej zásuvky svojho stola.

	„Myslel som, že skočíme niekde na pivko.“

	Roland na neho pozrel a pokrčil nosom. Skutočne bol riadne smädný.

	„Dobre, ale len na jedno. A tentoraz vyberám krčmu ja.“

	„Takže kam?“

	„Na sídlisku Západ je jeden bar, volá sa Kamelot. Ešte som tam nebol, ale vieš, mám odtiaľ blízko domov.“

	„Ako chceš,“ odvetil spokojne jeho kolega. „Mne je to jedno, hlavne nech spláchnem tento deň.“

	O minútu už nasadali do auta, tentoraz nie služobného, ale do Danovej Kie.

	 

	Dano si pamätal, že kedysi, ešte za socializmu, bola na tomto mieste sídlisková krčma s poetickým názvom Mokraď. Netešila sa veľkej popularite, pretože k jej stálym zákazníkom patrili agresívne živly, delikventi prepustení z väzenia, miestni ožrani a bitkári. Vlastne, bitky boli vtedy v Mokradi takmer na dennom poriadku a príslušníci Verejnej bezpečnosti tam chodili ako na hodiny klavíra. Občas niekoho zmlátili gumenými obuškami, niekedy sa ušlo aj im. Normálni ľudia obchádzali Mokraď veľkým oblúkom.

	To sa nezmenilo, hoci krčmu zrekonštruovali a niekoľkokrát vymenila majiteľa. Ibaže teraz sa policajti radšej ani len nepozerali jej smerom. Vedeli prečo.

	Pred Kamelotom si Roland všimol drahé sedany, nad nimi sa týčilo čierne SUV so zaprášenou karosériou. Ostatné autá boli dokonale vyblýskané. Bol to najnovší model Audi Q7. Roland pozrel na Dana.

	„Napadá ti niečo?“

	„To, čo aj tebe. Že sa v ňom niekto nedávno vozil po prašných cestách.“

	„A v lesíku našli odtlačky dezénu veľkého SUV, nie?“

	„Okrem iného. Mali by sme zistiť majiteľa a spýtať sa ho, kadiaľ jazdil. Hoci… tuším, komu patrí.“

	Roland vytiahol z vrecka mobil a zavolal na operačné stredisko. Chvíľu sa dohadoval s operačným dôstojníkom a nadiktoval mu poznávaciu značku čierneho SUV-čka. O necelú minútu dostal odpoveď. Zvraštil obočie a povzdychol si.

	„Auto patrí Tiborovi Garayovi. Vieš, kto je to.“

	Dano na neho vyvalil oči.

	„Len ten nám chýbal ku šťastiu.“

	Na okamih sa odmlčal.

	„Tak sa ho spýtame, kde sa bol nedávno slniť.“

	„A či náhodou nechodí na ryby.“

	Vstúpili dnu. Úzkou chodbou s veľkým oknom sa dostali do miestnosti, kde sa nachádzali iba čalúnené masívne stoličky, kreslá a sedačky. Nie lacné, krčmové, na ktorých si kostrč užije svoje. Kamelot bol skutočne luxusný bar. Pri dlhom bare z čerešňového dreva postávalo a posedávalo niekoľko ľudí. Všimli si, ako sa im cez napnuté tričká rysuje každý jeden chrbtový sval. Chlapom akoby hlavy narazili priamo na telo. Rolandovi Vurzelovi pripomenuli snehuliakov.

	Dvaja hrubokrkí chlapíci sedeli za okrúhlym stolom s fialovým ľanovým obrusom. Uprostred stola stála široká biela sviečka v svietniku a vázička s hyacintom. Rolandovi s Danom to zavoňalo domom smútku. K celkovému dojmu im chýbala už len rakva z javorového dreva so zlatými a medenými ornamentmi na podstavci v kúte baru.

	‚Prečo to tu, preboha, nazvali Kamelot?‘ napadlo Danovi Grafovi. Nevyzeralo to tu ako na legendárnom hrade kráľa Artuša. Prečo nie Bonnano Café, alebo Palermo Machine Gunners bar, či Capone Pub? uvažoval.

	Pristúpili k barovému pultu.

	Barman sa ich ľahostajne spýtal: „Čo si dáte, páni?“

	Dano s Rolandom si vymenili pohľady.

	„Nič,“ odvetil Roland. Veru by si vypil jedno krásne orosené, ale pri pohľade na osadenstvo baru ho akosi prešla chuť.

	„Čo vás sem privádza?“ pokračoval barman a pomyslel si, že to zase bude kšeft. K detektívom sa otočili obrovské vyholené hlavy chlapov sediacich za barom.

	Väčší z nich sa im priateľsky prihovoril:

	„Keď nič nechcete, tak vypadnite!“

	„Hľadáme majiteľa čierneho Audi, čo stojí pred barom,“ vysvetlil mu Dano.

	„A čo ťa je do toho, komu patrí?“ drzo mu povedal holohlavec.

	Roland si vzdychol, vytiahol z vrecka služobný preukaz a podstrčil ho chlapíkovi pod nos.

	„Úsek násilnej kriminality. Pýtame sa ešte raz. Komu patrí to čierne ‚esúvéčko‘?“

	Práve vtedy vyšla zo zadnej miestnosti ďalšia bezvlasá gorila. V polokošeli Lacoste a úzkych džínsoch vyzeral priam giganticky.

	„Čo je?! Počuť vás až do kancelárie,“ spýtal sa a postavil sa k jednému plešúňovi.

	„Títo dvaja nás rozosmievajú. Tvrdia že sú z kriminálky a stále sa vypytujú, kto je majiteľ toho čierneho Audi.“

	„Patrí mne,“ vyhlásila gorila hrdo. „A čo má byť? Ukážte aj mne tie vaše odznačiky.“

	Keď mu ich obaja ukázali, usmial sa:

	„Do hodiny vám takýchto donesiem desať. Ale… dobrá práca.“

	Dano si nahnevane pomyslel, že aj tá asistentka v nemocnici ich považovala za falošné. Čo všetkým je? Asi čítajú priveľa detektívnych románov.

	„Ako sa voláte?“ opýtal sa ho Dano. Vedel to, ale chcel skúsiť, či nezaklame.

	„Vy dvaja ste sa mi tiež nepredstavili a pritom ste na mojom území,“ odvetila mu pobavene gorila.

	„Vaše územie? Čo sme niekde v Brooklyne, kde majú gangy podelené revíry?“

	„Celé mesto považujem za svoje územie. Je to moje mesto, moji ľudia, moji…“ vyhlásil sebavedome chlap.

	„Aké vaše mesto?“ skočil mu do reči Roland. Gorilie očká sa zablysli. Neznášal, keď ho niekto prerušoval.

	„Doba kráľov a cisárov dávno pominula,“ poučil ho Roland a lakťom sa oprel o barový pult.

	„Chceš ma nasrať?!“ vyštekla gorila a zaťala päste.

	Policajti však pred ním necúvli a to ho zaskočilo.

	„To by aj stačilo, nie?“ vyčerpane ho zahriakol Roland. „Vyšetrujeme vraždu, neprišli sme sem pre nejaké slovné prestrelky. Ak túžite po zábave, môžeme vás jedného po druhom predvolať k nám na oddelenie. Tam sa pobavíte až-až.“

	„Upokoj sa, pajác,“ vybehol na neho jeden holohlavec.

	Dano naňho zlostne zazrel.

	Chlap zliezol zo stoličky a rozkročil sa pred ním. Dano sa pri ňom cítil ako úbožiak, hoci nebol od neho vyšší, vyzeral však ako masívna skriňa.

	„Prestaň, Noro!“ zahriakla ho gorila.

	„Volám sa Tibor Garay, som majiteľ tohto podniku. To auto vonku patrí mne. Aj tie dve, čo parkujú vedľa,“ gorila sa vzpriamila. Dano chvíľu váhal.

	„Mohli by ste nám vysvetliť, prečo je celé zaprášené? Jazdili ste po poľných cestách?“

	„Je zakázané mať špinavé auto? Je to džíp, rád jazdím po poľných cestách.“

	„A kde ste s ním jazdili v sobotu popoludní?“

	„To si už nepamätám.“

	Tibor hľadel Danovi priamo do očí. Tváril sa vážne a sebaisto. Dano pochopil, že rozhodne nebude ľahký protivník. Nerobil si ťažkú hlavu z ničoho a z akýchsi zákonov už vôbec nie.

	„Požičiavali ste to auto niekomu?“ pripojil sa k rozhovoru Roland.

	„Ktoré máte na mysli?“

	„Stále sa predsa bavíme o tom čiernom Audi.“

	„Na tom jazdím len ja. Keď pijem, mám šoféra.“

	„A nespomínate si, kde ste boli v sobotu?“

	„Určite som bol tu, v tomto bare. Mám na to kopu svedkov.“

	Asi tri hlavy naokolo súhlasne prikývli.

	„Bol som tu do večera a potom sme sa presunuli do Olympu. To je diskotéka, ktorú taktiež vlastním.“

	„Poznáme to tam,“ povedal mu Dano. „Preveríme si to,“ dodal.

	„Nech sa páči. Nemám čo skrývať.“

	Tibor trochu znervóznel. Vedel, že skrývať rozhodne má čo a sobotné udalosti bezpochyby patrili medzi veci, o ktoré sa s policajtmi deliť nechcel.

	„V poriadku,“ rázne mu riekol Dano. „Verím, že sa ešte uvidíme. Onedlho.“

	Tibor na neho uprene hľadel.

	„Tiež mám ten pocit.“

	Obrátil sa im chrbtom a už si ich nevšímal. Barman mu nalial dvojitú whisky, lebo videl, že Tiborom začína lomcovať zlosť. Poznal ho, a vedel, že keď sa naštve, pije dvojitú. Bez ľadu a sódy.

	Detektívi sa pomaly vydali k autu. Hľadeli do zeme a premýšľali.

	„Čo si o tom myslíš?“ prehovoril Roland.

	„Klame.“

	Roland súhlasne pokýval hlavou.

	„Niečo musíme vymyslieť. Nebude mať problém zabezpečiť si alibi.“

	„Ešte neviem, ako ho dostaneme. Čosi vymyslím,“ povzdychol si Dano a nasadol do auta. Keď naštartoval, povedal Rolandovi: „Vieš čo ma najviac serie?“

	„Nie.“

	„Že som si nedal to pivo.“


22.

	4. august, 21:35

	Miloš odbočil na cestu číslo 64 na Dolné Obory, obec vzdialenú od mesta sotva jedenásť kilometrov. Pokúšal sa nemyslieť. Vygumovať si pamäť. Vymazať spomienky na najťažšie popoludnie jeho života. Nedarilo sa mu to. Nedokázal zabudnúť.

	Bola už takmer tma, zapadajúce slnko sa na horizonte roztiahlo do nepatrného prúžku purpurového svetla. Krvavočervená panoráma tmavla z minúty na minútu, až ho napokon obklopila nepreniknuteľná tma. Miloš si vlastne až teraz uvedomil, že ide skoro poslepiačky. Nemal zapnuté svetlá a to už prešiel viac ako tri kilometre, našťastie bez dopravnej kolízie. Otočil páčku naľavo od volantu. Do najbližšej dediny zostávalo prejsť takmer štyri kilometre po rovnej širokej ceste. Milošova noha na plyne podstatne oťažela, motor zavrčal a auto okamžite nabralo primeranú rýchlosť. O necelú minútu si všimol v diaľke pred sebou dve červené oči vynárajúce sa z tmy. Rozbúchalo sa mu srdce. Pred očami mu vyvstala príšera z hlbín pekla, ktorú vyslali, aby mu zrátala všetky zlé skutky a činy, ktoré napáchal. Keď jej bol už takmer na dosah, prizrel sa bližšie. Neboli to oči žiadneho mýtického posla z pekiel, len zadné svetlá traktora s vlečkou. Chcel naňho zatrúbiť, no rozmyslel si to. Nevidel žiadne svetlá oproti idúcich áut, tak sa jednoducho preradil do protismeru. Predbehol traktor a dupol na plynový pedál ešte viac. V diaľke zbadal ďalšie červené svetlo. Kyvotalo sa zľava doprava a zase späť. Pri ňom si všimol dva lesklé pásiky. Bola to vesta dopravného policajta. Miloš úplne zabudol na to, že práve v týchto miestach hliadkujú každý víkend, aby lapali ožratú mládež, ktorá sa z mestských diskoték rozlieza po okolitých dedinách a prispieva svojím skromným dielom do štátneho rozpočtu.

	Policajt mu voľnou rukou ukázal na miesto, kde mal zastaviť. Z auta sa ihneď vyštveral aj druhý dopravný policajt, popravil si pokrčenú košeľu a nasadil čiapku. Miloš uvažoval, či nedupne na pedál. Ale na tom starom črepe by ďaleko neušiel, nuž pokorne odparkoval svojho modrého štvorkolesového tátoša pri krajnici. Nevypol motor. Roztriasli sa mu kolená a na čelo vystúpili kropaje potu, hoci večerný vzduch už bol o čosi chladnejší. Ruky položil na volant. Znenazdajky sa strhol na zaklopanie na okno. Obzrel sa. Policajt mu čosi hovoril. Rukou mu niečo naznačoval. Milošovi sa videlo, akoby naprázdno krútil rapkáčom. Dvakrát otočil kľučkou na dverách a okno auta sa odchýlilo.

	„Opakujem, otvorte si okienko,“ požiadal ho policajt, všimol si však, že sklo na aute pomaly klesá do útrob plechových dverí.

	„Prosím?“ spýtal sa Miloš.

	„Ste hluchý? Už minútu vám vravím, aby ste si stiahli okno.“

	„Veď už som ho stiahol.“

	Policajt sa zamračil. Miloš si všimol, že druhý policajt obchádza auto.

	„Vaše doklady. Vodičský preukaz, občiansky preukaz, technický preukaz, bielu kartu. A vypnite motor.“

	Miloš ho počúvol. Lakťom sa oprel o sedadlo spolujazdca, otvoril priečinok pod palubnou doskou a vybral z neho doklady. Pomaly ich rozochvenými rukami podával policajtovi.

	Ten sa ho opýtal:

	„Viete, prečo sme vás zastavili?“

	Miloš opatrne pokrútil hlavou.

	„Neviete. Dobre.“

	Opäť sa zahľadel na Miloša.

	„Pili ste niečo pred jazdou?“

	Miloš opäť pokrútil hlavou.

	Policajt čosi vybral z vrecka. Bol to detektor alkoholu. Otvoril malé vrecko s náustkom, nastokol ho na hlavicu, podal Milošovi a vysvetlil mu, ako má fúkať.

	Miloš ho vzal do ruky a súhlasne prikývol. Vložil si dreger do úst a fúkol. Nevládal s dychom, nuž ho o niekoľko sekúnd vytiahol z úst.

	„Málo. Skúste ešte raz.“

	Miloš si ho zase dal do úst. Fúkal. Tentoraz vydržal. Počul slabé pípnutie a uvidel aj zelené svetielko na ukazovateli. Podal dreger policajtovi. Ten si ho vzal a prísne naň pozrel. Potom hodil smrteľne vážny pohľad na Miloša a obrátil k nemu displej detektoru.

	„Pán vodič, vidíte to číslo?“

	Miloš prižmúril, aby lepšie zaostril.

	„Vidím.“

	„Ukazovateľ udáva 0,92 miligramu alkoholu na liter vydýchnutého vzduchu. Znamená to, že máte v krvi 1,84 promile alkoholu.“

	Druhý policajt neprestával krúžiť okolo auta. Potom podišiel k prvému a niečo mu potichu povedal. Ukazoval pritom na zadné sklo auta.

	Policajt sa obrátil na Miloša, pričom odovzdal kolegovi jeho doklady, aby z nich opísal potrebné údaje. „Viete o tom, že máte rozbité zadné okno?“

	„Viem.“

	„Ako sa vám to stalo?“

	„Neviem.“

	„Pýtal som sa vás, či viete, prečo sme vás zastavili.“

	„Nie, neviem.“

	Milošovi začínalo pomaly v hlave svitať.

	„Viete vôbec niečo?“

	„Neviem.“

	Policajta sa zmocňoval hnev.

	„Videli sme, že ste šli bez svetiel. Je tu absolútna rovina.“

	Miloš na neho nechápavo civel.

	„Bez smerových svetiel ste predbiehali traktor. Navyše, rýchlosťou stosedemnásť kilometrov za hodinu. Viete, aká je maximálna povolená rýchlosť?“

	Miloš si zrazu pripadal ako v autoškole.

	„No, deväťdesiatka,“ odvetil pohotovo.

	Policajt zvraštil obočie:

	„Takže si to zhrnieme, pán vodič. Nedali ste znamenie o zmene smeru jazdy pri predchádzaní – to bude za päťdesiat eur. Obmedzenie alebo ohrozenie vodičov vozidiel, pred ktorých sa vodič po predbehnutí zaraďuje, je za šesťdesiat. Rozbité sklo na zadnom okne, čiže vozidlo nespôsobilé na dopravnú premávku, vás vyjde na šesťdesiat. Prekročenie najvyššej dovolenej rýchlosti, to máme za stotridsať eur.“

	Miloš na neho vytriešťal oči. Nič nechápal, len počúval.

	„Zhrniem to,“ pokračoval policajt a čosi si mrmlal popod nos. Asi ráta – dovtípil sa Miloš.

	„Výška pokuty podľa právoplatného sadzobníka dopravných priestupkov činí spolu rovných tristo eur.“

	Policajtovi náhle napadlo, že mu nezarátal jazdu bez svetiel, ale už sa mu to nechcelo opätovne prerátavať, nuž to nechal tak.

	Milošovi sa zazdalo, že sa vonku ešte viac zotmelo. Toľko peňazí nikdy pokope nevidel. Kde by ich asi tak mal vziať, aby vyplatil nejakú sprostú pokutu?

	To ale nebolo všetko. Policajt mu oznámil ďalšiu neradostnú novinu.

	„Zadržíme aj váš vodičský preukaz. Vystúpte z vozidla, zamknite ho a nechajte ho tu.“

	Miloša striaslo a hneď sa prebral z tranzu: „Tu? Veď mi ho do rána ukradnú.“

	„Ak budem chcieť, môžem vám vziať aj evidenčné tabuľky,“ vyhrážal sa policajt. „Teraz vystúpte, zamknite auto a môžete ísť domov.“

	„Pešo?“ začudoval sa Miloš.

	„Snáď by ste nechceli, aby sme vás zaviezli.“

	„Zľutujte sa, prosím,“ začal žobrať. „Auto patrí otcovi. Keď sa vrátim domov bez neho, iste ma zabije. Vezmete si to na svedomie?“

	„Pokojne,“ odvetil mu nevzrušene policajt. Medzitým z policajnej Fabie vystúpil druhý dopravák a vrátil Milošovi doklady aj s blokom na zaplatenie pokuty. Pravdaže, okrem vodičského preukazu.

	Miloš sa zahľadel na blok. Potom na policajta. „Ale ja nemám peniaze. Som nezamestnaný. Kde by som vzal tristo eur?“

	„Choďte už,“ posúril ho policajt.

	Miloš rezignoval. Vopchal si doklady aj s blokom na pokutu do zadného vrecka, odomkol auto, vybral z neho reflexnú vestu, sklonil hlavu a pomalými krokmi sa vydal domov.


23.

	9. august, 11:50

	Dopoludnie v kancelárii odboru násilnej kriminality sa ničím nelíšilo od iných. Dano sedel za svojím stolom, jednu nohu mal vyloženú a odhrýzal si zo šunkovej bagety. Roland sa zahĺbil do spisu od policajných technikov, viac z nudy ako zo záujmu, keďže ho už prelúskal aspoň šesťkrát. Pritom si potichu pohmkával akúsi pieseň. Michal si najprv zobral na mušku súdnu pitvu, potom sa pustil zúrivo prehadzovať hárky správy o bankovej lúpeži. Najradšej by sa vrhol aj na spis od technika, ale ten mal momentálne Roland, nuž mu nezostávalo nič iné, len sa znova začítať do pitevnej správy.

	Roland vyskočil zo stoličky. Dano na neho vytreštil oči a Michal sa tak vyľakal, že takmer spadol zo stoličky.

	„Počuj, čosi mi napadlo,“ vyblafol Vurzel.

	„Tak to som zvedavý.“

	„Tá banková lúpež.“

	„Čo je s ňou?“

	„Stalo sa to v júli.“

	„A?“

	„Asi traja svedkovia videli od banky rýchlo odchádzať veľké čierne SUV. Jeden, čo sa vyzná v autách tvrdil, že to bolo Audi Q7. Koľko ich tu jazdí?“

	Dano vzal do rúk správu a začítal sa do nej. Prehadzoval stránky, až natrafil na tú, ktorá ho najviac zaujala.

	„Máš pravdu. Videli, ako do Audi naskočili traja muži. Boli oblečení v čiernom, veľkí a svalnatí.“

	Dano sa pozrel na Rolanda.

	„Žeby boli takí sprostí?“

	„Čítaj ďalej,“ nútil ho Roland.

	„Súčasne s čiernym autom vyštartoval od krajnice aj malý modrý Fiat. Skoro do seba vrazili.“ Dano zatvoril fascikel a odložil ho na stôl. „Žeby to boli skutočne naši kamaráti z baru Kamelot?“

	„A v tom Fiate sedela pravdepodobne tá druhá partia.“

	„Čo keď prví prekazili akciu druhým?“ Dano si opäť vzal do rúk správu.

	„Tu je napísané, že z druhej partie bol v banke len jeden. Chudý mladý muž s jazvami po tvári. Bol vysoký okolo stoosemdesiat centimetrov. Svedkovia hovorili, že ho videli nasadnúť do nejakého modrého auta.“

	„Modrý Fiat?“

	„Pravdepodobne modrý Fiat, ktorý sa takmer zrazil s čiernym Audi.“

	„Čiže?“

	„Čo ak to bol náš zavraždený?“

	„Myslíš Hermeiera?“

	„Áno. Čo keď to súvisí s tým Audi? Mohla to byť odveta za prekazenú lúpež.“

	„V aute ho však čakal nejaký komplic. Musíme zistiť, kto to bol. Čo ak on má prsty v Hermeierovej smrti?“

	„To sa mi nezdá,“ poškriabal sa za uchom Dano. „Prečo by zabíjal parťáka? Nič neukradli. Aký by mal motív?“

	„Žeby pokazená lúpež? Nedotiahol to do konca, nič nepriniesol, nuž sa ho zbavil.“

	Dano pokýval hlavou.

	„Skôr by mi to sadlo na Garaya. Hermeier s kamarátom im prekazili akciu, tak si ich našli a zlikvidovali. Teda, zatiaľ iba jedného. Čo ak je teraz na rade druhý? Alebo ešte horšie, čo ak je už aj on po smrti, ale doposiaľ sa nikde neobjavilo jeho telo?“

	„Starý Hermeier spomínal, že Rudolf mal iba jedného kamaráta. Miloša. Ako ale zistíme jeho priezvisko?“

	„A čo tá Rudova frajerka?“

	Dano vstal zo stoličky a podišiel k otvorenému oknu. Zvonku k nemu doliehali zvuky mesta. Vrčanie motorov áut, štekot akéhosi psa a chaotická vrava ľudí z chodníka pod oknami. Pohrúžil sa do myšlienok.

	„Mám nápad,“ zvrtol sa znenazdajky. „Musíme zájsť za jeho psychiatrom. Ako sa len volal?“

	Prešiel k svojmu stolu a vzal do ruky zápisník. Pomaly v ňom prehadzoval stránky až nalistoval tú správnu.

	„Tu je to,“ pokýval hlavou a ďobol prstom do papiera. „Doktor Fejer. Ordinuje na novej poliklinike. Poď, zájdeme za ním. Aj tak sme sa o Hermeierovi v podstate nič nedozvedeli, len to, že bol chudák a otec ho stále bil. Nesmieme nič zanedbať ani podceniť. Mohlo by sa nám to vypomstiť.“

	 

	Štvrtkové popoludnie si vedeli detektívi predstaviť aj inak ako trávením času u nejakého psychiatra. Po odparkovaní služobného auta v zákaze státia pred novou poliklinikou, vošli obaja do jej budovy. Vyzeralo to tam moderne a celkom príjemne, aj keď to bola len zmes betónu, ocele a skla. Nevädzovomodrá farba dodávala interiéru polikliniky nádych harmónie a pokoja. Kvantá ľudí sediacich a šomrúcich v čakárňach pred ordináciami, ale tento názor rozhodne nezdieľali. Obrovským plusom bolo, že tu fungovala klimatizácia.

	Netrvalo dlho a Dano s Rolandom sa ocitli v čakárni pred ambulanciou doktora Fejera. Jedno malé, dokorán otvorené okno, nedokázalo vymieňať stuchnutý vzduch za dávky sviežeho kyslíka. Nad linoleom sa vznášal ťažký zápach potu čakajúcich pacientov. Klimatizácia síce vháňala do chodby trochu chladu, ale proti smradu, ktorý im okamžite udrel do nosa, toho veľa nezmohla. Pohľad na tucet ľudí, ktorí tam posedávali, tiež nebol ideálny.

	Drzo podišli k dverám ambulancie a zaklopali. Chvíľu čakali. Zaklopali znova. Po pár sekundách sa dvere otvorili a zjavil sa v nich starší lekár v bielom plášti. Vyzeral pomerne seriózne.

	„Kto klopal? Vari neviete počkať?“ napomenul ich pokojným, no ráznym hlasom.

	„To my,“ povedal Dano. „Prepáčte, že vyrušujeme, ale je to naliehavé.“ V poslednej dobe mali toho vyklopávania po ambulanciách plné zuby.

	„Ak máte niečo naliehavé, mali ste si zavolať záchranku.“

	„Nerozumieme si. Sme od polície. Z kriminálnej polície.“

	„Hm,“ prikývol a ponad okuliare pozrel z jedného na druhého. „A ako konkrétne vám môžem pomôcť ja?“

	„Ide nám o jedného vášho pacienta.“

	„Hm. A ktorého?“

	Dano sa obzrel okolo seba a naklonil sa k psychiatrovi.

	„Nebolo by vhodnejšie vo vnútri, pán doktor?“

	Lekár si prezrel osadenstvo čakárne a súhlasil. „V poriadku, poďte dnu.“

	V ambulancii sedela na čalúnenej stoličke asi šesťdesiatročná pani. Ruky mala spustené v lone. Fejer jej položil ruku na plece.

	„Pani Brezáková, príďte vo štvrtok o tri týždne. Ešte raz sa o všetkom detailne porozprávame.“

	Pacientka zvesila smutne hlavu, vstala a pobrala sa preč z ambulancie.

	Doktor Fejer sa uvelebil v hlbokom kresle za masívnym písacím stolom a povedal:

	„Máte päť minút. Videli ste sami. Čakáreň je úplne plná a nehodlám tu byť do večera. Popoludní mám aj iné, dôležitejšie povinnosti.“

	Myslel na squash so svojím kolegom.

	„Nuž,“ začal Dano. „Mohli by ste nám niečo povedať o Rudolfovi Hermeierovi?“

	„Pozrite. Mám na starosti viac ako tristo pacientov, nepamätám si každého.“

	Vstal a začal sa prehrabávať v kartotékach v plechových skrinkách.

	„Tu je,“ povedal nadšene a začítal sa do dokumentácie. „Áno. Rudolf Hermeier. Chudák chlapec. Strávil som s ním dlhé hodiny, dokonca roky. Môžem vám povedať, že v jeho prípade ide o veľmi akútny stav. U Hermeiera som vyskúšal súhrn diagnostických a terapeutických postupov. Jeho psychopatologické stavy môžu bezprostredne alebo potenciálne ohrozovať jeho život a vyžadovali si neodkladnú psychiatrickú starostlivosť.“

	Doktor Fejer sa na krátku chvíľu odmlčal, pokýval hlavou a pokračoval.

	„Jeho depresívna nálada sa striedala s úzkosťou, sebaobviňovaním a bludmi spojenými s úplnou beznádejou až suicidálnymi myšlienkami. Takéto stavy ohrozovali Rudolfa v zmysle samovraždy či úplného vyčerpania organizmu.“

	„Takže mal sklony k samovražde,“ poznamenal Dano.

	„Áno. Pomerne často. Musím však podotknúť, že bez zjavného úmyslu zomrieť. Provokoval, aby sa mu ušla pozornosť. Kombinoval som farmakoterapiu s psychoterapiou, ale nijako mi to neuľahčoval. Nedodržiaval liečbu, na terapie chodieval, ako sa mu zachcelo…“

	Dano ho prerušil.

	„Rád by som sa vás opýtal na istú vec. Viete o tom, že Hermeier jedol rozličné predmety? Chirurg nám vravel, že z neho vyťahovali už kadečo: nožnice, nožík. Nedalo sa takéto správanie potlačiť?“

	„Nuž, vedel som o tom, odkedy začal navštevovať moju ambulanciu. Robil to odmalička. Odporúčal som mu aj vyššie dávky trankvilizérov s antidepresívnymi účinkami, ako i bazálne neuroleptiká.“

	Pošúchal si bradu a pozrel na detektívov.

	„Viete, stavy nepokoja pri psychickom preťažení môžu byť spojené s agresívnym alebo asociálnym chovaním. Rieši sa to psychoterapeuticky, za farmakologickej podpory benzodiazepínov.“

	„A čo sebapoškodzovanie?“

	„Prehĺtanie predmetov predsa patrí k tomu. Je to súčasť automutilácie. Pozrite, ako by som vám to…“

	Dano Graf ho prerušil. Nepotrebovali prednášku z psychiatrie, museli sa zamerať na podstatné veci:

	„Máte niekde poznačené, ako často sa sebapoškodzoval? Vieme o mnohopočetných jazvách na predlaktiach a stehnách.“

	Fejer si prelistoval zopár stránok dokumentácie.

	„Stalo sa, že si nič neurobil aj dva až tri roky. Mal však obdobia, kedy si dokázal uškodiť aj trikrát do roka. Väčšinou keď sa pohádal s otcom, prípadne od neho dostal bitku. Chcel tým dať najavo svoju nevôľu a nesúhlas s jeho správaním. Občas ale, prevažne vtedy keď nebral lieky, prepadol bludným predstavám, videl kadejaké monštrá či démonov. Vtedy si chcel siahnuť na život a tak sa proti nim brániť. Nechcel im vydať svoju dušu ani telo. Preto si ho zmrzačoval. Hovoril, že keď ho už majú mať, tak ho celého nedostanú.“

	„Videl démonov?“

	„Iste. Dokonca nedávno. Niekedy začiatkom leta. Počkajte,“ povedal a znova sa začítal do papierov.

	„Áno. Bol tu naposledy 27. júla. Ani nie pred dvomi týždňami. Priznal sa mi, že nebral lieky, pil alkohol a dokonca fetoval. Vraj ho navštívil nejaký démon a rozprával mu o temných veciach mimo ľudského chápania, o Rudovej neexistencii, jeho blúdení v nepriestore, či také čosi. Neznačil som si to, len som ho vtedy počúval. Z profesionálneho hľadiska ma to zaujalo. Mám agresívnych pacientov, liečených alkoholikov, narkomanov, pacientov s ťažkým narušením interpersonálnych vzťahov, v emočnej nerovnováhe a nestabilite osobnosti. Iní sa izolujú od sveta, chodia ku mne schizofrenici, pacienti so stihomamom, či nedostatočnou schopnosťou súcitiť a empatizovať s ostatnými. Liečim ľudí so stresom, alebo posttraumatickými stresovými poruchami, pacientov prežívajúcich paniku či strach, s kadejakými fóbiami a úzkostnými poruchami, ktoré tu nebudem všetky vymenovávať.“

	Detektívi ticho počúvali, takmer nedýchali.

	„Vravím vám to preto,“ pokračoval Fejer, „aby ste pochopili, že nemám absolútny prehľad o každom jednom pacientovi. Nepoznám ich stav naspamäť, našťastie mám všetkých zdokumentovaných. Niekoľkých ste mohli na vlastné oči vidieť v čakárni. Nie je im čo závidieť. Väčšina sa s tým narodila, podaktorí si to vypestovali sami, požívaním omamných látok, sústavným stresom, či dokonca prácou.“

	Roland pozrel na Daniela.

	„Fíha, pravdepodobne by sme mali prestať pracovať a častejšie chodiť na pivo.“ Psychiater sa pousmial.

	„Práve pivo napomáha k demencii. Väčšinou síce až po šesťdesiatom roku života, no isté prejavy dokázali aj po tridsiatke.“

	„Úžasné,“ poznamenal Dano. Tľapol sa po stehnách. „Myslím, pán doktor, že viac vás už nebudeme otravovať,“ povedal mu. „Patrí vám naša vďaka. A o tom pive pouvažujeme,“ dodal.

	„Ja nie,“ riekol Roland.

	„Dovidenia.“

	„Tak sa majte,“ vyprevadil ich z ambulancie psychiater.

	 

	Keď sa vrátili na políciu, na chodbe sa takmer zrazili s Michalom.

	„Čo tu tak pobehuješ?“ osopil sa na neho Roland.

	„Máte návštevu,“ povedal a fľochol na Dana.

	„Kto by tu už len nás mohol navštíviť?“

	„Taká mladá baba, tvrdila, že…“

	„Mladá baba?“ začudovane na neho pozrel Roland. „To znie zaujímavo. Kde je?“

	„V našej kancelárii. Je to vraj…“

	„Ty si ju nechal samotnú v kancelárii? Poznáš ju? Čo keď tam niečo ukradne, podpáli dôležité dokumenty, dá nám tam bombu?“

	„Akú bombu? Kde by vzala bombu? Prišla len tak. Potreboval som ísť na záchod. Mal som ju nechať čakať na chodbe?“

	„Mal! Na to sem dali tieto lavičky,“ ukázal mu prstom Roland.

	„Čo ak ju má upevnenú na tele?“ posmešne zauvažoval Dano Graf a Michal zbledol.

	„Tak poďme,“ povedal Roland. „Obzrieme si to čudo. Som zvedavý.“

	Mladá dievčina sedela meravo na stoličke. Odzadu si nikto z nich netrúfal odhadnúť jej vek. Na sebe mala ružovú minisukňu, z ktorej vytŕčali pomerne pevné neopálené nohy. Členky mala rovnako hrubé ako kolená. Oranžová blúzka s obrovským výstrihom na chrbte odhaľovala množstvo materských znamienok.

	Dievča otočilo hlavu a pozrelo im priamo do očí.

	No nič moc, skonštatoval Roland. Plavé polodlhé vlasy mala popretkávané oranžovým melírom. Na tvári nemala veru žiaden decentný mejkap. Maskarou rozhodne nešetrila. Červené tiene na lícach sa zvláštne vynímali na jej bledej pokožke.

	Dano obišiel stôl a sadol si. Chvíľu sa na ňu pozeral a potom jej položil otázku:

	„Tak, čo vás k nám privádza?“

	Dievča na neho len upieralo zrak. O chvíľu sa spamätala a pozrela najskôr na Rolanda, potom sa obrátila k Danovi.

	„Volám sa Denisa Kovarská,“ povedala roztraseným hlasom a znova jej pohľad spočinul na Danovi. „Viete, po dedine sa roznieslo, že Rudolfa Hermeiera našli mŕtveho. Ja síce bývam v Lomanovej, ale už sa to donieslo až k nám. Vraj jeho otec v krčme zapíjal žiaľ za synom a stále o tom rozprával. Aj ako boli u neho policajti. Údajne oboch zmlátil, keď mu to povedali.“

	„Nikoho nezmlátil. Verte mi,“ drsne jej povedal Roland.

	„Pokračujte,“ pridal sa Dano.

	„Pár mesiacov sme spolu s Rudom chodili. No, chodili. Niekoľkokrát sme sa stretli.“ Na okamih sa odmlčala.

	„Myslím, že ho mám na svedomí,“ dodala a sklonila hlavu. Detektívi spozorneli.

	„A prečo si myslíte, slečna, že ho máte na svedomí?“

	„Ťažko sa mi to vysvetľuje,“ riekla potichu. Jej hlas znel akosi zastreto. Slová jej viazli v krku, nedarilo sa im predrať sa cez hlasivky von.

	„Pokračujte, prosím. Upokojte sa a skúste nám to nejako priblížiť.“

	„S Rudom sme sa dohodli, že zájdeme v sobotu večer na diskotéku do mesta. Mali sme sa stretnúť v Olympe.“

	Dano znova pozrel na Rolanda. Ten mu nepatrne prikývol, akože chápe, že sa zase hovorí o Olympe.

	„Ďalej?“ posmeľoval ju Dano.

	„Rudo nebol normálny. Mal svoje muchy, ale v poslednej dobe mu to v hlave kompletne… Mala som jeho excesov plné zuby. Aj ja mám právo nájsť si poriadneho chalana. Milého, obetavého, takého, ktorý by ma ľúbil, nie sa so mnou neustále vadil a hulákal po mne. Nie som žiadna handra. Mám svoju dôstojnosť. Chcela som sa s ním rozísť, len som nevedela ako. Neopovážila som sa mu to povedať rovno do očí, občas býval až agresívny. Netušila som, čo od neho môžem očakávať. Často reagoval nevyspytateľne. V sobotu sa mi naskytla príležitosť. Volal mi. Snažila som sa s ním rozísť po telefóne, ale, samozrejme, chytil jeden zo svojich záchvatov. Začal mi nadávať a vyhrážať sa.“

	„Ako sa vám vyhrážal?“ prerušil jej monológ Roland.

	Pozrela na neho smutnými, bojazlivými očkami.

	„Hovoril, že ma zabije a moje črevá rozvešia po plote nášho domu, aby to všetci videli.“

	Sklonila hlavu a po líci sa jej skotúľala slzička, ktorá pristála na ľavom prsníku.

	„Viete, páni policajti…“

	„Sme detektívi,“ prerušil ju Dano. „Pokračujte.“

	„Stále po mne do telefónu hulákal. Bol ako zmyslov zbavený. Tak som mu iba zložila telefón. Považovala som náš rozchod za vybavený. A… o pár dní som zistila, že je mŕtvy.“

	Rozfikala sa a rukou si zotrela slzy, ktoré jej chtiac-nechtiac vyhŕkli.

	Dano sa na ňu dlho díval. Vstal, podišiel k Denise a chytil ju za ruku.

	„Slečna,“ oslovil ju. „Rudolf nezomrel pre vás. Presnejšie, nie pre to, že ste sa s ním rozišli.“

	Denisa zdvihla hlavu a cez závoj sĺz sa spýtala: „Nie? Nerozumiem. Tak prečo teda?“

	„Skôr ako? Viete, Rudolf zomrel na následky poranení, ktoré si neurobil sám.“

	Denisa zmeravela. Tupo hľadela na kalendár položený na stole, akoby z neho chcela vyčítať, akým spôsobom Rudo zišiel z tohto sveta. Po chvíli opatrne prehovorila:

	„Takže… takže ho niekto zabil?“

	„Dá sa to aj tak povedať. My tomu vravíme vražda.“

	„Kristepane!“ srdcervúco vykríkla Denisa, chytila sa za hlavu a ešte väčšmi sa rozplakala.

	„Upokojte sa, prosím,“ chlácholil ju Dano Graf.

	„Ako? Kto mu to mohol…?“

	„To sa práve pokúšame zistiť. Možno by ste nám dokázali pomôcť.“

	„Ja? Ako?“

	„Napríklad nám povedzte, kde ste trávili sobotňajší večer.“

	„Bola som na zábave vo Válovciach.“

	„Videl vás tam niekto?“

	„Všetci, čo tam boli.“

	„Kto konkrétne vám môže potvrdiť alibi?“

	„Jedna moja kamarátka a…“ zdalo sa, že nad čímsi rozmýšľa.

	„A?“

	„Ha… hádam si nemyslíte, že by som ho ja…“

	„Nič si nemyslíme. Takže, kto ešte?“

	„Jeden môj známy.“

	„Dobre. Sem mi napíšte ich mená a adresy. Neskôr si to preveríme,“ povedal Dano.

	„Zaujímalo by nás, či mal Rudo nejakých kamarátov, známych, niekoho, s kým sa pravidelne stretával, s kým trávil veľa času, komu prípadne dôveroval.“

	„Viete, Rudo bol samotár. Nikto sa s ním zvlášť nepriatelil. Viem iba to, že mal jedného jediného kamaráta.“

	„Poviete nám, kto to je? Poznáte jeho meno?“

	„Áno. Zopárkrát som ho stretla. Rudo ma s ním zoznámil. Volá sa Miloš Golský. Pochádza z Dolných Obôr.“

	„Takže Miloš Golský?“ spýtal sa Dano a zapísal si meno do notesa.

	Potom do ich rozhovoru vstúpil Roland.

	„Myslím, že ste nám povedali dosť, slečna. Zatiaľ by to bolo všetko. Naozaj, veľmi ste nám pomohli. Môžete ísť pokojne domov. Za smrť Rudolfa Hermeiera nenesiete žiadnu zodpovednosť.“

	„Takže môžem ísť?“ vstala zo stoličky a popravila si sukňu.

	„Môžete,“ odpovedal jej Dano.

	Keď dievča zavrelo za sebou dvere, policajti chvíľu mlčali a premýšľali. Napokon sa ozval Dano Graf:

	„Miloš Golský. Jeho jediný kamarát. Mali by sme si ho preklepnúť.“

	Náhle ktosi zaklopal. A o pár sekúnd opäť.

	„Ďalej,“ zakričal rezignovane Roland.

	Vo dverách sa objavila hlava Denisy Kovarskej.

	„Prepáčte, no na niečo som si spomenula,“ hlesla nesmelo.

	„Nech sa páči. Každá informácia je pre nás cenná.“

	„Nedávno, niekedy koncom júla, sa mi Rudo s čímsi zdôveril. Viete, mal vypité… alkohol rozväzuje jazyk.“

	„Nie, nevieme,“ odvrkol jej Roland. Dano na neho zazrel. Potom povzbudil Denisu: „A čo také vám prezradil?“

	„Vraj s Milošom chceli vykradnúť banku. Alebo poštu? Už neviem. Nevyšlo im to, prekazili im to akísi chlapi v čiernom…“

	Dano jej skočil do reči:

	„Vy teda tvrdíte, že sa vám Hermeier zdôveril s tým, že sa pokúšal vylúpiť s Golským banku? Neviete náhodou, či má ten Golský auto?“

	„Zdá sa mi, že si ho požičiava od otca.“

	„Aké?“

	„Modré.“

	„A typ?“

	Dievča pokrčilo bezradne ramenami: „Také malé.“

	Dano Graf z nej nespúšťal zrak.

	„Slečna, to je vážna vec. Hodíme to na papier, čo poviete? Podpíšete to ako svedectvo?“

	Denisa zaváhala. Svedectvo? Nechcela sa zapliesť do ničoho, čo by jej mohlo ublížiť. Placho sa spýtala:

	„A nebudem mať z toho problémy? Keby sa naši dozvedeli, že behám po súdoch, zabili by ma.“

	Roland Vurzel sa na ňu ľútostivo zahľadel. Po krku by jej mohol ísť ktosi celkom iný, dievča si to však neuvedomovalo. Napríklad chlapi v čiernom.

	Predpoludním sa Miloš prebral z ťažkej opice. Bol vyčerpaný. Boleli ho nohy i chrbát. V posteli sa len prehadzoval. Navzdory únave a alkoholu nemohol zaspať. Podarilo sa mu to až po dvoch hodinách a zobudil sa viac unavený, ako keď si líhal. V ústach mal hotovú pohromu. Vysušený, drapľavý jazyk ho škriabal na podnebí ako šmirgľový papier. Pri každom výdychu cítil acetónový zápach. Uvedomil si, kedy naposledy jedol. Uplynulo odvtedy dvadsaťdva hodín. Škvŕkalo mu v bruchu a žalúdok ho bolel.

	Ležal v posteli, v hlave mu dunelo. Pootvoril oči. V kúte izby stála temná postava od hlavy po päty zahalená v čiernom rúchu. Mlčala. Občas sa mierne zakolísala. Napravo, naľavo, napravo, naľavo. Akoby sa nevedela rozhodnúť, kedy naňho skočí. Nebolo jej vidieť do tváre.

	Zubatá si ho teda napokon našla. Nemal sa kde skryť. Už chcel vykríknuť, aby ešte počkala, že ešte nenadišiel jeho čas, keď sa jej prizrel bližšie. Uľavene vydýchol. Nebola to smrtka, len zlovestne vyzerajúci tieň, ktorý do izby vrhala tuja pod oknom.

	Zožierala ho nenávisť voči sebe samému. Túžil sa zamknúť pred celým svetom. Vstal, otočil kľúčom v zámke a spätkoval k posteli. Akoby mali čochvíľa z dverí vybehnúť všetky zhmotnené výčitky. Neotváral ani matke, keď ho zavolala k raňajkám.

	„Keď nechce žrať, nech nežerie,“ poznamenal starý Golský.

	Nevedel si odpustiť. Ako to mohol Rudovi urobiť? Zmätenosť a smútok sa pretavili v sebaľútosť. Zúfalstvo a strach z odhalenia ho zadúšali. Nechcel ísť do väzenia. Za nič na svete. Zomrel by tam. Jeho nedostanú. Sužovala ho neistota a hrôza. Nemohol sa na nič sústrediť. Chcel na všetko zabudnúť. Márne. Stále a opakovane sa mu udalosti včerajšieho dňa vracali. Sadol si na posteľ a zaboril hlavu do dlaní. Rozplakal sa. Najskôr potichu. Potom prudšie, až jeho plač vyústil do nekontrolovateľného náreku. Nedokázal prestať.

	Prešlo desať minút a on sa ako-tak upokojil. Skľúčený bezmocnosťou sedel na posteli a rýchlo a plytko dýchal. Túžil striasť zo seba tú stiesňujúcu bolesť, ktorá ho ťažila a trhala mu vnútro na kusy.

	Ticho jeho ťaživých myšlienok prerušilo jemné zaklopanie na dvere.

	„Miloš? Miloško, poď sa naraňajkovať. Už to máš hodinu na stole. Nemôžeš byť predsa hladný,“ ozvala sa mama nežne spoza dverí.

	Nemôžem. Máš pravdu, mama, som hladný. Skús ale jesť po tom všetkom, čo sa včera stalo. Zošalel by som. Ťažko by mi niečo chutilo. Hrýzlo by ma to v útrobách ako svorka rozbesnených vlkov.

	Miloš mlčal. Nechcel jesť a nechcel sa nikomu ukazovať na oči. Bál sa i svojho vlastného odrazu v zrkadle. Nemohol sa sám sebe pozrieť do očí. Akoby sa mohol pozrieť do maminých?

	„Miloško, tak už vyjdi. Stalo sa ti niečo?“

	Zaklopala o niečo prudšie.

	„Miloško, je ti niečo? Si chorý?“

	„Nie,“ ozvalo sa konečne z izby. „Nie som chorý, ani hladný. Nechaj ma.“

	„Tak dobre. Ako chceš. Keď si to rozmyslíš, tak príď.“

	Mamine kroky sa vzďaľovali. O chvíľu začul otcov hlas. Čosi jej vysvetľoval. Znel podráždene, nahnevane. Pomyslel si, že sa zase vadia pre peniaze, ako u nich bývalo zvykom. O minútu mu však rázne a mocne zabúchal na dvere.

	„Miloš, otvor!“ Tentoraz počul hlas svojho otca. „Počul si? Už aj otvor!“

	Miloš čušal. Otca sa bál. Nebíjaval ho ako starý Hermeier Ruda, ale teraz znel jeho hlas veľmi nahnevane.

	„Si hluchý? Koleduješ si. Otvor tie dvere, lebo ich prisámbohu…“ Milošov otec do nich treskol dlaňou.

	Z izby sa nič neozývalo.

	„Čo si urobil s autom? Kde sa ti podarilo rozbiť zadné okno? Čo?! Vysvetli mi to. Okamžite!“ zahučal spoza dverí.

	 

	Miloš si až teraz spomenul, že keď kráčal od auta, policajti stáli a sledovali, či sa k nemu vráti. Prešiel asi tristo metrov, potom sa skryl za krovie pri ceste. Vyzliekol si reflexnú vestu, aby sa stratil v tme. Čakal. Dnes celý deň niekde iba čakal a schovával sa. Po hodine vyliezol a zahľadel sa do tmy smerom odkiaľ prišiel. Nevidel nič, nepočul nič. Náhle zbadal v diaľke svetlá auta. Obrátil sa a vykročil domov. Akože. Aby si policajti mysleli, že odchádza. Popri ňom však prešlo tmavé osobné auto. Otočil sa. Keď dorazil k Fiatu, nebolo nikde nikoho. Odomkol dvere, naštartoval a opatrne a pomaly, aby nevzbudil pozornosť inej hliadky, šoféroval domov. Keď dorazil do dvora, zaparkoval v garáži. Úplne zabudol na rozbité zadné okno.

	 

	Marián Golský chvíľu načúval za dverami, či Miloš zareaguje. Nedočkal sa však. Ešte raz zatrieskal na dvere, zanadával a pohrozil mu.

	Miloš počul, ako odchádza a ako sa v kuchyni rozpráva s mamou. Pohľad mu spočinul na vankúši, na ktorom sa ligotala malá náušnica v tvare veľkého áčka v krúžku. Našťastie sa mu ju včera podarilo nájsť. Ležala v aute, chýbal síce uzáver, ale ten aby čert zobral. Strčil si náušnicu späť do ucha a dúfal, že ju znova nestratí.

	V hlave sa mu nevdojak vynárali útržky včerajšieho večera. Miloš sa pokúšal pozliepať ich dokopy. Veľa pil, nuž sa mu zdalo, akoby sledoval akýsi film, z ktorého čochvíľa kamsi odbiehal a následne strácal niť. V skutočnosti však stratil oveľa viac.

	Nenechám sa otĺkať, povedal si v duchu. Otec sa ešte stále rozprával v kuchyni s mamou, nuž opatrne otvoril okno, ktoré bolo len necelé dva metre nad zemou a vyskočil von. Rozhodol sa utiecť niekam ďaleko, kde by mu dali všetci svätý pokoj. Ale kam? Všimol si pootvorenú garáž. Otec ju pravdepodobne v návale hnevu zabudol zamknúť. Kľúče od auta však viseli v dome, nebolo mu to nanič. Rozbehol sa do záhrady. Na konci stála stará drevená stodola, kedysi tam ukladali seno. Tam by sa mohol skryť. Ako deti sa v nej hrávali s bratancami na schovávačku. Bolo tam mnoho tajných zákutí, kde sa dalo dobre zašiť. Vedel, že ju nikdy nezamykali, hoci tam mali náradie potrebné do záhrady či na práce okolo domu.

	K veľkým dverám zhotovených z dosiek prekráčal za pár sekúnd. Medzi latkami zívali škáry, cez ktoré sa dalo nazrieť dnu. Otvoril drevenú závoru a vkĺzol dovnútra. Okamžite ho obklopil príjemný chládok a vôňa sena. Opatrne za sebou zatvoril ťažké dvere, podarilo sa mu však zhodiť lopatu a rýľ.

	Znehybnel a natrčil uši.

	Až do domu to azda nedoľahlo. Ale čo ak predsa? Zodvihol hlavu. Kostru krovu stodoly tvorili hrubé drevené hranoly. O jeden z trámov bol opretý vysoký rebrík, ktorý vyťahovali von, keď sa zberalo ovocie. Pohľadom zavadil o dva veľké sudy, ktoré otec každoročne napĺňal nakrájaným ovocím, aby vykvasilo. Neskôr z neho dával páliť domácu pálenku. Z jedného suda trčal dlhý had. Asi spal, pretože sa nehýbal. Miloš už chcel skríknuť, opatrne však podišiel bližšie. S úľavou zistil, že to nie je žiadny spiaci plaz, ale lano priviazané na starú prehrdzavenú kladku, ktorá ležala v slame na zemi.

	Lano. Miloš ho vzal do ruky. Chvíľu sa naň pozeral, potom si ho začal obmotávať okolo lakťa. Snažil sa odhadnúť jeho dĺžku. Pohľadom sa zatúlal k trámom pod strechou. Uvažoval. Čupol si a koniec lana odviazal z kladky. Všimol si, že za kôpkou slamy je v starých dekách niečo zabalené.

	Keď odhrnul seno, v prítmí sa matne zaleskol desaťlitrový demižón. Jemne, takmer nežne ho vybral z úkrytu. Bol veľmi smädný. Ako ho však otvorí? Pod tmavočerveným voskom bola hrubá korková zátka. Kde ale zobrať vývrtku?

	Čupel. Čupel ako zmoknutá sliepka pred zatvoreným kurínom. Bol skľúčený a nahnevaný sám na seba. Na nespravodlivosť tohto sveta. Zaplavila ho sebaľútosť. Cítil sa ako rakovinový nádor, ktorý nemožno odstrániť. Napadlo mu, ako sa ho zbaví. Čupel a tupým pohľadom civel na lano.


25.

	9. august, 16:15

	Po odchode Denisy Kovarskej si detektívi zaumienili, že ešte raz poctia návštevou Tibora Garaya. Nové informácie dávali prípadu úplne iný rozmer. Mohli len dúfať, že ho nájdu v bare Lagúna, v Kamelote, alebo v Olympe. Vedeli, že v iných podnikoch sa nezdržiaval. Len v týchto sa cítil bezpečne. Aj keď bola hlavná vlna popráv a vrážd v podnikateľskom sektore dávno minulosťou, Tibor nerád riskoval. Obklopil sa partiou najvernejších a sústavne ozbrojených druhov a kam sa pohol on, pohli sa aj oni. Prirodzene, všetci mali oficiálny zbrojný pas, hoci ich zbrojný arzenál už taký oficiálny nebol.

	O tridsať minút už Dano s Rolandom zastali pred Garayom. Včera večer sa s ním rozprávali v rovnakom čase, no zdalo sa im, akoby z baru odišli iba pred pár minútami. Všetko bolo presne na tom istom mieste. Okolo nich stáli a posedávali tí istí ľudia, dokonca na rovnakých miestach. Detektívi nevedeli, čo si z toho vyvodiť.

	„Á, páni detektívi! Vitajte. Čo vás sem privádza?“ posmešne ich privítal Tibor Garay. Vynoril sa z dverí pri barovom pulte. Zrejme je tam sklad, pomysleli si policajti.

	Dano Graf sa naňho zahľadel vážnym výrazom.

	„Musíme sa s vami porozprávať o množstve vecí a je len na vás, akým smerom sa pohneme.“

	„Netuším, čo také by ste od nás, a už vôbec nie priamo odo mňa, mohli potrebovať?“

	Garay sa vzpriamil. Vystrel sa a vypäl hruď. Detektívom pripomínal obrovského kohúta, ktorý sa pretŕča pred sokmi, prípadne pred kŕdľom hlúpych sliepok. Ukázal rukou na dvere.

	„Poďme radšej na terasu. Zdá sa mi, že je tu akosi dusno.“

	Detektívi prišli, aby rozdúchali ohník, z ktorého by vyleteli iskry pravdy. Ale Garay nebol hlúpy – tušil, čo svojou návštevou sledujú. Chceli, aby sa on alebo niektorý z jeho kamarátov preriekol a aby spravil drobnú chybičku, ktorá by im pomohla usvedčiť ich.

	Usadili sa pri dlhom stole na veľkej zastrešenej terase. Z bočných strán ju pred nechcenými pohľadmi chránil bambusový plot. Mramorová dlažba a ratanové stoličky jej dodávali nádych elegancie. Graf a Vurzel sa usadili oproti Garayovi, ktorému sekundoval Holko. Bracho postával kúsok za nimi a zadkom sa opieral o nízke drevené zábradlie.

	Mlčali, tvárili sa, že sa nikto nikam neponáhľa. Dano a Tibor sa navzájom premeriavali a odhadovali, kto a koľko toho vie. Analyzovali v hlavách svoje možnosti, stratégiu, to, ako pohnúť miskou váh v svoj prospech. Norbert neuvažoval, len si prekrížil ruky na vydutej hrudi a čakal, čo sa bude diať.

	Tiborovi pri premýšľaní veľmi nepomáhalo množstvo vypitej whisky. Napriek tomu začal ako prvý.

	„Môžem vám niečo ponúknuť?“

	„Nie,“ odpovedal Dano.

	„Samozrejme na môj účet.“

	„Aj tak nie. Ďakujeme.“

	„Vaša vec.“

	„Vy teda neviete, prečo sme tu?“ spýtal sa ho Dano po krátkej odmlke.

	„Netuším. Vlastne, som aj tak trochu zvedavý, čo už len od slušného podnikateľa môže chcieť kriminálka,“ povedal viac-menej pobavene.

	„Dostal sa nám do rúk jeden spis,“ povedal mu Dano.

	„A čo ja s tým?“

	„Veľmi zaujímavé čítanie,“ poznamenal Dano.

	„A poučné,“ pritakal Roland Vurzel.

	„Skutočne?“

	Detektívi mlčali.

	„Smiem teda vedieť, o čo ide?“

	„Nie,“ Dano Graf sa zatváril ľútostivo, akoby ho naozaj mrzelo, že mu to nemôže povedať.

	„Vypytovať sme sa sem prišli my dvaja. No trochu vám našepkám: ide o 17. júl tohto roka.“

	„Čo sa vtedy stalo?“

	„To nám povedzte vy.“

	„Myslíte, že si vediem denník?“

	„Skúste si spomenúť.“

	Dano sa na neho zahľadel. Potom sa pozrel na svojho kolegu: „Povedal som mu predsa, že sa pýtať budeme my a on mi neustále odpovedá protiotázkami, rozumieš tomu?“ Roland pokrútil pohoršene hlavou.

	Tibor však neznervóznel, rozhodil ruky a zatváril sa, že urputne premýšľa.

	„Netuším, kde som vtedy bol. Azda tu v bare?“ Znova použil protiotázku, aby naštval detektíva.

	„Môže vám to niekto dosvedčiť?“ spýtal sa ho Dano, hoci dopredu vedel, že ihneď sa ozve prísediaci Goliáš.

	„Ja mu to dosvedčím,“ vyhlásil Noro a odpil si z malého piva, ktoré mu medzitým priniesol čašník. Dano ho kútikom oka sledoval a neušlo mu, že pohár drží v pravej ruke.

	„Myslel som si.“ Potom pozrel na Tibora. „Viete, čo je krivá výpoveď?“ položil mu priamu otázku.

	Tibor sa pousmial.

	„Isteže. Ale veď toto nie je oficiálny výsluch, tak o čo ide? Som priamy človek, pán detektív, čo na srdci, to na jazyku. Skutočne si nepamätám, kde som vtedy bol, keďže sa však neustále zdržiavam v tomto bare alebo v Olympe, tak to už inak nebude. Vidíte, aj mi to dosvedčili.“

	„Ako myslíte,“ riekol Dano. „Vlastne, ešte niečo… Ďalší dátum. Štvrtý august večer, prípadne v popoludňajších hodinách. Nehovorí vám to nič?“

	„Čo by mi to malo hovoriť?“

	„To sa pýtam ja vás.“

	„Veď som vám vravel, nevediem si denník. Pravdepodobne som bol tu v bare.“

	„Nabetón?“

	Tibor zakričal na čašníka. Ten okamžite pribehol a postavil sa k nemu.

	„Vieš, kde som bol štvrtého augusta?“ spýtal sa ho, len čo docupital.

	Čašník na okamih premýšľal a potom povedal: „Pamätám si, že si bol tu. Som si istý… celý deň, až do záverečnej.“

	Tibor sa uškrnul a pozrel na Grafa.

	„Tak vidíte. Nemám čo skrývať. Celý deň som bol tu.“

	„V poriadku. Jeden za všetkých, všetci za jedného, že?“ povedal Dano. Potom sa pozrel na čašníka. „Dosvedčili by ste to aj pred súdom pod prísahou?“

	Takú otázku rozhodne nečakal.

	„Iste. Bez problémov.“

	Kašľal on na nejakú prísahu. Tibor by ho zabil, nemal veru o čom premýšľať.

	„O akom súde to hovoríte? Znamená to, že som obvinený?“ spýtal sa Garay.

	„Zatiaľ nie, ale rýchlo sa to môže stať.“

	Rýchlo sa môže stať, že ti niekto polárne obe nohy a odreže uši, pomyslel si Tibor.

	„Máte za sebou skvelú kariéru, však?“ položil Tiborovi nečakanú otázku Roland.

	Tibor naňho neochotne fľochol.

	„To áno. Nesťažujem si. Biznis beží tak, ako som si predstavoval.“

	‚To určite, najmä, keď si vypomáhaš nabitou zbraňou a svojimi poskokmi‘, pomyslel si Roland. Potom pokračoval:

	„Neboli by ste teda rád, keby sa niečo stalo a vy by ste sa svojmu biznisu nemohli venovať, však nie?“

	Tibor na neho podozrievavo pozrel a oprel sa lakťami o stôl.

	„Čo také by sa mi mohlo stať? Dúfam, že ste sa mi sem neprišli vyhrážať,“ precedil pomedzi zuby.

	„To iste nie. Uvedomujete si však, že sa nebudete môcť venovať svojim obchodným aktivitám, ak čírou náhodou, a to len tak strieľam do vzduchu, nastúpite do výkonu trestu?“

	„Žartujete? Prečo by som kamkoľvek nastupoval?“

	„Nežartujem. Chceme s kolegom zistiť, či máte niečo do činenia s istou bankou. Čisto hypoteticky.“

	Tibor nadvihol obočie.

	„Čisto hypoteticky mám s bankami veľa spoločného. V troch mám účty, nuž ich navštevujem pravidelne.“

	„Takže ste 17. júla určite nič nevyberali z účtu v pobočke Tatra banky, však?“ znova prehovoril Dano.

	Tibor spustil oči z Rolanda a pozrel sa na Dana.

	„Už som povedal, že nie. Bol som tu.“

	„Hej, a váš kamarát to potvrdil. Rozumiem,“ Dano sa zahľadel na Nora. „Nič iné sme ani neočakávali.“

	Ten sa tváril nezúčastnene. Avšak pri Danovej poznámke mu nepatrne trhlo pravým lícom. Začínal byť nahnevaný, ale zatiaľ sa dokázal ovládať.

	„Nuž, klebety neklamali,“ povedal Roland.

	„Aké klebety?“

	Tibora to prestávalo baviť. Raz sa pýtal na čosi hlúpe jeden a vzápätí druhý. Určite sa ho snažia pomýliť, donútiť ho spraviť chybu.

	„Výpovede svedkov, ktorí vás videli v banke.“

	Tibor sa zatváril prekvapene. Rozosmial sa.

	„Akí svedkovia? Tvrdíte, že to sú len klebety. Slovenská polícia je vari odkázaná na klebety? To sa tento národ dočkal vskutku kvalitnej ochrany. Pomáhať a chrániť. Skôr otravovať a buzerovať slušných ľudí.“ Znova zazrel na Dana. „Takže, akí svedkovia?“

	„Tí, ktorí si v inkriminovanom čase všimli vaše auto pred bankou. Kolega sa nevyjadril celkom presne a pokiaľ ide o policajnú prácu, to už nechajte na nás,“ povedal Dano, ale vedel, že Roland ho len dráždi, aby sa prestal ovládať. Tibor sa zarazil.

	„Ako by mohli vedieť, že to bolo moje auto?“

	„Pretože si jeden z nich zapamätal vašu poznávaciu značku. Auto s rovnakou značkou stojí pred barom. A včera ste tvrdili, že je vaše.“

	Garay mykol lícom.

	„Dobre ste to vymysleli. Je to však len špekulácia,“ dodal okamžite.

	„Myslíte?“

	Dano naňho upriamil zrak.

	Tibor sa doňho zapichol pohľadom, akoby sa ho pokúšal zhypnotizovať. Nastala chvíľa trápneho ticha. Premeriavali sa a odhadovali.

	Tibor nechcel uznať svoju porážku. Chrbtom sa oprel o operadlo stoličky, odpil si z whisky a zahľadel sa kamsi do neznáma. Premýšľal. Čo títo dvaja vedia? Tušia, do akej miery je namočený v tej bankovej lúpeži? Majú svedkov, dokonca jeho poznávaciu značku. Nie. S tým by na súde nepochodili. Jeho právnik by ich zožral. Niekto videl jeho auto, ako odchádza od banky. No a čo? Možno si bol len oproti v trafike kúpiť cigarety. S tým sa ďaleko nedostanú. Prečo sa však pýtali na štvrtý august? Nespomínal si, čo sa vtedy stalo, nuž úporne premýšľal. Potom mu znenazdajky svitlo. V ten deň zbili toho chalana v lesíku. Toho, čo sa obšmietal v banke. Možno jedno súvisí s druhým. Ale veď ho nezabili, len trochu prepleskli, čo také by mu mohlo hroziť? V živote zbil už toľko ľudí a nikto sa doteraz nesťažoval. Debil Noro, ani mu radšej nemal o tom chlapčiskovi hovoriť. Tušil, že z toho budú iba problémy. Mal sa na to rovno vykašľať. Hlupák. Čo ak ten chalan zgegol? Tiborovi to celkom pokazilo náladu. Nevedel, ako ďalej.

	„Poviete mi meno toho svedka?“ ozval sa napokon.

	Detektívi si vymenili pohľady. Obom bolo náhle do smiechu. Takto ich teda nepreští. Skutočne povedal tento suverénny podnikateľ čosi natoľko stupídne?

	„To myslíte vážne, pán Garay?“ pobavene namietol Dano. „Identitu svedkov rozhodne nezverejňujeme. Také veci by ste mohli vedieť aj sám.“

	Pravdaže to vedel. Tibor si uvedomil, aká hlúposť mu vyšla z úst, ale nevedel, ako z toho celého vykľučkovať.

	„Len mi jeho meno nenápadne napíšte sem, na tento obrúsok. Zajtra vám zaparkujem pred domy fungl nové Mercedesy,“ pokúsil sa vyjednávať.

	Dano prižmúril oči.

	„Ale to je podplácanie verejného činiteľa, dokonca v službe, a za to je veľmi prísny paragraf, pán Garay.“

	V podstate sa im svojím návrhom práve priznal k tomu, že v tom čase pred bankou bol.

	„Ja predsa nikoho nepodplácam, chlapci. Berte to ako dar, ktorý si aj tak odpíšem z daní.“

	Rolanda prechádzala trpezlivosť. Nemal nervy na takéto ťahanice a hranie sa so slovíčkami, nechcel však Danovi kaziť jeho stratégiu.

	Trpezlivosť však prešla aj Dana. Vstal a oprel sa rukami o kraj stola.

	„Pán Garay, už ma to unavuje. Tu ide o veľmi závažný zločin.“

	„O aký zločin? Nič na mňa ani na mojich chlapcov nemáte!“

	„Tak dosť! Ide tu o vraždu. O brutálne zmasakrovaného mladého chlapca, ktorého našli v lesíku pri Mŕtvom ramene za mestom. Všetky stopy vedú priamo k vám. Vykrúcate sa, vyhovárate, klamete. Myslíte si, že sme na hlavu padnutí? Máme svedkov, ktorí vás videli, vašu ešpézetku, stopy po pneumatikách, ktoré zanechalo vaše Audi. Chcete, aby sme sem naklusali s kukláčmi a súhlasom na prehliadku vášho baru, diskotéky, či dokonca bytu? Zdá sa mi, že bývate s rodičmi. Je tak? Nevýskali by nadšením, keby sme im kompletne poprehadzovali celý byt, však? Vieme, čo ste za človeka, čoho ste schopný, ale my sme zodpovední za to, aby sa prišlo na to, kto zavraždil toho mladého chlapca. Vôbec sa nemusíme zhovárať tu v bare. Môžem vám poslať oficiálne predvolanie k nám na oddelenie. Keď sa nedostavíte, predvedú vás s plnou parádou. Dám si tú námahu a obvolám všetky televízne štáby, aby to nepremeškali. Premyslite si teda, či sa začnete správať ako chlap na úrovni, alebo budete ďalej kľučkovať a vyhovárať sa ako…“ Dano nedokončil vetu, pozeral sa mu do očí a vôbec sa nesnažil uhnúť pohľadom. Vedel, že má momentálne navrch, teraz bol na ťahu Garay.

	Tiborom lomcovala zlosť. Vedel však, že si za vzniknutú situáciu môže svojou neopatrnosťou sám. Dal sa nachytať ako sopľavý chlapec. Oči sa mu zúžili do malých pásikov, na čele sa prehĺbili vrásky. Rázne vstal z ratanovej stoličky a naklonil sa k Danovi. Roland s Norom sedeli a vyčkávali, čo sa ďalej bude diať.

	„Takže,“ precedil Tibor pomaly cez zuby, „svoje dedukcie a hypotézy si môžete strčiť do riti. A riadne hlboko. Prokurátor vám tie vaše dohady nezoberie. Nemáte ma z čoho obviniť. Alebo mi chcete povedať, že som zatknutý?“

	„Zatiaľ nie. Porozprávajte sa však so svojím právnikom, istotne nejakého máte, a o pár dní spolu navštívte naše oddelenie. Budeme sa mať veru o čom pozhovárať. Oficiálne, aby som podotkol.“

	„Tomu verte, že sa spojím s právnikom, a nie s jedným. A teraz odtiaľto bleskovo vypadnite!“

	Dano z neho ešte chvíľu nespúšťal pohľad.

	„Uvidíme sa.“

	Potľapkal po pleci Rolanda, aby mu dal najavo, že sú už na odchode. Nenáhlivo opustili terasu baru Kamelot.

	Tam zavládlo absolútne ticho. Snáď prvýkrát od otvorenia baru. Nikto sa nechcel ozvať ako prvý, všetci vyčkávali na šéfovu reakciu. Tiborovi stúpala do tváre červeň a brada sa mu roztriasla. Ostatní vedeli, že to nie je dobré znamenie a že o chvíľu začne vyčíňať.

	Za okamih už letel veľký stôl oblúkom ponad dlaždice a pristál na susednom. Tibor ho v návale hnevu vyhodil do vzduchu aj s pohármi. Noro prišiel o takmer celé pivo, ale mlčal.

	„Kurva! Odjebem ich! Hajzli skurvení fízlovskí. Čo si o sebe myslia, hlavne ten… Grach, či Graf, či ako sa volá. Zadupem ho do zeme ako mravca!“ Poobzeral sa okolo seba, akoby niečo hľadal. „Kde mám, doriti, telefón?“

	Ani poriadne nedopovedal, keď s ním pribehol čašník.

	„Mal si ho vo vnútri na bare.“

	„Daj ho sem!“ vytrhol mu mobil z ruky. V zozname si našiel číslo na svojho právnika. Všetko mu dopodrobna vysvetlil, no isté závažne detaily si šetril na osobné stretnutie. Pripomenul mu, aby oboch detektívov čo najskôr preklepol. Musí sa snažiť na nich niečo vyňuchať, hoci len nepatrnú maličkosť. Všetko sa dá zveličiť, nafúknuť a použiť. Nie je žiadny odroň, aby si polícia s ním robila, čo sa jej zachce, tak to teda nie! Rozhodne nepôjde bručať do basy pre nejakého bezvýznamného sopliaka. Mal za golierom oveľa závažnejšie veci a nikdy mu nič nedokázali. Vraždu akéhosi „nímanda“ mu nikto nenašije. Nech sa jeho právnik stará, ako z toho vyviazne. Nezaujíma ho ako, musí to však dotiahnuť do úspešného konca. Pre Tibora bez následkov a hlavne bez trestu. Ak to nezvládne, skončil, a to definitívne! Advokát si bol toho tiež veľmi dobre vedomý. Nerád by sa niekde vykúpal s nohami v betónovej kocke. Nevdojak si spomenul, ako raz právnik jeho bývalého šéfa rozhneval svojho chlebodarcu. Právnikove pozostatky našli až o päť rokov v plechovom sude na dne neďalekej vodnej priehrady. Zvyšky tela v ňom ležali neprirodzene skrútené. Až po samý vrch suda boli zaliate v montážnej pene. Jeho hlava sa doteraz nikde nenašla. Identifikovali ho len podľa DNA.

	Veď on si na tých detektívov posvieti. Zráta im to.


26.

	10. august, 8:14

	Na raňajšej porade sedeli Roland, Dano, Michal a vyšetrovateľ Jozef Boháč za dlhým oválnym stolom v kancelárii šéfa odboru násilnej kriminality Jána Malinčina. Ten pár minút listoval vo všetkých dôkazových materiáloch. Daniel Graf napísal správu v predošlý večer. Malinčin zatvoril dokumentáciu a odložil ju na stôl. Zložil dlane, akoby sa chystal modliť, zavrel oči, potom si rozplietol prsty, premiešal kávu a očami prebehol po tvárach prítomných. Nakoniec uprel pohľad na Dana.

	„Tvoj názor?“ vyzval ho a vytrčil bradu.

	„Nemyslím si, že ide o vyrovnávanie účtov. Tí chlapci im nesiahajú ani po členky. Išlo iba o pomstu. O brutálnu pomstu a demonštráciu sily, svetskej moci v tomto meste. Niečo ako výstrahu, aby si v budúcnosti nik nič podobné nedovoľoval. Prakticky tú bankovú lúpež priznal, aj keď nevedomky. Minimálne to, že sa na mieste v inkriminovanom čase nachádzal.“

	„Takže ste aj s Rolandom presvedčení, že Hermeiera zabil Garay, alebo niektorý z jeho kumpánov? Už sa mi ozval jeho advokát. Nevyzerá to dobre. Musíme mať presvedčivé dôkazy. Zatiaľ ho zatknúť nemôžeme. Nesmieme si dovoliť žiadne pochybenie. To, že bol v lesíku, ak tam vôbec bol, ešte nič nenaznačuje. Nenašli sme tam jeho odtlačky prstov, nič konkrétne, čo by ho spájalo s prípadom.“

	„Ale veď je úplne zrejmé, že to bol on. Možno nie osobne, veľa vecí však svedčí proti nemu. Bol v banke vtedy, keď tam vpadol Hermeier. Prekazená lúpež v ňom vyvolala túžbu po pomste. Máme jeho poznávaciu značku z miesta činu. Overili sme si aj Hermeierovho kamaráta, Miloša Golského. Zistili sme, že jeho otec vlastní tmavomodrý Fiat Punto. Aj ten videli pred bankou v čase lúpeže. Náhoda? Nemyslím si. Všetko naznačuje, že si Garay akýmsi spôsobom zistil Hermeierovu totožnosť a neskôr mu vybúchali za odmenu mozog z hlavy. Prezreli sme záznamy z kamier z banky, Hermeier na nich v inkriminovanom čase pobehuje s nožom v ruke. Na záberoch spred banky nie je modrý Fiat, ale svedok nám potvrdil, že parkoval iba o kúsok ďalej. Prečo? Nevieme. Asi amatérska chyba, hlúposť, obavy. Čertvie. V lesíku, kde bol zavraždený Hermeier, sme našli stopy dezénu Garayovho auta a odtlačky pneumatík nejakého malého auta. Čo keď to bolo práve Golského Punto? Odtlačky prstov by tam niekto hľadal márne. Nejaké sa našli na kameňoch a fľašiach, ale nevieme, koho sú.“

	„Veľa ľudí mu dosvedčí alibi.“

	„Falošné alibi. Hádam nebudú svedčiť proti vlastnému šéfovi. Strach nepustí. Takisto pri tom zohráva rolu aj tá ich, prepáčte za výraz, mafiánska lojalita a česť.“

	„Hneď po porade sa vyberte za Golským,“ rozhodol zamračený Malinčin. „A Dano,“ pozrel sa takmer prosebne na Grafa, „nech je to čo najskôr vyšetrené, nech nám ten prípad neprerastie do kauzy.“

	„Chceme to isté,“ ubezpečil ho Graf. „Videli ste toho zavraždeného. Čo si zaslúži niekto, kto dokáže niečo také beštiálne?“

	Malinčin kývol detektívom rukou, aby sa do toho pustili.

	„Potrebujem sa ešte o čomsi porozprávať s vyšetrovateľom Boháčom.“

	Roland a Dano už o niekoľko minút sedeli v aute a mierili po ceste číslo 64 do Dolných Obôr.

	 

	Zaparkovali pred domom číslo 113 pri krajnici cesty, ktorá viedla naprieč obcou. Keď vystúpili z auta, zabúchali na malú kovovú bráničku. Železné ruže sa kľukatili z jedného styčného bodu a vetvili sa do šírky v podobe okrasnej kytice. Stonky a listy sa preplietali v akomsi prazvláštnom ornamente. Z vnútornej strany privaril gazda na tento umelecký kováčsky výtvor plech, aby nikto necivel do dvora.

	Z domu najskôr vykukla ženská hlava, potom celá postava. Zbehla po schodíkoch a úzkym chodníčkom podišla k nim. Mala na sebe kvetovanú domácu zásteru bez rukávov. Mohla mať rovnako dobre štyridsaťpäť, ako i šesťdesiatpäť rokov. Azda keby bola inak oblečená, upravená, hranica odhadu by sa posunula o kus nižšie.

	„Dobrý deň. Vy ste pani Golská?“ pozdravil ju vyšší detektív.

	Cez bráničku ich však nebolo celkom vidno a ona nikomu cudziemu odomykať nemienila, nuž len zvedavo pozerala na dvoch chlapov cez úzku štrbinu medzi kovovým stĺpikom bráničky a dvojmetrovým betónovým múrom. Vedela, že dnes chodí po domoch veľa podvodníkov, niektorí tvrdia, že sú z elektrární, iní od plynárov, či z poisťovne.

	„Som,“ prikývla hlavou. „Ďakujem, ale o nič nemám záujem.“

	Nezvrtla sa však a neodišla. V kútiku duše bola predsa len zvedavá, čo by jej mohli ponúknuť. Čo ak by sa to napokon oplatilo?

	Chlap na ňu nechápavo fľochol.

	„Nič vám predsa neponúkam,“ vyhlásil do úzkej škáry.

	Nastalo trápne ticho. Mlčky sa premeriavali pohľadmi.

	„Prepáčte,“ oslovil ju znova detektív ponad vysoký plot. „Asi sme sa nepochopili. Ospravedlňujem sa za to, že sme sa nepredstavili.“

	„Nemusím vedieť vaše mená. Nič na mňa neskúšajte.“

	„Počkajte, pani Golská. My sme od polície, nie sme podomoví predajcovia ani lupiči.“

	Dano vytiahol služobný preukaz a zodvihol ho nad bráničku. Golská sa zastavila a podišla kúsok bližšie, aby si ho prezrela.

	„A prečo ste za nami prišli? My sme slušná rodina.“

	„Radi by sme sa porozprávali s vašim synom Milošom.“

	„Dúfam, že nič nevyparatil. Alebo… áno?“ opýtala sa veľmi opatrne. Zaplavila ju hrôza.

	„To zatiaľ nevieme, ale možné to je. Máme isté podozrenie, že…“

	Dano s Rolandom započuli za bráničkou akési slabé žuchnutie. Obaja sa postavili na špičky, aby sa pozreli, čo sa stalo. Pani Golskú však nikde nezočili. Tej sa totiž zatmelo pred očami, v hlave sa jej rozkrútil kolotoč aj s muzikou a zamdlela. Dopadla tesne vedľa kríka so šípovými ružami.

	„Kde je?“ spýtal sa Roland.

	„Čo ja viem. Asi odpadla.“

	„Skús kľučku, možno nie je zamknuté.“

	Dano stlačil kľučku, ale dvere sa nepohli.

	„Preskoč!“ povedal Rolandovi.

	„Prečo ja? Čo ak majú psa?“

	„To by tu už dávno pobehoval a štekal.“

	Psa mali, ale bol za domom uviazaný na reťazi a v chládku svojej drevenej búdy driemal. Granule požral, vodu vypil, nič iné ho nezaujímalo.

	„Choď ty. Ja mám úzke nohavice.“

	„Doriti. Ty si teda kolega. Všetko aby som robil sám.“

	Roland si v okamihu preplietol prsty a ochotne mu ich nastavil. Dano na ne stúpil a vyšvihol sa na bráničku. Na okamih na nej posedel, aby videl, kam dopadne a zoskočil dole.

	Práve v tej chvíli okolo prechádzala staršia pani a za sebou ťahala nákupnú tašku na kolieskach. Detektívi si ju nevšimli, pretože boli otočení chrbtom k ulici. Zato ona si ich všimla.

	„Pomóóc! Zlodeji!“ začala vrieskať ako zmyslov zbavená. „Ľudia, poďte sem, ku Golským sa vkrádajú zlodeji. Ľudia, ratujte!“

	Ľudia ale nejavili záujem miešať sa do cudzích vlámačiek. V dnešnej dobe sa každý stará sám o seba. Tento neblahý fenomén prenikol z miest už aj na dediny. Každý radšej čušal doma a tváril sa, že sa ho to netýka. Prečo by mal pribehnúť niekomu na pomoc a riskovať, že ho dajaký zlodej bodne nožom, či zastrelí? Dnes mal zbraň už ktokoľvek. Pozerali správy, boli v obraze. A ak nesledovali správy, tak im akási ochotná susedka všetko vysvetlila. Skreslene, ale predsa. Obozretnosť nadovšetko. Na niektorých oknách sa odtiahla záclona a za ňou sa črtala nejasná silueta zvedavcov. Nikto však nevyšiel von z domu, aby pomohol vrieskajúcej starene.

	Roland sa strhol. Obrátil hlavu a zazrel na to vrieskajúce čudo. Tú tašku už niekde videl. Babku tiež. Bola to tá istá pani, ktorú stretli pred pár dňami pred Hermeierovým domom. Asi nemá čo robiť, nuž od rána do večera brázdi ulice dediny.

	„Pani drahá, nerobte krik. Už ma nespoznávate? To som ja, z toho pivovaru. Spomínate si? Ako sme boli nedávno u Hermeierových, keď vyhrali to auto.“

	Babka prestala ziapať a zahľadela sa na neho. Hlavu pritom nakláňala z jednej strany na druhú, aby si ho poriadne obzrela. Chvíľu hútala.

	„No namojdušu, ste to vy,“ priložila si ľavú ruku na prsia. V pravej neustále držala tašku. „Prečo leziete ľuďom cez ploty?“

	„Prišli sme do vašej dediny oznámiť ďalšiu výhru. Vy ste sa tu asi všetci narodili pod šťastnou hviezdou. No kto by si to bol kedy pomyslel? Pán Golský určite pije pivo, že?“

	Babka pohotovo bez premýšľania odpovedala:

	„Pije, čo by nepil! Všetci sa tu ním nalievajú.“

	„No vidíte. Aj on posielal etikety z fliaš a vyhral druhú cenu, ‚elcédé‘ televízor s obrovskou uhlopriečkou. Štyridsaťdva palcov. Viete ako sa na tom úžasne sledujú telenovely? Priviezli sme im ho, prišla nám otvoriť jeho manželka a keď sme jej to povedali, tak od šťastia odpadla. Brána je ale zamknutá a my sme jej chceli podať prvú pomoc. Veď sme ľudia. Nemohli sme ju nechať ležať na zemi.“

	Babka sa zadívala na auto. Pripadalo jej navlas rovnaké ako to, ktoré vyhral Hermeier. Asi majú dve podobné, pomyslela si. Potom si dala ruky vbok, zvraštila čelo a nasrdene vyhlásila:

	„Kurník šopa, každý v tejto dedine niečo vyhráva a ja stále nič! Čo som sa ja naposielala vylúštených krížoviek a osemsmeroviek. Koľko som pokúpila stieracích žrebov! Nikdy nič. Asi aj ja začnem chlastať pivo, možno potom čosi vyhrám. Taký televízor by sa mi zišiel. Doma mám iba takú malú ‚laprtinku‘, oči mi už dobre neslúžia, len naň žmúrim.“

	„Vidíte, kto nepije, nevyhráva,“ povzbudil ju Roland a usmial sa.

	Dano pomáhal pani Golskej za plotom vstať na nohy. Spamätala sa z toho pomerne rýchlo. V prvom momente nevedela, čo pri nej robí cudzí chlap, pomaly sa jej však v hlave rozjasňovalo.

	„Pani Golská, ste v poriadku?“ oslovil ju Graf. „Mohli by ste, prosím, odomknúť bráničku a vpustiť dnu môjho kolegu? Nechceme, a istotne ani vy, aby tu z toho bol malý cirkus. Zvedavcov sa tu môže zbehnúť ako maku.“

	Podal jej ruku a pomohol jej vstať.

	Golská na neho omámené hľadela.

	„Máte pravdu.“

	Z vrecka zástery vytiahla veľký kľúč, odomkla zámku na bráničke a otvorila ju. Len čo Roland vošiel, svižne zatvoril dvere bráničky, zotrel si pot z čela a vydýchol si.

	„Stará striga. To musíme zakaždým natrafiť na ňu?“ Golskej pohľad a výraz neveštil nič dobré. Nahnevane zízala na Rolanda.

	„Prepáčte, to nepatrilo vám. Tá babka vonku sa skutočne veľmi agilne zaujíma o všetko, čo sa deje.“ Ukázal za seba. Emília Golská prikývla.

	„To je stará Boldová. Mladí ju volajú ‚rádio‘. Je až neuveriteľne zvedavá, čo nevie, to si domyslí, a čo vie, nafúkne.“

	Na okamih sa odmlčala a zahľadela sa na Dana.

	„Vraveli ste ale, že Miloško má nejaké problémy. Nerozumiem tomu. Veď je to slušný chlapec. Aké by on mohol mať opletačky so zákonom?“

	Potom sa zachmúrila a razantne riekla:

	„Dúfam, že ho ten Hermeierov lapaj zase na niečo nenaviedol?!“ Energicky si dala ruky vbok.

	Dano si pomyslel, že pravdepodobne áno. Čo takto banková lúpež? To nie je ako ukradnúť tri klásky kukurice.

	„Hovoríte Hermeier? Rudolf Hermeier?“

	„Áno, mladý Rudo Hermeier. Taký čudák. Je to Miloškov jediný kamarát, väčšinu času trávia spolu, už od detstva. Chudáčik. Otec ho stále mláti, mama mu zomrela ešte…“

	„To vieme. Poznáme jeho príbeh,“ skočil jej do reči Dano.

	„Poznáte?“ nechápavo na neho pozerala.

	„Môžeme ísť dnu? Tu na dvore je všetko počuť,“ poznamenal Roland.

	„Nech sa páči,“ pokynula im rukou. Pomaly vyšla po schodoch a s rukou na kľučke zastala pred vchodovými dverami. Obrátila sa, premerala si pohľadom detektívov a povedala:

	„Môj manžel je po nočnej zmene, ešte spí, ak ho stará Boldová nezobudila. Mám ho zavolať?“

	„Vlastne sme tu kvôli Milošovi,“ odvetil jej Dano Graf po krátkom premýšľaní. „Predpokladáme, že len on nám dá odpovede na naše otázky.“

	Emília Golská sa zamyslela. Aké otázky by už len policajti mohli klásť jej Miloškovi? Čo také mohol vyparatiť? Má občas svoje muchy ako každý, ale veď ho dobre vychovala. Nechápala to. Možno sú tu pre to auto, ktoré prednedávnom rozbil. Áno. Určite. Neverila, že by Miloško spáchal čosi ohavné. Nemal na to povahu.

	„Nech sa páči, ráčte dnu,“ povedala im pokojne. Vurzelovi sa videlo, že to vyslovila odovzdane, akoby ju niečo ťažilo.

	„Je váš syn doma?“ spýtal sa Dano.

	Golská naňho opatrne pozrela. „Nie, nie je doma.“

	„A kde by sa mohol zdržiavať?“

	„Prepáčte, ale naozaj neviem,“ odvetila skrúšene a pokrčila ramenami. Prešla do obývacej izby, sadla si do kresla a stiahla si krátku zásteru na kolená.

	„Miloško bol pred pár dňami akýsi čudný. Odmietal vyjsť z izby, nejedol. Správal sa tak až do druhého večera. To bola, myslím, nedeľa. Áno, určite bola nedeľa,“ dodala neisto. „Neotváral ani na naliehanie otca.“

	Smutne pozrela do zeme.

	„V sobotu sa vrátil neskoro v noci, takmer nad ránom. Je mladý, občas ide niekam von, zdrží sa na nejakej diskotéke alebo tak. Ráno našiel manžel v garáži rozbité auto. Sklo na zadnom okne bolo úplne rozmlátené. Miloš si ho požičal v sobotu okolo obeda. Ani si len od otca kľúče nevypýtal. Zobral ich bez dovolenia, to preto bol muž taký nahnevaný. Celý deň som musela počúvať jeho ponosy a búchanie päsťou v kuchyni po stole. Ani vám nebudem vravieť, ako sa najedoval, keď našiel to auto. Až sa triasol. Chcela som mu dať Lexaurin na upokojenie, ale pil alkohol, tak som si to rozmyslela. Nemohli sme Miloška donútiť vyliezť z izby. Nešlo to ani po dobrom, ani po zlom. Najhoršie však bolo, že som mu v zadnom vrecku nohavíc našla pokutový blok na tristo eur. Ani som ho radšej nemala ukazovať mužovi. Neviem, prečo som to vlastne spravila. To sa však stalo až v pondelok ráno, keď konečne vyšiel z izby. Pochopíte? Dva dni nič nejedol a nepil. Marián, môj manžel, ho nikdy nebil. Vtedy som si ale myslela, že je s Miloškom amen. Neudrel ho, ale reval ako šialenec a mával mu pokutovým blokom pred nosom. Tristo eur… Panebože…“

	Detektívom sa zdalo, že Golská sa každú chvíľu rozplače.

	„To sú pre nás existenčné peniaze,“ pokračovala vo svojom rozsiahlom monológu.

	„Veľa nezarobíme, ale snažíme sa žiť slušne a dôstojne. Pracujem v odevných závodoch v meste ako krajčírka, občas šijem aj doma, aby som aspoň niečo málo privyrobila. Marián robí v jednej firme vyrábajúcej plastové okná. Pracuje dvanásť hodín denne, berie aj nočné. Poznáte súkromníkov. Kožu by z vás zdrali a najradšej by vám za to nič nedali. Tá almužna, ktorú aj s manželom dostávame, ledva pokryje naše mesačné náklady. Na dovolenke sme spolu neboli možno dvadsať rokov. A teraz… tristo eur pokuta. Bože dobrotivý,“ zabedákala a zopla ruky.

	„Čo som komu spravila? Myslela som, že sa manžel zosype. Ešte v pondelok vybral z banky naše skromné úspory a vyplatil blok na dopravnom inšpektoráte. Tam zistil, že Miloškovi odobrali na dva roky vodičský preukaz. Vraj nafúkal takmer dve promile. Keby sa so mnou alebo s Mariánom niečo stalo, kto nás teraz odvezie do nemocnice? Ja som s nervami takmer v koncoch, o manželovi ani nehovorím. Keď sa vrátil z mesta, šiel rovno do krčmy, úplne ho to položilo. On veľa nepije, občas nejaké to pivo, ale v pondelok popoludní prišiel spitý pod obraz Boží a namieril si to rovno do Milošovej izby. Asi ho chcel naozaj vyfackať. Chcela som mu v tom zabrániť, predsa je to môj syn, ale Marián ma surovo odstrčil. Aha, tu na lakti mám stále modrinu,“ ukázala im ľavú ruku. „Hrozne sa spolu pohádali. Miloško ho odsotil a vybehol von z domu. Úplne bosý. Ani len topánky si nestihol obuť. Vlastne, neskôr som si na chodbe všimla, že má iba jednu. Netuším, kde dal druhú.“

	Detektívi tušili, kde. Spýtali sa, aké číslo Miloš nosí.

	„Štyridsaťdva,“ odvetila nechápavo.

	Golská si pošúchala spánky.

	„Niečo mi napadlo. Manžel našiel v aute akési cudzie tenisky. Krvavé a zablatené. Chápete? V tomto suchu, no nie je to čudné?“

	Dano s Rolandom chápali, prečo boli zablatené, aj krvavé. „Ani mi ich radšej neukázal. Myslím, že ich nechal niekde v garáži.“

	„Mohli by ste nám ich ukázať a poskytnúť na rozbor?“ spýtal sa jej Roland.

	„Ale pravdaže.“ Uprene sa naňho pozrela. „Na aký rozbor? Načo by vám boli staré špinavé tenisky?“

	„Nuž veď to. Nevieme, komu patria.“ Decentne sa odmlčal. „A to nás veľmi zaujíma.“

	„Ako myslíte,“ povedala. „Ešte vám to dopoviem.“ Dvakrát si oblizla pery a pokračovala. „Keď Miloško vybehol z domu, muž za ním neutekal. Bol naozaj dosť opitý a hneval sa. Nemal najmenšiu chuť ho naháňať. Vlastne bol rád, že mu zmizol z očí. Úbožiatko, dva dni nejedol a potom musel pred otcom z domu utekať. Nestihla som sa ani len pozrieť, kam bežal. Jednoducho za sebou zabuchol dvere a zmizol. Keď som vyšla pred dom, už ho nebolo.“

	Danovi sa zazdalo, že sa jej na líci zaleskla slza.

	„Môžeme vidieť izbu vášho syna?“ spýtal sa jej opatrne Roland Vurzel a premýšľal, kde mohol Miloš asi tak zmiznúť. V dedine bez peňazí toľko možností iste nemal.

	„Zaiste,“ odvetila neisto. „Poďte. Sú to tamtie dvere.“

	Zasunula si prameň neposlušných vlasov za pravé ucho, otvorila dvere na detskej izbe, miniatúrnom kráľovstve ich syna, ktoré nemalo viac ako deväť metrov štvorcových a kývla im, aby vošli.

	V izbe bol pomerne starý nábytok. Pravdepodobne predtým krášlil niekoľko desaťročí obývačku. Miestnosť však na prvý pohľad pôsobila pomerne útulne. Tušili, že ju upratovala starostlivá matkina ruka. Pri čele váľandy stál menší písací stolík, na ktorom boli na kôpku poukladané rôzne časopisy. Pri ňom sa na malom koberčeku čosi zaligotalo. Roland Vurzel vytiahol z vrecka pero, zohol sa a zdvihol náušnicu v tvare veľkého áčka v krúžku. Ukázal ju Danovi a bez opýtania vložil do malého vrecúška. Milošova matka to ani nepostrehla. Smutne a zarazene hľadela do zeme.

	„Ešte raz si to prejdime,“ oslovil ju Dano Graf.

	„Dnes je štvrtok, spomínali ste, že v pondelok ušiel z domu. To sú štyri dni. Nemyslíte si, že je to podozrivé? Prečo ste ho nenahlásili ako nezvestnú osobu?“

	Niekoľkokrát sa zhlboka nadýchla. Drobné prsia sa jej pod zásterou dvíhali a klesali.

	„Ja neviem. Predpokladali sme, že sa čoskoro vráti. Viete, občas chodieval na koncerty, dokonca aj niekoľkodňové letné festivaly, tak sme…“

	Až teraz si vlastne uvedomila bolestnú skutočnosť.

	„Božemôj, čo sme to za rodičov? Syn sa nám stratí a my sa ho ani nesnažíme hľadať.“

	„Len pokoj. Všetko sa vysvetlí.“

	Rozhliadol sa vôkol seba.

	„Spravil to už niekedy?“

	„Čo či spravil?“ placho naňho pozrela.

	„Ušiel niekedy predtým z domu? Ak áno, robil to častejšie?“

	Zavrtela hlavou.

	„Nie. Nikdy. Vždy nám hovoril, kam ide, dokonca aj kedy sa vráti.“

	Dano si všimol na zemi pod malým televízorom konzolu playstation.

	„Vezmeme si so sebou tento joystick. Musíme z neho odobrať odtlačky Milošových prstov. Používal ho len on, však?“

	„Kto iný?“ zašepkala žena cez slzy a povedala im, že si ho pokojne môžu vziať.

	Zavŕzgali dvere na spálni a zjavil sa v nich polonahý vysoký chlap. Na sebe mal len tmavomodré bavlnené trenírky a šľapky. Strapaté vlasy a neprítomný pohľad prezrádzali, že sa práve zobudil z tvrdého spánku.

	„Čo je to tu za hurhaj?“ opýtal sa podráždene. „To si už ani vo vlastnom dome nemôže človek pospať po nočnej? Kto to je?!“ spýtal sa namrzene manželky.

	Golská vyskočila z kresla a pohotovo mu odvetila:

	„Títo páni sú od polície.“

	Pozrel na ňu a potom na policajtov.

	„Pokutu som už zaplatil. Nič nedlžím, tak neviem, čo by odo mňa mohli chcieť. A tomu nášmu trubirohovi vrátia vodičský až o dva roky. To ho naučí. Môže byť rád, že ho nezavreli,“ povedal razantne.

	„Marián, prišli sa pýtať na Miloška.“ Sklonila zahanbene hlavu.

	Golský vypúlil oči, pozrel sa najprv na ňu, potom na detektívov. „Čože?!“

	„Sme z úseku násilnej kriminality,“ vysvetlil mu Dano. „Potrebujeme sa súrne rozprávať s vaším synom. Mnohé naznačuje…“

	Golský mu nedal dohovoriť. Chytil sa za hlavu obomi rukami a zabedákal:

	„Ja som to vedel. Ale on nie. Načo by dával na otcove rady. Istotne má v tom prsty mladý Hermeier. Na niečo ho nahovoril a ten náš truľo ho poslúchol ako pes. Veď len nech ho dostanem do rúk, ja…“

	„Pán Golský,“ prerušil ho Roland, ktorému sa nechcelo počúvať jeho horekovanie. Navyše v dome bolo veľmi teplo a košeľa sa mu začínala lepiť na telo.

	„Myslím, že môžeme prejsť rovno k veci. Ak máte na mysli Rudolfa Hermeiera, s ním už nenarobíte nič. V pondelok našli jeho telo v malom lesíku kúsok za mestom.“

	Golského oblial studený pot.

	„Te… telo?“ zajakal sa.

	Roland im doprial chvíľu času, aby to trochu strávili.

	„Niekto ho brutálnym spôsobom zavraždil. Našli sme stopy a dôkazy, ktoré nás doviedli k vám. Radi by sme porovnali aj úlomky skla, ktoré sme objavili na mieste činu. Je možné, že sa zhodujú s vašim autom. To isté sa týka aj dezénu pneumatík. Ak teda súhlasíte s tým, vaše auto si prehliadneme.“

	Golská stála ako soľný stĺp. Opäť ju zmáhali mdloby. Obostrela ju šedočierna hmla, zdalo sa jej, že sa krúti v centrifúge. Podlomili sa jej nohy, ruky jej ovisli pozdĺž tela ako stužky na máji. Našťastie pri nej stál manžel, ktorý ju opatrne zachytil a posadil do kresla. Nastalo ticho. Manželom vírili v hlave tisícky myšlienok, živých obrazov, záhadných otázok a ešte záhadnejších odpovedí. Dano s Rolandom vyčkávali, kým trochu strávia čerstvé novinky.

	Golský sa zviezol na operadlo kresla vedľa manželky. Už nevyzeral sebavedome.

	„Ako… ako v tom všetkom figuruje náš syn? Čo sa vlastne stalo?“ vyjachtal roztrasene.

	„To sa pokúšame vyšetriť, preto sme tu. Na mnohé otázky nám môže odpovedať len Miloš.“

	Golská sa prebrala z mrákot, zalomila rukami a prepukla v usedavý nárek. Manžel ju nežne hladil po vlasoch, aby sa upokojila. Muselo to byť pre nich náročné. Stratil sa im syn a polícia ho považovala za podozrivého z akejsi vraždy. Ich milovaný Miloško. Vždy dobré a pozorné dieťa. Drahá ratolesť. Komu by už len on, taký dobrý chlapec, mohol ublížiť? Veď ako chlapec dokonca miništroval v kostole. Nikdy sa naňho nik nesťažoval. V škole sa nebil, neodvrával, nenosil poznámky, zo správania mal vždy jednotku. Športovec, futbal hrával. To musí byť nejaký omyl. Snáď si ho tí policajti len s niekým pomýlili. Nie, tomu neverí. Niekde sa stala chyba. Niekto sa s nimi iba zahráva. Ide o krutú hru nejakého neprajníka. Kohosi, kto im chce ublížiť. Zniesť ťarchu hanby na ich rodinu. Ako by sa ľudia v dedine na nich pozerali? A ako by sa oni mohli pozrieť do očí im? Dôkazy. Aké už len títo policajti môžu mať dôkazy svedčiace proti ich synovi? Pneumatiky. Pche! Takých áut tu jazdí. Aj sused o štyri domy vyššie má Fiat. Nič to neznamená. Sklo. Čo už to je za argument? Ktokoľvek tam mohol rozbiť sklo. Prečo si myslia, že je to práve z ich auta? Nezmysel.

	Neviditeľné ruky akoby zdvihli zronenú Emíliu z kresla. Lesklými očami sa pozrela na Dana Grafa. Chcela prehovoriť, ale z úst sa jej nevydrala ani hláska. Prehltla a tíško zašepkala:

	„Myslíte si, že by náš Miloško mohol…“

	Hlas sa jej zasekol uprostred vety a rukami si zakryla oči. Celé telo sa jej roztriaslo a hoci bol horúci augustový deň, začala jej byť zima.

	„Nič si nemyslíme, pani,“ odpovedal jej rýchlo Dano. „No dôkazy rozhodne nehrajú v jeho prospech.“

	Na okamih sa odmlčal, vytiahol si z vrecka nohavíc plátennú vreckovku, zotrel si pot z čela a zátylku a pokračoval:

	„…A teraz sa dozvedáme, že neviete, kde sa nachádza. Je jeden z podozrivých a budeme musieť po ňom vyhlásiť celoštátne pátranie, ak…“

	„Ak…?“

	Golskej takmer vyliezli oči z jamôk, tak uprene na neho civela.

	„Ak teda skutočne neviete, kde by mohol byť, prípadne, ako sa s ním spojiť. Pochopte, v jeho prípade ide o veľa a každá chvíľa môže veci len zhoršovať.“

	Zadíval sa na ňu a dodal:

	„…V jeho neprospech, samozrejme.“

	Golský sa postavil a podišiel k Danovi. Zvraštené čelo muža nenaznačovalo nič dobré.

	„Takže vy sa nazdávate, že my to iba hráme? Že vieme, kde je a zámerne to tajíme? Kristepane, čo je toto za ľudí?“ pozrel sa na manželku a objal ju okolo pliec.

	„Stratí sa nám syn, niet ho a ešte nás aj obvinia, že s tým máme niečo spoločné, alebo že ho niekde ukrývame kdesi na povale ako partizána za vojny.“

	„Pochopte, musíme preve…“

	„Budem sa na vás sťažovať. Vaše postupy a takzvané vyšetrovacie metódy sa nám vôbec nepáčia. Mali by ste ho hľadať a nie osočovať jeho rodičov. Vyprosujem si, aby ste sa takto s nami rozprávali. Nie sme žiadni vagabundi. Je to úplne nemiestne. Tu ste v mojom dome, a ak sa vám niečo nepáči, ráčte odísť. Máte ľuďom pomáhať a chrániť ich, ak sa vám nechce, je to vaša vec. My si skúsime poradiť aj sami. S pomocou susedov a známych ho nájdeme. Nemohol sa prepadnúť pod zem.“

	Čo sa všetci v poslednej dobe odvolávajú na heslo pomáhať a chrániť?, pomyslel si Dano. Veď je to len fráza, ktorú zoštylizovalo ministerstvo vnútra, aby posilnili dôveru občanov k policajnému zboru. Ľud treba držať nakrátko, mávať nad ním bičom zákona, nie mu pomáhať, inak sa to tu zvrtne na totálnu anarchiu. To by tento štát pekne vyzeral.

	„My predsa nikoho neosočujeme,“ zapojil sa aj Roland. „Je to naša práca a je našou povinnosťou preveriť akékoľvek indície, ktoré by nás doviedli k páchateľovi. Ak je vám niečo proti srsti, pokojne vás môžeme predvolať na kriminálku. Príde si po vás služobné auto a celá dedina bude vidieť, že vás odváža polícia. Som veľmi zvedavý, aké reči budú kolovať potom. Zistil som, že máte veľmi ostražitú a agilnú susedku. Do dvadsiatich minút by to vedeli úplne všetci. Možno by to dali aj vybubnovať pred obecným úradom. Nehrajme sa tu teda na skrývačku ani na nejaké sťažnosti, nechytajme sa za slovíčka, kto má komu pomáhať a koho chrániť. Áno, máte na to nárok a občianske právo, avšak neviem, na čo presne by ste sa chceli sťažovať. Veď sa len pokúšame nájsť vášho syna a porozprávať sa s ním. Zatiaľ sme ho neprišli zatknúť, to by to vyzeralo trochu inak. Viete, každý si chráni svoje dieťa. Ste jeho rodičia a je to viac-menej prirodzená reakcia.“

	Dano Graf rozpačito prestúpil na mieste. Rolandov príhovor ho trochu vyviedol z miery. Marián Golský by rád niečo dodal, nenachádzal však slová. Iba stál a civel na Rolanda. Emília ho zľahka chytila za ruku. Chcela mu naznačiť, aby nezašiel príliš ďaleko. Oboch by ich to neskôr mohlo mrzieť. Nechcela, aby sa jej muž púšťal do dlhšej verbálnej potýčky s policajtmi. Ešte by aj na neho niečo našli a našili a potom ho zašili. To by neprežila. Syn bohviekde, nikto nevie či živý alebo mŕtvy a muž vo väzení. Čo by si počala? Veď by sa k nej nepriznával ani vlastný pes. Spomenula si na svoju sesternicu Renátu. Po jednom jedinom rande s akýmsi vojakom, a jednej jedinej súloži za kultúrnym domom, zostala tehotná. Mladý desiatnik od tankistov však o ňu a o bábätko nejavil žiaden záujem, hlavne že dostal, čo chcel. Renáta zažívala ako slobodná matka doslova peklo. Kamkoľvek sa pohla, všade jej to dávali pocítiť. Ak niekto pred ňou otvorene nenadával do kuriev, šľapiek, handier, cundier, filciek, pobehlíc a podobne, nuž si aspoň odpľul a znechutene na ňu gánil.

	Asi rok to ako-tak pretrpela. Potom zo dňa na deň niekam zmizla. Podaktorí tvrdili, že sa zbláznila a skončila v ústave pre choromyseľných. Emília ale od matky vedela, že sa odsťahovala až do Šale, kde sa jej podarilo cez akúsi bývalú spolužiačku zo strednej školy vybaviť jednoizbový mestský byt. A to všetko len pre jedno nemanželské bábätko. Čo by ju čakalo, keby vyšlo najavo, že jej milovaný syn je vrah? Nechcela si to ani predstaviť. Možno by ju aj s mužom obesili na stožiar pred bránou cintorína.

	Z premýšľania ju vytrhol Danov hlas.

	„Ešte jedna maličkosť a potom sa poberieme.“

	Apaticky sa na neho pozrela a ešte viac stisla manželovu ruku.

	„Radi by sme sa pozreli do vašej garáže na tie krvavé tenisky, o ktorých ste nám hovorili predtým. Chceme si vziať aj úlomok skla z vášho auta, aby sme ho podrobili expertíze a aby sme zistili, či sa zhoduje s úlomkami, ktoré sme našli.“

	„Poďte za mnou,“ kývol im Golský, natiahol si krátke nohavice a vykročil ku dverám. „Nech je pokoj. Máme teraz so ženou iné starosti.“

	„Pozrite,“ povedal mu Roland. „Aj tak bude musieť jeden z vás ísť na políciu. Máte predsa nezvestného syna, mali by ste podať oznámenie,“ na chvíľu zmĺkol. „Pokiaľ teda máte záujem, aby sa váš syn našiel.“

	Golský naňho vrhol vražedný pohľad. Nič však nepovedal, len si pomyslel svoje a zahryzol si do jazyka.


27.

	5. august, 11:50

	Čupel.

	Hľadel do prázdna. No future, no future for me, napadol mu úryvok refrénu piesne God Save the Queen od skupiny Sex Pistols.

	Prstom kreslil do prachu malé krúžky, len tak, bezmyšlienkovite. Pripomínali logo Audi. Pousmial sa. Odjakživa po takom aute túžil. Mohol si ho odfajknúť v denníku svojho pľuhavého života ako efemérny a nesplnený cieľ. Vzdialenú a nedosiahnuteľnú fatamorgánu, ku ktorej naťahoval ruky. Vzápätí sa ho zmocnil strach. Audi. To zasrané auto je všetkému na vine. Audi a jeho majiteľ, kamaráti jeho majiteľa, kamaráti kamarátov jeho majiteľa. To oni spustili nezadržateľnú lavínu problémov, ktoré sa zosypali na jeho hlavu. Pokojne si žil, nič ho netrápilo. Veď prečo by aj. Rodičia mu poskytovali všetko, po čom túžil. Väčšinou. Nie vždy sa jeho predstavy do bodky naplnili, ale ušlo to. A teraz toto. Celé sa to stalo tak náhle. Bez akéhokoľvek úvodu. Bez varovania.

	Ku krúžkom dokreslil do dolného radu ďalšie dva a bokom dlane zmazal jeden z horného zástupu. Olympijské kruhy. Zase niečo, čo mu v jeho posratom živote nevyšlo. Ako malý bol predsa skvelý športovec. Futbalista, stredopoliar. Hoci len v divízii piatej dorasteneckej ligy, ale šlo mu to. Otec v ňom videl nového Ronaldinha, potom sa však na to Miloš vyflákol. Niekoľko rokov sa venoval atletike. Bavilo ho to. V meste navštevoval atletický klub, skákal do diaľky. Aj to mu šlo. Cítil sa pri tom ako klokan. Na tri sekundy sa ocitol nad zemou. Vzniesol sa, bol ľahký a slobodný. Všetky jeho sny ale padli za obeť priateľstvu s Rudom. On je na vine. On ho naučil fajčiť, chľastať, vyhýbať sa akémukoľvek športu a pohybu.

	‚Humpľuje to telo,‘ mudroval Rudo.

	Alkohol a cigarety ho pritom zhumpľovali o poznanie viac, ale to si nepripúšťal. Rudo nebol však extrémny manipulátor, to nie. Len ho zviedol na nesprávnu cestu. Na cestu, ktorá neviedla nikam. Všetko sa odohralo akosi spontánne. Milošovi chýbala suverenita a nedokázal ľudí rázne odmietnuť. Takmer vždy na všetko pristal. Podrobil sa. Ako blbec prikyvoval. Kam ho to až doviedlo? K agonickým pochybám a neistote.

	Čupel.

	Mlčky a sám premýšľal. Hľadel na zmotané lano, ktoré neustále zvieral v ľavej ruke.

	Čupel.

	Začínali ho bolieť kolená, nuž vstal. Zahľadel sa na trámy nad sebou. Vytvárali pod strechou pravidelné línie, tiahli sa od jednej strany stodoly k druhej. Precízne vytvarovaná pavučina tesárskeho umenia. Boli staré, možno spráchnivené. Čo ak nevydržia?

	O mohutný hranol, ktorý tvoril prednú časť malej plošiny vo výške piatich metrov, bol opretý rebrík. Nemala viac ako šesť štvorcových metrov a boli na nej len staré veci, čo už nik nepoužíval. Prehodil si stočené lano okolo krku a prevliekol cezeň ľavú ruku. Pripadal si ako horolezec začínajúci svoj životný výstup niekde pod úpätím Mont Blanc. Oboma rukami pevne uchopil rebrík. Na okamih zaváhal. Ľavú nohu položil na druhý stupienok od zeme a pomaly a rozvážne stúpal nahor. Rebrík mal len niečo cez päť metrov, iba o kúsok prečnieval ponad trám. Neponáhľal sa. Štveral sa pomaly, opatrne, nechcel narobiť zbytočný lomoz, ktorým by na seba upozornil. Koniec lana, ktoré mal omotané okolo ramena, za ním visel ako zhodená hadia koža. Ešte kúsok a dosiahne úroveň trámu. Musí sa opatrne otočiť, aby sa nepošmykol a sadnúť si naň. Nešlo to vôbec tak jednoducho, ako si predstavoval. Pri pohľade z výšky sa mu roztočila hlava. Podarilo sa mu sadnúť si. Zahľadel sa na svoje bosé nohy. Boli špinavé. Nikdy nemával špinavé nohy. Potrpel si na to. Hnusili sa mu. Čierny smútok pod nechtami sa mu nesmierne bridil. Snažil sa od nich odvrátiť zrak, no pohľad sa mu k nim stále vracal. Spomenul si na lano prevesené cez rameno. Bradou sa dotkol hrude a ľavou rukou ho opatrne sňal. Pravou sa pridŕžal trámu. Zdvihol pravú nohu a prehodil ju cez trám. Teraz už na ňom sedel obkročmo. V rukách pevne zvieral koniec lana. Obtočil ho okolo dreveného hranolu a trojitým uzlom priviazal. Pomalými pohybmi ho spúšťal dole. Snažil sa odhadnúť jeho dĺžku. Jeho koniec sa začal knísať ani nie meter nad zemou.

	V poriadku, pomyslel si.

	Začal ho vyťahovať nahor a namotávať na lakeť a dlaň, ako starý skúsený kovboj pred chytaním dobytka do lasa. Keď ho mal namotané, položil ho na trám. Pokúsil sa na ňom uviazať slučku. Nešlo mu to. Nikdy predtým žiadne slučky nerobil. Nikto mu nikdy neukázal, ako sa to robí.

	Zmocnila sa ho frustrácia.

	Potil sa.

	Pot mu kvapkal na stehná a lano. Šmýkalo sa mu v rukách. Trvalo to pridlho a on veru nepatril k tým trpezlivým. Bol nervózny, lebo z duše nenávidel čakanie.

	Čakal aj teraz, posedával na tráme. Možno už ani sám nevedel, čo vlastne robí. Napil by sa, ale nič nemal po ruke. Zhora dovidel len na zapečatený demižón, ten však nemal ako otvoriť. Napokon zodvihol ruky pred seba a zahľadel sa na výsledok svojej práce. Slučka bola ako z učebnice. Víťazný veniec pre samovrahov.

	Bol spokojný.

	Dokázal to.

	Teraz už nemusí na nič čakať. Hotovo.

	Podarilo sa mu to. Ale čo ďalej?

	Civel do prázdna, vyčerpaný a spotený. Na chrbte mu vyskočili zimomriavky. Roztiahol oko slučky, pretiahol si ju cez hlavu a zavesil na krk. Suché vlákna starého lana ho poškriabali.

	Rozhodnutia.

	Takmer vždy rozhodoval niekto za neho. Či už to boli rodičia, učitelia, tréner alebo Rudo. Nikdy to nebol on. Učili ho samostatnosti, no nikdy mu nedovolili, aby sa samostatne rozhodoval. Všade ho viedli ako vola na špagáte, a teraz mu ten špagát skutočne visel na krku. Stačilo sa posunúť, len kúsok a je dole. Nemusí skočiť, veď sedí na samom okraji širokého hranolu. Len pohnúť zadkom a zošuchnúť sa. Točila sa mu hlava, stodola zívala pod ním ako strmá a temná priepasť. Nevedel, čo sa ukrýva na jej dne. Myslel si, že začuje hlasy, ktoré ho budú vábiť z hlbín k sebe. Bol však sám a všade navôkol bolo len ticho a pokoj. Stačilo sa len posunúť.


28.

	10. august, 10:14

	Marián odomkol garáž, zasvietil svetlo a spoločne vošli dnu. Škľabila sa na nich diera na zadnom okne Fiata. Úlomky skla trčali iba zo spodného okraja okna. Marián otvoril predné dvere a vybral odtiaľ akési tenisky. Skutočne boli postriekané krvou. Golský ich opatrne podával Danovi, akoby si nechcel od nich zašpiniť ruky. Roland vybral z vrecka poskladané vrecko, otvoril ho a Dano ich doň pomaly spustil. Potom vybral ďalšie a vložil doň niekoľko črepín z okna. Roland si prehliadal interiér Fiatu. Nič podozrivé si nevšimol, ale pomyslel si, že by nezaškodilo poslať sem technika. Určite by stopy krvi našli aj tam. Na opierke pre hlavu zbadal niekoľko vlasov. Čo ak niektorý patrí Rudovi Hermeierovi?

	Dano poďakoval a zabuchol dvere auta.

	„Môžete garáž zamknúť,“ povedal, keď vyšli von na dvor.

	Roland sa zahľadel do záhrady na veľkú stodolu. Opýtal sa Mariána, či ju môžu prezrieť.

	Golský nedbalo súhlasil.

	Predrali sa popri kríkoch s ríbezľami a zopár ovocnými stromami a zastali pred veľkou drevenou pajtou. Golský otvoril dvojkrídlové vráta a policajti vstúpili dnu. Ich oči si najskôr museli privyknúť na tmu, pretože vošli dnu zo slnkom zaliateho dvora. Obaja si všimli, že stodola je pomerne priestranná. Kúsok od dverí bolo ako mikádo porozhadzované záhradné náradie. Golský na ne pozrel a potichu zanadával, pretože vedel, že ich tam riadne poukladal. Potom mu padli oči do kúta na kopu sena a rozhádzané staré deky. Zaklial. Kľakol si a pustil sa prehrabávať suché seno. Detektívom sa zdalo, že niečo hľadá. Po chvíli vstal a pomedzi zuby zahrešil. So zaťatými päsťami sa otočil k detektívom a pokrútil hlavou. Dano s Rolandom nechápali, čo robí. Marián Golský vykročil, keď sa náhle zarazil. Akoby ho zozadu ktosi potiahol za nohavice. Zrak mu spočinul na jednom z dvoch sudov, do ktorých dával kvasiť ovocie. Teraz boli prázdne. Cez jeden sud bolo čosi prehodené. Najskôr si pomyslel, že je to len stará handra, ale keď sa prizrel bližšie, zistil, že tam leží čierne tričko, nad lebkou s čírom presvital spod akejsi tmavočervenej špiny nápis The Exploited.

	Opatrne ho zdvihol a otrčil ho vyšetrovateľom. Možno sa bál, že sa zašpiní, možno sa bál zistenia toho, čo krv na tričku znamená. Miloš bol jeho syn a aj keď mali občas malé nezhody, chýbal mu. S tričkom na prste nemo civel na detektívov. Nikto nevedel, čo povedať.

	„Pán Golský,“ prerušil ticho napokon Dano. „Podajte mi to tričko, prosím vás. V laboratóriu z neho vezmú vzorku a identifikujú krvnú skupinu. Viete akú má Miloš?“

	Golský iba tupo hľadel pred seba.

	„Marián!“ oslovil ho hlasnejšie Roland, ktorý si obzeral stopy po bosých nohách v pilinách a prachu.

	„No?“ prebral sa z letargie Golský a bezradne sa naňho pozrel.

	„Akú krvnú skupinu má váš syn?“

	„Ja… ja ani neviem. Prepáčte. Na to sa musíte spýtať mojej ženy.“

	„Pýtam sa len preto, aby nám bolo ľahšie identifikovať krvné stopy na tričku. Ak je z nejakého zvieraťa, bude to hlúpe. Ak patrí inému človeku, bude to pre Miloša veľmi zlé. A ak je to jeho vlastná krv… tak…,“ ďalej radšej nepokračoval.

	Golský si ich už nevšímal, so sklonenou hlavou odchádzal zo stodoly. Neobzeral sa, či idú za ním. Nedbal na to.

	Vtom Dano náhle zdvihol hlavu. Niečoho ho prinútilo pozrieť sa na trámy vysoko pod strechou. Roland sledoval jeho pohľad. Obaja chvíľu mlčky civeli hore. Viselo tam asi dvojmetrové lano so slučkou.

	„Zdá sa,“ prehovoril Dano, „že sa tu buď niekto chystal obesiť, alebo sa ktosi skutočne obesil a niekto ho šikovne zvesil dole. Možno niekto niekoho obesil a jeho telo upratal.“

	Dano sa poobzeral, ale Golského už v stodole nebolo.

	„Kde je?“ spýtal sa Vurzela.

	Ani nepostrehli kedy sa vyparil. Pozreli sa na seba a vykročili zo stodoly.

	Mariána Golského zastihli pred dverami do domu. Bol bledý a meravo hľadel pred seba. Zastal, keď ich začul a obrátil sa k nim. Z jeho tváre si prečítali, čo práve cíti: zúfalstvo, strach, pochybnosti. Rovnako sa asi cítila aj jeho manželka. Neistota bola zo všetkého najhoršia, nevedeli, čo sa vlastne Milošovi stalo a či ešte vôbec žije. Prísť o niekoho blízkeho je vždy ťažké, ak však ide o vlastné dieťa, smútok a strata sa nedá opísať slovami.

	„Pán…“ snažil sa na neho prehovoriť Dano.

	„Videl som to lano,“ zašepkal a oči sa mu zaleskli žiaľom.

	„Je nám to veľmi ľúto, ale potrebovali by sme na to nejaké rozumné vysvetlenie.“

	Golský sa ubolene zahľadel na Grafa. Aké by im mohol poskytnúť vysvetlenie, veď nevedel toho o nič viac. Roland dúfal, že sa mu nepodlomia nohy a nezvalí sa na zem.

	V tej chvíli vybehla pred dom Emília Golská s plným pohárom priezračnej vody. Všetko počula cez pootvorené dvere do kuchyne. Nevarila. Nemohla. Iba sedela na stoličke a s rukami zloženými v lone hľadela do prázdna. Čakala, kedy sa Marián vráti a čo všetci traja zistia. V kútiku duše stále dúfala, že sa všetko dobre skončí, hoci jej sem-tam napadali ponuré myšlienky. Čo ak sa jej synovi prihodilo čosi neodvratné a konečné?

	„Napi sa, Maroš,“ vyzvala ho a podávala mu pohár s vodou.

	Muž ho na jeden dúšok vyprázdnil. Emília si všimla, ako sa mu chvejú prsty. Neveštilo to nič dobré.

	„Čo… čo sa stalo?“ spýtala sa.

	Odpovede sa nedočkala.

	„Tak povie mi tu niekto niečo?!“ skríkla ostro.

	Jej jediný syn. Život by zaňho obetovala. Bol ešte mladý, nič nezažil, neskúsil, nič sa ešte nestihol priučiť. Prečo práve on? Milovala ho. Dano z jej pohľadu prečítal jej hrôzu.

	„Pani Golská,“ oslovil ju. „Nemyslite na to najhoršie. Verím, že žije, možno sa niekde skrýva. Keď sa budete oddávať pochmúrnym myšlienkam a prestanete veriť v jeho život, úplne tomu podľahnete, opantá vás to, nebudete schopná uvažovať. Nie som kňaz, ale radím vám, aby ste verili.“

	Rožkom zástery si utrela zaslzené oči a s námahou sa pousmiala. „Ďakujem vám. Vynasnažím sa veriť.“

	Dano by rád ešte doplnil, že nič iné im ani nezostáva, ale nechal to tak. Prišlo mu ich ľúto, ako tam tak obaja stáli. Na dnes si toho vytrpeli práve dosť.

	Roland sa pousiloval zmeniť tému a pozrel na Golského:

	„Odvezieme vás k nám a oficiálne ohlásite Miloša ako nezvestného.“

	„Dobre,“ šepol rezignovane. Začal upadať do akejsi letargie, do útlmu, ktorý si nevedel vysvetliť. Veď jeho syn bol ktovie kde, vyviedol ktoviečo a on nevedel, ako mu pomôcť, ako ho nájsť a zachrániť. Možno by ho po dlhých rokoch znova pohladil po hlave. Naposledy to spravil, keď bol ešte malý chlapec. Dlho, veľmi dlho to neurobil, teraz však po tom nesmierne zatúžil. Vedel, že možno aj preňho Miloš utiekol. Vyčítal mu to rozbité sklo a mnoho iných vecí. Keby sa dalo, všetko by najradšej vrátil späť, každý okamih, každé slovo. Zrazu mu chýbal.

	Z bolestivého rozjímania ho vytrhol Dano Graf a navrhol mu, aby sa obliekol. Predsa nepôjde v trenírkach.

	Manželia si vymenili pohľady. Spájal ich zmätený pocit viny. Emília Golská sa zvrtla a vošla do domu. Golský aj s detektívmi vyšli na ulicu a nasadli do auta.


29.

	9. august, 16:40

	Milan Hermeier sedel v hostinci U Kováča a práve dvíhal k ústam siedme poldeci rumu. Ruka mu na polceste k ústam zmeravela. Všeličo mu vírilo hlavou, myšlienky sa mu však vracali stále k rodine. K zvyšku jeho rodiny. Vlastne zostal už len on. Aj ten kôl v plote má okolo seba iné koly. Aj on už mal riadne podkopané zdravie a teraz toto. Syn mu zomrel.

	Milan si uvedomoval, že nebol dobrým otcom, bil ho, hrešil. Netušil, či je to dedičné alebo sa k podobnému postoju k svojmu dieťaťu dopracoval sám. Spomenul si na svojho otca Štefana.

	Štefan Hermeier mal veru ťažký život. Všetko sa začalo po Víťaznom februári v roku 1948, kedy KSČ vyhrala svoj boj o moc. Malý Milanko vedel, že oni veru z toho ako víťazi nevyšli. Namiesto rozprávky pred spaním mu jeho otec, ak bol náhodou triezvy, rozprával príbehy o podlých komunistoch a porazených sedliakoch, čo poznali v živote len to jedno – role a gazdovstvá, na ktorých hrdlačili celé generácie. Takto budovali socializmus. Jedni brali s hubami plnými slov ako sloboda, rovnosť pre všetkých a druhí zatínali zuby. Milan „radosti socializmu“ rýchlo okúsil na vlastnej koži. Vyznávačom beztriednej spoločnosti sa veru nelenilo, už v jeseni 1948 založili podľa vzoru veľkého sovietskeho brata prvé tábory nútených prác. Napokon v nich skončilo osemdesiat tisíc nepohodlných ľudí. Otec mu zavše rozprával o svojom bratovi Viktorovi, ktorého Milan nikdy nevidel. Bol členom tajnej organizácie, ktorá existovala pod názvom Biela légia. Cieľom tejto najväčšej organizovanej formy protikomunistického odboja na Slovensku bolo čeliť komunistickej diktatúre a propagande. Za jej člena sa považoval každý, kto akokoľvek prekazil akcie komunistov namierené proti ľudským a občianskym právam. Viktor, syn starého „kulaka“ a gazdu Rudolfa Hermeiera staršieho, sa snažil mariť, čo sa len dalo. Urputne nenávidel červený režim, jeho falošnú pretvárku a hlavne organizovanie života slobodným ľuďom. Nestaral sa o to, čo sa deje s Hermeierovskými majetkami – tie vtedy spravoval jeho mladší brat Štefan. Jeho dni napĺňal len jeden nedosiahnuteľný cieľ: zničiť diktatúru proletariátu. Dnes by sa jeho činy dali označiť za teroristické, vtedy boli iba protitriedne a predovšetkým, protistranícke. So svojimi druhmi začínali tak, že pravidelne prepichovali pneumatiky na autách vysokopostavených členov Strany a hádzali im kamene do okien. Väčšinou ich chytili a odmenili bitkou na stanici zboru národnej bezpečnosti. Aj on, ako neskôr Štefan, odolával. Vyvliekol sa z toho len s tým, že šlo o výtržníctvo a iba náhoda chcela, že postihnuté boli práve autá a okná straníkov. Neskôr prišli na rad protištátne letáky a menšie sabotážne akcie, našťastie ich však pomáhala kryť Biela légia, ktorá mu pravidelne organizovala alibi. Prvý trest, osemnásť mesiacov, si vyslúžil, keď zbil tajomníka okresnej strany, ktorý sa cestou z Prievidze do Trnavy zastavil v ich hostinci na guláš. Viktor nezniesol pomyslenie na to, že sedí v jednej krčme s takýmto človekom. O dva dni ho zatkli. Nepomohlo, že išlo len o krčmovú bitku. Námestník sa oháňal tým, že mu počas bitky nadával do skurvených červených sviní a hnusných boľševických hajzlov. Súd dal samozrejme červenej svini za pravdu a Viktor si šiel posedieť do Ilavy. Keď ho prepustili, opäť sa pripojil k légii, aj keď vedel, že ho neustále sledujú. S bratom Štefanom sa však na seba veľmi podobali, nuž sa mu sem-tam podarilo nebadane sa vytratiť z domu a prispievať do mlyna sabotáží ďalšími príspevkami. Tentoraz však razantnejšími.

	Štátnej bezpečnosti sa za výdatnej pomoci provokatérov napokon podarilo väčšinu členov Bielej légie, vrátane Viktora Hermeiera, pochytať. Pozorné oko komunistickej strany dohliadalo na súdne procesy proti nepriateľom režimu a reakčným živlom, občas za prítomnosti sovietskych „poradcov“, ktorí poskytovali našej ešte stále nedostatočne uvedomelej justícii „cenné rady“. Päťdesiatjeden legionárov odsúdili na tresty odňatia slobody od šesť mesiacov po doživotie. Viktor sa zaradil medzi najvyššie stíhaných – ušlo sa mu doživotie. Odvolal sa, nuž dostal napokon trest smrti, ktorý vykonali v Bratislave vo februári 1951. Ľudovo-demokratická strana bola rada, že sa zbavila ďalšieho záškodníka. Verejnosti demonštrovala víťazstvo robotníckej triedy tým, že obesila diverzanta a kulaka Viktora Hermeiera.

	Deviaty zjazd KSČ v roku 1949 vytýčil generálnu líniu výstavby socializmu a prijal tézu o zostrení triedneho boja, hlavne na dedinách. Potreba socialistickej industrializácie a kolektivizácie bola veľká. Medzi ľuďmi sa začal šíriť strach, báli sa otvorene hovoriť, aby ich niekto neudal Štátnej bezpečnosti. Strana dosiahla svoje. Vykonštruované procesy boli na dennom poriadku a mali prinútiť ľudí k poslušnosti.

	Štefanovi Hermeierovi ostalo už len málo. Manželka, syn a zvyšky hrdosti. Chlapi v dedine mali pred ním rešpekt. Celý život tvrdo pracoval na poliach, vážili si ho, navyše mal ťažkú ruku a keď mu odsúdili brata, čoraz častejšie ju dvíhal. Nik veru nechcel skončiť pod jeho obrovskými labami. Bol v najlepších rokoch, hravo dokázal nadvihnúť voz plný sena. Kedysi chceli z neho spraviť richtára, on ich však len vysmial. Vraj na podobné blbosti nemá čas. Kto by sa staral o statok a polia? Odvtedy ubehlo len pár rokov. Doba sa však zmenila.

	O takmer pravidelných atakoch Balušíka na Jozefínu Hermeierovú vedeli takmer všetci v Dolných Oborách, no z čírej opatrnosti boli radšej ticho. Neradno sa zahrávať so Štefanom. Komunisti zoštátnili už všetky jeho krvopotne obrábané majetky a teraz mu ešte aj brata popravili. Avšak, alkohol rozväzuje jazyk. Tak sa raz stalo, že po niekoľkých štamperlíkoch mu počas dožinkov kamarát z lesa povedal do tváre niečo, čo sa v dedine povrávalo už dávno. Sám netušil, prečo to vypustil úst – neskôr to pekne obanoval. Ani nedokončil vetu a zasiahla ho Štefanova drevorubačská päsť priamo do stredu brady. Videli to mnohí. Nikto sa nepostavil, nikto neprehovoril. Neodvážil sa. Potom naštvanému Štefanovi s malou dušičkou porozprávali, ako jeho ženu sústavne obťažuje komunista Imro Balušík. Štefan ho nenávidel už dávno, robil predsa predsedu na jeho bývalých majetkoch. Tomu prašivcovi červenému to nedaruje! To tlsté ryšavé prasa mu veru na ženu siahať nebude. Na to si už on posvieti. A posvietil si.

	A to v čase, keď nepohodlní občania mizli z ulíc i domovov. A tí, ktorí nezmizli, zaliezli ešte hlbšie do svojich príbytkov – ak o ne neprišli. S hrôzou hľadeli na svoje manželky a deti a premýšľali, čo ich čaká.

	Milanovi to po smrti otca rozprávala matka.

	‚A hľa, toto mal osud pripravené pre Hermeierovcov,‘ uvažoval zúfale a tupo hľadel do zlatistej tekutiny v poháriku, v ktorom sa odrážal zablúdený slnečný lúč.


30.

	10. august, 12:45

	Graf a Vurzel vkročili s Mariánom Golským do budovy polície. Prešli cez vstupné mreže a potom ďalej na oddelenie pátracej činnosti po hľadaných a nezvestných osobách.

	V kancelárii sedel starší detektív, kapitán Radovan Kondra, čerstvý päťdesiatnik s bohatou slovnou zásobou a závideniahodnými skúsenosťami z oblasti, ktorej sa venoval celý svoj policajný život. Širokou bavlnenou košeľou sa snažil maskovať vypuklé brucho. Nebol veľmi vysoký, zato mal mocné ramená a silné ruky. Postavou a holou lebkou občas neznámym pripomínal skôr opačnú stranu zákona, hoci sa nikdy nesprával agresívne, aj keď boli časy a situácie, keď vedel silu patrične využiť.

	Keď vkročili dnu, Radovan odložil horiacu cigaretu do popolníka a vstal. Na tvári sa mu objavil široký úsmev. Dnes mal výnimočne dobrú náladu. Nebol to muž invektívny, ani za mak úlisný, či podliezavý. Väčšinou sa mu veci darili a bol spokojný sám so sebou, predovšetkým s výsledkami svojej práce. Keď všetko nešlo tak, ako by si želal, a do cesty sa mu stavali prekážky a komplikácie, vedel byť však riadne nepríjemný. Nebol hrubý a vulgárny. Iba sa uzavrel do seba a komunikoval len minimálne. Potreboval pokoj. Veci si musel premyslieť, roztriediť a zanalyzovať. Sústredil sa na problém, aby aj z neriešiteľných vecí vyťažil čo najviac.

	„Á… to mi je ale návšteva,“ povedal a natiahol smerom k Danovi a Rolandovi ruku, aby si ju s nimi po dlhej dobe potriasol.

	„Dlho som ťa nevidel! Jeden by už si myslel, že si užívaš výsluhový dôchodok,“ podpichol ho Graf.

	Kondra čosi zavrčal a spoločne si na okamih zaspomínali na staré časy. Prvý sa prebral Kondra a vyzvedal, kto je ten pán čo došiel s nimi.

	„To je pán Golský. Chcel by nahlásiť nezvestnosť svojho syna.“

	„A to s ním musia chodiť dvaja detektívi z kriminálky?“

	Dano sa naklonil ku Kondrovi a pošepol mu:

	„Je to komplikované. Máme vážne podozrenie… potom ti to vysvetlím. Oboznám ho s postupom a spíšte to. Keď budete hotoví, zavolaj.“

	Zdvihol ruku na pozdrav a s Rolandom opustili Kondrovu kanceláriu.

	„Nuž teda, pán…“ pozrel sa Radovan spoza stola na muža pred sebou.

	„Marián Golský,“ povedal Marián.

	„Pán Golský.“

	„Vraj mám u vás nahlásiť nezvestnosť môjho syna,“ povedal neisto Golský a prestúpil na mieste.

	„Áno, iste. Ale rád by som počul všetko pekne po poriadku od vás. Posaďte sa, prosím.“

	„Ďakujem,“ povedal Golský a zviezol sa na stoličku pri stole.

	„Takže, vezmem to pekne od podlahy. Oboznámim vás so základnými princípmi nášho oddelenia.“

	Priložil si ruku k ústam, odkašlal si a obšírne mu vysypal všetko o prostriedkoch pátrania po nezvestných osobách a potrebných úkonoch, zohľadňujúcich individuálne okolnosti prípadu za účelom urýchleného vypátrania osoby a zabezpečenia jeho návratu domov.

	Marián Golský pochopil, že všetko toto si musí vypočuť, len aby sa mohol podpísať pod spomínanú zápisnicu.

	„Bolo vám to jasné, však?“ zaujímal sa po desaťminútovom prejave Kondra.

	Golský len prikývol.

	„Takže ďalej,“ pokračoval Kondra.

	„Prevencia je najúčinnejším nástrojom eliminácie rizika nezvestnosti osoby, hlavne dieťaťa. Zaujímať sa o jeho osobné problémy, prípadne problémy v škole, prejaviť záujem o jeho názory, postoje, koníčky, neodsudzovať ho, poznať jeho kamarátov, vedieť s kým sa stretáva, trvať na dodržiavaní presného času návratu domov a podobne…“

	„Ale on už nechodí do školy, dokonca ani nie je maloletý,“ vložil sa do monológu Golský.

	Kondra zdvihol pohľad od monitora a zadíval sa na neho.

	„Ste tu však kvôli nezvestnému dieťaťu, nie?“

	„Som, ale on už nie je dieťa. Teda… je to stále moje dieťa, ale už je dospelý.“

	„Chápem, vaše dospelé dieťa. Uhm.“

	Poškriabal sa za uchom a nadvihol obočie.

	„Miloš má dvadsaťštyri rokov.“

	„Rozumiem. Je mentálne postihnutý?“

	„Prosím?“

	„Či má nejakú duševnú poruchu?“

	„Prečo? Je to úplne normálny chlapec.“

	„Aha, jasné. Teda sa u neho neprejavuje žiadna forma retardácie, imbecility, detská mozgová obrna…“

	Golský sa rozčúlil:

	„Tak dosť. Neprišiel som sem preto, aby ste z neho spravili blázna. Ako ste sám naznačili, vašou úlohou je nájsť ho, a to čo najrýchlejšie.“

	„Prepáčte, nerozumieme si. Zisťujem len jeho zdravotný stav. Rodičia väčšinou zatajujú skutočnosti a iba málokedy priznajú, že ich dieťa je mentálne labilné, lieči sa na psychiatrické choroby, alebo mu jednoducho v poslednej dobe len tak z čista jasna preskočilo. Mám s tým dlhoročné skúsenosti a je úplne prvoradé, aby sme poznali jeho psychický stav. Veľmi nám to pomôže pri zostavovaní profilu osoby a následnom pátraní. Nechcel som sa vás dotknúť, tobôž vás uraziť. Verím, že vám to bolo nepríjemné a podráždilo vás to, ale robím si len svoju prácu.“

	Kondra sa vzpriamil v kresle a niečo naťukal do počítača.

	„Teraz vás poprosím o čo najpresnejšie základné údaje o vašom synovi. Mená jeho priateľov, názvy škôl, ktoré navštevoval, obľúbených kín, fitnescentier, reštaurácii či iných miest, kam rád chodil. Mal nejaké koníčky, športoval, fetoval, blicoval? A predovšetkým potrebujeme jeho čo najaktuálnejšiu fotografiu. Doniesli ste nejakú?“

	Golský sa pozrel na Kondru a pokrútil hlavou. Potom mu čosi skrslo. Zo zadného vrecka nohavíc vybral peňaženku a vylovil v nej malý obrázok, na ktorom bol jeho syn. Kondrovi oznámil, že fotka síce nie je najnovšia, ale že sa Miloš navonok veľmi nezmenil. Kondra chytil obrázok medzi dva prsty a zadíval sa naň. Mladý chlapec s prenikavými očami sa váhavo usmieval do objektívu. Tmavé vlasy mal začesané dozadu. Nad ušami ich mal vyholené. Z ľavého ucha mu visela akási náušnica, no pre rozmery fotografie ju Kondra zreteľne nevidel.

	„Mal nejaké tetovanie?“

	„Mal. Na krk si prednedávnom nechal vytetovať paragraf.“

	„Paragraf?!“ začudoval sa starý policajt. „Bol v minulosti súdne trestaný alebo pobudol v nejakom nápravno-výchovnom ústave?“

	„Nie, to nie,“ takmer sa zľakol Golský.

	„Tak prečo paragraf?“

	„Neviem. Riadne som ho zato vyhrešil. Nepáčilo sa mi, že chce vyzerať ako starý recidivista,“ odvetil Golský a pokrútil hlavou.

	„Píšem si: vytetovaný paragraf na krku. Na ktorej strane?“

	„Myslím, že na pravej, nie som si však istý.“

	„Uhm,“ zabručal Kondra a zahľadel sa na kvapkajúcu vodovodnú batériu. Kedysi mu to šlo na nervy, časom si na kvapkanie zvykol. Veľakrát žiadal o jej opravu, nedočkal sa však. Nechal to tak. Veď on tú vodu neplatí, čo sa bude rozčuľovať. Vstal od stola a podišiel k dverám. Ospravedlnil sa, že si na okamih odskočí a odišiel. Golský si pomyslel, že aj on je len človek a má svoje potreby. Napokon, čo iného mu ostáva. Nemôže sa len tak zdvihnúť a odísť. Policajt mu bol celkom sympatický, na jeho vkus však pomerne urozprávaný. Preferoval tichšie typy.

	Kondra však nešiel na toaletu. Vybehol o poschodie vyššie a zaklopal na dvere miestnosti, v ktorej úradovali Graf s Vurzelom. Zamarilo sa mu, že k nim pridelili akéhosi mladého, ale nevedel si aktuálne spomenúť na jeho meno.

	„Ďalej!“ ozvalo sa spoza dverí.

	Kondra podišiel k stolu, kde si práve naťahoval chrbát Dano. „Čo ťa privádza?“ opýtal sa Graf.

	„Niečo si mi chcel povedať.“

	Dano nechápavo vypúlil oči. „Čo také?“

	„Ja mám vedieť? Dole si mi šepkal do ucha, že potom mi niečo povieš. Nechcel si pred Golským.“

	„Aha… áno.“ Oblizol si jazykom suché pery. „Jeho syn, Miloš. Vážne ho podozrievame, že má prsty vo vražde…“

	„Prípadne v zabití,“ prerušil ho Roland.

	Dano na neho zazrel.

	„Vieš, práve vyšetrujeme istý prípad a všetko ukazuje na Miloša Golského. Len ho za toho Boha nevieme nikde nájsť. Napadlo nám, že by bolo jednoduchšie, keby sme zväčšili legálne naše šance.“

	„Šibe vám? Takto využiť toho chlapa? Navyše, pátranie po nezvestnej osobe nesmie súvisieť s páchateľom trestného činu a už vôbec nie s obvinenou osobou. Ste si, doriti, pomýlili dvere.“

	Kondra očervenel od hnevu.

	„Ale no tak. Veď nám s tým pomôž,“ chlácholil ho Graf. „Zatiaľ nevieme, či je skutočne páchateľ, nik ho doteraz z ničoho neobvinil. Starý Golský ti nahlásil jeho zmiznutie, tak ho hľadajte. Tento rozhovor sa vlastne nikdy neuskutočnil. Ak ho nájdete, tak sa s ním porozprávame my. Vy budete mať prémie za to, že ste konečne niekoho našli…“

	„No, no… pozor na reči.“

	„Prepáč, tak som to nemyslel,“ povedal mu Dano, vedel však, že trafil do čierneho. Už dlho sa im nedarilo nájsť žiadneho nezvestného.

	„Vy budete mať prémie a my potenciálneho páchateľa vraždy.“

	„Alebo zabitia,“ zase sa ozval Roland.

	„Boha ti, daj už pokoj!“ osopil sa na Vurzela Dano Graf.

	„Pozri, nechcem to robiť oficiálnou cestou cez Malinčina a tvojho šéfa. Potrebujem len malú službičku, nepatrnú výpomoc. My naozaj teraz nemáme čas ho hľadať a áno, viem, že je to naša povinnosť. Plánujeme ešte preveriť niekoľko podozrivých, nuž by sa nám pomoc vášho oddelenia veľmi hodila. Ty nám, my tebe. Vieš, ako to chodí.“

	Kondra sa zamyslel. Zahryzol si do spodnej pery a pokrútil hlavou.

	„No dobre. Ale ak sa niečo poserie, vy sa v tej sračke vymáčate. Ja ju aj s mojimi chlapmi obídem. Jasné?“

	„Úplne jasné. Ďakujem,“ usmial sa. „Máš to u mňa.“

	Kondra niečo zašomral, vtiahol okrúhle bruško a vypochodoval bojovným krokom z miestnosti.

	V jeho kancelárii už naňho netrpezlivo vyčkával Marián Golský. Kriminalista sa mu ospravedlnil za zdržanie a opýtal sa, či môžu pokračovať.

	Golský prikývol.

	„Takže, kedy ste svojho syna naposledy videli?“

	Golský chvíľu premýšľal. Už ani sám poriadne nevedel, aký to bol deň. Všetko sa mu akosi zlievalo dokopy. Napokon povedal, že v minulú sobotu, štvrtého, asi okolo obeda.

	„A odvtedy ste ho nevideli?“

	„Nevidel. Len som ho počul.“

	„Takže ste ho nevideli, ale iba počuli?“

	„Áno.“

	„Nerozumiem.“

	„Viete, piateho v nedeľu, som ho len počul. Bol zamknutý vo svojej izbe a rozprávali sme sa cez dvere. Pýtali ste sa, kedy som ho videl. V kontakte som s ním však bol naposledy v nedeľu dopoludnia.“

	„Potom už nie?“

	„Nie. Vlastne áno. V pondelok. Určite. Bolo to v pondelok podvečer. Asi vyhladol natoľko, že sa mu uráčilo opustiť svoju ‚cimru‘. Dosť sme sa pohádali. Viete, v sobotu mi rozbil auto, musel som zaplatiť tristoeurovú pokutu, navyše mu vzali aj vodičský. Kto by to riešil pokojne?“

	„Takže v pondelok šiesteho augusta ste ho videli naposledy.“

	„Áno. Vybehol von z domu ako namydlený blesk a odvtedy sme o ňom nepočuli.“

	Kondra sa na neho prísne zadíval:

	„Dnes je desiateho. To mi chcete tvrdiť, že vám bolo jedno, kde sa váš syn štyri dni pofľakuje?“

	„Nebolo nám to jedno. Manželka je z toho úplne vedľa. Navyše tie reči o akejsi vražde. Neviem, čo si o tom všetkom mám myslieť. Pochopte prosím, je to pre nás náročné.“

	„Má nejakého dobrého kamaráta, u ktorého by mohol byť? A čo bývalí spolužiaci? Bol s nimi v kontakte?“

	„Nie. Priatelil sa len s mladým Hermeierom, ale vraveli mi, že ten je vraj mŕtvy.“

	„Aha,“ prikývol Kondra a čosi si poznačil. „Mal priateľku, bol ženatý, rozvedený, mal milenku, milenca?“

	„Nie. Milenku nemal a ženatý nebol. Nuž, on bol taký truľko, pokiaľ išlo o dievčatá. Nikdy si ani len poriadnu frajerku nevedel nájsť. A milenca? To nemyslíte vážne. K tomu som ho predsa nevychovával. Vraj milenca. Zabil by som ho.“

	Kondra pri poslednej Golského poznámke spozornel. Golský si tiež uvedomil, čo vypustil na pôde polície z úst.

	„Prepáčte, to mi len tak vykĺzlo, nemyslel som to tak, ako to vyznelo.“

	Kondra si o tom pomyslel svoje. Čo ak bol jeho syn gay, dlho to zatajoval, jeho otec sa o tom nejako dozvedel, zabil ho a potom niekam odpratal? Hádali sa, sám to potvrdil. Čo ak práve to bola príčina hádok? Roztržka mohla prejsť do afektu a starý Golský ho mohol zabiť. Bolo by to možné.

	„Chodil do nejakého baru, reštaurácie, do krčmy?“

	„U nás v dedine je len jedna krčma, tam som sa už naňho pýtal. Nikto ho celý týždeň nevidel.“

	„Dobre.“

	Opäť si niečo zapísal. Potom prižmúril oči a prísne sa zahľadel na chlapa, ktorý sedel pred ním s rukami bezmocne spustenými v lone. Ťukol do počítača, vytlačil protokol a požiadal ho o podpis. Potom vložil papiere do obalu a podal mu hárok.

	„To je všetko?“ spýtal sa opatrne Marián.

	„Áno. Ak zistíme nové skutočnosti, dáme vám okamžite vedieť. Nech sa páči, môžete ísť.“

	Ukázal mu rukou.

	Golský vstal a pobral sa na odchod. Vo dverách sa otočil a pokúšal sa vyjadriť starému policajtovi vďaku. Kondra chápavo kývol hlavou.

	Zamyslene hľadel na Golského chrbát, keď opúšťal kanceláriu oddelenia pátracej činnosti.


31.

	5. august, 12:20

	Sedel na tráme, päť metrov nad špinavou hlinenou podlahou. Pokrýval ju niekoľkoročný prach a nánosy starých zožltnutých pilín. Hľadel do neznáma. Akosi mu celá jeho existencia prestávala dávať zmysel.

	Premýšľal o tom, že hoci ho celý život viedli za ruku, bol na všetko vlastne sám. Nedokázal nič, na čo by mohol byť hrdý on alebo jeho rodičia. Ak aj občas prekonal nejakú životnú prekážku, neposunulo ho to ďalej.

	Stagnoval.

	Netvoril.

	Posúval sa dňami a rokmi, nerozvíjal sa, nič nedokázalo naštartovať jeho život. Nevedel rázne vykročiť vpred. Každodenný život sa mu videl prázdny a absurdný. Kĺzal sa mu medzi prstami ako héliom naplnený balónik hnaný vrtošivým vetrom. Hľadal pevný bod, oporu, istoty, ale nenachádzal ich. Ani láska mu nedala to, v čo dúfal. S pankáčkou Romanou boli spolu iba jeden mesiac. Potom opäť osamel a ani len o panictvo neprišiel. Vtedy mu bolo hrozne. Teraz… katastrofálne.

	Ale veď to Rudo bol najväčší nímand na tejto planéte a nie on. To on bol najväčšou príťažou spoločnosti, potácal sa za barikádou všedných dní aj ľudí.

	Sedel na okraji trámu a čakal.

	Naťahoval stŕpnuté nohy, udržiaval rovnováhu. Sebaľútosť ho pálila v hrdle, na krku ho štípala slučka. Nevdojak ju pohladil dlaňou. Naozaj sa to všetko skončí takto?


32.

	10. august, 13:50

	Tibor Garay zahrešil a tresol mobilom o stôl. V bare Lagúna nastalo ticho. Oči prítomných sa na neho zvedavo upierali.

	„Vraj má pre mňa niečo dôležité. Nech ho Boh opatruje, ak to bude dajaká blbosť,“ vyhlásil. „Zajtra popoludní sa máme stretnúť.“

	Norbert Holko sa opýtal Tibora, či má ísť s ním a či nemôže ísť o pascu.

	„Neverím, že by nejakú chystal,“ utrúsil Garay. „Viac sa bojí mňa ako prípadného odhalenia a následkov.“

	 

	Roman Doval vypol hovor. Teda zajtra, pomyslel si. Bol člen poriadkovej polície okresného mesta. Predtým pracoval v Útvare osobitného určenia v krajskom meste. Kukláčom bol niekoľko rokov, bavilo ho to. Ani fyzické previerky mu nerobili problém. Finančné ohodnotenie mu celkom vyhovovalo, navyše nemal priveľa práce. Potom však nezvládol jednu akciu, odignoroval rozkaz veliteľa a tromi rýchlymi a hlavne presnými ranami do hrude a hlavy zastrelil devätnásťročného narkomana, ktorý nevládal zdvihnúť ruky nad hlavu. Romanovi sa zdalo, že spoza chrbta čosi vyťahuje. Mohla to byť zbraň, tvrdil pred inšpekciou. Nebola. Narkoman len šmátral za sebou, kam by v rýchlosti ukryl striekačku s heroínom. Za tento incident Romana síce nevyhodili, ani nesúdili, no s napomenutím ho preradili k poriadkovej polícii. S platom šiel rapídne dole. Keďže splácal dve pomerne veľké pôžičky a najnovšie BMW X5 na lízing, nevedel, kam z konopí, aby si na krk neušil exekútora. Nikdy si nepripúšťal, že by ho od kukláčov mohli vyhodiť. Táto zmena ho hlboko zasiahla.

	Náhodou sa kdesi zoznámil s Tiborom Garayom. Potreboval peniaze a Tibor niekoho, kto by ho zásoboval aktuálnymi informáciami z polície. Roman mu ich dodával pravidelne. A splácal pôžičky i auto. Keď sa pripravovala nejaká akcia alebo záťah na Garaya, či na niektorý z jeho podnikov, Tibor sa o tom dozvedel v slušnom predstihu, aby vopred všetko „poupratoval“. Romanovi ostalo niekoľko dobrých priateľov aj u kukláčov a za malú odmenu zistil takmer vždy všetko, čo práve potreboval. Dobrí priatelia mali zase úplatných známych na Úrade boja proti korupcii. Všetko do seba krásne zapadalo a Garay sa zakaždým zo všetkého vyvliekol. Bol spokojný a svoju spokojnosť štedro oplácal. Spokojní boli aj všetci ostatní a informácie lietali povetrím ako rádiové vlny.


33.

	11. august, 14:50

	Stretli sa vzadu za zimným štadiónom, presne tak, ako sa dohodli. Bolo to jedno z mála miest, kde ich nikto nemohol vyrušiť. Mali z neho výhľad na všetky strany, na dôvažok ich kryl živý plot. Navyše, bolo leto a hokejisti ešte nezačali s prípravou v neďalekom parku. Decká nepobehovali hore-dole – v tejto horúčave sa iste špliechali na mestskom kúpalisku, nuž ich nemal kto rušiť.

	Roman Doval prišiel desať minút pred Tiborom. Poznal ho dobre, bol síce rázny, ale priamy, nepredpokladal z jeho strany žiadne úklady. Bol si istý, že za informácie, ktoré mu poskytne, ho mastná odmena neminie. Počítal, koľko bude ochotný za niečo také dôležité vysoliť.

	Počul prichádzať auto. O pár sekúnd ho aj zazrel. Tibor sa priviezol na veľkom čiernom Audi. Ani si len nedal námahu s tým, aby sa stretli nepozorovane. Nechápal to. Môže mu tým poriadne zavariť.

	Auto zabrzdilo ani nie meter od neho. Z vodičovej strany vystúpil Noro Holko. Nemal ho rád. Cynické a brutálne hovädo bez chrbtovej kosti. Zo strany spolujazdca sa vyterigal Tibor Garay. Romanovi sa videl ešte väčší ako naposledy, keď sa spolu stretli. Určite zase do seba pchal Probolan.

	Navzájom sa všetci pozdravili.

	Tibor zakašľal a pozrel sa na Romana.

	„Nuž, čo pre mňa máš? Mám aj inú robotu.“

	Roman sa poobzeral, akoby stále neveril, že ich nik nepočúva.

	„No… povráva sa u nás…“

	„Počkaj,“ prerušil ho Tibor. „Povráva sa, alebo sa o niečom naozaj hovorí. To sú dve rozdielne veci a v konečnom dôsledku môžu mať aj rozdielne dôsledky,“ pokynul mu rukou, aby pokračoval.

	„Hovorí sa,“ začal ešte raz Roman, „že ťa na kriminálke podozrievajú z prepadu akejsi banky…“

	„To už viem. Skús čosi zaujímavejšie.“

	„Pokiaľ ide o tú banku, vraj aj keď si nič neukradol, môžu ťa hodiť do lochu a odpratať z mesta. To, že nefiguruješ na mafiánskych zoznamoch neznamená, že si v poslednej dobe nenasral niekoľko policajtov. Majú ťa v zuboch Graf a Vurzel z násilnej kriminálky.“

	Tibor Garay sa zatváril pohŕdavo.

	„Bacha na nich,“ upozornil ho Roman. „Sú dobrí. Do prípadu sa dokážu zahryznúť ako pitbuly. Čo chytia, už nepustia. Sú iba krok od toho, aby im prokurátor podpísal zatykač. A aby toho nebolo málo, chystajú sa ťa obviniť z vraždy akéhosi chalana. Mal by si sa rýchlo niekam zdekovať. Nevyzerá to veľmi ružovo,“ dodal napokon.

	„Všetko?“

	„Nestačí ti vari?“

	Tibor z neho nespúšťal zrak a mlčal. Premýšľal. Zatínal zuby, privieral oči a zaťal päste.

	Roman vyčkával. Ba ani Noro netušil, nad čím Tibor uvažuje a čo chce spraviť.

	„Zajtra večer si príď pre prachy. Do Olympu,“ vyhlásil Garay.

	Roman sa radšej ani nepýtal, koľko mu cenná informácia hodí, len stroho prikývol, zvrtol sa a rýchlymi krokmi odkráčal preč. Vlastne bol rád, že sa to skončilo takto.

	„Graf a Vurzel,“ precedil Tibor medzi zuby. „Na mňa… a obvinenie. Zatykač? Kurva. To čo si dovoľujú? Na mňa? Prokurátora?“ pohoršoval sa, akoby preňho zákony neplatili a každý, kto by predpokladal opak, by mal ihneď dostať jednu po hube, aby sa prebral.

	„Do basy by ste ma radi dostali. Pitbuly z okresnej kriminálky. Veď ja vám vybijem zuby. Na mňa si neprídete. Iní si neprišli. Takú nehrali. Nikdy hrať nebudú!“

	Noro radšej mlčal, no napokon navrhol, aby sa pobrali preč.

	Tibor Garay nasadol do auta a neprestával gániť. Kĺzal pohľadom po domoch, okolo ktorých prechádzali. Toto je jeho mesto, jeho sen, tu vládne on. Cisár miestnych podnikateľov. Klaňajú sa mu, dokonca aj sám primátor a niekoľko sudcov sa pred ním korí. Akísi dvaja vyšetrovatelia mu predsa nebudú zavadzať v ceste, ktorú v podstate vlastnoručne vydláždil krvou svojich neprajníkov a pochybovačov. Mal už plán.


34.

	13. august, 11:10

	Detektívi sedeli v chládku svojej kancelárie. Dnes bolo o niečo príjemnejšie. Slnko sa ako-tak umúdrilo a celé dopoludnie sa hralo na skrývačku s načechranými bielymi oblakmi.

	Mladší detektív Michal Horský študoval akýsi spis. Keďže hľadel nadol, Danovi sa na chvíľu zazdalo, že drieme.

	Keď však zazvonil telefón, Michal pohotovo zatvoril zložku, vstal a zdvihol slúchadlo. Bol najmladší a chápal svoju úlohu v kolektíve celkom presne.

	Ani sa nestihol ozvať, keď sa zo slúchadla razantne ozvalo:

	„Je tam Dano?“

	„Je…“ odvetil zaskočený Michal.

	„Daj mi ho k telefónu.“

	„Ale on teraz…“

	„Hneď. Nech sa mu neťaží zdvihnúť riť.“

	Michal podal slúchadlo Grafovi.

	„Pre teba,“ povedal mu a zatváril sa ľahostajne.

	„Pre mňa?“

	Michal prikývol.

	Dano sa lenivo nadvihol ponad stôl a priložil si slúchadlo pomaly k uchu.

	„Áno?“

	„Dano? Tu je Rado. Našli sme ho.“

	„Koho?“

	„No koho tak vehementne hľadáš?“ Radovan Kondra nečakal na odpoveď. „Príď ku mne. Aj s Vurzelom.“

	„Vďaka. Už aj ideme.“

	Vtrhli do kancelárie starého policajta. Ten ako obvykle sedel za stolom a fajčil. Kývol im hlavou.

	„Chcel som vám to radšej povedať osobne.“

	Dano sa na neho skúmavo zahľadel.

	„Našli ste ho. Predpokladám, že sa rozprávame o Milošovi Golskom.“

	„Áno. Aspoň teda rátam s tým, že je to on. Budete si to však musieť overiť.“

	„Overíme,“ ubezpečil ho Roland.

	„Ako ste ho tak rýchlo vypátrali?“ spýtal sa ho Dano Graf uznanlivo.

	„To ani nestojí za reč. V podstate to šlo samé od seba.“

	Dano zodvihol pochybovačne obočie. Roland radšej mlčal.

	„Dnes ráno nám na stopäťdesiat osmičku zavolali z nemocnice, že tam majú nejakého dvadsaťštyriročného chalana. Ty si mi hovoril, že má toľko rokov a potvrdil to aj jeho otec. Stačilo len zatelefonovať do nemocnice a spýtať sa, či má na krku vytetovaný paragraf. Odpoveď bola pozitívna. Nadránom ho priviezla záchranka na interné oddelenie silne intoxikovaného alkoholom. Mal 3,31 promile. Spitý pod obraz boží. Potom vraj ašpiroval…“

	„To akože vdýchol,“ poučil kolegu Roland Vurzel. Dano naňho zazrel.

	Kondra si to nevšímal a hovoril ďalej: „…vlastné zvratky, tak ho okamžite preložili na oddelenie anestéziológie a intenzívnej medicíny. Z nemocnice sa nám ozvali len preto, že nepoznali jeho totožnosť a či po ňom nepátrame. Akoby to dopredu tušili. Také čosi…“

	„Hotové jasnovidectvo,“ podpichol ho Roland Vurzel.

	„Buď ticho, lebo odídem na obed a nepoviem vám, kde je.“

	„Veď si vravel, že v nemocnici.“

	Kondra očervenel.

	„Ser naňho,“ poradil mu Dano.

	„Nech mi neskáče do reči,“ vyhlásil Kondra takmer urazene. „Fakt to nemám rád. Takže ďalej. Nemal pri sebe žiadne doklady, prosto nič. Nevedeli, ako majú kontaktovať jeho príbuzných, pod akým menom ho viesť a spísať chorobopis. Radšej sa obrátili na nás.“

	„V ktorej je nemocnici?“

	„V ktorej… v našej. Veď tu máme len jednu.“

	„Pýtam sa pre istotu, mohol sa objaviť aj v nejakom inom okrese. Je už sedem dní z domu, za ten čas mohol prejsť aj pol Európy.“ Dano sa poškrabal po hlave.

	„Máš to už aj spísané?“

	„Nemám. Nič som nepísal. Zabehni k uniformovaným, zatiaľ to majú oni. Ja to môžem zaprotokolovať, keď nám to posunú oficiálnou cestou.“

	 

	Boli dve hodiny popoludní. Slnko si len s veľkou námahou predieralo cestu cez nepreniknuteľné oblaky. Dažďu už viseli nohy, no nedialo sa nič. Ideálne počasie pre kardiakov.

	Roland a Dano sa opäť ocitli v nehostinných útrobách okresnej nemocnice. Nič sa tam nezmenilo. Dlažba sa naďalej nebezpečne šmýkala, keďže upratovačky na ňu liali hektolitre napenenej vody, ktorú len zľahka rozotierali a dúfali, že vyschne prirodzenou cestou. Prievan vháňal pacientom a personálu slzy do očí a občas aj nadávky do úst. Na chodbách sa prevaľoval zápach chloramínu a potu.

	Detektívi slušne zaklopali na dvere prijímacej ambulancie na internom oddelení. Šomranie čakajúcich si nevšímali. Zvnútra sa ozvalo, aby čakali. Príliš sa im nechcelo, nuž zaklopali znovu. Náhle sa dvere rozleteli a vyrútila sa z nich zdravotná sestra s tým, že má dnu pacienta a či sa má vari rozdvojiť, aby každému osobitne vyhovela.

	„Prepáčte,“ prerušil ju Dano. „Chceme sa len spýtať…“

	„Informácie o pacientoch podáva výlučne lekár,“ odvrkla.

	Roland sa spýtal, kde by ho našli.

	Sestra naňho namrzene zazrela a odfrkla, aby zazvonili vedľa na oddelení.

	Detektívi ešte ani poriadne neprekročili prah oddelenia, keď sa na nich opäť niekto rozkričal.

	„Kde máte návleky?!“ zvrieskla piskľavým hlasom postaršia nízka tučná pani v bielych nohaviciach a plášti.

	„Aké návleky?“ opýtal sa Roland.

	„Nenaučili ste sa čítať?“ hrozivo zašermovala krátkymi tučnými rúčkami. Obaja muži nevdojak ustúpili o krok.

	„Na dverách je napísané, že pred vstupom na oddelenie musíte mať na nohách návleky.“

	„A kde ich máme vziať?“ spýtal sa Dano Graf, ktorý nedokázal spustiť oči z energického drobného stvorenia a premýšľal, či sa má naštvať alebo zasmiať. Aj Roland Vurzel na ňu fascinovane civel.

	„Kde, kde… oproti pri výťahoch je automat.“

	Detektívom však už dochádzala trpezlivosť. Každú chvíľu ich v tejto budove ktosi buzeroval a hulákal po nich.

	„Upokojte sa, vážená pani,“ rázne jej poradil Dano Graf. „A zavolajte mi okamžite primára oddelenia.“

	Podišiel k nej bližšie a ukázal jej služobný preukaz.

	„Máte na to necelú minútu, inak si vás odvedieme za marenie služobného výkonu.“

	Baba skamenela. Otvorila ústa, zvrtla sa a odbehla. Rolandovi to prišlo takmer ľúto. Už dávno ho nejaký človek tak nezaujal.

	Ani nie o minútu pred nimi zastal počerný chlapík v ich veku.

	„Doktor Škorec, primár tohto oddelenia,“ predstavil sa policajtom a priateľsky sa usmial.

	„Dnes ráno k vám priviezli mladého muža bez totožnosti. Intoxikácia alkoholom. Radi by sme sa naňho spýtali,“ povedal bez dlhých úvodov Dano Graf.

	„Nuž, doktorka, čo mala do rána službu, už odišla. Tuším sme prekladali jedného chalana na ARO. Vydržte chvíľočku, zavolám vám lekárku, ktorá spisovala prekladovú správu.“

	Opäť sa na nich usmial, zvrtol sa a už ho nebolo.

	Z posledných dverí na chodbe vyšlo drobné žieňa. Obaja detektívi prestali dýchať. Neponáhľala sa. Kráčala pomaly, akoby ich chcela provokovať. Plavé dlhé vlasy jej povievali v prievane, ktorý bol na oddelení ešte väčší ako na chodbách, lebo dvere na izbách boli pootvárané do kríža. Zažmurkala krásnymi očami v dokonalej tvári.

	„Želali ste si so mnou hovóóóriť?“ prihovorila sa im silným ruským prízvukom.

	„A… áno,“ vykoktal Dano.

	„Ste Ruska?“ opýtal sa jej Roland a ani sám nevedel, čo mu to napadlo. Šibalsky naňho pozrela. „Nie. Som z Antaloviec.“

	„Antalovce, Antalovce… To je niekde pri Svidníku?“

	„To iste nie. Ukrajina. Tridsaťdva kilometrov východne za Užhorodom.“

	„Ach, tak. Zaujal ma váš prízvuk.“

	„Papiere mám v poriadku, pracovné povolenie tiež. Teraz si vybavujem trvalý pobyt.“

	„Prepáčte, nie sme tu kvôli vám ani pre vaše papiere. Musíme zistiť pár detailov ohľadom jedného pacienta. Priviezli vám ho ráno. Vraj ste ho preložili na ARO.“

	Na okamih sa zamyslela.

	„Áno. Neznámy mladý muž. Údajne ho niekde v hore našli ľudia, ktorí zbierali huby. Mobilom zavolali záchranku a tí ho doviezli k nám do nemocnice. Ležal na dvojke, ale len necelú hodinu. Potom ašpiroval vlastné zvratky, prestal dýchať a dusil sa. Museli sme okamžite privolať anestéziológa, aby ho bystro intubóval. Vzali si ho k nim na oddelenie.“

	„Nebolo na ňom niečo zvláštne, podozrivé?“

	Pokrútila hlavou.

	„Opitých sem vózia bežne,“ smutne sa naňho zahľadela, potom však zažmurkala očami. „Počkajte. Bol bóósy. Nemal topánky. Všimla som si tetovanie na krku… paráágraf, či húúsllový kllúč.“

	Dano s Rolandom sa na seba pozreli. Teraz nebolo pochýb, že to je on.

	„Ďakujeme vám, pani doktorka,“ povedal Roland trochu zachrípnutým hlasom. Dano sa naňho prekvapene pozrel.

	„Ráádo sa stalo,“ usmiala sa na nich, posledný raz žmurkla a zmizla v jednej z pacientských izieb.

	Cestou na oddelenie ARO nahlas uvažovali, prečo sú všetky sestričky v tejto nemocnici také nevrlé a podráždené. Dospeli k jedinému: asi trpia sústavným stresom, všetci ich neustále naháňajú, tlačia na nich a to smiešne finančné ohodnotenie asi človeku tiež nepridá na životnej pohode.

	Pred ďalšími dverami si už pre istotu obaja vopred prichystali do rúk preukazy. Aby nedošlo k nedorozumeniu.

	Dvere otvorila pekná mladá sestrička, so širokým úsmevom a čiernymi dlhými vlasmi zviazanými do chvosta. V zelenej rovnošate vyzerala ako žabka.

	„Koho prosím hľadáte?“ nežne sa spýtala.

	„Sme od polície. Vraj je u vás hospitalizovaný pacient, ktorého k vám dopoludnia preložili z interného oddelenia.“

	Odstúpila od dverí a rukou im ukázala, že môžu vstúpiť.

	„Zavolám vám zástupkyňu pani primárky, lebo tá má dovolenku.“

	Usmiala sa na nich.

	Obaja jej úsmev opätovali. Ktovie, možno aj ona už bude o pár rokov štekať po ľuďoch, pomyslel si Dano smutne.

	„Natiahnite si, prosím, tieto zelené plášte a návleky,“ zaštebotala žabka predtým, ako zmizla za rohom. „Je na to predpis.“

	O niekoľko sekúnd už spoza neho vybehla nasrdená fúria.

	„Od polície?!“ vypálila na nich.

	Obom sa zacnelo po nežnej žabke, opäť sa ocitli v nevľúdnom, odosobnenom nemocničnom pekle.

	„Som doktorka Szabóová. Sestrička mi povedala, že ste sa prišli pýtať na toho mladého neznámeho alkoholika.“

	Jej nevraživosť k policajným orgánom pramenila okrem iného i z toho, že iba za posledný mesiac dostala tri pokuty za prekročenie rýchlosti, dve za zlé parkovanie a jednu za vjazd do jednosmerky. Nerobila ale rozdiely medzi dopravnou a kriminálnou políciou. Všetkých príslušníkov hádzala do jedného vreca.

	„Áno,“ odsekol jej rovnako nevraživo Dano. „Chceme ho vidieť a potvrdiť jeho totožnosť. Predpokladáme, že by to mohol byť mladík, ktorého už dlhšie hľadáme. Musíme sa s ním porozprávať.“

	„To asi nepôjde. Ašpiroval vlastné zvratky a pred tromi hodinami mu museli spraviť bronchoskopiu. Je pod silnými sedatívami, v hlbokom umelom spánku,“ dodala, keď si všimla, že detektívi nie celkom chápu.

	„Chceme ho aspoň vidieť,“ prehovoril aj Roland. „Ako podotkol kolega, potvrdili by sme si jeho totožnosť.“

	Doktorka Szabóová chvíľu uvažovala, či im vyhovieť, alebo nie. Napokon mávla rukou a povedala.

	„Tak poďte. Je v boxe.“

	Keď spoločne vstúpili do preskleného boxu plného monitorov, prístrojov, káblov a hadičiek, zrak im utkvel na širokej posteli s bočnicami, na ktorej ležal vychudnutý mladý chlap. Z úst mu trčala umelohmotná kanyla, tá prechádzala do priesvitnej rúrky k filtru a odtiaľ pokračovala dlhou hadicou k veľkému prístroju pri posteli.

	Doktorka si všimla, kam sa obaja dívajú.

	„Tá hrubá hadica je kanyla napojená na pľúcnu ventiláciu. Momentálne zaňho dýcha.“

	Potom im vysvetľovala niečo o dajakom „kavale“, nevenovali však tomu pozornosť.

	„Aj keby bol pri vedomí, nemôže rozprávať. Tento mladík však o vás ani nevie. Nič sa od neho nedozviete.“

	„A kedy predpokladáte, že sa preberie?“ netrpezlivo ju prerušil Dano Graf. Tlačil ich čas.

	Szabóová sa pohrdlivo usmiala.

	„Pacienta sme podrobili náročnej a zložitej liečbe, ktorá nie vždy vedie k úspechu.“

	„Zomrie?“

	Lekárka uvažovala:

	„Zatiaľ tomu nič nenasvedčuje. Jeho stav nie je až taký extrémne vážny, vyžaduje si však náš stály dohľad.“

	No nazdar, pomyslel si Roland. Ak zatrepe bačkorami, máme po svedkovi.

	„Volá sa Miloš Golský,“ povedal lekárke. „Neviem, či ho vediete vo vašom systéme. Ak nie, pošleme vám jeho údaje.“

	„Budeme vám vďační.“

	Detektívi hodili posledný pohľad na pacienta, zaďakovali jej a odišli.

	Lekárka sa usilovala usmiať, no veľmi jej to nešlo.

	Keď opustili oddelenie, Dano pozrel na Rolanda.

	„Je to v keli. Sme znova tam, kde sme boli.“

	„Aspoň vieme, že je to on.“

	Dano len čosi zavrčal.

	„Budeme čakať,“ poznamenal Roland Graf.

	„Nič iné nám neostáva,“ mykol Dano plecom, keď vychádzali z nemocnice a kráčali k svojmu autu. Obaja boli radi, že už nemusia dýchať nemocničný pach.

	Neďaleko od nich parkoval strieborný Lexus, z ktorého ich spoza slnečných okuliarov sledovali dva páry očí.


35.

	4. august, 21:00

	Miloš zhrozene civel na krvavé škvrny. Akoby ktosi povylieval na zem červenú farbu. Bolo síce šero, ale toľko ešte videl. Ktosi zachrčal. Už sa chystal rozbehnúť, neodolal však pokušeniu a obzrel sa. Takmer vykríkol, ale rýchlo si pritisol dlaň na ústa. Rudo sa pololežmo opieral o strom, hrboľatá kôra bola vo výške jeho hlavy sfarbená dočervena. Bradu mal na hrudi. Oči mal zatvorené a sťažka dýchal. Pri každom výdychu zachrčal a čosi mu v hrudi slabučko zapukalo, ako keď praskajú mydlové bublinky.

	Miloš k nemu pristúpil. Rudo mal tvár zmenenú na nepoznanie. Ľavé oko mu napuchlo, sčervenelo a z obočia mu prúdom tiekla krv. Aj z čela sa mu valila krv, stekala mu po krku na hruď, kde sa vpíjala do bavlneného trička a rozpila sa do veľkej tmavočervenej machule. Z otvorenej rany na nose trčal kus kosti. Ľavá ruka mu visela pozdĺž tela v akejsi zvláštnej polohe, čudne vytočená dozadu. Akoby ani nepatrila jemu. Všimol si, že na nej nemá zopár nechtov. Vystreté nohy mal bezvládne rozhodené ako handrová bábika. Bol bosý. Rudove tenisky ležali kúsok ďalej vo vysokej suchej tráve.

	Milošovi sa začal obracať žalúdok. Bože dobrotivý, čo sa mu stalo? pýtal sa sám seba.

	Náhle si všimol, že sa Rudo pohol. Miloš naňho uprel pohľad. Rudo pohol ľavou nohou. Miloš k nemu priskočil a zatriasol ním:

	„Rudo. Rudo!“ skríkol. Nedbal už, či ho niekto počuje alebo nie. Chcel len vedieť, čo mu to spravili. Museli ho tak doriadiť tí chlapi, čo prišli na čiernom džípe. Kto iný?

	„Rudo, pozri sa na mňa!“ oslovil ho tichšie.

	Rudo začul Milošov hlas a pokúšal sa otvoriť pravé oko. Napokon sa mu to podarilo a zahľadel sa na Miloša.

	„Rudo, to som ja, Miloš. Vidíš ma?“

	Rudo chcel zdvihnúť ruku, nevládal však. Vykríkol od bolesti.

	„Rudo, pozri sa na mňa. Čo sa stalo? Môžeš rozprávať?“

	Rudo sa snažil otvoriť ústa, veľmi ho bolela sánka. Aj oko. Hučalo mu v hlave. Preberal sa.

	„Rudo, čo sa ti stalo? Vzchop sa. Kto ťa zbil?“

	„Zmizni!“ zachripel nečujne a zrýchlil sa mu dych. Do hrudníka sa mu oprela pálčivá bolesť. Neustupovala. Stupňovala sa.

	„Čože?“ prekvapene zahabkal Miloš. Takú reakciu vonkoncom neočakával.

	„Zmizni!“ zopakoval Rudo trochu hlasnejšie a prehltol sliny s krvou.

	„Vrátil som sa pre teba, vezmem ťa domov, alebo do nemocnice. Bál som sa…“

	„Bál?“ zasyčal pomedzi zuby Rudo a opäť sa ozval zvuk praskajúcich mydliniek. „Čo ty vieš o strachu? Zmizni! Ty hajzel!“ Nabral dych.

	„Nechal si ma tu. Vysral si sa na mňa.“

	„A čo som mal robiť? Inštinkt. Utiekol som. Nepremýšľal som. Veď si ich videl…“

	„Videl?“ prudko sa rozkašľal a z úst mu vyfŕkla krv. „Pozri sa na mňa. Tak sa, kurva, pozri!“

	„Veľmi ma to mrzí. Nemyslel som si, že…“

	„Daj mi pokoj!“ skočil mu do reči. „Nepomohol si mi. Ušiel si a nepomohol si mi.“

	„Ale ja…“

	„Vypadni!“ Rudo prerývane dýchal. „Nechcem ťa ani vidieť, ty hnusná egoistická sviňa.“

	Miloš naňho nechápavo civel. „Prečo…“

	„Po… počul si dobre. Si hnusná sviňa. Odporný sebec.“

	„Tak ja som hnusná sviňa?“ Miloš vôbec nechápal, čo sa deje. Možno načisto zošalel.

	„Si.“

	„Prečo…“

	„Prečo? Lebo si odporná špina.“

	„Veď som sa sem…“

	Rudo sa znova rozkašlal a z úst mu vytryskla čerstvá krv. Miloš si ju ramenom utrel z tváre.

	„Buzerant, panic. Zasraný pankáč,“ zachrčal pohŕdavo Rudo a strašidelne sa zaškeril.

	Milošovi myklo sánkou. Tak on sa sem zakráda, aby ho odtiaľto dostal, nájde ho dobitého na nepoznanie a on ho bude ešte urážať? Tak toto teda nie.

	Rudo sa uškŕňal. V očiach mal však pohľad raneného zvieraťa. Ako šelma chytená do pasce, z ktorej niet úniku. Miloš však také nuansy nevedel rozoznať. Rudo bol lapený, tak len vrčal, nehrýzol. Vydesený, vzdal sa každej nádeje. Miloš sa pokúsil ovládnuť, ale nedokázal to. Nervy mal napnuté na prasknutie…


36.

	13. august, 14:05

	Dano strčil kľúčik do zapaľovania a naštartoval služobného Golfa. Spustil obe predné okná a zapol ventilátor na plný výkon. Vôbec mu neprekážalo, že mu fúka rovno do tváre.

	Položil ruku na prevodovú páku a práve sa chystal zaradiť rýchlosť, keď vtom pri nich zastalo auto. Strieborné. Kútikom oka zaregistroval, že sa na ňom pomaly otvára predné okienko. Fľochol na Rolanda, či si auto všimol, ale ten sa práve sústredil na mladú sestričku, ktorá kráčala okolo.

	Náhle sa z auta rázne vystrčila čiasi ruka. Niečo sa zalesklo. Dano rýchlo vyhodnotil situáciu. Nemal už čas vytiahnuť pištoľ z puzdra. Nestihol by to. Všetko sa odohrávalo prirýchlo. Už chcel skríknuť na Rolanda, aby sa prikrčil, keď si všimol tvár šoféra.

	„Kurva! Šibe ti?“ zakričal na vodiča a hrudník sa mu prudko dvíhal a klesal. „Skoro som sa…“

	Zo strieborného auta vystrčil hlavu a ruku Michal Horský. Na zápästí mu visel náramok z chirurgickej ocele.

	„Šéf ma posiela za vami. Len-len že som vás zastihol.“

	Roland sa otočil k Danovi. Zdalo sa mu, že sa vedľa neho akosi hmýri na sedadle, ale doteraz netušil prečo. Aj on sa zahľadel na Michala.

	„Čo ty tu?“ spýtal sa ho.

	„Teraz som to vysvetľoval Danovi.“

	Dano na neho pozrel.

	„Nebudeme sa tu rozprávať z auta do auta. Nateraz sme tu skončili. Zistili sme, čo sme chceli, a vraciame sa. Poď za nami.“

	Michal kývol hlavou. Pomyslel si, že ich pokojne mohol počkať v kancelárii. Načo ho za nimi Malinčin vôbec posielal?

	Dano vycúval z parkovacieho miesta, to isté urobil aj Michal a zamierili k vrátnici.

	To isté spravil aj vodič strieborného Lexusu.


37.

	5. august, 12:20

	Štípali ho oči. Pálili ho v nich slzy.

	Sedel na vysokom drevenom tráme. Ešte nikdy v živote sa necítil tak sám. Slučka na krku ho škriabala. Hrubé lano omotal pevne okolo trámu. Udrží ho. A so všetkým, čo ho ťažilo a trápilo.

	Nedokázal sa však len tak zošuchnúť dole. Stískal dlaňami drevený trám.

	Opäť zlyhával. Tak, ako doteraz vždy. Život vlastne nebol až tak na hovno.

	Zažil aj svetlé a krásne chvíle. No bolo ich málo. Spomínal na okamihy, keď sa cítil šťastný. Ako vtedy, keď chodil s dedom a otcom na rybačku k neďalekej vodnej nádrži. Sedávali na svojom obľúbenom miestečku pod vysokou borovicou. Občas mu spadla na hlavu šiška. Štípali ho ovady, no nevadilo mu to. Radovali sa aj z bežných malých úlovkov. V nose ho pošteklila vôňa čerstvej slamy, ako keď ako malý chodieval za humná do oborianskeho chotára, skákať s ostatnými deťmi zo stohu. Spomenul si, ako sa mu závratne dvíhala hladina adrenalínu, keď ich stadiaľ vyháňal družstevný vartáš. Taký krivý a hrbatý dedo.

	Smiali sa a utekali preč.

	Bolo leto, prázdniny, žatva, zábava.

	Keď ich to po niekoľkých hodinách prestalo baviť, alebo už boli veľmi unavení, šli sa k potoku schladiť. Pod ovisnutými korunami vŕb bol nádherný chládok. Voda v potoku nemala viac ako pol metra a príjemne chladila. A bola čistá. Hotová bystrina. Raky chytali holými rukami pod koreňmi stromov aj na okrajoch brehov. Potom si spravili malý ohník na ktorom si ich piekli. Biele mäsko sa im rozplývalo na jazyku. Dokázali tráviť vonku celé dni a mesiace. Inokedy sa zase vybrali bicyklami k starej zrúcanine hradu. Závidel kamarátom nové horské tátoše. On sa vozil na otcovom starom kráme. Hrávali sa tam na statočných rytierov. Vždy sa mu ušla úloha banditu, ktorého bolo treba vytrestať. Veľakrát prišiel domov so sinkami od palíc, ktoré používali namiesto mečov. Väčšinou to bola Rudova úloha, ale zavše pripadla i jemu.

	Nevadilo mu to. Bolo leto, zabávali sa.

	Keď trochu podrástli, začali naháňať dievčatá. Nadvihovali im tričká a sukienky, chceli objaviť niečo záhadné a zakázané. Veľmi sa pri tom nasmiali. Dievčatá ani veľmi nie.

	Bolo leto, zabávali sa.

	Tak rád by sa vrátil späť v čase. Vedel však, že sa to nedá. Tá cesta je naveky zahataná. To Rudo ju zahatal. Otec mal pravdu. Vo všetkom. Neveril mu. Neveril nikomu.

	To Rudo.

	Nebol jeho skutočný kamarát. Roky bol o tom presvedčený, mýlil sa však. Nedokázal sa vymaniť spod jeho vplyvu. Vťahoval ho do vírov svojich šialených myšlienok.

	A tak tu teraz sedel. Na tráme s povrazom okolo krku.

	Zdvihol ruky ku krku a pomaly si slučku zvliekol dole. Cítil, že sa mu o čosi ľahšie dýcha. Nemal si ju tak silno pritiahnuť. Lano sa rozkývalo. Štrbinami v stenách stodoly prenikali dnu lúče slnka. Pretínali prítmie, ktoré tam vládlo a častice prachu chaoticky tancovali v jasných prúžkoch svetla. Ľahostajne ich sledoval. Náhle sa mu rozkrútila hlava.

	Rýchlo sa musel chytiť rukami trámu, inak by spadol. Pomaly sa posúval k rebríku. Položil nohu na horný šteblík rebríka a začal zliezať dole.

	Napokon zastal na pevnej zemi. Tvrdej udupanej hline.

	Zovrelo mu hrdlo.

	Je taký neschopný, že sa nedokáže ani obesiť. Stál a civel pred seba. Spomenul si na demižón s domácou pálenkou.

	Dopotácal sa k nemu. Stále bol zapečatený červeným voskom. Všimol si, že kúsok od neho leží stará hrubá konopná plachta. Vytiahol ju spod tenkých dosiek, oprášil a rozprestrel na zemi. Opatrne uchopil demižón a zabalil ho do plachty. Odkiaľsi vyhrabal lykový povrázok a plachtu zviazal.

	Viečka mu náhle oťaželi. Už nevládal. Tam hore, na hrubom drevenom tráme prišiel o zvyšok svojich síl. Stočil sa do klbka do prachu a špiny na podlahe stodoly a zaspal.


38.

	13. august, 14:25

	Pred budovou polície zabrzdili dve autá. Z jedného vystúpili Graf s Vurzelom, z druhého Michal Horský, ich mladší kolega. Mlčky vošli do budovy a vyšli po schodoch.

	V kancelárii sa Dano hneď zviezol na stoličku a vyčerpane si povzdychol.

	Keď zazvonil telefón, Dano kývol hlavou mladšiemu kolegovi. Michal zašomral a zdvihol slúchadlo. „Prosím, úsek…?“

	„No konečne. Ste tam všetci?“ ozval sa Malinčin v slúchadle.

	„Áno.“

	„Daj mi jedného z nich.“

	„Ktorého?“

	„To je jedno.“

	„Nech sa páči.“

	Michal podal slúchadlo Danovi.

	Dano sa k nemu naklonil a vytrhol mu slúchadlo z ruky.

	„Áno?“

	„Okamžite ku mne do kancelárie,“ rozkázal mu Malinčin ostrým tónom.

	„Ale o chvíľu musíme…“

	„Ihneď!“ razantne zdôraznil major Malinčin a zložil.

	O necelú minútu klopali na dvere jeho kancelárie.

	„No to sa mi ale uľavilo,“ privítal ich Malinčin. „Už som myslel, že vás ani neuvidím. Čo takto občas navštíviť svojho nadriadeného a podať mu denné hlásenie? Sadnite si.“

	Všetci traja sa usadili k dlhému stolu.

	„Riaditeľ mi šliape po krku. Chce okamžité výsledky. O našej vražde sa akosi záhadne dozvedel niekto na krajskom a teraz do toho rýpu. Takže… počúvam.“

	„Neflákali sme sa, šéfe,“ začal prvý Dano. „Viete, že na nás sa môžete spoľahnúť. Overovali sme v nemocnici totožnosť toho neznámeho.“

	„A?“

	„Je to hľadaný Miloš Golský.“

	Malinčin chvíľu uvažoval. „A ako ste sa dozvedeli, že sa nachádza práve v nemocnici?“

	„Dedukcia,“ vyhlásil Roland.

	„Iste,“ uškrnul sa Malinčin a pozrel sa na Dana. „A čo presne ste tam zistili?“

	„Golský leží na jednotke ARO. Je však v kritickom stave, zatiaľ ho vypočúvať nemôžeme. Nezostáva nám nič iné, len čakať.“

	„A ste si obaja istí, že práve Golský by mohol mať čo do činenia s Hermeierovou vraždou?“

	„Vraždou?“ začudoval sa Michal Horský. „Myslel som, že to vedieme ako ublíženie na zdraví s následkom smrti.“

	Všetci traja na neho zagánili.

	„…veď to vyzeralo tak, že Hermeier utŕžil brutálnu bitku, na následky ktorej zomrel.“

	Malinčin z neho nespúšťal pohľad:

	„Michal, jednoducho sme to zadokumentovali ako vraždu. Nerieš to.“ Michal iba prikývol.

	„A ty pokračuj,“ Malinčin pozrel na Daniela.

	„No,“ poškriabal sa za uchom Graf, „…u Golských sme našli krvavú tenisku, ktorá patrí Milošovi. Druhá sa našla v lesíku. Obe sú totožné. Trasologické stopy to potvrdili. Expertíza dokázala, že krv na oboch patrila Hermeierovi. Z toho vyplýva, že Golský musel byť pri tom, keď Hermeier krvácal. Našli sme aj obe Hermeierove tenisky. Určite sa mu do auta nedostali náhodou. Domnievame sa, že ich tam v záchvate paniky Golský položil a potom ich zabudol niekam odpratať.“

	„To nič nedokazuje. Mohli sa iba pobiť,“ namietol Malinčin a pred očami sa mu premietol odporný výjav z lesíka.

	„Porovnali sme daktyloskopické odtlačky Miloša Golského s odtlačkami, ktoré sa našli na kameni v blízkosti zavraždeného. Nebolo čo riešiť. Papilárne línie úplne sedia. Patrili Golskému. Možno Golský tým kameňom Hermeiera zabil. Krv na kameni patrila obeti. Na strome takisto. V kôre sme našli zaryté Hermeierove nechty, pravdepodobne sa snažil po ňom vyštverať na nohy, alebo len nadvihnúť, no vytrhol si ich.“

	Malinčin si pošúchal bradu.

	„V stodole sme objavili Milošovo tričko s Hermeierovou krvou,“ pokračoval Graf.

	„Črepiny skla, ktoré sa našli pri lesíku sú identické so sklom na aute Golského. Milošov otec nám potvrdil, že v ten deň si ho syn vzal a vrátil sa na ňom až neskoro v noci, navyše s rozbitým zadným oknom. Naším hlavným podozrivým je teda Miloš Golský,“ zhrnul to Dano Graf.

	„A čo motív?“

	„No, to zatiaľ nevieme,“ priznal Roland.

	„Azda sa pohádali, snáď i pobili a vyvrcholilo to vraždou. Obaja boli opití, dokázali to rozbory krvi ako u Hermeiera, tak aj Golského odviezli do nemocnice v podobnom stave. Je síce možné, že sa opil až potom ale čosi mi na tom nesedí. Ak boli v tom lesíku spolu, prečo by jeden pil a druhý nie?“

	„Tá Hermeierova frajerka vypovedala,“ dodal Roland, „že sa snažili vykradnúť akúsi banku. Myslíme si, že šlo práve o lúpež v Tatra banke z minulého mesiaca. Figuroval v nej i Garay, takže by sa nám mohli prelínať dva prípadné motívy. Potenciálna roztržka medzi Hermeierom a Golským, a nejaká tá príučka od Garaya.“

	„A čo Garay a jeho partia?“

	„Ja neviem,“ povedal Dano. „Najskôr som si myslel, že v tom majú prsty oni, že ho kdesi chytili a prizabili, ale chlapi ich kalibru by sa s takým chudákom ako Hermeier pravdepodobne nezaoberali. Neriskovali by kriminál. Nestál by im za to. Samozrejme, sú schopní všetkého, aj vraždy, ale sú úplne iná liga.“

	„A čo tie odtlačky dezénu Garayovho auta?“

	„Viem, ale na súde by sme s tým nepochodili. Jeho advokát by tvrdil, že šiel okolo a musel sa ísť len vymočiť. Mohlo to byť niekoľko hodín predtým.“

	„Ja by som toho Garaya nepodceňoval,“ namietol Vurzel. „Je to bezcitné monštrum bez zábran. Čo ak ho skutočne dakde chytili a v lesíku z neho vymlátili dušu? Možno sa tam Golský s Hermeierom len tak pofľakovali. Čo ak mal Golský to tričko a tenisky krvavé len pre to, že mu chcel podať prvú pomoc?“

	„Prečo potom ušiel?“ ozval sa Michal. „V ten večer ho chytili dopraváci a dostal pokutu. Dokonca mu zobrali vodičský.“

	„Možno len spanikáril,“ povedal Roland. „Nie každý zvládne pohľad na brutálne dobitého človeka.“

	„Jediný, kto by nám mohol podať aké-také vysvetlenie je Miloš Golský,“ uvažoval nahlas Malinčin, „a ten toho teraz veľa povedať nemôže. Pokiaľ ide o Garaya, od toho sa nedozvieme vonkoncom nič. Jeho právnik je pes.“

	„Niet sa čo diviť. Chráni len svojho klienta. Ak by to nerobil naplno, máme o mŕtvolu viac,“ dodal Roland.

	„A Hermeierov otec?“ spýtal sa Michal. „Vraj je to agresívny tyran.“

	„Zlomil mu síce nos, ale vylúčili sme ho. Bol po takej hroznej opici, že nevládal stáť, nedokázal by nikoho zabiť a odpratať jedenásť kilometrov do mesta. Nemá ani auto. Ja by som vsadil na Miloša Golského.“

	Dano si skrížil ruky na prsiach a tváril sa, že je to jeho posledné slovo.

	„V poriadku,“ skonštatoval Malinčin. „Spíš to a posuň Boháčovi. Ten po preštudovaní materiálu a preverení skutočností, oboznámi prokurátora. Potom sa uvidí.“

	„Ale Golský je v kritickom stave. Boháč sa od neho nič nedozvie.“

	„To už nechajte naňho. Vy ste si svoju prácu odviedli. Môžete ísť.“

	„Do zajtra rána nech to má,“ doložil ešte Malinčin.

	„Budem sa snažiť.“

	Aj smažiť, pomyslel si, lebo v kancelárii začínalo byť neznesiteľne horúco. A to patrila Malinčinova pracovňa k tým chladnejším v budove.

	 

	 


39.

	6. august, 13:10

	Miloš spal, lebo to jeho telo potrebovalo. Spánok bol preňho jediným vykúpením. Úzkosť mu však stískala hruď ešte na polceste medzi spánkom a bdelosťou. Za hromadou voňavého sena by ho nikto nehľadal. Ešte nikdy nespal takým dlhým a ťažkým spánkom. Na druhej strane, ešte nikdy nezažil to, čo v uplynulých hodinách.

	Keď sa zobudil, netušil, koľko je hodín, ani aký je deň. Nevedel ani to, že prespal takmer dvadsaťštyri hodín.

	Ostré slnečné lúče šikovne prenikali škárami stien stodoly, a na tele mu kreslili tenké žlté čiarky. Bolo mu horúco, najradšej by sa vyzliekol z kože. Vyzliekol si špinavé a prepotené tričko a prehodil ho cez sud za sebou, aby trochu preschlo.

	Opäť pocítil hlad. Brucho mu zovrel bolestný kŕč. Pomaly sa pozviechal zo zeme. Zavadil pohľadom o demižón a objal ho. Najradšej by ho vybozkával.

	Vstal a spravil pár krokov. Opatrne pootvoril veľké vráta na stodole a vykukol von. Vystrčil hlavu, potom celé telo. Potichu za sebou zatvoril. Prikrčený sa rozbehol k domu. Okno na jeho izbe bolo stále otvorené. Rukami sa oprel o okenný rám a vhupol dnu. Nie zľahka ako mačka, ťažko dopadol na parkety. V izbe nebol len jeden deň, zdalo sa mu však, akoby v nej nebol večnosť. Po špičkách sa prikradol k dverám. Otočil kľúčikom a odomkol. Kašľať na to. Hlad je veľký pán, ale zlý sluha, a on bol taký hladný, až sa mu zatmievalo pred očami.

	Riskol to.

	Obozretne sa zakrádal po chodbe. Vedel, že v chladničke sa vždy niečo nájde. V kuchyni nikto nebol. Nelámal si hlavu s tým, kde by mohli byť rodičia, aspoň ho nik nebude rušiť. Otvoril dvere na chladničke a uvidel klobásu. Domácu, štipľavú. Ešte kúsok chleba. Len kúsok.

	Najedol sa dosýta a vypil tri poháre studenej vody.

	Dvere na kuchyni sa náhle rozleteli.

	V prvej chvíli nevedel, či to spôsobil prievan, alebo niekto vošiel. Obrátil sa a zmeravel.

	Zahľadel sa priamo do nahnevanej a červenej tváre svojho otca.

	„No vitaj. Takže predsa len ťa hlad dohnal. Vedel som to,“ rozkričal sa otec. „Vieš kde som bol? Tak vieš?!“

	Ruky zovieral v päsť a naširoko sa rozkročil. Miloš sa zhrbil.

	„Na polícii, ty mamľas. Počuješ? Na po-lí-cii.“ Vyhláskoval mu to ako hlupákovi. „Pre toto sme s mamou toľko obetovali?!“ pokračoval tatko svojím dunivým hlasom.

	Cítil z jeho dychu alkohol. Jeho otec predsa nechľastal. Prečo teraz?

	Miloš nič nevravel. Veď načo. Nech sa vykričí. Videl, ako sa otcovi na krku napínajú svaly a žily.

	„No čo zízaš? Boha tvojho. Tristoeurovú pokutu som bol za teba zaplatiť, ty naničhodník. Ešte aj vodičský ti zobrali. No videl toto svet? Kristapána!“

	Zopol ruky a pohľad uprel nahor, snáď na nebesá, akoby ho tie mohli podporiť v jeho pravde. Pod košeľou sa mu dvíhal zarastený hrudník.

	„To si odpracuješ. Hlupák. Takto rozbiť auto. To snáď nie je ani pravda. A potom sa ešte aj v izbe budeš zamykať. Je to tvoja izba? Keď budeš bývať vo vlastnom, potom sa tam zamykaj, koľko budeš chcieť. Sopliak akýsi…“

	Miloš nečakal na záver otcovho dramatického monológu. Zvrtol sa, vbehol do predsiene odtiaľ rýchlo vybehol von na dvor. Špičkou nohy zavadil o prah dverí, zapotácal sa, ale ustál to. Bolel ho palec. Bol bosý.

	Za sebou začul hlas.

	„Miloško!“

	Zachcelo sa mu otočiť sa, vbehnúť do maminho náručia a skryť sa tam. Ale len bežal. V poslednom čase stále len pred niekým utekal.

	Vybehol von z bráničky a okľukou sa vrátil. Preskočil plot a rozbehol sa k stodole. Tam ho hľadať nebudú. Iste si mysleli, že šiel do dediny, možno do krčmy alebo sa k niekomu ukryť.

	Vzal demižón zabalený v konopnej plachte a prehodil si ho cez plece. Bol ťažký, no on to zvládne. Nie je žiadna padavka. Musí demižón odtiaľto odniesť, aj keby ho to malo stáť zvyšok síl. Nenechá ho otcovi.

	Zakrádal sa cez záhradu naspäť k plotu a ponad pletivo opatrne preložil batoh. Nesmie ho rozbiť. Zbláznil by sa. Je to jeho tekutý klenot, ktorým sa bude tešiť v chvíľach samoty. Už mu nikto nezostal. Otec ho odvrhol, matka drží s otcom.

	Keď bol batoh za plotom, preskočil aj Miloš. Poobzeral sa vôkol seba, či ho nikto nevidí a maskovaný kukuričným poľom zamieril k neďalekému lesu.

	Poznal to tam. Často tam chodieval. Už ako dieťa. Tam nemohol zablúdiť. Mohol sa tam schovať pred otcom, matkou, pred všetkými. Pred celým poondiatym svetom. Nikto ho nikdy nechápal, stále sa mu ktosi vysmieval. Vraj prečo ešte nemá frajerku, keď druhí v jeho veku sú už ženatí a majú kopec detí. Prorokovali mu, že zostarne ako starý mládenec, začne slopať a skončí v blázinci. Dokonalé prognózy.

	Vchádzal stále hlbšie do lesa. V diaľke začul buchot z kameňolomu. Veľakrát sa pri ňom s kamarátmi obšmietal, veľakrát ich odtiaľ robotníci vyhadzovali.

	S ťažkým demižónom prehodeným cez plece sa mu nekráčalo ľahko. Nohy mu kĺzali po čerstvom machu, potkýnal sa o malé vyčnievajúce korienky stromov, útočil naňho hmyz, ale sebaľútosť mu dávala krídla a hnala ho vpred.

	Po chvíli sa zastavil. Dýchal v predklone s dlaňami sa opieral o kolená. Klobása mu v bruchu oťažela, začala ho páliť záha, obracal sa mu žalúdok. Pokračoval ďalej v stúpaní do kopca, až sa dostal na malú čistinu, za ktorou bol les hustejší. Suché stromy tam popadali jeden cez druhý a na zemi nakreslili bizarné štvorce a uholníky. Dokonalý úkryt.

	Predral sa tam a sadol si. Bol unavený. Vak s demižónom bol skutočne ťažký. Zmohol ho. Nikdy nepatril k silákom. Bol astenik ako Rudo, azda aj preto si už vtedy padli do oka.

	Boli rovnakí.

	Postavami, nie charakterom.

	Miloš sa mu chcel podobať, prispôsobiť sa jeho svetu, jeho vesmíru. Bola to chyba. Nepredstaviteľná. Teraz to už vedel.

	Rudo bol vyšinutý. Blázon. Živý príklad nespútaného psychopata, ktorému podľahol. Nikto mu nekázal sa s ním priateliť. Zariadila to náhoda. Najradšej by tú chvíľu vymazal.

	Teraz sa však už nedalo nič robiť. Nie je čarodejník, aby dokázal vrátiť čas. Ukrýval sa za popadanými stromami so svojím verným nemým spoločníkom. Demižónom s pálenkou.

	Rozviazal uzlík, rozprestrel drsnú plachtu a zahľadel sa na veľkú sklenenú fľašu. Musí nejako odstrániť vosk a dostať sa k zátke. Ale čím? Poobzeral sa okolo seba. Schytil malý konárik a začal škrabať vosk. Šlo to pomaly, bol však trpezlivý. Nemal sa kam ponáhľať. Nič ho nesúrilo. Šúchal, trel a drapkal, až sa mu napokon podarilo vosk z hrdla fľaše odstrániť. Vydýchol si. Z čela si zotrel pot.

	Pozrel sa na svoje ruky. Tenké dlhé prsty neboli veru súce na vtláčanie korkových štupľov do demižónov.

	Zrakom preskúmal okolie v blízkosti miesta kde sedel.

	Vzal do ruky hrubší pevný konár a opatrne ním zatlačil. Náhle začul nepatrné zavŕzganie. Potlačil silnejšie. Zátka sa pomaličky po milimetroch vsúvala do fľaše. Potil sa a boleli ho prsty. Náhle zátka s nepatrným čľupnutím spadla dnu a plávala na hladine pálenky ako malá bója.

	Napil sa. Už nepremýšľal. Užíval si ticho a samotu.

	Až sa napokon všetko okolo neho točilo. Pozeral sa na stromy nad sebou. Prihovárali sa mu, ale nerozumel im. V Pánovi prsteňov stromy rozprávali, prečo sa teda nenaučili aj tieto? Toto však neboli Enti zo Stredozeme, boli to buky a duby z pohoria Tríbeč.

	Zobudil sa až na druhý deň predpoludním. Bolo mu zle. Nevedel, či od vypitého alkoholu, alebo od hladu. Niečo by zjedol. Ale čo? Mal takú chuť si zapáliť, až mu z toho prišlo nevoľno. Naplo ho a vyvracal sa. V ústach mal strašnú pachuť. Cítil, akoby včera pil acetón s hruškovou príchuťou. Napil sa. V demižóne je toho ešte veľa.

	Pil, spal, nejedol a nevnímal. Z hodiny na hodinu sa strácal. Mal bolesti. Už nedokázal ani chodiť. Jeho dehydrované telo mu odmietalo poslušnosť. V noci ho striasala zima. Ležal na zemi presiaknutej rosou i jeho močom. Už nedokázal ani piť, len ležal a zvíjal sa.

	Zaspával.

	Zatvoril oči a spal, netušil, či sa ešte zobudí.


40.

	15. august, 9:00

	Dvere na kancelárii oddelenia násilnej kriminality sa prudko otvorili. Zastal v nich major Ján Malinčin. Ruky vbok, hlavu mierne nakláňal, tváril sa ako vikingský bojovník. Ani sa neunúval prekročiť prah dverí.

	Detektívi sa strhli. Nik z nich nečakal taký dramatický vpád do ich králičej nory.

	„Miloš Golský práve zomrel,“ oznámil osadenstvu. „Zdvihnite zadky a choďte do nemocnice. Nie aby sa to dostalo do uší novinárom, tí by to len nafúkli akýmsi nezdravým štýlom. Riaditeľ by ma za to dvakrát nepochválil.“

	„Čo tam máme vyšetrovať?“ hútal Roland. „Je zrejmé, že zomrel na otravu alkoholom.“

	„Máte už tento prípad uzavretý?“

	„Ešte nie, ale…“

	„Tak nediskutujte. Dal som vám príkaz, tak ho splňte. Navyše, žiadny iný prípad nemáte. Za to vás platia…“

	„Veď ste nám k tomu dohodili aj bankovú lúpež,“ prerušil ho Graf.

	„Čo ak bol ten Golský svedkom vraždy Hermeiera a niekto zašiel do nemocnice, aby mu pomohol na druhý svet?“ dohovoril Malinčin a ako prišiel, tak aj odišiel.

	Dvere buchli a v kancelárii sa rozhostilo ticho.

	„No,“ povedal napokon Dano a tleskol dlaňami. „Keď musíme, tak musíme.“

	„Mne sa to nezdá. Kto by ho chcel zabiť?“ zašomral Roland Vurzel. „Ako by sa tam dostal? Na oddelenie nevpustia len tak kadekoho. Videl si to, majú tam veľmi prísne pravidlá.“

	„Niečo však na tom môže byť. Nezabúdaj na návštevné hodiny. Čo ak sa tam ktosi dostal pod zámienkou, že je jeho blízky príbuzný. Nikto žiadne doklady predkladať nemusí, dokonca ani nemajú od nikoho právo ich pýtať. Návšteva je návšteva.“

	Roland vzdychol.

	„Ja neviem. Veď mal už aj tak smrť na jazyku. Videl si, že zaňho dýchala mašina.“

	„Môžem ísť s vami?“ spýtal sa Michal Horský.

	„Ak nemáš nič iné na práci a chce sa ti tam terigať, tak pokojne môžeš,“ velkoryso mu dovolil Dano.

	„Nech ide svojim autom,“ ozval sa Roland.

	„Prečo?“ opýtal sa Michal.

	„Minule ti strašne smrdeli nohy,“ povedal mu rovno do očí Roland.

	Michal sa neurazil. Vedel, že je to pravda. Vždy sa mu najviac strašne potili nohy. Nevedel prečo. Trpel tým od detstva. Genetika. Šľak aby ju trafil, aj s tatovým chromozómom ypsilon. Keď jeho otec došiel z práce domov, musel sa vyzúvať už pred dverami, dokonca aj z ponožiek, a rovno bežať do kúpeľne umyť si nohy. Michala vždy fascinovala čierno-fialová voda v lavóre, v ktorom si ich každý večer močil. Hypermangán, vysvetlila mu mama. Vtedy netušil, čo to je. O desať rokov neskôr to spoznal. Na vlastnej koži.

	„Dobre, dobre. Pôjdem svojim. Nič sa nedeje.“

	A tak šli.

	Vykľul sa z toho veľmi dlhý a extrémne namáhavý deň.

	 

	 

	 


41.

	15. august, 9:30

	Policajti sa vymotali z centra a zastavili na stopke pred štvorprúdovou cestou. Roland vystrčil ruku z otvoreného okna a položil dlaň na strechu auta. Pálila.

	Michal stál s autom za nimi. Za ním iné tri autá, za ktorými stál strieborný Lexus.

	Pohli sa z miesta a zamierili k okresnej nemocnici.

	Zostávalo im zvládnuť ani nie dva kilometre. Premávka dnes bola opäť katastrofálna. Cestu im zahatalo smetiarske auto. Neponáhľali sa, počkali. Mlčali. V aute bolo horúco, ani jednému sa nechcelo rozprávať. Obaja len flegmaticky hľadeli pred seba. Spravia, čo treba a bude pokoj.

	Závoru pri vrátnici a veľký nápis „Nemocnica“ zazreli už z diaľky.

	Dano náhle začul hlasné zarevanie motora a zapískanie pneumatík. Pozrel do spätného zrkadla. Trochu pribrzdil, lebo k vrátnici im zostávalo len niekoľko desiatok metrov a nechcel sa s nedočkavcom zraziť v úzkom prejazde. Keby bol tušil, čo sa v nasledujúcich chvíľach stane, dupol by na plyn.

	Dano sa obzrel. V striebornom aute, ktoré ich predbiehalo, stiahol spolujazdec okienko a čosi sa v ňom zablyšťalo.

	Postrehol to aj Roland.

	„Kurva!“

	Viac vykríknuť nestihol.

	Dano sa v zlomku sekundy zaprel celou silou do brzdového pedálu. Pneumatiky zapískali svoju prenikavú pieseň na rozpálenom asfalte. Oboch policajtov prehlo v páse a hodilo dopredu. Dano narazil hlavou o volant, Roland o palubnú dosku. Zo strieborného auta sa ozvalo akési chrapčanie.

	Ešte predtým, ako ich zasiahla prvá dávka zo samopalu, vklinil sa medzi služobného Golfa a Lexus malý strieborný Peugeot. Chalan jeden pochabý, stihol si ešte pomyslieť Dano Graf.

	 

	Michal šiel za nimi. Aj on si všimol, ako Lexus zrýchlil, ako ho prudko predbehol a dostal sa na úroveň Golfu. Zaregistroval klesajúce okienko na strane spolujazdca i hlaveň s muškou. V podstate veľmi neuvažoval, čo robí, len dupol na plyn a vtlačil sa medzi autá. Zrazu zahrmeli výstrely, ktoré prehlušili aj pískanie brzdiacich pneumatík.

	Nemal sa kam uhnúť.

	Nebolo kam sa skryť.

	Nebolo kedy.

	Služobný Volkswagen Golf vrazil do betónového múru brány pred vrátnicou.

	 

	Roland vyletel čelným oknom – cestu si razil hlavou, spolu s kapotou, ktorá sa nárazom vyšklbla z pántov, odrazila sa od múru a s rachotom spadla na asfalt. Jej plechový zvuk sa zmiešal s rinčaním rozbitého skla a praskaním plastov nárazníka. Od pása dole zostal zakliesnený pod palubovkou a s rozhodenými rukami skončil na horúcom motore. Kvapky krvi zasyčali a na rozpálenom plechu sa zvíjali ako nezbedné háďatá.

	Netušil kde má kolená, nevládal nimi pohnúť.

	Chcel otočiť hlavu a zistiť, ako je na tom Dano Graf. Nešlo to. Ležal na žeravom kryte motora s rozpaženými rukami a reval od bolesti.

	 

	Daniel Graf dostal od airbagu poriadnu ranu. Náraz ho doslova zasunul pod volant a to mu zachránilo život. Necítil si však nohy. Cítil, že ľavý členok mu skrútlo v akomsi prapodivnom uhle. Čosi mu stekalo do ponožky. Nevedel, či je to brzdová kvapalina, olej, alebo náplň do ostrekovačov. Vtom mu napadlo, že je to krv. Volant mal takmer vrazený do hrudníka. Ruky mal však voľné, dokázal nimi pohnúť. Na Rolandovej strane ale airbag nie je, pomyslel si.

	Pozrel vpravo a videl len parťákov zadok.

	 

	Drobulinké úlomky bočného okna sa zahryzli do ľavého Michalovho líca a ucha ako maličké krvilačné pirane. Rovno cez pravé obočie mu však preletel náboj zo samopalu AK-47. Druhý projektil sa mu obtrel o krk.

	Pri Michalovi stáli vskutku všetci anjeli strážni. Projektil sa lačne zaboril do opierky hlavy na susednom sedadle.

	Tretí preletel ľavou kľúčnou kosťou, odkiaľ si to namieril do pravého pľúcneho laloku. Mladému mužovi sa okamžite naplnili ústa svetločervenou okysličenou krvou. Pred očami sa mu zatmelo. Pustil volant a nechal sa unášať. Čosi mu puklo v chrbte. Cítil, že sa dusí. Pokúšal sa zhlboka nadýchnuť, no nešlo to. Aj by skríkol, ale nemohol. Nedokázal. Z úst, čela a krku mu stále striekala krv. Ticho ležal. A ticho krvácal.


42.

	15. august, 9:40

	O necelé dve minúty po udalosti spred vrátnice bola na mieste ako prvá posádka rýchlej zdravotníckej pomoci. Práve nastupovali do sanitky, keď začuli akýsi rachot a o chvíľu už k nim bežal vrátnik, čosi kričal a mával rukami.

	Záchranári pohotovo naskočili do sanitky a bleskovo si to namierili k vrátnici. Vrátnik pokračoval ďalej do nemocnice v rámci svojich možností a veku. Chcel tam zalarmovať kompletný zdravotnícky personál.

	To, čo záchranári zbadali na mieste, bolo ako zlý sen.

	Do múru pred závorou, ktorá bola odlomená a povaľovala sa neďaleko, sa zaborilo červené auto. Do jeho zadnej časti sa doslova vklinilo menšie a strieborné. Do inej časti múru sa zapichol akýsi sedan. Veľký a strieborný. Pravé predné koleso ležalo kúsok od neho. Zadok menšieho auta ho podobral a vyniesol jeho zadnú časť poldruha metra do výšky.

	V prvej chvíli záchranári nevedeli, koho skôr ratovať. Napokon si jeden vzal na starosť posádku červeného auta a druhý zamieril k striebornému Peugeotu.

	„Zavolajte hasičov!“ vykríkol záchranár, hoci nevedel, či ho niekto počuje. Ľudia sa však pomaly zbiehali.

	Snažil sa otvoriť pravé dvere, no tie sa ani nepohli. Videl, že akýsi muž leží s roztiahnutými rukami na motore, z ktorého sa začínalo dymiť. Cez rozbité predné sklo v aute si všimol, že druhý pasažier auta uviazol pod volantom. Kričal.

	Jeho kolega zatiaľ nahmatával pulz mladíkovi v striebornom Peugeote.

	Snáď ešte nebude neskoro, pomyslel si, keď pocítil slabé pulzovanie pod bruškami prstov.

	Medzitým k vrátnici dobehlo niekoľko lekárov, sestier a sanitárov. Všade sa to hemžilo ľuďmi a vozíkmi. Niekomu sa to mohlo javiť ako exaktný chaos, kde jeden preskakoval cez druhého a tretí niečo kričal na štvrtého. Každý zo zúčastnených zdravotníkov však vedel, čo má v danej situácii robiť.

	Onedlho na miesto havárie dorazili dve hasičské a tri policajné autá. Pomáhal kto mohol. Hasičom sa podarilo z vrakov vystrihnúť troch zranených, ktorých odviezli na urgentný príjem, kde sa ich ujali ďalší lekári. Policajti revali na prešľapujúcich ľudí, aby sa stiahli čo najďalej od miesta havárie a neprekážali pri záchrane životov.

	V zhone si nikto nevšimol, že spod luxusného strieborného sedana, sa kvapku po kvapke vylieva na horúci asfalt benzín.

	Hrozný výbuch ožiaril už i tak jasný deň a zastihol obsmŕdačov nepripravených.

	Lexus sa vzniesol do výšky ako novinový papier vo víchre. Zážitok z tlakovej vlny pocítili všetci navôkol na vlastnej koži. Vyleteli, preťali letný vzduch svojimi telami. Nie každý z nich však dopadol, ako by si prial. Nikto nestihol ani len vykríknuť. Z piatich zranených sa zrazu stalo niekoľko desiatok poranených, krvácajúcich a dočasne hluchých.

	Lexus vzbĺkol ako táborák. Jeho pasažieri boli dovtedy v bezvedomí a ešte ich nestihli vyslobodiť. Hasiči sa usilovali dostať oheň pod kontrolu tak rýchlo, ako sa len dalo, ale vedeli, že posádke to už nepomôže.

	O pätnásť minút boli dvaja z účastníkov nehody na operačných sálach. Tretí sa posúval do tunela na počítačovej tomografii a ticho plakal. Dvaja pasažieri Lexusu našli svoj večný odpočinok a pokoj v jazykoch plameňa.


43.

	4. august, 21:15

	Miloš sa roztriasol. Pochytil ho amok, ešte nikdy v živote sa tak necítil. Roztiahli sa mu nozdry a prižmúril oči.

	„Ty hajzel!“ vyštekol na Ruda a silno ho kopol do hrudníka. Z Rudových úst vyprskol obrovský gejzír sýtočervenej krvi a zasiahol Milošove nohy. Chcel skríknuť, ale hlas mu zanikol v besnom reve jeho kamaráta.

	„Zabijem ťa!“ kričal Miloš ako zmyslov zbavený. Schmatol Ruda za ľavú dolámanú ruku a ťahal ho k vode. Ten vrieskal od bolesti, hádzal sa a metal. Zdalo sa mu, že sa mu lakeť odtrhol a oddelil od tela. Zvíjal sa a skrúcal v prudkých bolestivých kŕčoch ako zašliapnutý červ. Krv mu vytekala z úst a nakreslila do prachu krivolakú tmavočervenú čiaru.

	„Utopím ťa ako mača. Tak ja som pre teba špina? Ja? To si mi chcel povedať? Toto? Svojmu najlepšiemu kamarátovi?“

	Schmatol ho za boky, obrátil bruchom dole a hodil tvárou do vody. Sám nevedel, kde sa v ňom vzalo toľko sily. Poobzeral sa navôkol a kúsok odtiaľ si všimol veľký ploský kameň. Zodvihol ho oboma rukami.

	Rudo sa pri kontakte s chladnou vodou na okamih prebral. Pud sebazáchovy mu zrazu vlial do tela energiu. Aj napriek prudkej bolesti sa vo vode obrátil a jednou rukou sa snažil po bruchu vyplaziť na breh. Pichalo ho v hrudníku, ale bojoval, nevzdával sa. Už sa mu takmer podarilo dostať sa z vody, keď pocítil prudký náraz do hlavy. Zátylok mu zaprašťal. Z uší mu vystrekol prúd krvi. Rudo oslepol. Niekto ho obrátil na chrbát. A udrel ho do čela druhý krát. Už prestával vnímať. Tŕpli mu ruky aj nohy. Dusilo ho, túžil sa nadýchnuť. Pootvoril ústa, keď mu vtom povolila sánka zasiahnutá kameňom. Odtrhla sa od hornej čeľuste a z úst mu vypadlo niekoľko zubov, visela už len na kúsku pokožky.

	„Už mi viac nebudeš nadávať do sviň, odfaklím ti tú sprostú hubu!“ vykríkol Miloš. Rudo už však nerozpoznával zvuky. Už nič nepočul.

	Miloš odhodil kameň, otočil sa a nabral do rúk mokré blato z brehu jazierka.

	„Tu máš, žer!“ kričal a pchal ho Rudovi do úst. „Nažer sa, ty kretén. Nakŕmim ťa. Ja ti tú hubu navždy zapchám!“

	Miloš znova načrel do blata a vtlačil ho Rudovi do úst. Zdalo sa mu, že sa uškŕňa, s vylomenou sánkou vyzeral groteskne. Až z neho šiel strach.

	Miloš nad ním kľačal a dychčal. Nevedel, či sa má smiať, alebo plakať. Bol vyčerpaný. Zakrútila sa mu hlava. Sadol si a dlaňou sa oprel o zem. Náhle precitol.

	Vedľa neho umieral človek. Nikdy predtým nič podobné nevidel. Všade, kam sa pozrel, bola krv. Z diaľky začul čosi, čo mu pripomínalo dupot koní, ich kopytá v prudkom galope ťažko dopadali na vyprahnutú pôdu. Dunelo mu v hlave.

	Odrazu precitol. Sedel a neveriaco civel na to, čo zostalo z jeho jediného kamaráta. Ako sa mu to mohlo takto vymknúť z rúk? Veď ho predsa prišiel ratovať, chcel mu pomôcť. Rýchlo sa okolo seba poobzeral. Musí ujsť. Rudovi už niet pomoci. Pohľad mu spočinul na kamarátových teniskách. Nesmie tu zostať žiadny dôkaz. Zmocnil sa ho strach. Čo ak ho pri tom niekto videl? Pre istotu ho zasype lístím a trávou. Pokúsi sa zamaskovať jeho telo. Z vody sa vyhodila malá rybka a ľahkým špľachnutím čľupla a zmizla pod hladinou. Miloš sa mykol a vydesene odskočil.

	Bolo už šero, takmer tma. Alkohol z neho ešte nevyprchal, ale to mu neprekážalo. Podvedome si siahol do vrecka, že z neho vyloví kľúče od auta. Vtedy mu svitlo. Spomenul si, že ich hľadal, keď ležal v repke. Nemal však čas prehľadávať celý lesík. Náhle mu zrak padol na tenkú jelšu. Niečo sa pod ňou zalesklo. Žiara zapadajúceho slnka sa odrazila od akéhosi kovového predmetu. Srdce mu podskočilo nevídaným šťastím. Kľúče. Rýchlo ich zovrel do dlane a rozbehol sa k svojmu autu.

	Už z diaľky si všimol, že má na ňom rozbité zadné sklo. Potichu zanadával. Fiat párkrát zakašľal a po chvíli naštartoval. Cúvol dozadu a po prašnej ceste sa vydal na výpadovku. V rýchlosti mu ani nenapadlo zapnúť svetlá.

	Hľadel pred seba na sivú cestu, ktorá čoraz viac tmavla. Pridŕžal sa len bielej stredovej čiary.

	Pri pomyslení na Ruda mu zovrelo hrdlo.

	Navždy mu blatom zapchal tú jeho hubu. Sám si za to mohol. Prečo ho, kurva, tak provokoval?

	Zabil svojho najlepšieho kamaráta. Chcel mu pomôcť, snažil sa o to, ale on si nedal povedať a urážal ho.

	Po troch minútach sa dostal na veľký kruhový objazd z ktorého odbočil na Dolné Obory.

	Domov.


44.

	23. september, 10:00

	Päť týždňov po tragickej udalosti, ktorá sa odohrala pred vrátnicou okresnej nemocnice, sedel Daniel Graf na čalúnenej stoličke v kancelárii svojho šéfa, majora Jána Malinčina. Ľavú nohu mal vyloženú na druhej stoličke. Až po koleno ju mal v sadre. Pri havárii utrpel otvorenú zlomeninu členka a praskli mu tri rebrá. Dýchalo sa mu síce ťažšie, ale dalo sa. Ruky si zložil medzi kolená, sklonil hlavu. V priebehu posledných dní sa ho často zmocňoval smútok. Občas si skrížil cestu s obrovským hnevom.

	Napokon sa Dano odhodlal zdvihnúť zrak.

	„Takže… čo je s ním?“

	Malinčinove oči neveštili nič dobré.

	„Ešte je stále v kóme. Guľka vraj na krku minula miechu len o pár milimetrov.“

	„Čo tá rana na čele?“

	„Tá nie je vážna. Len mu odrela kožu. Našťastie nezasiahla lebku. Chlapec mal z pekla šťastie.“

	Dano smutne prikývol. Bolo mu Michala ľúto. Zachránil im obom život. Občas na to myslel, a nevedel, či má smútiť alebo sa radovať.

	„Kľúčnu kosť mu dali do poriadku. Vraj mu tam napchali akési drôtiky,“ pokračoval Malinčin. „Horšie sú na tom jeho pľúca, museli mu z nich kus zobrať.“

	Dano prikývol. Vedel, že pri istých zraneniach zmôžu lekári len málo. Niekedy takmer nič.

	„Stále je na prístrojoch. Je to silný chlapec, musíme veriť, že sa z toho dostane,“ riekol skleslo Malinčin.

	Dano zvraštil obočie. Rozbolela ho noha.

	„A Roland?“ opýtal sa tentoraz Malinčin.

	„Včera večer som mu volal. Už ho pustili z nemocnice. Dali mu dole sadru z nohy, popálenina na tvári sa mu hojí dobre. To vykĺbené rameno mu napravili hneď.“

	Odmlčali sa. Ani jeden nevedel, čo povedať.

	„Takže, čo ten prípad?“ prerušil ticho napokon Dano.

	Malinčin na neho chvíľu hľadel. Zdalo sa, že nevie, kde začať.

	„Odložený ad acta.“

	Hnevalo ho to, ale nedokázal s tým nič spraviť. Pokyny tentoraz prišli z vyšších miest.

	„Ten Golský zomrel, to vieš. Zistili sme, že mal zástavu srdca a obehu. Pitva preukázala kardiopulmonálne zlyhanie. Resuscitovali ho, no už mu nebolo pomoci. Vraj sa už iné robiť nedalo. Garay sa deň pred útokom na vás zdekoval bohviekam, nič o ňom nevieme. Netušíme, kto boli tí dvaja, čo po vás strieľali. Zhoreli na uhoľ. V aute sa našli zvyšky Kalašnikova a brokovnice Winchester defender s odpílenou hlavňou. Technici vydedukovali z nájdených ohorených zvyškov dokladov, že jeden z nich bol Ukrajinec. Zachovala sa lícna časť jeho pasu. Doklady druhej osoby kompletne zhoreli. Nevieme, ako bol Garay napojený na ukrajinskú mafiu. Teraz to prebrala krajská kriminálka, keďže šlo o útok na verejného činiteľa, dokonca trojnásobný. A v službe. Médiá to rozmazávajú už niekoľko týždňov. Nemáme ani poriadnych svedkov, ani podozrivých, nuž to prokurátor odložil. Podarilo sa zadržať len Garayových parťákov – Holka, Bracha a Trysulu. Tí držia poctivo jazyk za zubami a odmietajú akokoľvek vypovedať, či už v prípade lúpeže v banke z júla, ako aj v prípade smrti Hermeiera, nehovoriac o plánovaní a realizácii cieleného útoku na vás. Národná kriminálna agentúra však odhalila v našich radoch jednu sviňu, dokonca priamo tu, v tejto budove. Policajt menom Roman Doval, bývalý kukláč, teraz péemjéčkar. Vraj odovzdával Garayovi dôležité informácie, týkajúce sa akcií zameraných proti podsvetiu. Aspoň vieme, ako je možné, že sa im podarilo vždy v predstihu uniknúť. Teraz držia Dovala v útekovej väzbe v Nitre. Zatiaľ toho veľa nepovedal. Garayovi doteraz nikto nič nedokázal. Právnikov mu zabezpečuje istý nemenovaný chlap z Bratislavy, je napojený na politikov vysokého rangu, čiže tam naše možnosti končia – prebrali to iní páni. Garaya začal hľadať Interpol aj Europol, no zatiaľ bezvýsledne.“

	Zomrel mladý človek, uvažoval zachmúrene Dano Graf. Nezomrel v spánku, ani sa sám nezabil. Ktosi ho zmasakroval, brutálne ubil na smrť. Mal by si to odskákať. Odpykať si trest.

	 

	Manželia Golskí sedeli oproti sebe za stolom v kuchyni. Pred nimi stáli šálky s chladnúcou kávou. Vyľakane premýšľali, ako ďalej. Ako vstávať každé ráno, pripravovať raňajky, ako sa vybrať do práce a ako sa z nej vracať. Ako žiť, keď človeku umrelo jediné dieťa.

	 

	Starý Hermeier sa prebudil po ďalšej opici, nadýchol sa, že zakričí, či je Rudo doma, keď si náhle uvedomil, že už nikdy doma nebude. Náhle sa ho zmocnil zadúšavý smútok. Nemotorne vstal a zašiel do kuchyne, že pohľadá, v čom by ho utopil. Vo výlevke našiel fľašu. Na dne bolo ešte trochu rumu. Zaklonil sa a nalial ho do seba. Po lícach sa mu skotúľali okrúhle slzy. Nevytrel si ich dlaňou, len sa opieral chvejúcou rukou o drez a v druhej stískal prázdnu fľašu.

	 

	Zdravotná sestra Janka si spokojne obzerala svoje čerstvo nalakované nechty. Po službe zašla na manikúru a teraz sa viezla autobusom domov. Pristúpila k nej suseda a hneď sa jej začala vypytovať na strieľačku pred nemocnicou. Janka si užívala pozornosť, zatvárila sa dôležito a pološeptom jej vysvetlila, že nedávno mali na ambulancii aj mladého muža, ktorého zavraždili v lesíku za mestom.

	 

	Doktorovi Fejerovi zašiel porozprávať o tom, čo sa stalo jeho mladým pacientom, Dano Graf. Sedel na tom istom mieste, ako minule, a kĺzal pohľadom po stenách a hŕbach správ na psychiatrovom stole. Koľko ľudskej bolesti a trápenia sa v nich skrýva?

	 

	Dvoch najlepších kamarátov podrobili pitve.

	Nôž, ktorý našli v Rudovom bruchu, mohol i nemusel byť príčinou jeho smrti.

	 

	Smrť prišla a brala.

	Nepýtala sa.

